
Mes darome taip 


Lamaratas Minaras negyveno Ivojenoje. Priešingai nei Kalidas, balto 
„Mercedes“ markės taksi, kurio apsuktas galinio vaizdo veidrodėlis, vai- 
ruotojas pageltusiais dantimis, dėl savo profesijos ypatybių atmintinai 
žinojęs kiekvieną Ivojenos kalvą, kalnagūbrį ir lomą; žmogus, žinojęs, 
iš kur sklinda visi šie garsai —- ūžesys, tą vakarą gaubęs kiekvieną agavą, 
įkyrus cikadų zvimbimas; Kalidas, taksi vairuotojas, skersai ir išilgai 
išvažinėję visą Ivojeną, taip niekada ir neišdrįsęs vesti, o sodo krėslus 
manęs esant skirtus ištižėliams. Šiaip ar taip jis galėjo net prisiminti 
Lamaratą Minarą, iš pajūrio kaimelio kilusio tėvo sūnaus sūnų, vaikiną, 
pagaliau po dešimties metų grįžusį į Ivojeną. Kalidas vis dar galėjo jį 
prisiminti, o tai aiškiai rodė, kad Ivojenos gyventojai, išskyrus miru- 
siuosius, liguistai stengiasi nieko nepamiršti. Dar vienas dalykas, kurio 
nepamiršo Kalidas - „Pakelės Skardinė, kaip kad jį vadino luošiai, nere- 
giai ir kurtieji alinėse ir jų kiemeliuose, laikydami po čiaupu ir rituališkai 
krapštydami purvus iš savo kojų, kurių negalėjo judinti, matyti ar girdėti 
(račiau be vargo galėjo užuosti), tarpupirščių, — buvo to paties Minaro 
gimimas. Jis gimė Ivojenoje, kaimelyje, kvadratiniame namuke, kaip tik 
tuo metu, kai senelė savo tinginei marčiai kepė blynus. Taksistas galėjo 
apie šį gimimą papasakoti kiekvienam paprašiusiajam, turinčiam dešimt 
su puse atliekamų dirchamų kelionei į pasienio miestelį E. — Kalidas 
lygiai taip galėjo pasakoti ir apie bambagyslę ar pagyvenusios ponios 
sumanumą: kiek lūpų jam yra šnabždėjusios tas tikroviškas melagystes, 
ilgainiui įsispaudusias į bendruomenės atmintį, mat jos rodė, kad vaiki- 
nas buvo kažkiek susijęs su šiuo kraštu, kaip krienas, kuris keistu būdu 
juo labiau nuo savo šaknų beaugdamas tolo, juo storesnis darėsi, ir šitaip 
augo krašte, kuris buvo sausas kaip parakas. 

Lamaratas Minaras, ką tik į taksi įlipęs dvidešimtmetis vaikinas, 
buvo gimęs kažkur Ivojenoje. Šiame krašte pilna kaimelių, asilų mėšlo 


ir miestietiškų būstų. Taigi vos įplaukęs į Ivojeną jūra, atsiduri aplink 
šaltinį susispietusiame Mira Moros kaimelyje; kiek tolėliau, priešais 
spygliuočių mišką, išsidėstęs Tintinas, rytinėje kalvų pusėje - Džefela, o 
perėjęs mišką galėsi ieškotis prieglobsčio Mosarate, Ezeboche ar Verste- 
ryje. Keliaudamas toliau atsiduri pasienio miestelyje E., taksi vairuotojų 
ir afrikiečių buveinėje, kuri yra vartai į ispanų koloniją Meliliarą, miestą, 
kuriame muilas, į foliją supakuotas margarinas ir skalbimo milteliai 
„Omo yra tokie pigūs, kad tonomis kaip kontrabanda išgabenami po 
suknelėmis ir burnusais, tai vienintelis miestas visame krašte, kuriame 
priskaičiuojama daugiau moterų (gerokai daugiau moterų) nei vyrų. 
Tas, kas traukia dar toliau arba iš tos pusės grįžta, atsiduria migrantų 
miestelyje Nadorpe, sausakimšame vienas ant kito lipančių namų. Beje, 
šiame mieste gyvenančių vyrų gerokai daugiau nei moterų (beveik vi- 
sa Nadorpo vyrija ieško žmonų, jei galėtų, jie staugtų: „Žmoną, žmoną, 
pusę karalystės už žmoną! ). Tai buvo tas miestas, kuriame Lamarato 
tėvas, kaip ir priklauso tipiškam emigrantui, pasistatė namą su penkio- 
mis kolonomis ir vandentiekiu, labai greitai užsikimšusiu klintmoliu 
ir tarakonais. Tai buvo tas pats miestas, kuriame jis mainais už namą 
dukterį pažadėjo savo broliui, per pačias vestuves pasipusčiusiam padus. 
Visa tai vyko iš visų kaimų Ivojenoje labiausiai nuo Nadorpo nutolusia- 
me kaimelyje, vardu... Tauarirtas. 

Tauarirtas — saujelė namiūkščių prie jūros, vieta, kur tarp vištidžių 
ir avių gardų, tarp „San Antonijo vėjo“ ir „Mūsų buveinės, name, pa- 
vadintame „Vilko urvu, gimė Lamaratas Minaras (arba bent jau taip 
jam sakė). Lamaratas — Prietaringasis („kodėl mane taip vadinate?'), 
Pamišėlis („jūs tik juokaujate, o gal tai tiesa?“), Besaikis, Pasalūnas, 
Pagiežingasis, Dantimis Griežiantis, Apsimetėlis, Kreivai Išaugęs (kiek 
pravardžių gali žmogus ištverti? Galbūt kol jam suminkštės smegenys?), 
— tik kelioms dienoms sugrįžo į gimtąjį kaimą, kad atšvęstų įsimintinas 
vestuves, kadaise vieną saulėtą šeštadienį gimęs savo tėvui ir motinai, 
kurie prieš susituokdami gyveno vienas virš kito ant Tauarirto kaimelio 
viduryje esančios kalvos, prie Viduržemio jūros, tuo metu, kuris vienam 
atrodė prieš daugelį amžių, o antram — lyg tik vakar, toli toli toli nuo Tali- 
domido suluošintų vaikų ir kontracepcijos. 

Dvi šeimos, viena aukščiau, kita žemiau, gyveno ant kalvos, ir viename 
name gyveno vaikinas, o kitame — mergina (čia ir prasideda visi vargai), 

kurie po kelerių metų pagal vietos paprotį taps vieno ir to paties asmens 
tėvu ir motina. Būsimųjų Lamarato Minaro tėvų namus vieną nuo kito 
skyrė tik išvešėjęs kaktusynas, kurio šakos lūžte lūžo nuo žalių, raudonų, 
oranžinių ir geltonų vaisių, augęs tiksliai tarp dviejų kubo formos namų. 
Šį žemės plotelį supusiose terasose tėvo šeima augino javus. 

— Zemdirbį ne visuomet slegia kasdienė buitis, - kartą pasakė La- 
marato Minaro senelis jo tėvui, mokydamas šį, kaip turi ūkininkauti 
mažažemis, — tu turi tiesiog daryti taip, kaip prieš šimtus metų darė mūsų 
protėviai, kaip mane mokė mano tėvas ir kaip aš mokau tave: imi sėklą, ją 
sėji ir viliesi bei meldiesi Sidi Rabiui, kad jis atliktų likusį darbą. 

Šį pamokslą tėvas palydėjo trumpu ir išraiškingu, su pasimėgavimu 
ištartu insballab. Ir šiame kaktusais apaugusiame žemės plotelyje, tarp 
javų laukų, tarp kasdien po keletą kartų kartojamų insballab, pabudo 
meilė tarp tėvo ir motinos anglies juodumo plaukais. 

Jydviejų meilė mezgėsi nuskini-nulupi-suvalgai žemės plotelyje, pil- 
name kaktusų, kur jie stengėsi kiek įmanoma daugiau laiko praleisti 
kartu ir kur jų meilė brendo drauge su kaktusų vaisiais, kartais ilgais, 
kartais trumpais laiko tarpais tarp apyaušrio ir paskutinių abiejų tėvų 
murmamų maldų, kurių metu motinos akys žvelgdavo visiškai kita kryp- 
timi (kaktusų laukas plytėjo priešingoje pusėje nei Meka). 

Tačiau saugokitės, nes gresia pavojus. Pavojus jūsų tyko visuose 
užkaboriuose ir plyšiuose. Jaunuoli ir mergaite, saugokite širdis, kad kiti 
jų nepamatytų ir nepervertų savo atšipusiais peiliais! 

Porelė buvo įsimylėjusi, tačiau, kadangi nesižavėjo įvairaus plauko 
landūnų peiliais, susitikinėdama buvo tokia atsargi, kad niekas net 
nesuuodė apie jų karštligiškus pasimatymus - jie susieidavo tuomet, kai 
visi Tauarirto gyventojai melsdavosi ar vakarieniaudavo, arba tuo pačiu 
metu darydavo ir tą, ir aną, - o tam reikėjo suktis kaip vijurkui, kas retai, 
o gal ir niekada nebuvo daroma Tauarirte bei jo apylinkėse. 

O, kaip jie vienas kitą mylėjo ten, tarp kaktusų vaisių, kurie atrodė 
taip, lyg būtų prismeigti prie šio augalo šakų, ir žmonių šūdų (atsitiktinai 
tas pats žemės plotelis dviem šeimoms tarnavo kaip išvietė ir panėšėjo į 
pilną priskretusių išmatų lauką). Atrodo, atsistotum ir sušuktum: „Ir tai 
jūs vadinate nepatikima stabilios ateities pradžia! O tada atsisėstum ir 
atsakytum: „Savaime suprantama, reikia žiūrėti, kad netikėtai neįliptum 
į kieno nors mėšlą, ir tuo pat metu saugotis, kad niekas tavęs nepamatytų! 
Iš tiesų galbūt nereikia nė sakyti: čia tau ne į statinę persti. 

Tačiau, nors ir būdavo imamasi visų atsargumo priemonių, kartais 
nutikdavo taip, kad kuris nors iš jų įsilipdavo į šūdą. 

— Nieko tokio, — lakoniškai pasakydavo motina tėvui, išsitepusi 
kurpaitę kažkuo tamsiai rudu, - juk sakoma, kad mėšlas atneša laimę, 
ar ne, brangusis? 

Ir toliau vienas kitą pranokdami liedavosi žodžiai, pasaldinti cukrumi 
ir medumi. Pagal gerą vietos paprotį tėvas jai pažadėjo beveik viską, ką 
turėjo savo kūne: širdį, kepenis, plaučius, blužnį, žarnas, skrandį, smege- 
nis, liežuvį ir t. t., ir pan. - viską, išskyrus pimpalą (jo eilė ateis vėliau). 
Buvo pasiūlyta pakankamai organų, kad išeitų baggies, ir visa tai tam, 
kad įtikintų motiną visišku savo atsidavimu. O motina? Ką darė mo- 
tina: klausėsi, linkčiojo galva, ir jai tai atrodė pernelyg gražu, kad būtų 
tiesa, o kartais šis tėvo dosnumas sužadindavo vilko apetitą, skrandis 
pradėdavo urgzti, ir ji sprukdavo iš kaktusų lauko, tarsi išvydusi ką nors, 
besikėsinantį į jų širdis, ant pirštų galų apeidama mėšlo krūveles, kad 
patyliukais pasiimtų iš namų duonos ir žalių svogūnų, tada vėl tekina 
bėgdavo atgal, atsargiai prasibraudavo pro kaktusus ir drauge su tėvu 
valgydavo šiuos skanumynus, įdėmiai žvelgdami vienas kitam į akis. 

„Sprendžiant pagal tuos vadinamuosius romantinius filmus, ku- 
riuos rodo Meliliare, turėčiau dabar kažko imtis... - pagalvodavo tėvas. 
— Tačiau ko konkrečiai? Taigi ko... 

Kadangi porelė turėjo paisyti kitų žmonių, jų pasimatymai trukdavo 
ypač trumpai, ir kai galiausiai nusileisdavo sutemos, įsimylėjėliai nusi- 
sukdavo vienas nuo kito, dumdavo namo, nusiprausdavo, pasimelsdavo, 
užkasdavo, o iš ryto vėl kaip įprasta keldavosi ir ruošdavosi naujai die- 
nai. 


Būsimajam Lamarato tėvui tokia nauja diena reiškė triūsą įvairiose 
po visą kaimą išsibarsčiusiose terasose, kurios priklausė jo šeimai. Kadangi 
kraštas buvo kalvotas, o takai dėl savo siaurumo nepraeinami stambiems 
gyvuliams, Iauarirto gyventojai privalėjo daryti tam tikras terasas, tėvui tai 
reiškė daug rankų darbo. Tėvo Teruto Minaro tėvas Machileras Minaras 
šeimininkavo keliuose nedideliuose sklypeliuose, kurių purus, iki raudo- 
numo įkaitęs smėlžemis buvo pilnutėlis prismaigstytas karčių vynuogėms. 
Be viso to, šis geraširdis žmogelis už kelių kilometrų žaliame slėnyje, 
netoli San Antonijo („Ten kadaise gyveno ispanai, — pasakodavo tėvo 

tėvas), turėjo dar porą kąsnelių žemės, kuriuose augino svogūnus, bulves 
ir morkas. Kartkartėmis derlių jis parduodavo ispanų kolonijoje Meliliare, 
esančiame apie dešimt kilometrų į šiaurę — ten Machileras, visas gėrybes 
susikrovęs į nendrinius krepšius, nusigaudavo arkliu. Iš to šeima neblogai 
vertėsi ir žmonės buvo patenkinti. Taip jie ir stūmė dienas. 

Lygiai taip pat laimingai gyveno šeima anapus kaktusų lauko stovin- 
čiame name, tame pačiame, kuriame užaugo būsimoji Lamarato motina. 
Šios keturkampės, iš bambukų stiebų, molio ir arklių mėšlo nulipdytos 
trobelės gyventojai buvo turbūt vieninteliai visame Tauarirte, o galbūt 
ir Ivojenoje, kurie nesivertė tokiais menkais darbais kaip sėja, arimas, 
derliaus nuėmimas ir pilnų vynuogių krepšių į Meliliarą tampymas. Šio 
namo šeima, tai yra motina ir keturios jos dukterys, apie kurias buvo 
kalbama (aš pats jų nesu regėjęs, taip pat ir Kalidas Pakelės Skardinė 
jų nepažinojo, bet žmonės taip kalba, todėl tai turėtų būti tiesa), kad 
jos viena už kitą gražesnės ir sumanesnės ir kad jos pačios tą puikiai 
žinojo; taigi ši šeimynėlė gyveno iš dosnios tėvo kišenės, tėvo, kuris pats 
buvo toli, labai toli išvykęs — į Prancūziją; jis dirbo anglies kasyklose 
netoli Strasbūro, ir šeima retkarčiais gaudavo pašto perlaidą su apva- 
lia frankų sumele, o kartkartėmis nuotrauką su tėvu ant dviračio, tėvu 
ant motorolerio, tėvu „Mercedes Benz" ir tėvu pensione (rankoje šluota, 
šnairas žvilgsnis į objektyvą). Taigi nieko keisto, kad gyvendamos tokia- 
me kaip iš dangaus nukritusiame pertekliuje, mergaitės, kurios dalijosi 
vienu kambarėliu, įgijo ne per labiausiai Tauarirte vertinamų ypatybių. 
Keturioms taikiai nusiteikusioms nimfoms — Jaminai (vyriausioji), Mi- 
norai, Sulikai ir Batitai (jauniausioji) —- nebuvo svetima tinginystė bei 
pasipūtimas, ir žmonės tuo nesistebėjo. 

— Mums nereikia nieko daryti, nes mes galime sau tai leisti, o jei gali 
sau leisti nieko neveikti, tai kam tada daryti ką nors kita, išskyrus nieko 
neveikimą, — kalbėdavo jos tarpusavyje gindamos savo privilegijuotą 
padėtį, kikendavo atgal atmesdamos plaukus iš pačių susigalvotos 
cikliškos argumentacijos, papildančios kitą ciklinę logiką, kai viena 
seserų, Batita, paleisdavo savo anglies juodumo plaukus, atsistodavo 
priešais veidrodį ir, pirštais liesdama bei glamonėdama kiekvieną kūno 
dalį, žavėdavosi savimi prieš kitas seseris: 

— Pažiūrėkite, kokia aš graži, mano pečiai tokie minkšti, mano akys 
tokios nuoširdžios, mano lūpos tokios saldžios, mano rankelės tokios 

apvalios, o mano ausys tokios mažytės, tokios kitokios, na, tokios!.. Aš 
pati gražiausia visoje šalyje, visame pasaulyje, ne kitaip. Pasakykite atvi- 
rai, sesutės, argi aš iš tiesų nesu truputį per graži šiai žemei? 

Ir sesutės linksėdavo, linksėdavo ir dar kartą linksėdavo galvomis, kol 
kitai ateidavo eilė perimti šukas ir atsidėti šiam liguistam savęs atradi- 
mui. 

Jums pačioms reikėtų savęs iš šalies pasiklausyti, jūs, kvailos mergiotės, 
susidėjusios su veidrodžiu ir aliejumi plaukams. Bet argi jos mane girdi? 
Ne, savaime suprantama, kad ne, aš nepažįstu nė vienos iš tų mergaičių, 
o šį pasakojimą išgirdau kažkurioje kavinėje, jis buvo perduodamas iš 
lūpų į lūpas, iš ausų į ausis, ir išvis dar klausimas, ar kada nors egzistavo 
toksai Tauarirtas. 


Visi tie iš šiaurės plaukę pinigai ir tai, kad motinai sunkiai sekėsi 
suskaičiuoti, kiek franko sudaro pusė dirchamo, leido mergaitėms 
pirkinėti tuos gražius veidrodėlius bei karolius, apie kuriuos bukaprotės 
kaimynų mergiūkštės galėjo tik pasvajoti. Tai buvo įvairios mielos 
dovanėlės sau — truputį gražesnės gėlėtos suknelės ar juodos kaip degu- 
tas skarelės iš „didmiesčio. 

Tačiau perteklius nesibaigė vien drabužiais ir pigiais blizgučiais. Na- 
muose pakako mėsos bei žuvies (kodėl motina tėvą visą laiką vaišindavo 
tik duona su svogūnais, man taip ir liko mįslė; galbūt tai romantiška 
krašto tradicija?) ir visi šie kas vakarą patiekiami skanėstai virsdavo 
moteriškais apvalumais ant marmūzės, rankų, užpakalio bei skruostų; 
mergaitės ir motina atrodė kur kas sveikesnės, nei iš tiesų buvo, kadan- 
gi fizinės energijos perteklius nebūdavo niekam, absoliučiai niekam 
naudojamas. (Pavyzdys: Jamina, kuri vėliau aštrių anytos priekinių 
dantų padedama neįprastomis aplinkybėmis pagimdys savo pirmagimį, 
Lamaratą Minarą, prieš susituokdama nebuvo nė kartelio iškepusi duo- 
nos, nė menkiausio kiaušinėlio išvirusi, nė mažiausio laukelio javų su 
pjautuvu nupjovusi, netgi nė sykio žuvies ar mėsos iš puodo į lėkštę 
įdėjusi; vieninteliai sykiai, kai Jamina rūpinosi maistu, buvo tuomet, kai 
ji, užvaldyta širdies balso, Meilės vardan vaišindavo savo mylimąjį duona 
su svogūnais, tačiau tuomet ji būdavo veikiama aukštesnių jėgų, taigi iš 
tiesų tie kartai nesiskaito.) 

Ramia širdimi ir švaria sąžine galima daryti išvadą, kad mergaitės 
gyveno savimi patenkintos, viskuo persisotinusios ir pasipūtusios, an- 
tras ne mažiau svarbus dalykas, kad, nepaisant visų jų blogų ypatybių, 
šios mergaitės buvo vienintelės kaime, į kurias galėjai akis paganyti ir 
su kuriomis galėjai maloniai paplepėti. Neblėstantis kaimo vaikinų 
dėmesys (tam tikru metu motina galėjo įsteigti organų banką — tiek daug 
„organinių pažadų ji gaudavo), užuominos, kurias jos nuolat girdėdavo 
sėdėdamos prieduryje ir kaip beždžionių gauja blusinėdamos viena 
kitos anglies juodumo plaukus, taip pat nepaliaujamai besilankantys 
vaikinai iš aplinkinių kaimų, vis klausinėdavę motiną, kada gi pagaliau 
vyriausioji duktė pradės kurti ateities planus, — visa tai siutino grožiu 
nepasižyminčią motiną: 

— Palaukit, kol sugrįš tėvas, tada jūs pamatysite, ką jis padarys; jis su 
kūju puls tuos įkyrius tipelius, lups vieną po kitos jiems akis, kol jie iš 
skausmo jau nebežinos, gyvi ar mirę besą. 

— Na jau, motin, juk pati žinai, kaip tiems vaikinams sunku... Priversti 
dalytis tuo pačiu kambariu su kitais, o naktys tokios karštos... 

Teisybės dėlei reikia pasakyti, jog Lamarato motina su savo sesutėmis 
gana anksti pradėjo vaizduotis esančios pasaulio bambos dėl to, kad tie- 
siog nesutiko nė vienos už save gražesnės. 

Tačiau galų gale akys atsivėrė ir Tauarirto (šis kaimelis dabar jau yra 
netekęs tiek kvailų jaunuolių, tiek šaunių mergaičių) vaikinams, vie- 
nam po kito arba grupelėmis pabuvojusiems didmiestyje ir apsilankiu- 
siems kine bei pirmąsyk gyvenime nuogas amerikietiškas, prancūziškas, 
indiškas kojas ir bambas pamačiusiems, — jie suprato, kad merginos bu- 
vo tokios pat paprasčiausios kaimietės kaip ir kitos Tauarirto moterys. 
Juo dažniau vaikinai lankėsi didmiestyje, juo dažniau jie kitomis akimis 
pažvelgdavo į mergaites, nuobodžiai krypinėjančias, besišukuojančias 
prieš kairėje rankoje laikomą veidrodį, slankiojančias po vidinį kiemą 
— toks vaizdas atsiverdavo besileidžiantiems nuo Cukraus kalno. 

— Žinai, ką aš manau? — vieną nelemtą dieną pasakė kaimynas būsima- 
jam tėvui, jiems leidžiantis nuo Cukraus kalno ir pro Sidi Gelušo kapi- 
naites vingiuojančiu keliuku traukiant namo. 

— Nagi, ką? — nedrąsiai pasidomėjo tėvas, pats mintimis būdamas su 
mergina, kurią pažinojo nuo gimimo ir kuri tame apleistame kraštovaiz- 

dyje, sudarytame iš kietos žemės ir arkliašūdžių, tapo dar gražesnė, o 
jis vis labiau kentė dėl savo prakaituojančių kojų ir supjaustytų pirštų, 
kuriuos amžinai susižalodavo pjautuvu, nes kirsdamas javus pernelyg į 
save truktelėdavo peilį. 

— K3 manau? - toliau kalbėjo tėvo kaimynas. - Manau, jog tos trys 
mergaitės, gyvenančios apačioje, yra nė sudilusio skatiko nevertos. Tas 
nuolatinis sukinėjimasis su veidrodėliais ir karoliukais, argi tai padorus 
elgesys? Jos elgiasi kaip tingios kiaulės ir kažin, ar dar kada nors taps 
tikromis balal. Ne, jos man nė motais. Geriau duokit man pačiupinėti 
tos prancūzaitės papus. Matei, kaip jie sprūste sprūdo iš jos suknelės, 
dideli, tiesiog neįtikėtini! Man pasidarė taip karšta, kad išliejau tiesiai į 
saują. Ir tai ne iškart pastebėjau. 

Čia intelektualus žmogus gali pasakyti: „Taigi, jei aš gerai supratau, 
kino teatrų kultūros atėjimas reiškė mito apie mergaičių grožį žlugimą ir 
keturių kaimiečių Entzauberung! pradžią. Teisus šis nuovokus žmogus, 
nes nuo tos dienos neatsirado daugiau nė vieno kvailio, kuris į jas būtų 
žvalgęsis. 

Išskyrus vieną išvargusį žmogelį — būsimąjį tėvą. Būsimasis tėvas 
nemėgo kitų kaimo vaikinų, kurie dabar vertėsi tai nedidele cigarečių kon- 
trabanda iš Meliliaro, tai statybų padėjėjų amatu, taigi jiems nebereikėjo 
taip dažnai lankytis pas ožkas, o galėjo numalšinti savo krušu-krušu- 
krušimosi troškulį Meliliare. „Kokie nedori žmonės, — galvodavo tėvas, 
— Jamina greitai bus mano. Jis suprato, kad privalo ir toliau ją mergin- 
ti, varstyti dar įtikinamesniais meilės žvilgsniais, dar dažniau niūniuoti 
kvailas melodijas iš kaubojiškų filmų, kai ji pakeliui į išvietę praeidavo 
pro šalį... 

Jei cik jis ir toliau jai meilintųsi, dažniau melstųsi ir mažiau galvotų 
apie kitas moteris, šis dorybių derinys neabejotinai nuvestų į pergalę. 

Pergalė tėvą greitai aplankė. Būsimajai motinai ir jos seserims darėsi 
vis aiškiau ir aiškiau, kad jų populiarumas tarp vaikinų ir tų pačių vaikinų 
šlapi sapnai kuo toliau, tuo labiau menko, kol visai į nieką pavirto, ir kad 
jos turėtų keisti taktiką, jei nenori, kad visas kaimas jas pravardžiuotų 
senomis karvėmis — mergaitės neketino leistis taip pažeminamos... 
Laimė, būsimoji motina greitai suprato, jog tasai kiek aukščiau gyve- 
nantis kaimo jurgis, tasai aplėpausis, kaip jį žaismingai pravardžiavo trys 


! Išvadavimas iš kerų (vok.) - leid. past. 

sesutės, turėjo ant jos akį, tiksliau dvi akis. Ir ji taip pat ėmė vis dažniau ir 
dažniau jam meilintis. Šitai nepaprastai glumino kiras tris sesutes. Kad 
jis jos geidė, gerai, tai buvo savaime suprantama, tačiau visiškai neaišku, 
kodėl ji panoro su juo prasidėti. 

— Tau visai protas aptemo? - klausė viena. — Susidėti su tuo stuobriu, 
tuo drambliaausiu? Verčiau palūkėk, sesute miela, tikrai susirasi kur kas 
geresnį. 

— Be to, - kibo jauniausioji, — tu nesutverta santuokai, vyrui, juo la- 
biau tokiam vyrui, kuris atims iš tavęs auskarus ir pasidarys iš jų kabliuką 
savo kepurei pasikabinti. 

— Ji teisi, — antrino kita. —- Ak, tu tik pagalvok, mergaite, dirbsi jam 
kaip juodas jautis! Dar blogiau, būsi jam kaip slidi varlė, cha cha cha, 
slidi varlė, kuri pati negali nieko spręsti! 

Sesutės persekiojo Jaminą visur: gyvenamajame kambaryje, miega- 
majame, netgi virtuvėje (į kurią jos paprastai neužsukdavo), naktimis 
sesutės ir toliau atakavo Jaminą geranoriškiausiais įspėjimais. „Jis pri- 
vers tave kentėti. „Jis pabaisa. „Kvaile tu, jis tave gyvą suės. Jos šaipėsi 
iš sesers, o visų pirma šaipėsi iš jo, kiek aukščiau gyvenusio vaikino 
nešvariomis atlėpusiomis ausimis ir į svogūnus panašiomis gumbuoto- 
mis rankomis. 

Jaminą skaudino tokios seserų kalbos, tačiau ji nenusileido nė per na- 
go juodymą. Būsimoji motina jas griežtai perspėjo: 

— Lailaha,il Allah, saugokitės, nes kas iš kitų juokiasi, tas užsitraukia 
prakeiksmą. 

Ir pasistengė kuo daugiau dėmesio skirti būsimajam tėvui. Ji at- 
sakydavo į visus aplėpausio mėginimus užkariauti jos širdį čia žaismingu 
žvilgsniu, čia netikusiu komplimentu. 

— Nešvilpauk taip garsiai, kaimyne, nes nejučiom prisišvilpausi, — 
pasakė kartą motina, pakeliui į niekur eidama pro terasoje javus pjaunantį 
tėvą. 

„Ar tai reiškia, jog ji nori už manęs tekėti?, — nejučia pagalvojo tėvas 
ir taip išsigando tokios skubotos išvados, kad iš karto įsipjovė pjautuvu. 

Tačiau nepraėjus nė metams — nepaisant sąmojingų sesučių pastabų, 
— tėvui surijus šimtą penkiasdešimt svogūnų galvučių su šviežia duona 
ir motinai penkioliktą kartą nuo dešiniojo sandalo nuvalius tėvo šūdą, 
jis išdrįso paklausti. 

— Gana bučinių, gana plepalų ir pasimatymų, - pasakė jis motinai, — 
nori už manęs tekėti ar ne? Negaliu būti gyvas vien tavo meile ir akimis. 
Ir motina atsakė „taip. 


Netrukus, tikriau dar tą patį vakarą, kai vasara jau buvo persiritu- 
si į antrą pusę, vieną iš karščiausių dienų per metus, vaikinas patraukė 
pas savo tėvą, kuris, galvą padėjęs žmonai ant skreito, gulėjo kairiame 
vidinio kiemo kampe - čia dar dvelkė švelnus vėjelis — ir skaičiavo dan- 
guje šviečiančias žvaigždes. Tėvas nežinojo, nuo ko pradėti, taigi truputį 
paplepėjo ne į temą ir tarp naujienų apie šoktelėjusias grūdų kainas bei 
dirvožemio teršimą prasitarė, kad jis „labai norėtų... tai yra, jei galima... 
kuo greičiau... su ta, netoliese gyvenančia... ne, ne aukščiau... žemiau... 
tiesiog... ar tu supranti mane, ar ne, mama... ar klausaisi... noriu pradėti 
daryti vaikus, tėve, ir kitus panašius dalykus...“ 

Sulig žodžiu „vaikus“ jo tėvas pakilo, kaip kad pakildavo prasidėjus 
naujai dienai ar eidamas vakarieniauti, ar ketindamas surūkyti cigaretę, 
taigi jis pakilo kaip visuomet ir tarė: 

— Na, tuomet taip ir padarysime. 

Tauarirte niekas negalėjo tuo patikėti: 

— Ką tu sakai! Aplėpausis ir toji juodaplaukė? 

Bet po poros mėnesių būsimasis šešuras jau lėkė su naujais batais 
jaunikiui, ir Tauarirto deivės bei jos aplėpausio vestuvės buvo atšoktos. 

Per vestuves, kurias iškėlė jaunikio giminė, netrūko nieko: blynų, virto 
tekrischt, aliejuje pačirškintų plaučkepenių ir tėvo draugų, klausinėjančių, 
ką jis, dėl Dievo, ketina daryti su tokia išpuikėle. Laimė (ypač Lamara- 
to), tėvas buvo tikras, kad žino geriau: 

— Niekas nenori imti į žmonas pasakų princesės, kuri net duonos 
nemoka iškepti. 

Ir vedė moterį, svajojančią tapti kino žvaigžde. 

Be kita ko, trys sesutės, taip laukusios vestuvių, o ypač povestuvinės 
nakties — „Kažin, ar didelė bus dėmė, kokios spalvos, ir kas, jei jaunikiui 
neatsistos?, — taip ir nedalyvavo šiame įsimintiname įvykyje, kadan- 
gi visos trys per keletą savaičių viena paskui kitą numirė. Jauniausioji, 
trylikametė Bacita, buvo pirmoji: į jos mergišką Achilo sausgyslę įkando 
gyvatė, ir įsidėmėtina, kad tai nutiko kaip tik tą dieną, kai motina, ne- 
paisydama visų Batitos dejonių, ją pirmąsyk pasiuntė prie šaltinio van- 

dens. Antroji, septyniolikmetė Sulika, laikinąją būtį iškeitė į amžinąjį 
gyvenimą po savaitės: ji persidrėskė ranką į sienoje styrojusią vinį, kuri 
metų metus nepastebėta kantriai laukė riebių mergaitės pirštų ir šilto 
kraujo lašų. 

— Aha, sugavau tave, pasipūtusi kale, - apsidžiaugė vinis. 

Sulika buvo vienintelė, tai girdėjusi. Vinis pasirodė pernelyg 
aprūdijusi, ir mergina neįveikė kraujo užkrėtimo. Trečioji sesuo, devynio- 
likos pavasarių sulaukusi Minora, mirė paprastų paprasčiausiai. Ramiai, 
putliu kūneliu įsivyniojusi į antklodėlę, vieno šiokiadienio vidurdienį, 
praėjus trims savaitėms po antrosios sesers mirties, tuo metu, kai visi to 
krašto gyventojai pasiknarkdami miegojo. 

Iškentus tiek daug skausmo, kuris neaplenkė nė vieno Tauarirto 
gyventojo, kadangi, nors jų galbūt ir negalėjai pavadinti šauniausiomis 
mergaitėmis pasaulyje, vis dėlto, atsižvelgiant į viską, tai buvo „mūsų“ 
šauniausios mergaitės pasaulyje, taigi galiausiai vestuvės įvyko ir buvo 
triukšmingai bei be ypatingų nutikimų atšvęstos. Tikriau sakant, buvo 
tik vienas nutikimas, didžiulis „nutikimas“ ant baltutėlaičių paklodžių. 
Sesutėms būtų buvę kuo didžiuotis. 


Netrukus motina persikraustė į viršų, į šešuro namus, kur įžengė 
į visiškai kitokį pasaulį. Per keletą dienų motina padarė stulbinamą 
atradimą: pasirodo, iki šiol jos jaunystė pralėkė apsupta prabangos. 
Staiga, jau pirmąjį rytą po vestuvinės nakties, lovą ji rado tuščią. „Išėjo 
į turgų, — suprato motina. O anyta sušuko, kad ji, kaip nauja šių namų 
gyventoja, turėtų imtis kokio nors darbo. 

— Ir ką gi aš turėčiau veikti, - suburbėjo motina, iššliaužė iš lovos, 
apsivilko savo gražiausius drabužius ir prisistatė anytai, laukdama 
tolimesnių nurodymų. 

Kepti blynus, minkyti tešlą, atnešti vandens ir net kartkartėmis 
pašerti ožkas — štai ką ji turėjo daryti, ir tai buvo tik darbų pradžia. 

Šis šiurkštus šydo pakėlimas, — realybė, dėl kurios motiną įspėjo 
velionės sesutės, žodžiai, kaip jai kartais atrodė, pakibę virš namo, - taip 
kartino motinai gyvenimą, kad jos galvoje subrendo sumanymas, kaip 
išsivaduoti nuo triūso ir prakaito. Šis sumanymas grynai valios pa- 
stangomis privalės tapti kūdikiu, išlaisvinsiančiu iš prasčiokiško dar- 
bo gniaužtų. „Šitai negali ilgiau tęstis, — pagalvojo motina ir tą karštą 

medaus mėnesį dar plačiau išžergė kojas savo vyrui (ji gana greitai pe- 
rkando šitą nesudėtingą meną), kad šis galėtų dar giliau į ją įeiti ir kad 
dar daugiau sėklos joje pasiliktų, nes taip didėjo tikimybė greičiau su- 
silaukti nuo darbo išgelbėsiančio kūdikio. „Jei Sidi Rabis to panorės, 
— pragmatiškai pridūrė ji mintyse. Stebuklas įvyko pakankamai greitai: 
lygiai po aštuonių mėnesių gimė aštuonių svarų mažasis Lamaratas (šį 
vardą jis gavo vėliau). 

Jam gimstant šeimos nariai rūpinosi savais reikalais. Tą dieną tėvas bu- 
vo „Vokietijoje“, senelis kūlė javus, senelė ieškojo daugiau audeklo krauja- 
vimui sustabdyti, o naujai iškepta motina buvo truputėlį nusivylusi, nes 
vaikas gimė mėnesiu per anksti, tai reiškė, jog ji mėnesiu trumpiau, nei 
priklausė, naudojosi visų dėmesio reikalaujančiu nėštumu — vargas tam, 
kuris atsakys dėl ko nors nėščiai moteriai, — tokiems gimsta neįgalūs 
vaikai. Tačiau nedirbti buvo galima ir dėl kitų priežasčių: ji nusprendė 
kuo labiau atsidėti vaikui, bent jau dėtis atsidavusia — be galo be krašto 
liūliuoti jį, glausti ir glausti prie krūties, kol ims skaudėti spenelius, bei 
visais kitais įmanomais būdais tupinėti apie mažąjį žmogutį, kad tik 
nereikėtų kepti blynų ar tampyti vandens. Motinos (taip pat šiek tiek 
ir vaiko) laimė, nebuvo taip toli nueita, nes, nepraėjus nė pusmečiui, su 
berniuku ant rankų ir dar su vienu tinginio pančiu pilve (mergaite — tai 
irgi buvo jos plano dalis), motina iškeliavo į šiaurę, kur ji palyginti ramiai 
apsistojo name medinėmis grindimis ir antena ant stogo. Ir atsikvėpė: 
pagaliau! Daugiau niekas nevers kepti blynų, šerti ožkų ir ant manęs 
nebliaus. Taip Nyderlandai, Aguonų Žemė, anytos atkakliai vadinama 
Vokietija, iš dalies tapo jos išsigelbėjimu. 


Mozė buvo jauniausias tėvo broliukas. Tai buvo tas pats žmogus, 
kurį Lamaratas privalėjo surasti ir kuris pajūrio kaimelyje sukėlė tikrą 
pragarą, dėdulė, negebėjęs ateiti. atsisveikinti su Lamaratu bei jo mo- 
tina šiems išvykstant į „Vakarus, nes pernelyg įsitraukė nužiūrinėti 
merginas prie šaltinio. Merginas, įsispyrusias į kurpaites, paraitotomis 
pižaminėmis kelnėmis, varpeliais plaukuose, skarelėmis apie kuodus ir 
kalbelėmis be krašto ir pabaigos. Mozė dievino merginas, bet nebuvo 
nė vienos merginos, kuri būtų dievinusi jį. Tačiau žiūrėjimas įkaitina 
kūną, o karštis ieško išėjimo, todėl visų tų aistringų fizinių reakcijų bei 
Jį supusių pasakojimų pastūmėtas, jis dar jaunas atrado kelią į Meliliarą, 

moterų, šalom ir „įpilk-=man-dar-stiklinaitę-Ricardo' miestą. Mozei ne- 
buvo nė dvylikos, kai jis pirmąsyk patyrė kažką, o kas tai buvo, suprato 
tik po penkerių metų. 

Nuo tada, kai į Meliliarą atkeliavo kino teatrai, autobusai ir buvo 
išardyta žydų sinagoga, čia atsirado tam tikras versliukas, kurio teikia- 
mais malonumais norinčiųjų pasinaudoti priplūdo pilnas miestas. 
Tarp jų buvo ir Mozė, Meliliare veikęs viską, kas įmanoma, tik nelabai 
supratęs, ką. Jis suvokė tik tai, jog veikla, į kurią metėsi su deginančia ai- 
stra ir nervingu nekantrumu, buvo neleistina. Tai buvo negerai, tai buvo 
uždraustas vaisius, prakeiktas dalykas, suaugusiųjų reikalas, o ne vaikų 
žaidimas, trumpai tariant, tai buvo baram. Tai buvo baram, ir tai kiekvie- 
nas suprato, nes... nes apie tai niekada nebūdavo kalbama, o jei ir būdavo 
prasitariama puse lūpų, tai taip tyliai, kad tiesiog privalėjai išgirsti, o tada 
iškart paaiškėdavo, kur įmanoma tai padaryti, kiek tau tai kainuos, kaip 
dažnai tai galima, bet svarbiausia (šitai būdavo sakoma dar tylesniu bal- 
su), kad yra geriau apskritai to nedaryti. 

Vis dėlto tiek berniukams, tiek jaunuoliams tai taip ir liko baram. 

„Bet velniai rautų, aš juk žmogus, ir puikiai suprantu, ką išdarinėju su 
tomis mergiotėmis, taigi galiu nors truputį! Ir beje, kas pasakė, kad iki 
vestuvių su moterimis — ne ne? Cha, nejuokinkit. 

Mozė, Machilero Minaro sūnus, kaskart grįžęs namo pasakodavęs 
savo tėvui apie tai, kiek kartų kažką apsuko aplink kiekvieną savo pirštą, 
kilęs iš Tauarirto, to vaizdingo pajūrio kaimelio, dar jaunas įjunko į 
moteris. Palaido elgesio moterų kompanijoje jis buvo tikras tauškalius, 
beviltiškai kraustėsi iš proto dėl raudonplaukių gatvės karalienių. Niekas 
nė nenutuokė, ką jis veikdavo Meliliare (niekada ir niekas nežinojo, kas ir 
ką ten veikia), niekas nė nenumanė, kad Mozė, keliaudamas į Meliliarą, 
visada su savimi pasiimdavo pupų, kukurūzų ir vynuogių, o uždarbį 
perdėjęs iš įprastinės vietos kairėje kišenėje į dešiniąją ir pririšęs arklį 
prie medžio turgaus aikštėje, greitai ją pereidavo ir — oplia į barą „Lolita, 
į moterų rojų. | 

Niekas nežinojo, ką jis veikdavo tame kekšių lizde, bet tai turėjo atro- 
dyti maždaug taip: moterys išdažytomis akimis ir gundančiais balsais, 
būgno ir violončelės da gamba ritmu besisukantys žmonės, ir visa tai už 
dyką, nubėgusios pėdkelnių akys, kitos akys, sekančios pro nubėgusiąsias 
kyšančius plaukelius, drebantys staliukai, virpančios rankos, ir galiau- 

siai prie jo prieinanti mergelė, kuri prisėda greta, glosto rankeles ir nu- 
braukia prakaito lašelius, - iki tos akimirkos Mozė nepratarė nė žodžio, 
tik stebėjo, — o kai grįžo į Tauarirtą ir draugai, staiga pasirodę iš už 
svogūnų ir kaktusų, ėmė jo klausinėti „Kur buvai dingęs, negi ir vėl, ką? 
Smagiai pasikrušai?, Mozė gebėjo (atidus supranta ir iš vieno judesio) 
tik vienintelį ženklą duoti: jis tiesiog linktelėjo — tai reiškė lyg ir „taip, 
velniai rautų, aš pasidulkinau!“ O draugai išsyk suprato: aha, jis pabu- 
vojo „Slaptuose namuose. 

Ne ne, tuomet ji yra ta, kuri turi ką pasakyti (iš moters balso galima 
spręsti apie jos gatvinę vertę)!.. Jos vardas? Kokio tik pageidauji: Nak- 
ties Šešėlis, Rozmarina, Svaras Kepenėlių, Nefertitė ar tiesiog banaliai 
— sugulovė. Ji ragina: 

— Pirmyn, tu nedidukas, bet mažas arbatinukas greitai įkaista, kiek 
pinigėlių turi, berniuk? 

Tada jiedu pakyla ir išeina, palikdami klubus kraipančias mote- 
ris ir nusigėrusius vyrus, išslenka į vidurdienio šviesą, neskubėdami 
žingsniuoja į viešbutį „Lolita, į jos nuosavą „orgazminį kambariuką. 
Pamažu nusirengusi ir suspaudusi pinigus spaustuku, ji liepia: 

— Eik, atsigulk, ar liežuvį prarijai? Šįryt prausei savo kaušiukus, tiesa, 
mažuti? Juk kasdien apsiprausi maldai, mažyli? 

O Mozė linkčioja galva, taip, žinoma, taip, čia, taip, ne, taip, visada, 
taip, ką man dabar daryti, taip, ką tu dabar darysi. Ar gerai guliu truputį 
pasislinkti aukštyn žemyn kas dabar vėl kodėl negaliu tavęs liesti net 
nepabučiuosi kokie dar čia papročiai gelbėkit aš skrendu tai kur kas ma- 
loniau nei melžti karves putos ir lipdukai priešais ir šalia aplink ir visai 
arti šūdas jau ateina o ne ne taip greitai ir tuo viskas pasibaigė. Ką ji 
padarė Mozei? To jis gerai nesuprato. Nepaprastai daug — taip atrodė 
Mozei. Labai mažai — manė ji. 

Kaip viskas būtų susiklostę, jei Lamarato tėvas būtų žinojęs apie 
Mozės keliones į Meliliarą? Ar būtų tada savo vaikui kalbėjęs: 

— Mozė, gozė, lozė — tai tavo dėdė, oplia oplia, Žiurkiuk, oplia oplia, 
tavo mielasis dėdė, kuris išmokys tave plaukti mūsų šiltoje sūkuringoje 
jūroje. 

Ar būtų drįsęs ištekinti už jo savo dukterį, žvelgiančią iš lovos, ati- 
duoti ją ir jos gerą vardą į Mozės rankas? Nežinia. Tačiau tėvas kalbėjo 
apie savo brolį ir kuteno sūnų iki ašarų. 

Mozė, kutendavęs pats save, buvo maždaug penkeriais metais vyre- 
snis už Lamaratą ir augo savo brolio, Lamarato tėvo, šešėlyje. Jis negalėjo 
net kastuvo į žemę įsmeigti, net svogūno išsirauti, net asilo prie San An- 
tonijo šaltinio nuginti, nesutikęs ko nors, pasirodančio iš kaimelio ar iš 
už kalvų ir klausiančio: 

— Kaip einasi tavo broliui šiaurėje, kada pats ketini jo pėdomis pa- 
sekti? 

Ak, pasakytum tu, neverta kreipti dėmesio, truktelk pečiais ir tark: 

— Gerai, dirba, ir tiek. 

Ir stoiškai trauk toliau. Bet kaip galima išlikti ramiam, kai kiekvienas 
sutiktasis teiraujasi: 

— O kada tu keliausi šiaurėn? 

Juk jis ten turėjo brolį, kuris galėjo pagelbėti pinigais, parūpinti darbą, 
padėti prasmukti į Europą — ir dar į kokią Europą, čia tau ne kokia Ispa- 
nija, kur ant tavęs spjaudytų tie prancūzakalbiai šunys, ne Prancūzija, ne 
Vokietija, bet pati geriausia šalis pasaulyje - „Ollanda ! Jis būtų paskuti- 
nis kvailys, jei praleistų šitokią progą. 

— O kas ten tokio yra, ko nebūtų čia? — atsikirsdavo Mozė klausi- 
mu praeiviams, kuriuos laikė savo geriausiais draugais. — Juk mes čia 
nemirštame badu? O gal kartais? Pažvelkite, kokie vynuogių laukai 
driekiasi, kokie javai, svogūnai, morkos, baklažanai, o netrukus, niam 
niam, subręs kukurūzų burbuolės, tačiau visų svarbiausia — kaktusų vai- 
siai, čia augantys už dyką. Už mano namo jų pilnas laukas! 

— Silpnapročio šnekos, esi aklas kaip kurmis, — atsakydavo jie. — 
Įdėmiai paklausyk: Tauarirtas miršta. 

Ir plačiu mostu apglėbdavo apylinkę nuo vienos kalvos keteros iki 
kitos su tarp jų kybančia saule („Plepių kompanija, - nepiktai pagalvo- 
davo Mozė, - jei dabar suplorumėte delnais, tai suspaustumėte saulę), 
išdžiūvusią žemę, kurios ribos (jie buvo teisūs) nesustabdomai plėtėsi, ir 
prastai derančius vynuogynus. 

— Šiais laikais visi kažką augina, tačiau ar tu gyvenk Meliliare, ar Na- 
dorpe, vis tiek iš to nė skatiko neuždirbsi. - „Ar jie sako tiesą, ar čia aš 
per daug imu į galvą tas kalbas? — mąstė Mozė. 

— Ne, mielasis, pinigai yra ten, šiaurėje, kur gyvena tavo brolis, kad ir 


ką tu manytum, kad ir kokį darbą jis dirbtų. 

Ta pati pasaka be galo tęsėsi kiekvieną sykį, kai tik vargšas dėdė ką 
nors susitikdavo, ir reikėjo būti paskutiniu kvailiu, kad širdies gilumoje 
nepripažintum, jog kaimynai yra teisūs, kad ir kaip neįtikėtinai pasakotų 
apie aukso kalnus ten, šiaurėje. 

Visa tai vyko kaip tik tuo metu, kai Mozė pradėjo galvoti apie ve- 
dybas su savo brolio dukterimi Rebeka, Aguonų mieste su draugėmis 
žaidžiančia „Ar bijot baubo? Ne ne ne. 

Aplink pasaulį keturiasdešimčia ėjimų 


Vaikinas, neturėjęs supratimo, kodėl motina jį paleido į šį pasaulį 
ir kam Mozei prireikė vesti Rebeką, visada pasvajodavo apie gyvenimą 
Ivojenoje. Kaip būtų buvę gera, jei jo šeima būtų pasilikusi ten, tarp 
drėgno molio ir visąlaik dangaus skliaute žėrinčių žvaigždžių, akis į 
akį su Dievu, su tūkstančiais dievų, aplink kuriuos sukasi visas gyve- 
nimas, - mintijo tasai melancholikas, o kai įsėdo į taksi, jam dar labiau 
suspaudė širdį suvokus (juk žmonės kartais mąsto), kad neteko ne šiaip 
sau gražaus gyvenimo, bet turtingo gyvenimo, galėjusio padovanoti gerą 
vardą ir šlovę. 

Ko šis vaikinas, kaimelyje tarp figmedžių ir kaktusynų palikęs savo 
tėvą, motiną, seserį bei kitus šeimos narius, nežinojo, buvo tai, kuo jis 
būtų tapęs, jei drauge su motina būtų likęs gyventi tame iš trijų pusių 
vandens apsuptame krašte. Lamaratas Minaras: dešimt kojų pirštų, 
dešimt rankų pirštų, po antakiu pasislėpęs randas, menąs žaidimą su 
peiliais sandėliuke; šitas randuotas vaikinas, dėl vienokios ar kitokios 
priežasties sėdintis greta taksisto, neabejotinai būtų tapęs „Laiptelių“ vir- 
tuozu (ridenk kauliuką ir per keturiasdešimt ėjimų apkeliauk pasaulį), 
jei tik būtų likęs gyventi Ivojenoje, jei tik žingsnis po žingsnio būtų ėjęs 
tuo keliu, mokęsis pažinti žmones, o po pamokų trainiojęsis kavinėse. 
Tačiau, po šimts pypkių, motina jį už ausų nusitempė į lėktuvą. Taip per 
atsitiktinumą Lamaratas neteko turtingos ir laimingos ateities. 

Jau nuo Lamarato gimimo buvo aišku, kad jis žais „Laiptelius ; jam 
ateiti į šį pasaulį padėjusi senelė, vis dar jausdama kraujo skonį bur- 
noje, iškart pastebėjo: tai bus geriausias iš visų pačisio lošėjų, kada nors 
gimusių šiame krašte. Kai per anksti ir sunkiai gimusio kūdikio sveika- 
ta, praėjus dviem savaitėms, neprastėjo, senelė pasakė jo motinai, slapčia 
besiviliančiai, kad kūdikis bus ne toks stiprus: 

— Tam vaikiui sekasi, jam pasitaikė laimingas žaidimų kauliukas, 
tikėkimės, šita velniška sėkmė ir toliau nuo jo nenusisuks. 

Galbūt, senele, galbūt. Bet tada reikėjo dar graudžiau raudoti, dar 
stipriau tempti už rankos sūnų, pro duris beišnešantį tavo brangųjį 
mažylį. Tik tuomet, jeigu pasakotume tokį istorijos variantą, vaikinas 
— Lamaratu Minaru jį vadino — dabar būtų sulaukęs kaip tik tokio 
amžiaus, kai galėtų leistis į pergalingą žygį tarp begalės Ivojenos kavinių 
staliukų, o senelė pūstųsi nelyginant gaidys ant mėšlyno, žiūrėdama į sa- 
vo geležinės valios laimės kūdikį. Šiose įstaigose (per skambiai pasakyta 
apie prišnerkštą užeigą: prie sienos prisegtas A3 formato „Real Madrid“ 
plakatas, grindys pribarstytos saulėgrąžų), mėtų arbata kvepiančiose 
puryinose skylėse — taip, būtent čia Lamaratas būtų pelnęs vardą: 
keturkampėse, sausakimšose žaidėjų landynėse, kurių apstu asfaltuo- 
tame kelyje, vingiuojančiame per Ivojeną lyg kokia laistymo žarna per 
išdžiūvusį kukurūzų lauką. Per trylika darbo metų taksistui teko gal 
keturiasdešimt tūkstančių kartų važiuoti tuo vingiuotu keliu pirmyn ir 
atgal. 

Taksistas buvo šiame darbe, kaip sakoma, dantis pravalgęs. Beveik 
visose palei asfaltuotą kelią išsibarsčiusiose kavinėse Kalidui Pakelės 
Skardinei teko bent kartą lankytis: pasigaudavo ten keleivių ar, kai ne- 
buvo daug darbo, sulošdavo „Laiptelių“ partiją. 

Ivojenos krašto kavinėse „Laipteliai būdavo žaidžiami ant keturkam- 
pio kartono lapo, uždengto nuo drėgnų ir riebaluotų pirštų apsaugančiu 
stiklu. Ir jei toliau pasakotume pradėtą istorijos variantą, Lamaratas 
turėtų prisėsti kiekvienoje tų kavinių, sveikintis su žmonėmis, slinktis 
arčiau stalo, įbesti akis į hgūrėles („Renkiesi raudonas, geltonas, mėlynas 
ar juodas, Minarai?') ir risti kauliuką. Tam, kad maloniai praleistų 
laiką ir, svarbiausia, galėtų išlošti, — pražūtingas pomėgis kai kuriuose 
kraštuose. Deja deja, pasaulis neteko savo Mefistofelio, greta taksisto 
sėdinčio vaikino. 

Lamaratas tupėjo kaip ant adatų, nes ramybės nedavė galvoje ir ausy- 
se ūžiančios įvairiausios mintys, — jis taip jau niekada ir nebetaps nepra- 
lenkiamu „Laiptelių“ virtuozu. 


Ar galima kaltę versti tėvui? Ar galima savo biologinį tėvą paduoti į 
teismą už tai, kad jis sąmoningai užkirto kelią savo palikuonio šlovei? 
Ar šiuo atveju galima kalbėti apie iš anksto numatytą veiksmų planą? 
Ar tėvas irgi kartkartėmis lošia? Galų gale tai buvo Lamarato tėvas, 

kuris sutrukdė svaiginamai sūnaus karjerai, neleido prabusti jo garbės 
troškuliui. Tėvas, padre — tikrai, kaip jūs atspėjote: aukštas, nesiskutęs, 
plinkantis ir dar aplėpausis storžievis — kaip tik tokie tipeliai kėlė daugybę 
rūpesčių Čikagoje sausojo įstatymo metais. Viena, ko trūko charakterin- 
gai tėvo išvaizdai, tai nedidelis pistoletas užpakalinėje kelnių kišenėje ir 
skrybėlė ant plikės. Šitas beginklis kietaširdis išplėšė savo ką tik gimusį 
sūnų iš Ivojenos gniaužtų ir išvežė į platųjį pasaulį. Į Nyderlandus. 

Dėl tėvo kelionės į „Vakarus“ jau buvo nuspręsta. Visi žinojo, kad 
jis išvyksta: tai suprato Ivojenos taksi vairuotojai, tai nebuvo paslaptis 
„Laiptelių“ lošėjams kavinėse, tai numanė net dar tik gimsiantys vaikai. 
Apie tai jie girdėjo iš savo motinų, po keturias, penkias, šešias, septynias 
(iki dešimties) besibūriuojančių prie šaltinio drauge su savo gyvenimo 
palydovais — asilais, kurie stovėjo vienas su kitu surišti, kramsnojo ir 
klausėsi, kaip tauškia moterys, vieną po kito pildančios tuščius bombo- 
tus (penkių litrų talpos ąsočius nuo alyvų aliejaus) šaltinio purslais. 

— Klausyk, kas ten toks ketina iškeliauti? 

— Leh, leh, leh, taigi ne, jis tikrai išvažiuoja. 

— Nagi aplėpausis, Jaminos vyras išvyksta! 

— Jamina, jei tavo aplėpausis išvažiuoja, aš tau štai ką pasakysiu: telydi 
jį Sidi Rabis ir telanko jį Jo malonė kiekviename žingsnyje. 

— Betjei jis tikrai iškeliauja, tai kodėl, brangioji Jamina, kodėl? 

— Ei, mano vyras ne toks kaip jūsiškiai! Manasis dirba kaip jautis, jis 
žalių-svogūnų-su-duona rūšies žmogus: mažiau kalbų, daugiau darbų. 

Kadangi Ivojenos nėščiosios buvo papratusios kasdien rinktis į 
susibūrimą prie šaltinio, kur be galo be krašto viena apie kitą ir viena 
su kita kalbėdavo, plepėdavo, pliurpdavo, taukšdavo, tauzydavo, buvo 
visiškai galimas daiktas, kad dalis šių plepalų kartu su šaltinio čiurlenimu 
prasiskverbdavo ir į atokiausius jų nėščių pilvų kampelius. Todėl dar 
prieš išvystant dienos šviesą Lamaratui pasaulis buvo aiškus kaip ant 
delno: čia reikia kuo daugiau penkialitrių ąsočių vandens sutalpinti į asi- 
lo maišus ir, antra, — čia reikia rinktis: pasilikti ar išvažiuoti. Ir dar vie- 
nas ne mažiau svarbus dalykas: kaip tėvas apsirengs išvažiuodamas, nes 
„pagal drabužius, kuriais žmogus vilki išvykdamas, jam sugrįžus galima 
spręsti, kaip sekėsi. Taikliai pastebėta ir tikra teisybė. Šventa teisybė. 
Taigi tėvas, kuris išvykimo dieną jau buvo būsimasis tėvas (motinos pil- 
ve judėjo jo vaikas, klausantis moterų tauškesių apie „aplėpausį ir ką 

jos ketina šįvakar virti vakarienės), išsirengė į kelionę vilkėdamas savo 
kasdieniniais apdarais, lyg staiga nelemtą vidudienį jam bestovint vidury 
svogūnų lauko būtų į galvą šovusi mintis:„O kodėl man nepasivaikščiojus 
iki Vokietijos?" 

— Bet juk taip niekas nedaro, — apšaukė jį jo tėvas, — atrodai kaip 
paskutinis valkata, ką apie tave pagalvos Iauarirto moterys! 

— Ką reiškia drabužiai, bene svarbu, ką rūkyti, „Marlboro“ ar „Casa 
Sport? Man laikas keliauti, ir tuo viskas pasakyta, — atrėžė būsimasis 
tėvas (o mintyse pridūrė: „senas pirdžiau“, lygiai taip pat įžūliai, kaip 
vėliau jį patį mintyse pavadino Lamaratas, savo tėvo pasiųstas surasti 


pabėgusio dėdės). 


Tėvas išvyko iš Tauarirto, jame palikdamas visa, kas netilpo į jo mažą 
lagaminėlį. Žmonai, netveriančiai savam kaily dėl rytinio pykinimo ir 
per kraštus besiveržiančio naujai atrasto džiaugsmo, jis beširdiškai at- 
suko nugarą, paliko basą ir nėščią, kaip sakoma labiau pasiturinčiuose 
kraštuose. Ji liko virtuvėje drauge su anyta, o tėvas jos net nepabučiavo 
atsisveikindamas. Jis išžygiavo iš Tauarirto ir pro Cukraus kalną pasuko 
vingiuoto astfaltkelio link, kur susistabdė taksi. 

— Kur trauki? — pasidomėjo taksistas. 

— Į Vokietiją uždarbiauti. 

Taip pat ir pasimėgauti gyvenimu ten, „Vakaruose“. 

— Žinote, kaip mes tada gyvenome? — atsivertų tėvas, jei atsitikti- 
nai imtum jo klausinėti. - Mes buvome itin paklausūs tarp baltaodžių 
merginų, mat neskaitant kelių ispanų ir italų, tokių kaip mes ten buvo 
vienetai. 

Tikra tiesa, Nyderlanduose tėvas jautėsi vienišas amžinas viengun- 
gis, nors ir buvo įsitikinęs, kad trumpai čia teužsibus (tuomet, kai dar 
tikėjo pasakomis, jis suokė motinai: „Brangioji, aš ketinu ten pabūti šešis, 
aštuonis mėnesius, ne ilgiau, iki to laiko, kol susitaupysiu tiek pinigų, 
kad man daugiau niekada gyvenime nebereikėtų įsmeigti į žemę kastuvo. 
Tada nusipirksiu kavinę, įtaisysiu kelias lošimo lentas ir toliau patenkin- 
tas gyvensiu, čia arbatos išvirdamas, čia truputį „kaifo parduodamas“. 
Tai taręs pabučiavo motiną ir aistringai pamylėjo, tarsi prisiekdamas 
išpildysiąs savo pažadus, nors, kaip Lamaratas gerai žinojo, viskas pasi- 


suko kitaip). 

Tačiau praėjo metai, dveji, dešimt, o galiausiai štai jau trisdešimt 
metų, kai jis per kiekvienus pietus skelbia, jog šie metai bus paskutiniai: 

— Sugrįšiu visiems laikams. Kuo toliau nuo tos supuvusių bananų ir 
kiaulienos šalies. 


Lamaratas (mėsinga nosimi, linkęs viską perdėti) ir jo sesuo Rebeka 
(Nyderlanduose visiškai pražydusi, olialia, anglies juodumo plaukais 
kaip ir jos madre) buvo priversti kas vakarą dalyvauti savotiškuose ma- 
stodonto Vėvė (visa kada nors išnyksta) monologuose prie apskrito stalo 
pagal klasikinį elgesio modelį: arba tylit, arba nešdinatės iš čia. Burgzda- 
vo įjungtas televizorius (čia bomba, čia užgrobimas, o vieną kartą didelis 
žemės drebėjimas Meksikoje ir kolektyvinė Europos bei jos apylinkių 
sporto žurnalistų reakcija į tai: Pasaulio Taurės čempionatui gresia pa- 
vojus), ir jei tu nepritarei ekrane besiskeryčiojančių žurnalistų nuomonei 
— pirmyn, rėk, išplūsk, iškeik juos. Tam ir skirtas televizorius. Bet dėl 
tėvo — rodyk susidomėjimą ir dėkis viską domėn. 

— Aš jūsų tėvas, aš alfa ir omega, suprantate? Mano valia esate čia, ir 
jei reikalai klostysis sklandžiai, kada nors vėl parvešiu jus atgal. 

Lamaratas negalėjo tylomis nepasišaipyti iš tokių kalbų, kokių per 
televizorių nepamatysi ir kurios buvo skirtos tik išrinktiesiems — sese- 
riai, broliui ir retkarčiais motinai: „Kaip tai atgal, Vėvė, kada, baba, o jei 
jau atgal, tai kur, babuine? 

— Nesivaipyk, vaike, nesivaipyk. Nėra iš ko rinktis, juk kada nors 
reikės grįžti į tėvynę, nes netrukus... Ak, kad tu žinotum... 

„Kas netrukus, kas? Ką aš turėčiau žinoti, Vėvė? 

— Ai, vis tiek nieko nesuprasi, geltonsnapi. Trečiasis pasaulinis ka- 
ras, bum bum, viskas bus nušluota vienu mostu ir reikės ieškotis maisto 
šiukšliadėžėse, tada tai jau bus galas ir pabaiga! Netrukus čia kils Trečiasis 
pasaulinis karas, jei tik jis dar neprasidėjo, Trečiasis pasaulinis, — tėvas taip 
dažnai ir su tokiu pasitenkinimu šitai kartodavo, kad beveik atrodė, jog jis 
pats nuoširdžiai tiki savo sapalionėm. — Kur jūs dėsitės, kai čia pradės pli- 
sti maras? Tada pažiūrėsime, ar norėsite ilgiau pasilikti Nyderlanduose. 

Karas — kaip raginantis spyris į užpakalį, o smūgis — kaip jo galios 
įrodymas. 

— Darykite, ką sakau, kitaip Nyderlanduose ir visoje Europoje užvirs 
tikras pragaras. Ką, rylite išsižioję ir neturite ką pasakyti, nes dar pienas 

nuo lūpų nenudžiūvo. Nagi, kas jus paleido į šį pasaulį? Greitai sakykit, 
tik nedrįskit aiškinti, jog Alachas. 

Įsivaizduokite, tik įsivaizduokite, kas nutiktų, jei nepabūgtum per- 
traukti šią apkartusią tiradą: 

— Kaip suprasti, tėti: pienas nuo lūpų nenudžiūvo? 

— Netikiu savo ausimis! — sušuktų tėvas, - Juk jis savo tikram tėvui 
akis drasko, neįtikėtina, tiesiog neįtikėtina, Sidi Rabi, o, Sidi Rabi, kodėl 
man ant kaklo užkorei šitą nenaudėlį! 

Kaip dažnai kartodavosi vis ta pati istorija, kai jiems sėdint prie 
stalo tėvas, kairę ranką padėjęs ant apvalaus motinos kelio, o dešinėje 
laikydamas gabalėlį troškintos ėrienos, nespėdavo aikčioti iš nuostabos 
dėl pasibaisėtino savo vaikų įžūlumo? Pavyzdžiui, Lamaratas nupjauda- 
vo riebalus nuo ėrienos kepsnio, o tėvas tai pamatydavo. Geriau jau būtų 
nepastebėjęs, nes tuoj pat vėl užsivesdavo apie šiukšliadėžes ir bananus. 

— Kai aš buvau toks kaip dabar jūs, džiaugdavausi banano lupeną iš 
šiukšlių dėžės Meliliare iškrapštęs! Duok šen tą mėsą! 

Ir ištraukęs lašinuką iš Lamarato pirštų, sugrūsdavo jam į burną. Tai 
buvo tiesa: tėvas paliko tėvynę, kadangi troško sočiau pavalgyti, daugiau 
pamatyti, įdomiau laiką praleisti. 

— Nyderlandai yra baram, supranti, ką sakau? Žinote, kuo jie mus 
šėrė, kai tik čia atvažiavau? Kiauliena! Kiekvieną vakarą valgydavome 
kiaulieną. Aš buvau kimšte prikimštas kiaulienos! 

Turbūt teisybės dėlei reikėtų pažymėti, jog ne Nyderlanduose tėvas 
pirmąsyk paragavo kiaulienos kepsniukų, bet Belgijoje. Jam dar nespėjus 
įsikurti mažame pensione netoli Kortriko, jau buvo patiektas valgis. Tai 
buvo mėsa, apie kurią tėvas po daugelio metų, tai yra šešis kartus po 
penkerius metus, apsiseilėjęs entuziastingai pasakodavo: 

— Ką gi, tai buvo uždraustas muštinis, tačiau tas muštinis tikrai gerk- 
lėje neužstrigo. 

Šį teiginį tėvas retsykiais kartodavo, kai praalkęs siųsdavo motiną 
skusti bulvių. 

Tačiau Belgijoje tėvas neužsibuvo. Darbas kasyklose nelipo prie 
širdies („Jei būčiau norėjęs teptis rankas, būčiau galėjęs tai daryti ir 
namie') ir jis spruko į Nyderlandus: per Venlo (Turistų informavi- 
mo centras), Kulemborgą („Marynen“ šaldytuvų gamykla), Utrechtą 
(„Real“ draudimas) ir Amsterdamą („A propos“ tapetų fabrikas), kur su 

šluota ir semtuvėliu rankose mikliai apsisukdavo visose pakampėse bei 
užkaboriuose, galiausiai atsidūrė Aguonų mieste. Tai nutiko jau įpusėjus 
aštuntajam dešimtmečiui, netrukus po Lamarato gimimo, nors apie tai, 
kad jam gimė vaikas ir kad jis jau tėvas, Minaras sužinojo vieną kartą 
parvykęs pasisvečiuoti į tėviškę, kai jiems dardant Ivojenos asfaltkeliu 
taksistas pasidomėjo, kaip laikosi vaikelis. 

— Koks vaikelis, kieno vaikelis? — suglumo tėvas. 

— "Tavo sūnus, kada gi jis gimė, po galais, rodos, prieš kokius tris 
mėnesius ar panašiai. 

O, pagalvojo tėvas, fi jis jau atsirado, visai buvau pamiršęs. Bet jei 
berniukas, tai visai neblogai pavyko tai mano Jaminai, visai neblogai, ir 
paklausė, kokį vardą vaikui davė. 

— Kokį vardą? Jis kol kas įlar bevardis, visi laukia tavęs, kad tu 
nuspręstum. 

— Kuo tu vardu? - pasiteiravo tėvas taksi vairuotojo. 

— Aš? Kalidas Ben Bala, mano tėvas buvo vardu Moktaras, o jo tėvą 
vadino Lamaratu, - atsakė taksistas. 

Tėvas paprašė sustoti prie keliuko į kaimą ir padėkojo vairuotojui. 

— Tuomet aš jį pavadinsiu Lamaratu, taksisto tėvo tėvo vardu, — 
nusprendė jis atsisveikindamas. Kaip tarė, taip ir padarė. 

Tėvas neilgai teviešėjo kaimelyje: jam greitai įgriso moterų plepalai apie 
perkastas bambagysles, apsiseilėjusius vaikus ir ištuštėjusias mečetes. Jis 
susikrovė lagaminus ir išdūmė iš Ivojenos, bet prieš pat atsisveikindamas 
pranešė apie savo ketinimus kuo greičiau parsigabenti žmoną ir vaiką į 
Aguonų miestą. Vieną kartą reikia baigti tą viengungišką gyvenimą, tarė 
jis pats sau. Viskam ateina galas, todėl jis nusprendė kavinėms, šokiams 
ir alui pasakyti sudie. 

Kaip tik tuo metu bankrutavo laivų statykla, kurioje tėvas kuopdavo 
naftos tanklaivių užkaborius. 

— Atėjo metas islamui, — tarė jis visiems, kas norėjo tai girdėti, 
ir patraukė į mečetę (kaip ir tūkstančiai kitų, tais laikais masiškai 
atleidinėjamų iš darbo). 

Grįžęs iš bendruomenės maldos namų jis su žmona gerdavo arbatą, 
lauždavo duoną ir iki ašarų kutendavo be paliovos augantį ir vis iš 
dviaukštės lovos kritinėjantį Lamaratą, ir tai buvo viskas. Tai truko 
iki aštuoniasdešimtųjų pradžios, kai tėvas išgirdo kalbant (mečetėje, 

kavinėse, į kurias atsitiktinai užsukdavo sulošti pačisio partijos, mėsinėse, 
o galiausiai net sapnuose): „Nadorpas, čia tai bent vieta, ten žemė pigi, 
o cemento ir darbo jėgos nors vežimu vežk. Nusipirk namą, nusipirk 
namą, nusipirk namą, girdi, ką sakau? 

Tėvas laikė užspaudęs truputį pinigų užsienio banke, iš kurio 
jam siunčiamas ataskaitas, vos į jas dirstelėjęs, tuoj pat suplėšydavo ir 
įmesdavo į ugnį. „Sutvarkei — ir kaip nebūta, — suprato jo žmona, o 
pats tėvas skaičiavo dienas, kada palūkanų bus sukaupta tiek, kad galėtų 
keliauti į tėviškę ir ten imtis namo statybos. 

Taip tėvas Lamaratui diena dienon kritinėjant iš lovos, žmonėms 
skubant į maldos namus ir grįžtant iš jų, pats kartkartėm sudraskyda- 
mas banko ataskaitas, o sukauptus pinigus iš kišenės perkraudamas į 
sąskaitą — „Palūkanos yra baram, baram yra palūkanos, tačiau nesijau- 
dink, Viešpatie, aš išpirksiu nuodėmes ilgiau pasninkaudamas, ne, 
dažniau melsdamasis, ne, geriau mano namas bus su penkiomis kolo- 
nomis, kaip atgaila už velnišką palūkanavimą, o gal tai bus pagarbos 
palūkanoms ženklas?" — taigi taip pamažu tėvas pradėjo puoselėti mintį 
ištekinti Rebeką už savo jaunėlio brolio, kol kas Tauarirte stumiančio 
dienas dykinėjant ir krapštant nosį. 


O taksistas Kalidas vėliau, tai yra tą pačią dieną, kai į automobilį įsės 
Lamaratas, ketindamas keliauti ieškoti dėdės, Mozei pasakys: 

— Kur išsirengei? Tai ką, beproti, vis dėlto užsimanei į tą Europą? 
Gerai, vesi merginą, kuri išsiveš tave į Nyderlandus, tačiau mūsų kraštas 
gali būti bek-o-bek, šioks ar anoks, bet aš už jokius pinigus nesutikčiau 
persikelti ten, kur moteris man vadovautų ir liptų ant galvos 


Vesk pagaliau, vesk pagaliau, 

vesk pagaliau Vokietijos dukrą, 

suteik jai progą 

sulaužyti savo batelių kulniukus į tavo kuprą, 


o prie šviesoforo rėktų, kad nevažiuočiau per raudoną šviesą, ir ap- 
skritai laikytų debilu... Už jokius pinigus, mano drauge, už jokius pini- 
gus, girdi, ką sakau? 

— Bet ji visai nebloga, - lyg ir mėgino teisintis Mozė. - Giminaitė. 

— Važiuok į Vokietiją ar kur tu ten keliauji, girdi, ką sakau, tačiau nors 
ir koks angelas ji būtų, nors ir pati geriausia iš visų geriausių giminaičių, 
vos tik sugrįžusi į savo kraštą ji pavirs velniu. Tokioms merginoms 
giminystės saitai nieko nereiškia, ji žiūrės į tave kaip į savo vergą. 

Tokių kalbų negali praleisti pro ausis. Po jų pradedi kitaip manyti 
apie savo draugų motyvus. „Tai štai, koks tu, Kalidai, štai, kokie jūs visi, 
— apniuko dėdės veidas. - Iš pradžių linkite man sėkmės ir bučiuojate 
skruostus bei kaktą, tačiau vos tik baigę seilėtis tuoj parodote tikrąjį 
veidą: veidmainiai, nekaltą žmogų viliojantys į spąstus. Ir tai buvo tiesa: 
nė vienas jam jau nebepavydėjo. Kai jis, likus metams iki išvykimo, vi- 
siems apskelbė šį sumanymą, keli draugai pareiškė: 

— Kaip gali būti toks kvailas: jei jau važiuoji į Nyderlandus, tai 
važiuok kaip viengungis, tik tokiu atveju galėtum laisvai ir netrukdo- 
mai gyventi. Būtum laisvas kaip paukštis, supranti? O tu, pasirodo, nori 
būti laimingai vedęs? Tavo reikalas. Tačiau saugokis: ta mergelė užlips 
tau ant sprando, o ant kupros dar vilksi savo nusipenėjusį brolį. Nebus 
kur dingti... Nejau neprisimeni, juk mes ir anksčiau tau tūkstantį kartų 
šitai kartojome: arba važiuok vienas, arba lik čia, Ivojenoje. Beje, jei jau 
prakalbome šia tema: Meliliare siūlo gerą kainą už vynuoges, o ir pasėliai 
visai neblogai suvešėjo... 

Durelės atsidaro, durelės užsidaro 


Gana ironiška, tačiau tą dieną, kai Mozė paspruko nuo savo nuo- 
takos, javai laukuose nebuvo panašūs į tarpstančius. Buvo išdegę visi 
savo brangiai atsiėjusius kūnus nuo žemės keliantys želmenys, viskas 
iki paskutinės vynuogės susitraukė iki razinos dydžio. Tačiau Mozė 
tądien nejautė nei alinančio karščio, nei Tauarirtui bei jo apylinkėms 
gresiančios ekonominės katastrofos. Jis troško būti kur nors kitur, kuo 
toliau nuo šito šventinio šurmulio ir aplink šokinėjančių giminaičių. 
Todėl, nusprendęs dingti visiems iš akių, jis nemačiom išslinko iš ve- 
stuvinio kambario ir per kaktusyną bei išdžiūvusį upeliūkštį pasileido iš 
kaimelio į tą vienintelę vietą, kurioje galėjo lankytis būdamas tikras, kad 
dėl to jam niekas nekvaršins galvos savo kvailais klausimais. 

Visi Ivojenos ir Nadorpo gyventojai, išskyrus jaunikio ir nuotakos arti- 
muosius, žinojo, kur patraukė Mozė. Mozė Gašlūnas, Aistringasis, Antri- 
ninkas, Vakarėlio Siela, Raupsuotasis (dar pora tokių pravardžių, ir galėsiu 
pradėti jomis prekiauti) išsibeldė į savo mėgstamiausią pasimylavimų vietą 
atsisveikinti su mylimiausia pasiglamonėjimų dama. 

— Katiša, mano brangioji Katiša, - sušnabždėjo Mozė Romantikas, 
— žinai, aš iškeliauju toli toli ir ilgam ten pasiliksiu, tačiau niekada tavęs 
neužmiršiu. 

„Velnias, — pagalvojo Mozė Veidmainis, mėgindamas nuryti sker- 
sai gerklės atsistojusį gumulą (dėl neaiškių priežasčių pačiam dėdei jo 
žodžiai skambėjo keistai). — Kas čia darosi, ar tai mano balsas nespėja 
kartu su sumauta širdimi, kad nebesuprantu, ką sakau? Ir išvis, ko sėdžiu 
šitoje kavinėje, o ne pas savo nuotaką? Subingalvi, reikia važiuoti tuoktis, 
o ne pas kekšę tupėti. 

— Eikš, - pakvietė ją Mozė, - padarykime tai dar kartelį. 

Netoliese pro šalį traukęs Lamaratas Minaras, išvydęs į viešbutį 
žengiančius balandėlius, sutriko (stulbinančios moterys jį visąlaik ap- 

stulbindavo) ir pagalvojo panašiai kaip dabar aš: šio pasakojimo veik- 
smas turėjo vykti lėlių namelyje. Namelyje, nuo viršaus iki apačios kimšte 
prikimštame lėlių. Taip man (taip pat ir mano tėvui) būtų kur kas pa- 
togiau — pasakojimas taptų paprastesnis. Lėlės vyrai ir lėlės moterys, 
kiekviena savitos spalvos ir sustingusi tam tikra poza, - kokia akivaizdi 
simbolika. Tuomet aš ir Lamaratas, taip pat truputį motina, o sesutė 
labai aiškiai, suvoktume, ką čia galų gale veikiame. Tada žiūrovui, jei tik 
jis stebėjo lėlių namelį, būtų nepalyginamai lengviau suprasti, kas iš tiesų 
vyksta, ir suvokti, jog visos tos simbolikos, kurią paprastai įkūnija lėlės, 
šiame pasakojime nėra. Deja, nėra ir jokio lėlių namelio — vaikinui jo 
tėvas niekada gyvenime nebuvo padovanojęs žaislo (išskyrus vieną atvejį 
— tortą gimtadienio proga, kuris turėjo būti suvalgytas; maistas yra ypač 
prasmingas žaislas). 

O dabar vietoje lėlių namelio, mūsų žinia, yra jaunas vaikinukas 
siaubingu vardu, įsėdęs į taksi automobilį (šią akimirką tai savotiškas 
lėlių namelis) tėvo pavedimu, gavęs užduotį surasti, ir kad ir kaip viskas 
baigtųsi, reikia tikėtis, jog pasidarys bent kiek aiškiau. 

(Į „Vakarus atvykęs Lamaratas, jo šeimai persikėlus gyventi į šalies 
vakarus ir įsikūrus vakarinėje miesto dalyje, pradėjo lankyti darželį, kurio 
auklėtojos porą kartų per metus vaikus nusivesdavo į netoliese įsikūrusį 
Bleidorpo zoologijos sodą. Pakeliui jie dainuodavo (prašome prisidėti): 


mes beveik atėjom 
mes beveik atėjom 
bet liko dar galiukas 


kaip varno sparniukas 


ir taip vis iš naujo, kol galiausiai pasiekdavo kelionės tikslą. Zoologijos 
sode jie galėdavo iki soties apžiūrinėti visus tuos juokingus ilgakaklius, 
ilgaausius gromuluojančius gyvius. Jau vyresni jie ir vėl buvo nuvesti į tą 
patį zoologijos sodą, tačiau dabar jau gavę užduotį surasti. 


— Ieškok žirafos: kokios ji spalvos? 


— Ieškok buivolo: kaip jis atrajodamas judina žandikaulius? 
— Ieškok pingvino: kaip atrodo jo oda - žvilganti/ matinė/ šiurkšti? 

Išsirengęs ieškoti dingusio dėdės, Lamaratas pajuto, kad toks klausi- 
mynas kaip niekada praverstų). 

Tačiau ieškoti? Ko? Ir kaip, kur ieškoti? Ieškoti tam tikro asmens, 
kuris tą dieną, kai „Mercedes Benz 208D“ su keleivio vietoje sėdinčiu 
vaikinu išburzgė į greitkelį, buvo paskelbtas dingusiu. Arba bus, nebent 
vaikinas jį surastų. Jeigu vaikinas surastų savo dėdę. 

Dėdė buvo lygiai toks pat aplėpausis kaip ir jo brolis, tik kur kas ge- 
riau girdėjo. Tačiau atrodo, kad daug mažiau suprato, nes kas gi vestuvių 
išvakarėse (įsidėmėkite: savo paties vestuvių), kai iš tavęs tikimasi, jog pa- 
galiau padarysi galą pasisėdėjimams prie „Laiptelių“ staliukų, išsitrenkia 
į kavinę, kurioje amžinai prakišdavo šlubiui? 

Namie buvo iškelta puota: stalai nustatyti buteliais ir stiklinaitėmis 
svečiams, arbatą siūlo jaunikis (o visa tai apmoka jo brolis), kalnai mėsos, 
upės padažo, vėlgi vaišintis kviečia tas pats žmogus, savo „vakarietės' ir 
gražios nelyginant tamsiaplaukė Zelandijos“ mergina žmonos dėka 
galėsiantis išsikraustyti gyventi į „Vakarus“ Šventė kerturkampiame na- 
muke su skyle lubose, pajūrio kaimelyje, kol kas dar nenuvirtusiame nuo 
Ivojenos pakraščio. Atėjo galas ilgam laukimui — taip mąstė vaikinas. O 
kas tokiu metu gali būti gatavas ausis nusidraskyti netverdamas savame 
kailyje? Būsimasis jaunikis, dėl daugybės priežasčių į taksi įsėdusio jau- 
nuolio dėdė. Taigi Lamaratas buvo priverstas leistis į dėdulės paieškas po 
šio krašto zoologijos sodą. Jis į taksi įlipo prieš savo valią: pats neturėjo 
nė menkiausio noro kur nors keliauti. Kur jam ieškoti? „Vakarai“ jį 
išmokė, kad jei prisivirei košės, tai turi pats ir išsrėbti. Kad ir kaip elgtu- 
meisi, vis tiek kitiems atrodys, kad išsišoki, pridūrė jis mintyse ir tuoj pat 
nusprendė dingti visiems iš akių, kai tėvas, išlindęs iš plytinčio už namo 
kaktusyno (to paties, kuriame kadaise kimšdavo duoną su svogūnais), 
liepė Lamaratui: 

— Keliauk ieškoti savo dėdės. 

Niekada Lamaratas nepamirš tono, kuriuo buvo ištarti tie žodžiai: 
nuolankus, maldaujantis paskubėti, sunkiai besivaldantis iš susijaudini- 
mo (ne ta gerąja prasme); žlugdantys tėvą ir baimės apsijuokti kupini 
žodžiai. (Vadinasi, dabar aš turiu perimti tėvo vaidmenį, dingtelėjo La- 
maratui.) 


* Nyderlandų provincija (vert. past.). 

— Dar gana anksti, jei jis iki vakaro sugrįš, atrodys, lyg nieko ir 
nebūtų nutikę, — svarstė tėvas didelėmis ausimis ir mafijozo hizionomija. 
— Prašau važiuoti. 

— Niekur aš nevažiuosiu, - atrėžė Lamaratas, savo ausis, dėkui Die- 
vui, paveldėjęs iš motinos, bet protą — iš tėvo (čia jam mažiau nuskilo). 
— Ne, ne ir dar kartą ne, aš lieku čia. 

Tačiau nepraėjo nė valanda, o Lamaratas jau sėdėjo vingiuotu 
asfalrkeliu dulkančio taksi odiniame krėsle ir mąstė, kad jam turbūt 
kažkuriuo momentu aptemo sąmonė. Kur buvo mano kvaila galva, kai 
sutikau važiuoti? Iš kur tas šuniškas nuolankumas? Ar jis mane bent 
pirštu palietė? Ar ausį nusuko? Nieko panašaus. Galėjo sau grasinti kuo 
tik nori, aš neprivalėjau leistis į to skradžiai žemę prasmegusio dėdulės 
paieškas. O dabar tupiu šitame taksi, ir kas, dėl Dievo meilės, man gali 
pasakyti, kur jo ieškoti. Ir kaip tas klastūnas gebėjo mane į šitą reikalą 
įtraukti? 

— Pirmiausia keliauk pas savo pusbrolį į Nadorpą, - paliepė 
klastūnas, - jei ten nerasi, mėgink laimę pas šlubį Amunirą. Teiraukis jo 
saldumynų kioskuose, klausk taksi vairuotojų, skarų neryšinčių moterų 
— gal pažinos. Kad ir kaip ten būtų, nesėdėk rankų sudėjęs. 

Taigi Lamaratas patraukė ieškoti. Savo galvoje jis girdėjo tylų 
tiksėjimą, pamažu persiduodantį taksistui: lė-lių-na-me-lis, lė-lių-na- 
me-lis. Kalidui taip pat galvoje pradėjo tiksėti. Tik tik tik tik tik, lė- 
lių-na-me-lis, tik tik tik tik tik, lė-lių-na-me-lis. O ką darai, kai kažkur 
važiuoji, tik pats nelabai žinai kur, kai tau atrodo, kad virš galvos pakibęs 
kardas ir jis tuoj tuoj nukris? Ogi pradedi pliurpti, kaip visuomet pliur- 
pdavo tavo dykaduonė motina. Pradedi kalbėti kas ant seilės užeina. Su 
kuo kalbėti? Su siena, odiniu kamuoliuku, rašymo mašinėle arba, jei tų 
daiktų nėra po ranka, su taksi vairuotoju. Spontaniškai, niekieno nera- 
gintas, už liežuvio netimpteltas — taip Lamaratas pasakojo Kalidui, kas 
nutiko jam pačiam, jo tėvui, taip pat iš dalies ir motinai, bet daugiausia 
— vadinamajai būsimajai Mozės žmonai. O labiausiai tiek vaikiną, tiek 
vairuotoją dar kelionės pradžioje nustebino žinia, jog taksistas pažįsta 
dėdę! 

— Vienas geriausių mano draugų, mes kartu eidavome prie jūros, - ir 
pas merginas, bet apie tai Kalidas papasakojo jau jiedviem atsipeikėjus iš 
nuostabos. — Aš jį dar šiandien mačiau... 

— Kada? - stryktelėjo iš sėdynės Lamaratas. 

— Rodos, šįryt. 

— Kelintą tiksliai? - Lamaratas būtų galėjęs išlupti Kalidui iš burnos 
liežuvį, jei tik ta valanda būtų buvusi ant jo parašyta... 

— Nežinau, vaikine, tačiau, šiaip ar taip, iki saulei prikepant prie dan- 
gaus. Velniai rautų, ar tau irgi darosi karšta? 

— Kur būtent jį nuvežei? 

— [tą pasienio miestelį, juk žinai jį? Į E, tą afrikiečių lizdą. 

— O kur tada Mozė nuėjo? Greitai pasakok! 

— Neįsivaizduoju, vaikine, pats žinai, kad Mozė nemėgsta daug 
plepėti, jis turi kitokių pomėgių... (Trumpam stojo tyla) Šiaip ar taip, 
atrodo neįtikėtina, kad dabar mano automobilyje sėdi jo sūnėnas. 

Ir pavartė akis. Prakeikimas, jis dar ir žvairas. 

Neįtikėtina, tikrai neįtikėtina, viskas pernelyg neįtikėtina, bet patys 
neįtikinamiausi dalykai laukė dar priešakyje. Iš tikrųjų šią istoriją turėjo 
pasakoti lėlės. 

Tačiau reikia pradėti nuo pradžios ir smulkiai aprašyti Cukraus 
kalną. 

Žmogus, iš degtukų sukonstravęs raketą 


Tai prasidėjo iš ryto, gal vėliau vėlyvą rytą, o kalbant tiksliau - maždaug 
dvyliktą valandą. Prasidėjo tą minutę, kai saulė, lyg iššauta, beregint 
pakibo aukščiausiame dangaus taške, ir atrodė, kad kol kas nė neketino 
iš ten leistis žemyn. Tai nutiko tą akimirką, kai tarp lapų tūnantys pa- 
darai (o gal Lamaratas tai tik įsivaizdavo) pradėjo šnabždėtis, čiauškėti 
apie karštį ir jo kaltininkę saulę, kasdien neišvengiamai pasirodančią 
danguje, įvyko tą sekundę, kai driežai išlindo iš savo urvelių bei plyšių ir 
nepastebėti išsitiesė ant akmenų pasišildyti. 

Jaunikis prapuolė iš Ivojenos netikėtai, kaip tik tą pragariškai karštą 
dieną, tuo metu, kai oras buvo tiek įkaitęs, kad džiūvo net bambukai, 
paprastai sausros metu besiglaudžiantys grioviuose. 

— Neįtikėtina, — vestuvių dieną pratarė Lamarato senelis svečiams, 
dar nežinodamas, kad jo sūnus dingo, o anūkas yra išsiųstas ieškoti 
pražuvėlio. - Gerbiamieji, jums bus įdomu sužinoti: išdegė ne tik vy- 
nuogynai, bet net ir nendrės baigia sudžiūti. Kas tokiu metu ryšis išeiti į 
lauką, privalo suprasti, kad tai nebus taip paprasta kaip vienas du trys. 

Vienas iš nedaugelio vietos gyventojų, tą dieną atkreipusių dėmesį 
tiek į paslaptingą dėdės dingimą, tiek ir į kraštą siaubiantį alinantį karštį, 
buvo penkiasdešimt aštuonerių metų taksistas, kaip ir kiekvieną mielą 
dieną švilpiantis vingiuotu asfaltkeliu, vedančiu per vietovę, pajūrio 
gyventojų pramintą Ivojenos kalvomis. 

Įsivaizduokime Ivojeną kaip kraštą, kuriame nėra nieko gero. Taip, 
visiškai nieko. O gal man pamėginti jus įtikinti pasakojant apie saulę, 
tą, kuri visa išdžiovina, kuri kas vakarą nusileidžia į jūrą, kaip kempinė 
prisigeria vandens ir tampa tokia didžiulė, kad Lamaratas visuomet bai- 
mindavosi, jog ji gali sprogti nelyginant koks kosmonautas? O gal man 
papasakoti apie Tauarirtą juosiančią milžinišką kalvų sieną, savo išvaizda 
primenančią griovelių išraižytą klasės lentą, kuri lyg uždanga atskiria 
kaimelį nuo buko išorinio pasaulio? O gal man aprašyti visus tuos sker- 

sai ir išilgai suskeldėjusius žalio Tauarirto slėnio molynus, kurių plyšiai 
yra prieglobstis niekam kitam kaip tik saulei ir orui? O gal geriau bus, jei 
papasakosiu apie kaimelio kapines, Sidi Gelušą, kuriose, jei tik Dievas 
to panorės, kada nors atgulti amžinojo poilsio tikėjosi Lamarato tėvas? 
Arba apie žalią deltą, tą mažulytį lopinėlį, išauginantį visa, kas reikalinga 
žmonėms pragyventi: bulvytes, pomidorus, svogūnus — skanius priedus 
prie ėrienos troškinio, kuriuo netrukus tapsiančių gyvulių bent po porą 
bliovė kiekvieno kaimo gyventojo aptvare. 

— Anksčiau buvo, - atsidustų senelis, — Iki tol, kol atsirado kino teatrai. 

Tačiau dabar visi išsivažinėjo kas sau, kur tik akys užmato nė gyvos 
dvasios, nieko nebeliko. Išimtis — toji liepos tryliktoji, kai vienas namas 
Tauarirte lūžo nuo puodų, keptuvių ir žmonių, namas, kuriame gimė 
Lamaratas, kuriame dienos šviesą išvydo ir Mozė. Toje troboje, visiškai 
apleistame kaimelyje, jaunikis ketino vesti savo nuotaką. 

Tai kodėl tada būtent ten, mielasis didžianosi ir ilgakoji dėde, bran- 
gusis dėde, niekada nenustygstantis be pokštų ir išdaigų? Kodėl taip 
veržeisi į tą visų užmirštą slėnį? 

— Na, hm... na, hm... todėl, kad ta kita vieta, kur galėjo vykti vestuvės, 
tavo tėvo namas Nadorpe, teisybę pasakius, man ne prie širdies. Aš ten 
nieko, absoliučiai nieko nesu pametęs. 

(Kita vertus tokie žmonės kaip Kalidas ir kiti praeiviai pernelyg gerai 
žinojo, kad Mozės dėl vienokių ar kitokių priežasčių ieško pakankamai 
daug Nadorpo gyventojų: 

— Ei, Moze amesian, ei, vaikine, kur pinigai už cigaretes, kuriuos esi 
skolingas prekiautojui saulėgrąžomis, kada atsiskaitysi su kavinėmis, 
kuriose tavęs laukia krūvos neapmokėtų sąskaitų, o svarbiausia, kada 
sumokėsi merginoms — Turijai, Malikai, Mirianai, Sulikai, Bahinai, Da- 
rifai, o pirmiausia Katišai, pirmiausia Katišai, kuriai žadėjai ir tą, ir aną, 
ir dar daug ką, žadėjai ir auksinę apyrankę padovanoti, ir auskarus? Bet 
mes tave kiaurai permatome, tu veltėdi, dalijai viltis į kairę ir į dešinę, 
ten, prie statinių, ir nemanyk, kad merginos, kurias kada panorėjęs tem- 
pdavai iš Meliliaro į Nadorpą tik tam, kad jomis pasipuikuotum, ir mes, 
kavinių savininkai, prekeiviai saulėgrąžomis, tai pamiršome. Pasakyk 
sąžiningai, mielas dėdule, ar dėl to pasprukai? Dėl to, kad bijojai mer- 
ginos ilgomis blakstienomis, ar tos su nulūžinėjusiais nagais, arba tos, 
kuri nešiojasi su savimi aukso spalvos rankinę? Tų, kurios tau tiek daug 

davė ir kurių, nepaisant visko, nepakvietei į savo vestuves? Merginų, ku- 
rioms patikėjai daugiau paslapčių, nei kada nors atskleisi savo žmonai? 
O gal nuogąstavai, kad jos sužlugdys tavo vestuves, jei sužinos, jog nuo 
šiol būsi pasižadėjęs tik tai vienintelei? Beje, sakyk, juk apsilankei pas 
gydytoją dėl... na, pats žinai... ant tavo galo tūnančių užkratų? Juk tu, 
žinoma, negalėtum vadinamosios savo pirmosios ir paskutiniosios apdo- 
vanoti bakterijomis iš virtualiai Nadorpe egzistuojančio haremo...). 

Ištisa krūva argumentų ir keiksmų, na, ką čia dar pridursi. Dėdė 
nutiltų kaip pelė po šluota, jei jam kas iš tiesų viešai į akis išrėžtų visus 
tuos neišsakytus kaltinimus, daugiau ar mažiau teisingus. Sunku jam 
tada pasidarytų, nepakeliamai sunku. Nuo to imtų tvinkčioti ir suk- 
tis galva, jis nebegalėtų užmigti. Bet, dėkui Dievui, visažiniai žmonės 
išmano savo krašto papročius. Argi nenuostabu, kad egzistuoja toks 
dalykas kaip nebylus susitarimas. Nerašytos taisyklės, pasakymai puse 
lūpų, apkalbos ir paskalos, vienas Dievas težino iš kur kilusios, o dabar, 
įsigėrusios į nesuskaičiuojamų namų skyles bei plyšius, glūdi nebyliuo- 
se ir ramiuose užkampiuose bei statramsčiuose. Ateis diena, kai kažkas 
pakils - Aiškiaregys, Visagalis, Bedievis? — o po to išsyk vėl atsisės - Ak- 
lasis, Pamaiva, Demagogas — ir valingu balsu sušuks: 

— Palaukite! Kas matavosi batą, tegul nedelsdamas jį vėl nusiauna, 
nes aš esu tas, kuris ieško cemente įstrigusių apkalbų bei paskalų, na- 
muose užslėpto jų kratinio. Kertam lažybų, kad surasiu? 

Ir jis leisis į paieškas aklinoje tamsoje, — nes elektra ką tik dingo, 
— iš pradžių pasišviesdamas degtukais, deja deja, nesėkmingai, tada 
žiebtuvėliu, puiku, taip jau kur kas geriau, paskui kišeniniu žibintuvėliu, 
taip ir toliau, beveik suradai, o galiausiai ims ieškoti tarp kojų suspaudęs 
apšvietimo stulpą. Dabar tu jau visai arti, vaikine, išieškok visas pakam- 
pes, tik saugokis tarakonų. Tačiau jis visiškai nieko neras. 

— Viešpatėliau aukštielninkas, — atsidus jis, už tamsos skraistės slė- 
pęsis žmogus iš Alkazaro, - kaip gerai, kad pasprukau. Dabar aš, Mozė, 
esu saugus. Bent jau mano namuose viskas yra kuo puikiausiai. 

Ir jis tam, kad pasirodytų tiksliai žinąs, kada šviesa turi būti įjungta, o 
kada išjungta, ima ir švenčia Ivojenoje vestuves. Niekada nemaišyk mėsos 
ir pieno, miesto ir kaimo, žmonos ir kekšės, kitaip nusižengsi košerio 
reikalavimams. O jei paisysi, sėdėsi sau saugiai ir patogiai uždarame 
artimųjų rate. Dar ir dovanų gausi. 

Galbūt dėl to nebuvo pakviestas Kalidas, „tasai, kuris viską mato ir 
girdi, tas asfaltkelio atsiskyrėlis ir (iš pradžių tai buvo malonu, bet dabar 
vargino) jautri ausis tūkstančiams žmonių, atvykstantiems į Tauarirtą ar 
iškeliaujantiems iš jo, bet vis tiek vėl sugrįšiantiems nebyliai pareikalauti 
savo vietos šeimos kape, glūdinčiame kaimo gelmėje, tame Cukraus kalno 
papėdėje susispietusių trobų ratelyje, Cukraus kalno, vieno iš tūkstančių 
tūkstančių cukraus kalnų. 

Cukraus kalnas taip buvo pavadintas dėl to, kad į matomą iš toli 
viršukalnę kylantis status šlaitas labai panėšėjo į cukraus galvą. Asociacija 
nebuvo visiškai atsitiktinė. Mažiau nei už penkių šimtų metrų nuo cukra- 
galvio kalno, kvadratiniame namelyje, tą dieną, kai nuo kaitros džiūvo 
bambukai (kaip ir dieną prieš tai), moterys ir vienas kitas vyras vyniojo 
dešimtis cukraus galvų į pašluostes (pagaminta Taivane) ir jas daužė ne- 
dideliu plaktukėliu (pagaminta Vokietijoje). Su tokiu plaktukėliu papra- 
stai į sieną kalama vinis laikrodžiui pakabinti. To vyniojimo į pašluostes 
ir daužymo per baltutėlaičius cukraus gabalus priežastis buvo trijų dienų 
vestuvių maratonas, vykęs kokių keturių šimtų aštuoniasdešimt penkių 
metrų atstumu nuo stataus kelio įsikūrusiame name. 

Kaip Mozė pasakė Lamarato tėvui: 

— Tik tark žodį, vyresnysis broli: taip tu sutaupysi pinigų, o aš galėsiu 
subtiliai atsisveikinti su tuo, kas man iš tiesų brangu. Iauarirtu, kaime- 
liu prie jūros, supranti, ką noriu pasakyti. Ką aš, sveikas kaimo vaikas, 
pamečiau tame Nadorpe, jūsų storžievių ir praturtėlių mieste, taip, tu 
gerai išgirdai: prasisiekėliai, štai kas jūs, be kita ko, dar ir kvailiai! Dėl 
tavęs, broli, ir tavo namo aš stengiausi iš paskutiniųjų, todėl dabar mal- 
dauju vienintelės malonės: leisk man drauge su savo išrinktąja vestuvinę 
naktį praleisti trobelėje prie jūros. 

Mozė puse lūpų paprašė paramos persikėlus į Nyderlandus, „tiek, kad 
užtektų, norint pakankamai pasirūpinti savimi ir savo jaunąja žmonele, 
pageidautina kur nors tavo kaimynystėje. Ne, brolau, patikėk manimi: aš 
jiems įrodysiu, kad turiu kiaušus“. (Likimas jam iškrėtė išdaigą: pagaliau 
aplinkkeliais nukakęs į šiaurę, dėdulė netrukus ėmė verstis pavieniais 
darbeliais, o iš uždarbio nusipirkęs mašiną pradėjo važinėti pirmyn ir 
atgal į Prancūziją, kol paslapčia susitaupė pakankamai pinigų ir įsigijo 
užkandinę, o veikiai Meiliare nusipirko butuką ir taip vėl atsidūrė ten 
pat, iš kur atvyko. O vieną gražią dieną Mozę pamatė slenkantį palei 

gatvės pakraščiu sustatytus automobilius, vapantį nesąmones ir tuo pat 
metu paraidžiui gal jau trišimtąjį kartą šnabždantį žodį NEW YORK. 
Paskutinį sykį, bet tai buvo prieš porą metų, girdėjau, esą jį uždarė. Buvę 
draugai, kuriems šiuo metu neabejotinai irgi yra rengiamos vietos tuose 
pačiuose namuose, tąkart iš ten grįžo murmėdami: 

— Jis daugiau nieko, išskyrus raides N-E-W-Y-O-R-K, nesugeba pa- 
sakyti, sunku patikėti, bet gydytojai sako, kad jis nuolat, dieną ir naktį, 
gieda tą pačią giesmelę. 


Galų gale, po ilgų maldavimų ir svarstymų, nepaisydamas savo žmo- 
nos atkalbinėjimų, esą tai sukels skandalą, brolis sutiko. 

— Įdėmiai paklausyk, broleli, tai, ką tu darai, yra bek-o-bek. Galiu tau 
garantuoti, niekas nesėdi ten prie jūros ir nelaukia tavo vestuvių, ir taip 
pat labai gerai žinau, kad visa ši idėja yra labai jau vidutiniška. 

Šventą teisybę kalbėjo tėvas. Jis galėjo pasakyti tik bek-o-bek, ir 
kiekvienas Ivojenos gyventojas būtų supratęs, ką jis turi galvoje. Viena 
ypatingiausių krašto ypatybių buvo ta, kad ten visuomet viskas vyko 
bek-o-hek; šią frazę taksistas kartodavo kavinėse kaskart, kai jam kas 
nors sugadindavo nuotaiką, taip pat prakišęs šlubiui, kuris kuo toliau, 
tuo geriau žaidė ir kurio ranka pradėjo įgauti žaidimų kauliuko formą 
(ant pirštų galiukų baigė įsispausti maži kvadračiukai) - tuomet Kalidas 
pakeldavo vėją, ypač timptelėjus jį už liežuvio ir visiems klausinėjant, 
kada jis, dėl Dievo meilės, nusipirks kitą mašiną, „nes tas mersedesas, 
tikriau — ta skardinė su ratais (vadinkime daiktus tikraisiais vardais), 
barška per visus galus“. 

— Ašjau pats nuspręsiu, kada ir ką pirkti, be kita ko, jūs nenusipelno- 
te važinėti geresniu taksi nei mano senas kledaras, tikrai tikrai, nė vienas 
jūsų nėra to vertas, nes žinote, kas esate: jūs esate labai jau vidutiniški. 
Jūs net prieš šlubį neįstengiate laimėti. Kvaili jūs, per kvaili, kad tarp ko 
nors įžvelgtumėte skirtumą... 

„Iaigi, kaipgi, visaip gi, šiaip sau gi, - likusį vakarą šnabždėjo Kali- 
das pats sau. Žodžiai „šiaip sau“ jam reiškė kažką panašaus į „viskas arba 
nieko. 

Vasarą vidury dienos Ivojenoje termometro stulpelis dažniausiai ne- 
nukrisdavo žemiau trisdešimties laipsnių, o žiemą dangų aptraukdavo liūtis 
nešantys debesys ir atrodydavo, kad jie daugiau niekada nebeišsisklaidys. 

— Šlubi, ar supranti, ką noriu pasakyti? Viskas arba nieko — čia ga- 
lioja šitas dėsnis, žmonės čia arba nori visko, arba jiems nieko nereikia, 
— šiuos žodžius taksistas vis dažniau kartojo savo išvykstantiems drau- 
gams (vienas ieškodavo geresnio gyvenimo žuvininkystės pramonėje, 
antras taikydavo į šiaurę, o trečias paprasčiausiai išnykdavo). Vingiuo- 
to asfalrkelio karalius nebuvo šiame krašte vienintelis taksi vairuotojas, 
tačiau tik jo vieno gimtinė buvo Ivojena. Jis pažinojo žmones, galėjo pa- 
sakyti kiekvieno jų tiek vardą, tiek pavardę ar pravardę. Ir kaip tik Kali- 
das, saugodamasis neįžeisti mokių klientų, suvokė, kad krašto gyventojai 
buvo šiaip sau. 

— Keisti žmonės čia gyvena, — stebėdavosi Kalidas, - pakvaišėliai. 
Sakai kam nors „bulvės, o jis tau atrėžia — „ne, pupos, sakai „pupos, o 
tau atkerta — „svogūnai. Tiesiog neįtikėtina. 

Tačiau taksistas laikė liežuvį už dantų, nes buvo priklausomas nuo 
šių žmonių. Kalidas imdavo po penkis dirchamus už keleivį ir veždavo 
Ivojenos gyventojus ne toliau kaip iki pasienio miestelio F. Tai būdavo 
paskutinis kelionės taškas, nes važiuoti toliau jis neturėjo leidimo, tad 
šiame miestelyje žmonės turėdavo išlipti, o jis apgręždavo automobilį 
ir, išjungęs variklį, laukdavo, kol taksi vėl prilips pilnas keleivių, pagei- 
daujančių nukakti į Ivojeną. 

E. prieš keletą dešimčių metų buvo kaimas pasienyje, kol vos per porą 
metų išaugo į miestelį (virsmą užbaigė pastatytos mokyklos bei kavinės). 
Pasienio miestelis buvo vartai į karališkąją koloniją Meliliarą, mažą 
anklavą, pilną nemokančių ir nenorinčių kalbėti marokietiškai ispanų 
bei tik ispaniškai šnekančių marokiečių. Už kelių kilometrų nuo Meli- 
liaro driekėsi imigrantų miestelis Nadorpas, pristatytas vienas ant kito 
lipančių namų, tarp kurių grūdosi fotoateljė, baldžių dirbtuvės, bakalėjos 
krautuvės ir vištų skerdykla. Dauguma Nadorpo apylinkių gyventojų, 
išsikrausčiusių gyventi į „Vakarus, už savo frankus, pesetas, Švedijos 
kronas ar tokią tvirtą valiutą kaip guldenai (nes palūkanos buvo mažos 
ir tai smarkiai atsiliepė keitimo kursui) pasistatė Nadorpe namus. Taigi 
neveltui tokia daugybė žmonių, ypač prekybininkai, skundėsi autochto- 
nais imigrantais. 

— Jie arogantiški, pamaivos, įžūlūs ir taip toliau, ir panašiai. Aš negaliu 
jų pakęsti, tikrai negaliu, - nusipurtė Lamarato Minaro pusbrolis, labai 
malonus jaunuolis, ypač dėl to, kad galėjo žinoti, kur prasmego dėdė. 

— Yra tik viena vieta, kur Mozė gali atlikti, kas jam reikia, ir ji Melilia- 
re, — pridūrė pusbrolis ir toliau varė savo: - Vasarą nėra kojos kur pasta- 
tyti per tuos „užsieniečius, o žiemą čia taip tyku, kad vaikai gali tiesiog 
gatvėje žaisti. Na, bet nėra ko norėti, kol kas gyvenimas pakenčiamas, 
tiesa, brangusis Lamaratai? 

Ir vis dėlto Nadorpo gyventojams patiko „užsieniečiai : jie atsigaben- 
davo į miestelį savo asmeninę nuosavybę, grynųjų, švęsdavo vestuves, 
jų dėka vaikinai galėdavo išeiti prasiblaškyti, o merginos turėdavo iki 
gyvenimo galo tupėti namuose, jie mūrydavo namus ir vėl juos griau- 
davo. Jie statydavo mečetes, išklodavo jas kilimais ir pakabindavo klasės 
lentas, gimdydavo vaikus, juos apvesdindavo ir iki pat mirties likdavo 
šimtaprocentiniai analfabetai. Tačiau visi juos mylėjo! O kokia meilė 
graži, jei gali ją nusipirkti, paklauskite Mozės, kai jis kitą kartą vėl bus 
įkaušęs. Ir jeigu pusbrolis kalbėjo nuoširdžiai, o kritiniu momentu jis 
tapdavo ypač atviras, jis pripažindavo, kad visas Nadorpas buvo gimęs iš 
„užsieniečių“ įsčių ir išmaitintas „užsieniečių krūtimi. 

Taksistas buvo vienas tų žmonių, duoną pelniusių iš „užsieniečių“. 
Mieste svečiuodavosi pakankamai žmonių, kurie neturėjo vairuotojo pa- 
žymėjimo ir dėl to būdavo priversti pasikliauti Kalido mersedesu bei vaira- 
vimo įgūdžiais. Tačiau tą vidurdienį, kai taksistas atkreipė dėmesį į greitke- 
lio pakraštyje iškeltą ranką, tuo metu, kai saulė baigė pasiekti aukščiausią 
istorijoje tašką ir visi iki vieno Ivojenos gyventojai tupėjo savo panašiuose 
į kvadratines spurgas namuose, grupelėmis po penkis išsibarsčiusiuose po 
visą kraštą, patogiai išsidrėbę vėsiuose kambariuose, taigi tą įsimintiną 
vidurdienį vieninteliai du žmonės, nelindėję namie, buvo taksistas, auto- 
mobiliu „Mercedes 208D“ (pagamintas 1978, įvežtas iš Belgijos) dumian- 
tis asfaltkeliu į artimiausią didelį miestą šiame krašte, į pasienio miestelį 
F, ir vaikinas, visų vadinamas Lamaratu. Lamaratui, kažkur greta senojo 
ispanų šaltinio ėjusiam palei kelkraštyje susodintas agavas, Kalidas galėjo 
duoti dvidešimt, daugių daugiausia dvidešimt vienerius metus. Bet, kaip 
mėgdavo sakyti taksistas, amžius šiais laikais nieko nebereiškia, nes kam 
kažkokiam dvidešimtmečiui prireiktų per patį didžiausią karštymetį 
šiandien, šią savaitę, mėnesį, šiais metais ir apskritai, kaip pasakytų vyresni 
žmonės, karščiausiu laiku per pastaruosius dvidešimtį metų pėdinti asfal- 
tkeliu pasienio miestelio E. linkui? Tik vaikiškai mąstantis žmogus gali el- 
gtis taip neprotingai, taip nebūdingai ivojeniečiui. 

Vingiuotu asfaltrkeliu, kaip atrodė, iš niekur į niekur drožusį vaikiną 
iš susimąstymo pažadino tolydžio garsėjantis burzgimas už nugaros. La- 
maratas atsigręžė ir išvydo jo link dideliu greičiu artėjantį automobilį. 
Iš nuostabos vaikinas sustojo kaip į žemę įbestas, nes nesitikėjo tokiu 
metu susidurti su kokiu žmogumi. Tiesiog buvo pernelyg karšta, kad kas 
nors per patį vidurdienį drįstų nosį iškišti į lauką. Traukdamas iš jūros 
pakrantėje įsikūrusio kaimelio ir kildamas į kalvą, Lamaratas pakeliui 
nesutiko nė gyvos dvasios. Nė viena višta, žmogus ar driežas neiškėlė 
kojos iš savo kiemo, namo ar plyšio sienoje. Nuostaba, kad dar kas nors 
gali būti lauke, atslūgo išvydus ant buferio raudoną lentelę, reiškiančią, 
kad visu greičiu lekiantis automobilis yra taksi. Lamaratas pakėlė ranką 
ir dviem žingsniais (toks siauras buvo kelias) pasitraukė nuo karšto kaip 
pragaras asfalto. Taksi vairuotojas pastebėjo ištiestą ranką, sumažino 
greitį, pareguliavo veidrodėlį, sustojo ir atidarė jaunuoliui duris. Žiūrint 
į lipantį automobilin ir sėdantį priekyje Lamaratą, vairuotojui pasidarė 
aišku, kodėl šis žmogus nežinia kur per tokią kaitrą kulniuoja asfaltke- 
liu. Veidas, drabužiai, sveikinimosi maniera, visas elgesio stilius išdavė 
vaikiną esant iš šiaurės. 

Nuo tada, kai pakilo į kalvą ir pastebėjo einančią figūrą, taksistas 
klausinėjo savęs, kas ir kodėl tokiu metu gali žingsniuoti keliu, ne šiaip 
sau keliu, o asfaltkeliu. Iš pradžių Kalidas figūrą palaikė miražu. To- 
kiomis karštomis dienomis asfalto paviršius imdavo atspindėti šviesą 
ir nuo kaitros mirguliuojančiame ore jau ne vieną sykį radosi keistos 
būtybės. Tiesiog neįmanoma, kad tai būtų žmogus, dingtelėjo vairuo- 
tojui, buvo pirma valanda dienos ir automobilyje pritvirtinto termo- 
metro stulpelis rodė septyniasdešimt, taigi lauke, šešėlyje, turėjo būti 
maždaug keturiasdešimt laipsnių karščio. O tokiu oru (santykinė oro 
drėgmė - devyniasdešimt procentų, šitai Kalidas jautė savo kūnu, iš visų 
pusių lipte limpančiu nuo prakaito) niekas nė nosies į lauką nekiša, net 
pamišėliai, kurių keletas gyveno Ivojenoje, tupėjo namie. Kas, ak, kas 
buvo šis silpnaprotis, išdrįsęs nerti į pačią kaitrą? Ir, velniai rautų, kad ir 
kas jis būtų, yra beprotiškai drąsus, nes ėjo asfalrkeliu, kur, kaip visiems 
krašte buvo žinoma, yra karščiausia, o ne greta jo. 

Gal aš matau vaiduoklį, suabejojo Kalidas ir tuoj pat pasitaisė: 
nesąmonė, juk kol kas dar neišprotėjau- taip filosofavo vairuotojas, 
akimis sekdamas karščio bangose mirguliuojantį taškelį ir gundydama- 

sis paspausti greičio pedalą ir priploti tą šmėklą ant greitkelio. Tačiau 
tokia mintis buvo tik svarstoma, nes vis labiau artėjant šmėkla pradėjo 
įgauti aiškesnius kontūrus, o iš tų kontūrų išryškėjo žmogaus siluetas. 
Pasirodė, kad tai vaikinas, akivaizdžiai kilęs ne iš šio krašto. Lamaratas 
negalėjo suvokti, ką iš tiesų reiškia kaitra, turbūt dėl to ir drožė pačia 
karščiausia vieta Ivojenoje... 

Balala virvėse 


Taksistas dažnokai girdėjo pasakojimus apie vyrus, dėl hašišo išėjusius 
iš proto, apie moteris, mėnesio į dvidešimt septintosios naktį lankytas 
nepažįstamų vyriškių, apie moteris, kurių dauguma į miestą atvyko iš pietų, 
su savimi turėdamos vienintelį turtą — kojytes, užpakaliukus ir skylutes, 
— ir pas kurias apsilankyti ten, Meliliare, jam buvo primygtinai siūloma. 
Tačiau Lamarato istorijai toli gražu neprilygo nė vienas jo anksčiau girdėtų 
pasakojimų. Vairuotojas šventai tikėjo, kad Lamaratas kalba nuoširdžiai, 
atvirut atvirutėliai, nes jis, kaip pats pasakojo, užaugo kitame krašte, toli 
toli nuo Ivojenos, šalyje, kur temperatūra niekuomet nepakildavo iki tokių 
aukštumų, iki kokių pakyla čia, kur kraują kaitinantys žodžiai niekada 
nepasiekdavo jo ausų, o gašlūnė vasara ten niekada žmonėms nekrėsdavo 
šunybių. Kitaip tariant, šalyje, kuri pati save palieka ramybėje. Šiame pri- 
vilegijuotame krašte Lamaratas gyveno viename iš daugiabučių namų 
kažkur šiaurinėje Aguonų miesto dalyje, ir kai dar buvo jaunas ir nekal- 
tas, jam didžiausia pramoga buvo kniaukti įvairius daiktelius iš mokyklos 
— kaip tai kniaukti? Ogi švarut švarutėliai. Kartais pieštukų komplektą, 
kartais knygą, o kitą dieną, žiūrėk, — ir dėžutę kreidelių. Mokykloje niekas 
jo nesmerkė, nes niekas tiesiog nepasigedo dingstančių daiktų. Galų gale, 
samprotavo vaikinas, pieštukų, pasakų knygų ir kreidelių čia yra daugiau 
nei pakankamai, vien mūsų klasėje stovi spinta, prigrūsta šimtų knygų ir 
tikrai antra tiek pieštukų. Retkarčiais Lamaratas svajodavo surasti raktą į 
mokinių kleptomanų Valhalą. 

Vaikinas nušvilpė dėžutę kreidelių iš sportinių paskatų. Jo kišenėje 
jau gulėjo chronometras, tik šįsyk nenudžiautas. Lamaratas nevogė iš 
parduotuvių. Šis rinkos segmentas buvo puolamas nuolatinių vagių 
mėgėjų, kniaukiančių tik dėl sportinio intereso: žaislų parduotuvėje iš 
sustatytų dėžučių pačiumpi kuo daugiau rutuliukų, juos susikemši bur- 
nonirdediįkojas. Dažniausiai pavykdavo, ir kai kuriebendraklasiai turėjo 


47 


prikaupę tiek rutuliukų, kad patys galėjo pradėti prekiauti „smurfais, 
„piratais ,,„violetiniais žvilgančiais gniutulais' ir „rožinėmis panteromis *. 
Aišku, kartkartėmis ir nepasisekdavo. Kuris nors vagis mėgėjas lėkdavo 
per greitai, nepastebėdavo pastatytos reklaminės lentos, tėkšdavosi ant 
žemės ir prarydavo kokią dešimtį rutuliukų. Pasitaikydavo, kad rutu- 
liukas atsidurdavo plautyje, tačiau dauguma užstrigdavo stemplėje. Taip 
kartais nutikdavo, todėl Lamaratas nedrįso krėsti tokių nutrūktgalviškų 
išdaigų. Mokykloje niekas neužklupdavo besidarbuojančio čionykščio 
vagies mėgėjo, o pieštukų, brolių Grimų pasakų ir kreidelių nereikėjo 
grūstis į burną. Pažastys, striukė ar užpakalinė kelnių kišenė buvo kur 
kas patogesnės slėptuvės. 

Pro daugiabutį namą, kurio antrame aukšte gyveno Lamaratas su 
savo tėvais ir seserimi, ėjo gatvė. Gatvė driekėsi palei visą pastatą ir bu- 
vo maždaug penkiasdešimties metrų ilgio. Lamaratas vogta kreidele 
nubrėždavo vertikalią liniją nuo namo durų iki šaligatvio krašto. Nuėjęs 
iki gatvės galo pakartodavo tą patį. O tada skaičiuodavo. Tarp abiejų 
linijų buvo šimtas dvidešimt aštuonios plytelės. Papildomai pridėjęs 
keturiasdešimt centimetrų — tiek užėmė tarpai tarp plytelių, prižėlę 
piktžolių, — vaikinas gavo širdžiai mielą skaičių — šimtą dvidešimt devy- 
nis. Iolesnis žingsnis būdavo pasikviesti seserį: 

— Ei, Rebeka, ateik pasižiūrėti, ką dabar darysiu! 

Ji iškišdavo galvą pro langą ir šaukdavo: 

— Nagi, baisuokli, parodyk, ką gali! 

Ir stebėdavo, kaip brolis eidavo iki starto linijos priešais duris, ten 
vieną koją pastatydavo prie pat brūkšnio, kirą kiek tolėliau nuo jo ir, kiek 
palinkęs į priekį, paleisdavo chronometrą. O tada skriedavo į kitą pasau- 
lio kraštą. Pirmą žingsnį žengdavo kaip žąsis, antrąjį lyg asilas, trečiąjį 
tartum žirgas, o tada, pasiekus reikiamą greitį, lėkdavo nelyginant pra- 
garo velnių genamas, vis smarkiau, greičiau, pasitrepsėdamas, rankomis 
mosikuodamas, pirmyn ir atgal, aukštyn ir žemyn, smarkiai užmerkęs 
akis, kad raumenų įtempimo energija nutekėtų į kojas, tolygiai, įnirtingai, 
karštligiškai, rėkdamas, trypdamas, sukdamasis tarsi vilkelis, mintyse 
kartodamas iš ponų, ponių ir panelių mokytojų išmoktas daineles 


> — Žaidimui skirtų rutuliukų pavadinimai pagal jų dydį (vert. past.) 

trumpasijonė serga kas diena, 

vidury savaitės, bet sekmadieniais - niekada, 
sekmadieniais ji kiurkso statinėje, 

ne bet kokioje, o geležinėje, 

trumpasijonė serga kas diena 

ir todėl nešiojasi skėtį visada, 


paskutinį prakaitą liedamas, stengdamasis pamatyti akyse baltą 
dėmę, kad suprastų, dėl ko šitaip stengėsi, kad bent trumpam pabūtų 
atletu, aukso medalio laimėtoju, kuriuo taip siaubingai troško tapti. 
Ir kai jis kirsdavo finišo liniją, saujoje gniauždamas beveik sulaužytą 
chronometrą, ir pažvelgdavo į laiką (viena trečiąja sekundės greičiau nei 
anąsyk), širdyje jausdavo: kitą kartą reikia dar labiau pasistengti, reikia 
pasiekti patį geriausią, pasiekti nulį taškas nulį nulį. Tada grįždavo prie 
starto linijos ir apsigręždavo, kad dar kartą pamėgintų patirti tą pasi- 
tenkinimo jausmą. Ir vėl viskas kartodavosi iš pradžių. Dar ir dar kartą. 
Tol, kol saulė pradėdavo leistis, o mėnulis nebegalėdavo pakankamai 
apšviesti balta kreidele nubrėžtos vertikalios linijos, ir pasidaryda- 
vo taip tamsu, kad nebeatskirdavai, kur čia eina tamsiaplaukis, o kur 
šviesiaplaukis žmogus. 


Taksi vairuotojui, kuris rado Lamaratą einantį kaip tik greta išdžiūvu- 
sio šaltinio, kadaise (kad ir kaip ten būtų, tada, kai taksistas dar nebuvo 
gimęs) iškasto ispanų kolonistų, niekada anksčiau neteko atvažiuoti į 
kaimelį, įstrigusį tarp cukragalvio kalno šlaunų ir drėgnos jūros vulvos. 
Jis niekada ir nebūtų galėjęs čia prasibrauti su savo mašinėle. Į kaimą 
vingiavo toks siauras, toks duobėtas ir išrausinėtas, ir dar toks status 
(dešimties procentų nuolydžio) keliukas, kad pastangos atvairuoti 
automobilį į kaimą su sveikais visais keturiais ratais buvo tolygios 
mėginimui užkariauti merginos iš Vokietijos širdį. Buvo galima mėginti, 
nekreipiant dėmesio į visas pasekmes, tačiau galiausiai vis tiek būtų tekę 
pasiduoti. 

Sustojimas tam jaunuoliui neturėtų sukelti kokių rimtų padarinių. 
Taip manė taksistas. Šiaip ar taip, jis samprotaudavo kiek įmanoma prak- 
tiškiau, ypač galvodamas apie save. Jo minčių eiga buvo šitokia: sustosiu 
dėl to vaikino, nuvešiu į E, jis man paklos dešimt doro (taip šiame krašte 

buvo vadinama pusė dirchamo) ir šausiu atgalios ieškoti naujo krovinio. 
Lygiai taip pat, kaip ir šįryt vežė vieną kaimietį į E, lygiai taip pat, kaip 
jau šimtą metų jis vežiojo žmones į pasienio miestelį ir atgal. Taksistui 
tereikėdavo užmegzti kontaktą, užvesti automobilį ir paspausti greičio 
pedalą. Kartkartėmis papildyti baką ir, svarbiausia, neapsisunkinti sau 
gyvenimo. Taip manė taksi vairuotojas iki to lemtingo vidurdienio, kai 
Ivojenoje nuo karščio džiūvo net bambukai. 

Taigi Kalidas leido vaikinui įlipti, įjungė pirmą pavarą, paskui antrą 
ir įkišo kasetę į grotuvą. 

— Dainose, kurių tie pusgalviai taksistai klausosi savo mašinose, 
bliaunama apie vieną ir tą patį, - po kelerių metų viena mergina išrėžė 
Lamaratui. - Visada dainuojama apie gėrimą, moteris ir motiną. Tik 
apie tai tie gaidžiukai nori klausytis. 

Lamaratas pamanė, kad dėl motinų toji mergina nebuvo visiškai teisi. 
Vienintelį kartą jam teko girdėti dainą apie motiną kaip tik klausantis 
Kalido repertuaro. Tuo metu, kai daininkas vidury dainos ėmė siau- 
bingai garsiai šauktis Alacho, taksistas pasiteiravo Lamarato, kaip šiam 
sekasi. Jis visada tokiais žodžiais užkalbindavo į automobilį įsėdusius 
keleivius: kaip sekasi? Pasiteirauji ponios, kaip jai sekasi, paklausi pono, 
kaip jo reikalai, pasidomi, kaip einasi senukams - į visus kreipiesi tokiu 
tonu, kuriuo, žinai, reikia kreiptis, ir visų klausi, kaip sekasi. Tik niekuo- 


met nesakyk, ką pats galvoji. Niekada to nedaryk. 

Apie bitutes ir vienuoliukes 


Toje šalyje, iš kurios buvo kilęs Lamaratas, gyveno mažai žmonių, 
gebančių laikyti liežuvį už dantų taip kaip jis pats. Kiekvieną kartą 
išsimaudęs ir apžiūrinėdamas save veidrodyje, šluostydamas nuo jo 
paviršiaus garus, vaikinas stebėdavosi ir jam staiga dingtelėdavo: po 
velnių, juk tai gryna tiesa, bet ar nemeluoji tu, veidrodėli veidrodėli, pa- 
sakyk, kas pasaulyje nekalbiausias, kas tylesnis už mane? Niekas niekas? 
O tada, didžiuodamasis savo negebėjimu bendrauti su bet kokiu gyvu 
padaru, storu didžiuoju pirštu užrašydavo ant vėl garais apsitraukusio 


veidrodžio: L. Tylenis. 


„Kliukt kliukt“ - darbavosi Rebeka Šarka Pararška savo rankutėmis 
motinos pilve (lygiai taip pat puikiai, kaip Lamaratas gebėjo tylėti, ji, dar 
augdama savo nėščios motinos pilve, pradėjo virtuoziškai pliaukšti). Jau 
vien tik patsai „kliukt kliukt“ buvo įspūdingas, tačiau dar nuostabiau bu- 
vo tai, kad tą „kliukt kliukt“ girdėjo vienerių metukų Lamaratas, lėktuve 
yeme pilvu naudojęsis vietoje pagalvės. 

— Ei, ei, rėksny, nagi papasakok, kur mes, vardan Dievo, keliaujame, — 
pasiteiravo dar nė septynių mėnesių neturinti Rebeka savo vyresniojo bro- 
liuko, paleidusio dūdas vos jiems išėjus iš Tauarirto kaimelio. Ir nors nuo 
tos akimirkos, kai jie paliko Tauarirtą ir, susistabdę taksi, pasuko tyruo- 
se besileidžiančio lėktuvo link, motina darė viską, kad tik vaikas nerėktų 
(eidama pro Cukraus kalną ji kuteno Lamaratui pažastis, laukdama taksi 
vaipėsi, kaip tik išmanė, važiuodama automobiliu ji vaiko bliovimui davė 
valią, Oudidiados oro uosto laukiamajame čiulpsėjo kietai suspausto- 
mis lūpomis, oro uosto tualete pažindė, lėktuvo krėsle ėmėsi sportuoti 
mėtydama jį ir gaudydama, kol, įpusėjus žaidimą, Lamaratui pasidarė ga- 
na ir jis atpylė ant motinos, o prieš pat lėktuvui leidžiantis ji tylutėliai jį 
liūliavo), taigi padarė viską, ką tik motina gali padaryti, kad nuramintų 
savo vaiką, bet prieš tokį žviegimą net motiniška meilė yra bejėgė. 

Vis dar rėkdami ir teliūskuodami - Lamaratas rėkė, o Rebeka, nuolat 
besistengianti užmegzti ryšį su savo broliu, teliūskavo („Ei, ei, buri, aš 
čia, po tavimi, bukagalvi, puskvaili, apkurtausi, tu tik paklausyk, kliukt 
kliukt') — jie drauge su tėvu ir motina įžengė pro naujųjų namų duris 
kažkur miesto centre, kurį Rebeka užuodė vos tik lėktuvui nusileidus: 

— Užuodžiu, užuodžiu... skrudintas aguonas, fui, čia dvokia. 

Ir ji dar sykį sumosavo savo rankutėmis per vandenis, keldama kuo 
daugiau bangų, kad tik atkreiptų Lamarato dėmesį, šis pradėjo įtarti, kad 
čia vyksta kažkas keisto: staiga liovėsi rėkęs bei verkęs ir dairėsi iš kairės 
į dešinę, iš viršaus į apačią, ieškodamas, iš kur kyla garsas, keliantis norą 
sisiOti. 

Vienintelis žmogus, nepastebėjęs nesukalbamos Rebekos plekšėjimo 
ir mėginimų atkreipti į save dėmesį, buvo tėvas. Jis parvedė šeimą į namą, 
visiems laikams tapusį namais. 

— Voila, štai mūsų, jūsų, tavo, Jamina, namai. Čia gyvenarnasis kam- 
barys, čia miegamasis, įsitaisyk patogiai, šaldytuve pilna maisto, paga- 
mink ką nors vakarienei, nes aš išeinu į darbą, - pasakė tėvas ir užtrenkė 
paskui save duris. 

Tai, vadinasi, jis išėjo, pamanė Rebeka ir dar kartą plekštelėjo į pilvą, 
kad išgirstų Lamaratas. 

— Ei, ar tu ten, mažasis pašlemėke, ar girdi mane? 

Taip Lamaratas, dar neįstengiantis tvirtai pastovėti ant kojų, atsidūrė 
vienas kaip pirštas su savo mėgstančia padrunyti motina, tėvu, sugrįžusiu 
namo kaip tik užvirus bulvytėms, ir dar ne iki galo išsivysčiusia būtybe, 
kuri, teliūskuodama kažkur giliai placentoje prie virkštelės, bergždžiai 
stengėsi atkreipti į save dėmesį. Kelias į šlovingą „Laiptelių“ virtuo- 
zo ateitį jam buvo galutinai užkirstas. Lamaratui nebeliko nieko ki- 
to, kaip tik žaisti vienam. Kai tik atsistojo ant kojų, jis pradėjo sukti 
nesuskaičiuojamus ratus (kol kas tai tebuvo ilgesnių kelionių įžanga) po 
namus, po virtuvę, po kambarį, pirmyn atgal pro stiklines duris. Begalinis 
bėgimas truko dieną ir naktį. O keisčiausia, kad būtent tėvas, rečiausiai 
matydavęs mažylį, pirmas pastebėjo, jog berniukas, jiems atsikrausčius 
į Nyderlandus, pasikeitė: daugiau nebepraverdavo burnos, nebent 
tik šaukštui košės, dar kartkartėmis oro gurkšniui, kai nebegalėdavo 
kvėpuoti pro nosį. 

— Jamina, tas vaikas... Niekaip negaliu suprasti: nei šiaip, nei taip 
gimė, su keista kumpa nosimi, ir dar nenori pradėti kalbėti. Supranti, ką 
noriu pasakyti, Jamina? 

Motina, jaučianti vis didesnę priklausomybę nuo skalbimo mašinos 
ir dujinės viryklės, dėl to nė kiek nesijaudino: 

— Jis tik kvailioja (o pati tuo tarpu galvojo: laimės kūdikis, juk nedaug 
trūko, ir būtume sušėrę jo lavonėlį šunims), be to, tavo motina sakė: 
panašu, kad jis gimė po laiminga žvaigžde. 

— Tai, tavo manymu, jis dėl to nebenori nei bliauti, nei krykštauti? 
Tauarirte žviegdavo kaip skerdžiamas, net kaimo gale būdavo girdėti. 

— Hm, - tepratarė motina, pamaniusi, kad jos vyrui turbūt varžtelis 
atsisuko. — Tik Visų Aukščiausiasis supranta, kas iš tiesų čia dedasi, o 
kišti nosį į svetimus reikalus yra haram, taigi baikime šitą šneką ir sėskime 
prie stalo, bulvės tuoj visai suvirs. 

Ir tai buvo viskas. Ji pakilo ir nuėjo patiekti į stalą bulvyčių su artišokais 
ir ožio kiaušiais, o Rebeka (šešių mėnesių) sušuko: 

— Turėtumėte suvokti, tėvukai, jog Lamaratas išmuštas iš vėžių, galu- 
tinai išmuštas, ir aš esu dėl to kalta, tasai šelmis norėtų sužinoti, kas gi 
čia taip keistai kartkartėmis teliūskuoja, kliukt kliukt. 

Ar tai tiesa? Ar galėjo Rebekos baletas vandenyje padaryti Lamaratui 
tokį neišdildomą įspūdį, jog jis nuo tada laikytų liežuvį už dantų, kad tik 
pro ausis nepraslystų nė menkiausias garselis? 

— Fi, tik nejuokinkit, aš jau dvidešimt metelių tupiu su tais viščiukais, 
ir žinot, ką jums pasakysiu? Tarp jų visada būna bent viena tyli kiaulė, 
gilią šaknį knisanti. Kai užgroji gitara ir sulig kiekvienu „ei opa opa“ imi 
ploti rankomis, akelės išsiplečia, tačiau kitaip iš jo nė cypt neišgirsi, nė 
cypt, - Lamarato darželio auklėtoja buvo maloni moteris, puikiai su- 
prantanti, kas ir kaip. - Bet palaukit, vos tik pasimaišo kokia mergiotė, 
iškart mažasis Bobas Marlis (dėl neaiškių priežasčių motina užsispyrė 
nekirpti jam plaukų) pakelia visiems vėją, o mergiotės irgi neatsilieka. 
Panašu, kad jis žaidžia su jomis, nors pats išdykęs akiplėša net negeba 
normaliai tardamas suskaičiuoti iki dešimties. 

— Metas tau pradėti lankyti mokyklą, - sykį nusprendė motina, 
įbruko Lamaratui į rankas parudavusį bananą ir išsiuntė drauge su 
kaimynų mergaite. 

Mokykloje Lamaratas liedavo paskutinį prakaitą ant gimnastikos 
sienelės dėl tą pačią klasę kaip ir jis lankiusių dvynukių. 

— Pamišėlis, - padarė išvadą mergaitės. 

„Pamišėlis“ (dar viena žmones klaidinanti pravardė), kartodavo jos 
Lamaratui, kai šis, sukryžiavęs ant krūtinės rankas, raudonomis kaip 
pomidorai ausimis, kybodavo ant sienelės žemyn galva. Pastebėjęs, kad 
dvynukės jau iki soties prisivėpsojo ir susidomėjimas jo akrobatiniais 
triukais ima blėsti, vaikis žaibiškai pereidavo prie kitos atakos: paikas 
strikinėjimas, idiotiškas balsų pamėgdžiojimas (dramblio, šuns, o ypač 
meistriškai — asilo) ir, savaime suprantama, kvietimas pažaisti liestynių. 
Joms panorėjus, Lamaratas persikūnydavo į bet kokį pavidalą ir, jei tik 
jos būtų įsigeidusios, būtų pavirtęs net ir plytele sienoje. Kvailiodamas 
su sesutėmis Lamaratas dažnai (kiekvieną dieną, kiekviekvieną valandą) 
susimąstydavo, ar jos irgi žino apie „kliukt kliukt'? Dieve mano, kaip 
aš joms išaiškinsiu, kad kažkas ūžia mano galvoje, tik aš negaliu supra- 
sti, kas, ką man, vardan Dievo, padaryti, kad jos šitai suvoktų? Tačiau 
užmegzti ryšį Lamaratui buvo dar sunkiau, daug sunkiau nei karoti ant 
gimnastikos sienelės, todėl jis liovėsi mėginęs, o į tualetą varantis ūžimas 
taip ir liko jo vidinio pasaulio dalimi. 

Tačiau žmogus bręsta, akys atsiveria plačiau, dvynukės kažkuriuo me- 
tu pereina į kitą mokyklą, ir tu pasilieki pats su savimi, su gauja akiplėšų, 
lygiai taip pat kaip ir tu tupinčių nelyginant pelės po šluota, turinčių 
lygiai tokį patį vešlų plaukų mišką, lygiai taip pat gražiai mokančių 
suskaičiuoti iki dešimties (viens, du, trys, kėturi, pėnki, šėši... ar kažkaip 
panašiai) ir lygiai taip pat spėriai susirenkančių į krūvą nelyginant pa- 
bertos magneto skeveldrėlės. Kadaise nuo jų tėvų suskaldyto magneto 
išsilaksčiusios skeveldros. 

Kaip tik tuo metu, kai buvo sutrupintas magnetas, plyšo ir vaisiaus 
vandenų pūslė: „kliukt kliukt, pasipylė begalinė srovė, o joje pasirodė 
nedidukė mergytė. 

— Štai ir mažasis žmogutis, dar vienas naujas Aguonų miesto gyventojas. 

Nuo tos akimirkos, kai motina, grįžusi iš ligoninės, savo išore labiau 
panėšinčios į plaukimo baseiną, pranešė Lamaratui: „Štai tavo sesuo, 
nagi, pabučiuok, kliuksėjimas galvoje bemat dingo ir ją užpildė nesibai- 
giantis zyzimas. 


— Ak, kokia tu bjauri! 

— Saugokis, vaikine, nes aš tau greitai akis iškabinsiu.... 

Nuo tos dienos, kai Rebeka pasirodė Minarų namuose, šeima pradėjo 
nebesutarti. Kita vertus, gyvenimas kiek palengvėjo, nes Lamaratas 
galėjo visus savo vargus išlieti Rebekai, kuri dėjosi nieko nenorinti žinoti 
apie tuos išorinio pasaulio, į kurį dar tik porą kartų spėjo užmesti akį, 
nonsensus ir niekalus, tačiau, vos Lamaratas sulaikydavo kvapą ir jau 
ketindavo padėti tašką savo išgyvenimams, ji ragino jį nesustoti ir toliau 
pasakoti apie laukinius obuolius bei senas moterėles: 

— Palūkėkite, pone, jūs dar visko neišpasakojote, noriu išgirsti dau- 
giau apie tas kvailas bobas. 


Ką gi, nuotykis prasidėjo įprastai. Jis nenorėjo ten eiti, bet jūs patys 
žinote, kaip būna: nauji draugai, nauji potyriai, vienybėje jėga, į darbą 
buvo paleisti liežuviai, o paskui ir rankos, kadangi šutvė, kuriai priklausė 
Lamaratas, labiausiai mėgo popietę skinti laukinius obuoliukus palei 
Medinių Obuolių kanalą. 

— Žinai, pavasaris, laukinės obelys nokina vaisius, tereikia įsikarti, 
pakratyti ar tiesiog ranką ištiesti, ir pilna sauja obuoliukų, bet, Rebeka, 
aš norėjau apie kitką pakalbėti: ar girdėjai kada apie kitokį tikėjimą? 

— Nagi nagi, ką mes čia turime: kitoks tikėjimas, laikykis nuo tokių 
dalykų atokiai, Žiurkiuk, nes kaipmat gausi per nagus, bet dabar jau 
rėžk, kas ten nutiko su tais kitatikiais. 

Čia Lamaratas atsistojo. 

— Nori tikėk, nori netikėk, — pratarė jis kiek iškilmingai, - bet šian- 
dien aš susidūriau su kitokiu tikėjimu. 

— Nagi, nagi. Dar pienas nuo lūpų nenudžiūvo, o pučiasi kaip gaidys 
ant mėšlyno, primeni man tą mūsų pusgalvį, kaip jis ten, po galais: Mozę, 
gozę, lozę. Toks par niektauza, na, bet tu pasakok, ką sužinojai apie ki- 
tatikius? 

Iš mėginančios pro lovos kraštą pažvelgti sesutės akių Lamaratas su- 
prato, jog ji dega smalsumu, ką gi papasakos brolis, tiesiog degte dega, ir 
jis norėjo dar truputį pasimėgauti šia padėtimi. 

— Na, tiesiog vienokia religija šen, kitokia religija ten, o šiandien 
susidūriau su krikščionių tikėjimu, arba, tiksliau pasakius, katalikų. 

— Tu šunsnuki, negi atsimetei nuo šeimos, ką, sakyk, kuo tau nepa- 
tinka mūsų teisingasis Pranašas? Na, dėstyk. 

Lamaratas buvo iš tų žmonių, kurie nejuokais įniršdavo dėl mesto 
įtarimų šešėlio, klastingo užgauliojimo ar ne vietoje padarytos pastabos. 

— Koks dar atsivertimas? Ten, kitapus upės, bažnyčios ištisai perstato- 
mos į mečetes, o tu manai, aš noriu atsiversti. Nieku gyvu! Beje, - pridūrė 
jis kiek tylesniu balsu, — aš padariau klaidą. 

Rebeka neturėjo nė menkiausio supratimo, ką brolis čia vapa, todėl 
pasiteiravo: 

— Tai kur tu buvai, jėzuite tu užkonservuotas, koraysbely pradedan- 
tysis? 


Tas namas, kuriame lankėsi Lamaratas, stovėjo kaimynystėje už poros 
gatvių. Nuo Medinių Obuolių kanalo pakrantėje nokstančių skanumynų 
jis buvo nutemptas kitapus upės: 

— Eikš, būsimasis magnetuk, šiandien supažindinsime tave su kitokiu 
tikėjimu. 

Pirmą įspūdį paliko kito tikėjimo amžius: jis buvo labai senas, gal net 
senesnis už pasaulį. Trys moteriškaitės liepė dešimčiai berniukų susėsti 
ant pusračiu sustatytų kėdžių. Jos vieną po kitos išdalino tris knygas, o 
trečioji moterėlė padavė dar vieną. Lamaratui teko ketvirtoji knyga, ir jis 
vėliau gyrėsi savo sesutei: 

— Manojoje buvo nupiešta baloje tupinti varlė. 

— Fi, pamanyk tik, viena varlė. Upelyje Tauarirte jų kokį tūkstantį 
galima suskaičiuoti. 

— Tiesa, galima, bet palauk, iš kur tu žinai? Na, galų gale nesvarbu. 
Taigi kiekvieno iš mūsų knygoje buvo nupiešta varlė, bobulės taip part 
atsivertė varles, ir išėjo taip, kad vienoje krūvoje tupėjo trylika varlių, o 
vidurinė didžiausia varlė išvilko iš kambario galo stendą su pritaisytu 
nemažu popieriaus lapu ir pasakė: „Dabar, mieli berniukai, pagiedosi- 
me. I3 mes ir padarėme, kairėje pusėje tupėjusiai varlei milžinei šlepsint 
viens-du-trys-keturi, didžiulei varlei dešinėje mosikuojant aukštyn 
žemyn, aukštyn žemyn, aukštyn žemyn, vidurinei varlei vedžiojant iš 
kairės į dešinę po žodžius, užrašytus ant lapo, o mes kvarkėme iš visų 
plaučių... 

— O tada giesmelė buvo baigta ir, pasakyk sąžiningai, Žiurkiuk, koks 


išėjai iš to kambario? Kaip naujai gimęs? 

— Najau ne, aš patyliukais pasprukau, nes man ten pasidarė pernelyg 
trošku. 

„Slidi žiurkė, —- susiraukė Rebeka ir leido Lamaratui svaičioti apie 
vienuoles ir šokoladinį pieną su migdolų pyragu, duoną ir vyną, kurių po 
visko gavo dvylika pasilikusių varlių. 


Netrukus pulkai žmonių užkibo ant religijos kabliuko, o tada, kaip ir 
buvo galima tikėtis (Rebeka šitai išpranašavo Lamaratui: „Būk atsargus, 
rytoj jis tave nuves į tokią, na žinai, tokią rožinių mokyklą ), tada vieną 
gražią dieną tėvas grįžo namo su rožiniu kairėje rankoje bei neįprastai 
garsiai skambančiu „asalam aleikum“ lūpose ir, lyg būtų kreipęsis į 
publiką kavinėje, ištarė magiškus žodžius: 

— Ponai ir ponios, šiuose prakeiktuose namuose atėjo metas prakeik- 
tam islamui: nuo šiol čia kai kas pasikeis. 

Tarp tokių pasikeitimų kaip pakabintas maldų kalendorius bei lomia 
ir įsigyta storiausia maldaknygė buvo ir Lamarato pasiuntimas į Korano 
mokyklą mėgautis šventąja knyga. 

Mokyklos klasės glūdėjo pasislėpusios, panirusios po mečete, kurios 
vietoje kadaise, - prieš daug daug metų, kai dar neegzistavo kontrace- 
pcija, talidomido suluošinti vaikai ir kai buvo masiškai atleidžiami iš 
darbo netikintieji, kurie dėl to vėl įtikėdavo, - kadaise stūksojo bažnyčia. 
Pamokos vykdavo trečiadieniais, šeštadieniais ir sekmadieniais. Tėvas 
vylėsi, kad Korano mokytojai įtikins Lamaratą islamo reikalingumu jam 
pačiam bei jo bendraklasiams ir įkals į galvą kai kurias sūras. Lamara- 
tas (išjuoktas mažos snarglės, kuri atsargiai žingsniuodama po kambarį 
mokėsi vaikščioti: „Lamaratas gaus į kailį, Lamaratas gaus į kailį, ulla 
pulla, ir šitaip spiegdavo išvydusi pro duris dingstantį lentele ir kreidele 
nešiną Lamaratą) atsidūrė jam visiškai nepažįstamoje aplinkoje. 

Jam dar niekuomet neteko matyti žmogaus, grūdančio mėtų lapelius 
sau į nosį - įsidėmėtina, kad tai buvo mokytojas, — ir Rebeka, klausyda- 
masi Lamarato pasakojimo, vėlgi negalėjo patikėti savo ausimis: 

— Mėtas kiša į nosį? Žmogau, nesek pasakų! 

Niekada anksčiau jis nebuvo regėjęs mažo berniuko raukšlėta nosimi, 
mėgusio (ypač sekmadieniais, kai nuobodulys pasiekdavo aukščiausią 
tašką) nuodugniai rakinėti nosį, o iš iškrapštytų gėrybių minkyti rutu- 

liukus. Rutuliukus jis slėpdavo mokyklinio suolo stalčiuje ir likusią die- 
nos dalį praleisdavo šnopuodamas pro nosį, kol prigamindavo užtektinai 
snarglių kitam rutuliukui. Vakare jis surinkdavo dienos derlių ir iš jo 
nulipdydavo supergurgulą, kurį vienu kartu prarydavo (Rebekai šitai 
atrodė visai įtikėtina: „Niekų darbas, kas čia ypatingo, aš ir pati kartais 
taip darau ). Kitas berniukas turėjo žavingą įprotį pamokos pradžioje 
įkišti ranką už savo treninginių kelnių ir kruopščiai pervažiuoti pirštu 
per skyrimėlį. Taip paruoštą pirštą jis lyg atsitiktinai kaišiodavo po nosi- 
mis kitiems bendraklasiams. Ir ne dėl to, kad klasėje stigtų kvapų, kuriais 
galėtum mėgautis: penkių metrų pločio ir šešių metrų ilgio kambaryje 
susigrūsdavo trisdešimt, keturiasdešimt, o kartais net šešiasdešimt 
mokinių, berniukų viename ir mergaičių kitame klasės gale. Lamaratui 
retsykiais prisireikdavo nusičiurkšti arba net ir didesnio reikalo subėgioti. 
Tada jis prašydavo mokytojo leidimo išeiti į tualetą. Vienintelis žodis, 
kurį berniukas mokėjo arabiškai, buvo tualetas — mirchad. Dažniausiai 
jis gaudavo leidimą. Tupykla buvo viršuje, greta durų į didžiąją pamaldų 
salę, kurioje, kaip sykį paskaičiavo Lamaratas, būtų tilpę gal kokie du 
tūkstančiai žmonių. Išvietėje, prideramai elgiantis, galėjo išsitekti tik 
vienas žmogus. Iš tiesų Lamaratas čia lankydavosi tik labai prispyrus 
reikalui, kai žinodavo, jog iki namų tikrai nebeišlaikys. Galbūt berniukas 
elgėsi tiesiog vaikiškai, tačiau, laimė, faktai kalba patys už save. Tua- 
letu buvo vadinama keraminiu apvadu įrėminta skylė grindyse, kuriai 
turkiško unitazo formą teikė šimtai baltų plytelių, turėjusių palaikyti 
higieniškumo įspūdį. Paprastai plytelės, nuo viršaus iki apačios apskretu- 
sios, dvokdavo išmatomis: šūdas būdavo į jas nuvalomas, nubraukiamas 
ar šiurkščiais, lyg teptuko paliktais dryžiais užtepamas. Kartkartėmis 
koks nemokša grafičių mėgėjas pakeverzodavo žodį piece. Tualeto kam- 
pe gulėjo sukrauti popieriaus ritinėliai (dienos prekė: 0,89 f už ritinėlį), 
tikriau — tualetinis popierius buvo prilipęs prie sienos lipniais in spe 
išmatų klijais tikinčiųjų, apačioje, drėgnose patalpose, balsis po balsio 
slebizavojusių Koraną, kai tą akimirką Lamaratas viršuje stengėsi kuo 
greičiau ir mažiau susitepdamas atlikti reikalą. Tam, kad vėl nusileistų 
į rūsį, kur mokytojas ant išklerusios lentos keverzoja surą, kurią moki- 
niai privalo persirašyti į sąsiuvinius ir išmokti mintinai. Taip žemesnėse 
klasėse vykdavo pamoka. Ateidavo ir mokytojas, mokęs ritualinio apsilo- 
vimo bei paties meldimosi. Po pažastimi pasispaudęs lazdą, jis rodydavo, 

kaip lankstytis į šiaurę, kiek kartų stuktelti galva, kiek sykių pabučiuoti 
žemę. Paskutiniu pamokos akcentu tapdavo dailus pirštelis, iššokantis 
iš ramiai ant kelio gulinčios rankos ir imantis brėžti ore begalinius ap- 
skritimus (Rebeka suniekino ši pamokos momentą: „Ar tai viskas, ko 
jus, kvailiai, ten moko? Fi, kas per mokyklėlė!'). O Lamaratui ši dalis 
atrodė be galo graži ir jis trokšdavo pats pamėginti atkartoti mokytojo 
pademonstruotą ritualą, tačiau tokioms pratyboms visada pritrūkdavo 
laiko, nes pagal tvarkaraštį tuomet ateidavo eilė atsakinėti. Baigiantis 
popietei mokiniai būdavo klausinėjami. Kartais jie to išvengdavo, rečiau 
mokytojas patikrindavo tik porą mokinių - viskas priklausydavo nuo to, 
kas tąsyk šaudavo mokytojui į galvą. Jei būdavo tikrinama, kaip vaikai 
išmoko kurią nors surą, jie sustodavo eilute priešais mokytoją: pirmi ber- 
niukai, po jų mergaitės, arba atvirkščiai, iš pradžių jauniausios mergaitės, 
o paskui berniukai. Arba nei vieni, nei kiti, priklausomai nuo mokytojo 
įgeidžio. Kai ateidavo eilė atsakinėti išmoktą pamoką, mokinys privalėjo 
tai padaryti greitai, aiškiai ir nemikčiodamas. Jei atsakinėjimas neati- 
tikdavo šių kriterijų, mokinio pareikalaudavo ištiesti ranką. Ir pliekdavo. 
Visą dieną iš mokytojo pažasties stirksojusi lazdelė dabar negailestingu 
tempu būdavo paleidžiama į darbą per dykinėtojų rankas. 

Su tom lazdom buvo kažkas negerai. Ne visada ranką paliesdavo 
medis. Kartais tai būdavo dvi lipnia juostele apsuktos neoninės lempos, 
kartais lazdelė baigdavosi guminės žarnos gabalu. Pastarasis variantas 
buvo pranašesnis dėl platesnės veiklos sferos. Zarnigalio ilgį buvo ga- 
lima pasirinkti pagal pageidavimą, todėl taip patobulinta lazda buvo 
puiki išeitis, jei kas nors sėdėdavo paskutinėje eilėje ar priešais sieną ir 
dėl to tapdavo nepasiekiamas ranka ar paprasta lazda. Zarna kaip gyvatė 
vikriai prilipdavo prie prasikaltėlio kaklo ir iki raudonumo įkaitę nuo- 
dai stuburo slanksteliais palengva nutekėdavo į kūną. Akivaizdu, be galo 
naudingas ir patogus įrankis. Kai kurie mokytojai naudodavo tam tikrą 
lentelę - Lamarato manymu, tai buvo kur kas humaniškiau. Lentelei 
trinktelėjus per ranką dėl jos pločio skausmas tolygiai pasiskirstydavo 
po plaštaką ir dėl to atrodydavo pakenčiamesnis. Ne visi lentelei jautė 
tokius pat šiltus jausmus kaip Lamaratas, nes, kad nebūtų nuostolio, 
nenaudėlis dažniausiai gaudavo daugiau smūgių nei įprasta. 

Šis tas apie mokytojus (Rebeka tuos pasakojimus labiausiai mėgo): 
taigi vienas vaikštinėdavo į nosį prisikišęs mėtų, tikėdamasis taip apsisau- 

goti nuo persišaldymo, kitas per pamoką nenusivilkdavo odinio švarko. 
Trečias pamoką dėstydavo vien savo sūneliui, kuris, prisiplojęs prie suo- 
lo klasės gale bei linguodamas pirmyn ir atgal, stengėsi sukišti į galvą visą 
Koraną. Tai jam galiausiai pavyko. Taigi, kol mokytojas dresavo klasę, jo 
sūnelis išvyko į Saudo Arabiją. 

— Kas ten toje jūsų mokykloje dedasi, - pakraipė galvą Rebeka, kai 
Lamaratas baigė pasakoti apie mečetę. - Degu nekantrumu pati kada 
ten nueiti pasižiūrėti. 

— Jokių mečečių tau nereikia, tas, kuris tave ves, išmokys tave daugiau 
tikėjimo tiesų, nei reikia, — kaip kirviu nukirto tėvas ir žvilgrelėjo į ją 
klastingai šypsodamasis. 

Taigi Rebeka augo žinodama, jog kada nors, vieną gražią dieną, 
privalės susieti savo gyvenimą su vienu ar kitu žmogumi. 

Rebekos ir Lamarato pokalbiai palengva darėsi trumpesni, po truputį 
ėmė netekti nuoseklumo ir išsamumo. Tam tikru metu jie išvis nutrūko 
ir Lamaratas nebegirdėjo nieko daugiau, tik retkarčiais pasigirstantį 
teliūskavimą. 

Lygiai taip pat teliūskuoja jūra. Jūra, prie kurios ji dovanojo savo širdį 
ir gyvenimo rytojų. Kur Rebeka šnabždėjo miegančiam Mozei: 

— Supranti, yra priežastis, yra ir pasekmė. 

Ir: 

— Viskas bus gerai, juk aš tave myliu. 

Bet gal aš čia užbėgau už akių, pirmiausia paskaičiuokime, ar pakaks 
svečiams kėdžių. 

Parduodami sodo krėslai 


Sėdėdamas lekiančiame į Nadorpą taksi ir vis perkratydamas galvoje 
sąrašą žmonių, su kuriais jam reikėjo susitikti (šlubis Amuniras ir pu- 
sbrolis „Kupranugario formos lempa“ buvo tie, kurie galėjo žinoti, kur 
prašapo Mozė), Lamaratas netikėtai tarė Kalidui: 

— Rūpesčiai čia, rūpesčiai priešakyje, rūpesčiai ten, kaime, ir žinai, kas 
keisčiausia? Jie lyg vestuvių puotos valgis: anksčiau ar vėliau apžioji tiek, 
kad nebegali praryti. 

Na ir lepūnėlis. Nejau, be kalbančių kūdikių ir Korano pamokų, jis 
turi dar kirokių bėdų? — nusistebėjo Kalidas pats sau mintyse ir garsiai 
paklausė: 

— Ir kokie gi rūpesčiai galėtų tave slėgti? 

— Esu susirūpinęs dėl sodo krėslų, - atsakė Lamaratas ir nusikvatojo, 
o kiek pasijuokęs kalbėjo toliau. —- Bijau tėvo atsigabentų sodo krėslų, 
o jų yra trisdešimt trys ir jie skirti svečiams, kuriems sėdint ant žemės 
dingsta apetitas, šiuo metu jie ryja net nekramtę. 

— Nagi, Tauarirto orakule, paaiškink plačiau, — paprašė susierzinęs 
Kalidas. 

— Atrodo, pakankamai aiškiai dėstau mintis. Būsiu su tavimi atviras 
— tėvelio parsivežtos kėdės yra prastos kokybės, plastmasė lengvai lūžta, 
vos aš ant vienos atsisėdau, patikėk, kojos iškart išsiskėtė. 

— Kas tau darbo, sulūžusios tos kėdės ar ne? Kur kiti žmonės mato 
bulves, tu regi pupas. Supranti, ką noriu pasakyti? 

— Matai: mano tėvas už tuos krėslus suplojo nemenką sumelę ir 
dabar jam skaudu, nepaprastai skaudu, gelia šlaunis, galvą, net ausyse 
spengia nuo skausmo, mat ne tik jo dukters būsimasis vyras prapuolė 
kaip į vandenį, bet dar ir pinigai šuniui ant uodegos, supranti, ką noriu 
pasakyti? 

Žinoma, mano brangusis Lamaratai, Kalidas negalėjo suvokti tų so- 
do krėslų vertės, geriau pasuk galvelę. Iš kur jis galėjo žinoti, kad tavo 

tėvas išmaišė miestą ir visą šalį ieškodamas tų kėdžių, patvarių baltų 
plastikinių krėslų, į kuriuos svajojo susodinsiąs savo svečius: 

— Prisėsk, mano brangiausias sidi, su kuriuo tiek daug kartu patyrėme, 
kuriam linkiu, tepadeda Dievas, dar ilgų gyvenimo metų... Beje, kaip 
tau patinka mano sodo krėslai? 

Ar galėjo Kalidas šitai suprasti? Tam jis turėtų savo akimis pama- 
tyti apylinkę, iš kurios šeimyna autobusiuku išsirengė į Ivojeną, vežini 
trisdešimt trimis kėdėmis, iš kuirų pirmoji sulūžo dar pakeliui, kai 
tėvas, ketindamas išmėginti krėslą, pavažiavus maždaug keturiolika 
kilometrų nuo „Iotal“ degalinės Dižono link, išsitraukė iš automobilio 
vieną keturkoję ir šlumštelėjo į ją savo ne tokiu jau ir menku kūnu. „Na- 
gi, pažiūrėkime, kokia kokybė . Kėdė triokštelėjo, viena koja skilo, o jai iš 
paskos lūžo ir kitos. „Duok Dieve, kad čia būtų tik gamybos brokas ir su 
kitomis nenutiktų taip pat“. 

Tačiau ir kitas kėdes ištiko toks pat likimas (per pačias vestuves: 
svečiai ir kėdės išlūžo vienas po kito ir dar nesibaigus vakarui visi pagal 
vietos paprotį vėl sėdėjo ant žemės. „Cha, — išsišiepė senelis, - niekas 
nepamaištaus prieš papročius. Dabar galite vėl ant uodegų tupėti.). Iš kur 
jis galėjo tai žinoti, stebėdamas kitų nuo viršaus iki apačios prikimštus 
autobusiukus, karalystes ant ratų, pilnas sodo krėslų, be galo daug krėslų, 
visus juos kartu sudėjus išeitų tūkstančių tūkstančiai. 

— Mes darome gerą darbą, padedame tiems, kuriems vis dar tenka 
sėdėti ant žemės: mūsų tėvams, mūsų broliams ir seserims, turintiems 
užpakalius šildytis ant akmenuotos žemės, o mes čia, „Vokietijoje“, 
bejėgiškai stebime, kaip mūsų vaikų gyvenimus nuodija įvairiausios 
kėdės: šezlongai, sukamosios kėdės, biuro kėdės, automobilių krėslai ir 
net erotinių barų kėdės. Puiku, kad jūs krėslus vežatės į tėvynę, ten jie 
labai palengvins žmonėms gyvenimą: daugiau jokio nugaros skausmo, 
jokių išvaržų, nuo šiol vargšai gyvens laimingai, argi tai ne fan-tas-tiš- 
ka?! - kaip žirnius berdavo prekiautojai sodo krėslais. 

Iš kur atsibeldė šitie vertelgos? Jie pasirodė lygiai taip pat netikėtai 
bei nemandagiai kaip ir jų prekes giriančios kalbos. Sumanūs, kiek per 
draugiški pradedantys prekeiviai, vos tik užčiuopę per atvykėlių namus 
vingiuojančią aukso gyslą, suskato belstis į duris: „Kur ant stogo reg- 
ztis bagažui, ten pirkėjas“. Jie iškalė aibę žodelių, atveriančių visas duris. 

„Truputis padlaižiavimo daro stebuklus. Pavyzdžiui: atvėręs duris, La- 
maratas išvydo jaunuolį. 

— Elorisas Janas, vadinkite mane tiesiog Floriu, - sušuko jam į ausį 
kuriam pardavėjas, už nugaros kūpsojo nemenka krūva sodo krėslų. — 
Sallam-u-alaykum, kane bak vie dhbar! 

— Turbūt manai, kad turėčiau suprasti arabiškai, — garsiai pagalvojo 
Lamaratas. - Deja, man tai paukščių kalba. 

— Štai kaip, tuomet kitaip pasakysiu: eblel ye seblel ouid žežesch e mis 
n tefkecht. 

Laisvai švertus iš berberų kalbos tai reikštų: laba diena, pakviesk savo 
tėvą, tu, didelio apmaudo sūnau. Florio manymu, su berberais visąlaik 
reikia elgtis truputį įžūliai, kitaip jie neatsilieps. 

— Ko norėsite, pone? — pasiteiravo laužyto akcento prie durų atvilio- 
tas tėvas. 

— Ne jūsų sumautas reikalas, ko aš norėsiu, bet, mano ir jūsų laimė, 
labai gerai žinau, ko norėsite jūs. Krėslai, pone, sodo krėslai — štai ką 
aš siūlau, o jei pageidausite, galėsiu parūpinti ir kavos „Van Nelle“ ar 
sulčių „Sim Orange, tačiau sodo krėslai yra būten tai, į ką aš šiuo metu 
rimčiausiai orientuojuosi. 

— Žinoma, ačiū už nieką, — gūžtelėjo pečiais Lamararas ir apsisukęs 
nuėjo nuo durų, palikdamas tėvą vieną po kito apžiūrinėti krėslus ir 
klausytis Floriso Jano juokelių. 

— Vadink mane tiesiog Floriu, o aš tave vadinsiu Abu Bakeriu, juk 
galiu kreiptis tiesiog „tu ? Šiaip ar taip, štai ką aš noriu pasakyti, — ir jis 
ištempė vieną kėdę į priekį. — Štai krėslas, vienintelis toks. Privalumai? 
Klausi, kuo ši kėdė geresnė už kitas, kurias siūlo mano konkurentai? 
Nuo jų.skiriuosi tuo, kad aš suprantu tave, Ali, žinau, jog jūs ten, Maro- 
kalaloje, negyvenate erdviai: šiferiniai stogai, mažučiai langeliai, pats ge- 
rai žinai, ergo — tujuk neprieštarauji, kad sakau ergo? — dar kokiam sodo 
krėslui vietos nebeatsirastų. Bet tu nebijok, šias velnio išperas dėl jų er- 
gonominio dizaino galima kur kas lengviau išlankstyti ir sulankstyti, nei 
tuos krėslus, kuriuos perša mano konkurentai. Juos paprasta prižiūrėti 
— pakanka trupučio muilo ir vandens, — o tai didelis privalumas krašte, 
kur vėjas prineša smėlio į mažiausius plyšelius ir moterys kartu su savo 
dukterimis privalo kas vakarą švariai nuplauti slenkstį. Kaip matai, Ali, 

aš puikiai žinau, ką parduodu. Ir, žinoma, svarbiausias dalykas: ar pa- 
togu šioje kėdėje sėdėti? Na, mielasis Ali, nesirūpink, net ir tavo bobos 
kebabinė subinė tilps šioje šimtaprocentinėje olandiškoje vonioje, į kurią 
ji galės ištaigingai nutupdyti abu savo celiulitinius pusrutulius — o gal 
jie jau suaugo į vieną? Vis dar gali tarp jų įsprausti savo peliuką? Šioje 
kėdėje ji jausis kaip karalaitė ant čiužinio, tik be žirnio, supranti, ką no- 
riu pasakyti, Ali, o gal nesi skaitęs pasakų? Taigi trumpai drūtai tariant, 
nes manęs laukia galybė kitų potencialių pirkėjų: perki šituos krėslus, 
mielasis Ali, ar neperki? 

Tėvas nupirko kėdes, visiškai sumišęs ir paveiktas nevaržomai ir 
meilikaujamai tauškiančio apsukraus jaunuolio su Ančiuko Donaldo 
peteliške pakaklėje ir lakiniais pusbaičiais. Iempdamas tas velnio išperas 
į kambarį jis sušuko žmonai: 

— Brangioji, kad tu žinotum, su kuo aš dabar kalbėjausi: į duris buvo 
pasibeldęs tikrų tikriausias mūsų kraštietis. 

Niekada anksčiau šie rajonai nematė tokios galybės verteivų, niekuo- 
met nebuvo tokios milžiniškos sodo krėslų paklausos kaip tais metais, 
kai perdžiūvusiose daubose vyto bambukai. Kasmet vis kitas produktas 
būdavo atostogautojų ordų graibstyte graibstomas. Praėjusiais metais pe- 
rkamiausiu tapo šaldytuvas. Užpraėjusiais populiarumo viršūnę pasiekė 
viryklė. Šiemet triumfavo sodo krėslai. Niekada anksčiau devynioms 
galybėms sodo kėdžių nebuvo tekę šitaip toli iškeliauti. Autobusiukų 
savininkų tėvynę per kelias savaites užplūdo baltos plastikinės sodo 
kėdės iš „Leen Bakker, „Makro“ parduotuvių arba nesuskaičiuojamos 
daugybės sendaikčių turgų, kuriuose paprasto sodo krėslo (trejų 
metų senumo, nesuraižytas) kaina prieš pat kasmetinį masinį tėvynės 
aplankymą šoktelėjo į neįsivaizduojamas aukštumas. Godumo ir pirki- 
mo manijos užvaldyti išeiviai buvo nepasotinami, ir atrodė, kad vertei- 
vos tuoj tuoj pristigs krėslų. Visas rajonas kėlė triukšmą. Universalinių 
bei sodo prekių parduotuvių darbuotojai tik purtė galvas, išvydę minias 
pirkėjų, nusprendusių verčiau įsigyti naują sodo krėslų komplektą nei 
išvažiuoti paatostogauti. Aukštyn kojomis po stogo bagažinių tentais 
tūnančių ir kelionės laukiančių kėdžių egzodas buvo toks milžiniškas, 
kad Vartotojų kooperatyvas viename straipsnyje stebėjosi, kuo visa tai 
baigsis ir ką ketina daryti tie, kurie žūtbūt trokšta naujo krėslų komplek- 

to. Spėjusieji nusipirkti kėdes per daug nesuko galvos dėl staiga atsiradu- 
sio stygiaus, nors, aišku, buvo truputį gaila, kad jiems nepavyko įsigyti jų 
dar bent kelių. Tačiau kai šią problemą aptarė vakarinis laikraštis, tėvas 
nusprendė imtis atsargumo priemonių. Buvo nutarta: sūnus kelionės 
išvakarėse sergės automobilį, kad pavydūs kaimynai nesugalvotų nuplėšti 
bagažinės tento ir pasisavinti baldų. 

Taigi tėvas liepė Lamaratui naktį prieš išvykstant praleisti autobu- 
siuke. Jis lyg tarp kitko šūktelėjo sūnui iš virtuvės, kur su motina slap- 
ta aptarinėjo būsimąsias vestuves. Tiek tėvą, tiek motiną buvo apniku- 
sios abejonės. Lamaratui tai atrodė labai neįprasta, nes dažniausiai 
tėvų nuomonės visais klausimais išsiskirdavo. Kaip ir šįsyk, kai moti- 
nai visiškai ne prie širdies buvo sumanymas į kelionę leistis tėvo pirk- 
tu oranžiniu „Mercedes autobusiuku. Oranžinė spalva ją erzino. Be to, 
motinai atrodė, kad niekas taip ir neatsiklausė jos nuomonės dėl šio pi- 
rkinio. Po teisybei taip ir buvo, kadangi autobusiuką siūlė gana pigiai ir 
reikėjo greitai apsispręsti, pirkti ar ne. Pernelyg greitai, kad spėtum dar 
ir su žmona pasitarti. Tėvui garsiai aiškinant virtuvėje ir žiūrint, kaip jo 
žmona nuo chna rudomis rankomis taiso kukulius, pirmiausia iš mal- 
tos mėsos suformuodama golfo kamuoliuko dydžio rutuliukus ir paskui 
ant kiekvieno užberdama po žiupsnelį bretoniškų prieskonių, Lama- 
ratas stengėsi suprasti, dėl ko tėvų užsidegimas taip staiga atšalo. Tėvo 
įsitikinimu, jaunikis be reikalo įsigeidė tuoktis kaimelyje, susirangusia- 
me ant vidinės Cukraus kalno šlaunies pusės. Kas gi išdrįs čia keliauti. 
Iškėlęs vieną pirštą į orą, lyg aiškintų savo jaunesniajam broliukui, tėvas 
rūsčiu trūkinėjančiu balsu dėstė, jog tai buvo netikęs sprendimas, visų 
pirma dėlto, kad kaimelis pernelyg toli (už kokių dvidešimties kilometrų) 
nuo Nadorpo, didmiesčio, kuriame gyveno dauguma giminaičių. O antra, 
dėl neišvažiojamo kelio kaimelis buvo netinkama vieta vestuvininkams 
apnakvydinti. Motina sumetė vieną po kito kukulius į aliejų (bole in one“, 
šmėstelėjo Lamaratui), linktelėjo pritardama ir, pasiraitojusi suknelės 
rankoves, pasakė: 

— Važiuojantieji iš Nadorpo turės kratytis per mišką vingiuotu asfal- 
tkeliu, kur net pats velnias koją nusisuktų. Kas gi tam ryžtųsi? Niekas, 
nebent pamišėliai. 


* Golfo terminas (vert. past.). 

— Tokie mes ir esame, - paantrino tėvas, - netrukus tapsim vieninte- 
liais, įžengsiančiais į tuos namus, ir bruzdėsime vaizduodami, kad viskas 
liko po senovei. 

— Būtent! Išvydusi tavo brolį, aš tikrai nešokinėsiu iš džiaugsmo, 
— tarė motina. 

Ji nutilo ir pajutusi, jog verdančio aliejaus („El Ouzannia, pagamintas 
Maroke, rekomenduojama mažmeninė kaina — 9,95 guldeno už butelį) 
kvapas pradeda įsiviešpatauti virtuvėje, nustatė gartraukio rankenėlę ant 
trečios padalos, o tada vėl prabilo: 

— Žinai, ką aš manau? 

— Ką, Mina? - erzindamas pasidomėjo tėvas (jis visada kreipdavosi į 
motiną Mina, kai ši prabildavo be eilės). 

— Manau, kad taviškis brolelis bus savo buku proteliu sumąstęs mums 
prikiaulinti, supranti, ką noriu pasakyti? Jis puikiai suvokia, jog vedęs 
mūsų dukterį iki pat savo niekingo apgailėtino gyvenimėlio galo bus su- 
sisaistęs su mūsų šeima, ir nori bent iš dalies atsikeršyti, priversdamas 
mus nusisukti sprandus ant tų akmenų ir uolienų. Jis ne tik išgręš iš 
tavęs visus pinigus, bet dar į dantis užvoš. Ir tik neaiškink, kokia aš, girdi, 
pabaisa, kad šitaip kalbu. 

Tėvas neturėjo ką atsakyti į tokius motinos žodžius. Jis išsitraukė iš 
spintelės šakutę ir bedė ją į keptuvę su aliejumi. Šakutės dantys įsmigo 
į mėsos kukulį. Ištraukęs šakutę iš keptuvės, tėvas susigrūdo kukulį į 
burną ir gromuliuodamas prabilo: 

— Všahbu thai, khą vanau af. 

Netrukus, po kokių šešių valandų, išsimiegoję ir pavalgę, jie patraukė 
į pif-paf-puf-štai-ir-ji šalį. 

Nori kivirčų su šeima... 


Lamaratui buvo ne prie širdies vestuvės, kuriose jis dalyvavo, — apie 
tai vaikinas pasiguodė Kalidui. Lamaratas negalėjo pakęsti vaišėms pa- 
tiekto maisto. Ir nors jo pasibjaurėjimas ėriukų galvomis bei viduriais 
buvo ne laiku ir ne vietoje, apie tai jis pasipasakojo taksistui. 

— Pakanka porą kąsnių užsikišti už skruosto, ir aš jau sotus iki kaklo. 
O jau tų žarnų riebumas! 


Lamaratas negalėjo pakęsti savo motinos. Išsikvėpinusi įtartinais 
kvepaliūkščiais, ji bjauriai dvokdavo. Lamaratas negalėjo pakęsti ir sesers. 
Toji smirdėjo dar baisiau ir nuo pat gimimo (dar negimusi) negalėdavo 
užsičiaupti. Jos kvapas priminė „Chanel nr. 5" ir „Cacharel Anais Anais 
mišinį, suplaktą su „Chiguita rūšies bananų kvapu. 

Lamaratas, dabar įdėmiai žvelgiantis už kalvų banguojančion jūron, 
neturėjo nė menkiausio supratimo, kokios seniau būdavo vestuvės, pa- 
galvojo taksistas. Jis ničnieko nenutuokė apie mergaites, išsprukdavusias 
iš namų, ir kaip Kalidas jas paimdavo — įkišdavo savo kotą tarp jų 
prasivėrusių, įkaitusių persikų, vis greičiau ir greičiau, kol jos aistringu 
balsu sudejuodavo: 

— Paimk mane iš užpakalio, kitą skylutę pasilaikyk vėlesniam laikui. 

— Tu, prakeikta kale, Dievas tą skylę sukūrė tavo šūdui, o ne mano 
galui, - suvapėdavo tuomet Kalidas ir paslėpdavo savo pasididžiavimą 
kelnėse. 

— Tu man nereikalinga, — pridurdavo išstumdamas merginą iš auto- 
mobilio. 

Ką dar jis galėjo papasakoti? Kaip jaunikio motina pasitinka jaunąją 
porą prie durų ir duoda išgerti vandens bei paragauti medaus? Nieko čia 
ypatingo nepamatysi. Tai įdomu nebent tik senmergėms, kiaurą dieną 
iki pirštų pamėlynavimo mušančioms būgną. 

Lamaratui nekėlė rūpesčių tik jo tėvas. Šis rėkavo drauge su šimtais 
kitų vyrų ir čia gebėjo pats save pranokti, jam išgaravo iš galvos alus, 
bobos ir metų metus rytos kiaulinės dešros, jis užmiršo viską, išskyrus 
vienintelį dalyką: kaip žemėn prasmegusį broliuką, jaunikį. 

Vaikinui nekėlė apetito ėriuko kiaušiai. Priešingai nei jo seseriai, kuri 
tą vakarą jų sušveitė kokį dvidešimt. Beje, su duona. 

Vaikinas privalėjo lakstyti su migdolų pilnomis lėkštėmis pirmyn ir 
atgal iš vyrų kambario į moterų. Ir vilkti pistacijas savo seseriai — vieną 
po kito ji išgliaudė puskilogramį riešutų. 

Vaikinui buvo liepta vedžioti vaikus už namo nusišlapinti tarp 
kaktusų, jo tėvo ir motinos meilės lizdelyje. 

Lamaratas buvo pasiųstas stebėti, ar kas nenusileidžia nuo Cukraus 
kalno. Po penkių minučių atėjo motina, nešina mažu vaikiuku. Jis 
stovėjo pasilipęs ant akmens ir tartum iš žvalgybinio bokšto spoksojo 
pro higmedžius bei granatmedžius. 

— Abejoju, ar daugiau kas atvažiuos, bet tu dar truputį palūkuriuok, 
o tada, jei tau nesunku, nuvesk vaiką į kaktusus. 

Buvo panašu, jog motina pamiršo apie tos vietos šventumą. 

Taip ir nesulaukęs nieko nusileidžiant nuo kalno, Lamaratas pra- 
nešė apie tai motinai. Jis nepridūrė, kad nė vienas iš vaikų taip ir nenu- 
sičiurškė. 

Jei reikėjo ką nors perduoti, Lamaratas puikiai tiko kaip pasiunti- 
nukas. Taigi jis buvo pasiųstas pas Mozę pakviesti jo į vyrų kambarį 
paspausti porai žmonių rankos. Einančiam pas dėdę vaikinui motina 
įbruko į rankas puodelį arbatos. Ji zujo pirmyn atgal po kiemą, tai vienur 
mėsos lėkštes pakilnodama, tai kitur dėl savo namo Nadorpe į puikybę 
keldamasi. Paduodama sūnui puodelį, ji gyrėsi savo virta arbata. Šiam 
nuėjus, puolė didžiuotis sūnumi. 

— Teisybė, mėnesiu per anksti, bet tik pažvelkite, dabar net nepa- 
sakytum, — kryptelėjo motina vaikino pusėn, o pagyras girdėjusios mo- 
terys vienbalsiai suošė liaupsindamos Lamaratą ir linkėdamos jam viso 
ko geriausio. 

Lamaratas įžengė į kambariuką, kuriame tikėjosi rasti dėdę, į tą patį, 
kuriame jį pagimdė tinginė motina. Ir apmirė iš išgąsčio. Dėdulė bu- 
vo nepaaiškinamu būdu prapuolęs, dingęs iš kambario, o nepraėjus nė 
penkioms minutėms Lamaratas suvokė, jog dėdės nėra visuose namuose. 

— Dabar supranti? — paklausė Lamaratas Kalido. - Aš visas pakam- 
pes išieškojau: kaktusyną, tarp hgmedžių, ir nieko, lyg būtų skradžiai 
žemę prasmegęs, tiesiog neįtikėtina. 

— Gal jis tiesiog nuklydo tarp kaktusų nusičiurkšti ir tu jį pražiū- 
rėjai? 

Lamaratas nepratarė nė žodžio. Visai įmanoma, pamanė Kalidas, per- 
jungdamas antrą pavarą ir atsargiai įveikdamas nedidelį posūkį. 

Nei motina, nei tėvas, nei senelis, nei senelė, nei sesuo (brangioji 
sesutė), nei visi kiti kol kas dar nieko nenutuokė. Kad ir kaip ten būtų, 
Lamaratas stypsojo kiemelyje, vis dar su puodeliu arbatos rankoje, ir 
žvelgė į moteris bei tarp jų besisukiojančią motiną, nuo kurios niekaip 
nenustojo trenkti Meliliaro kvepalais. Jos nieko nežinojo, jos negalėjo nė 
numanyti, kas dedasi, jos buvo pernelyg įnikusios apkalbinėti jaunikį. 
Nė vienas žmogus nieko nepastebėjo. Lamaratas vėl įėjo į vidų ir išgėrė 
puodelį iki dugno. 

Jis žengė į kiemą ketindamas pranešti motinai, jog dėdė pradingo. 
Motina paėmė iš sūnaus rankų puodelį. 

— Va čia tai ištroškęs žmogus, — nusistebėjo ji ir pamerkė puodelį į 
plastmasinį kibirą su muiluotu vandeniu. - Norėsi dar? 

Į klausimą buvo atsakyta pradžioje delsimu, paskui abejojančiu myki- 
mu, galiausiai virtusiu tyliu „ne“. 

Lamaratas pasuko pas tėvą, nes numanė, jog sužinojusi apie dėdulės 
dingimą motina susmuktų ant žemės, jos oda sugertų visą kvepalų tvaiką, 
ir tos smarvės neatlaikiusi motina užtrokštų (taip jis bent išsivaduotų 
nuo erzinančio tvaiko, tačiau šitaip galvoti nederėjo). Tiesos atskleidi- 
mas motinai turėtų ir kitą neigiamą pasekmę: apie dėdės dingimą aki- 
mirksniu sužinotų visos kiemelyje šmirinėjančios moterys. Jos nustėrtų 
iš siaubo lyg gyvatę išvydusi ožkų banda. 

Viduje, sausakimšame vyriškių kambaryje, iš rankų į rankas keliavo 
puodeliai, o rankos ėjo nuo vienos lėkštės prie kitos. Prie kiekvieno puo- 
delio styrojo prilipę po keletą arbatžolių lapelių. Viena musė atitrūko 
nuo tirštai nutūptų lubų ir pradėjo zvimbti apie puodelį. Musiavimas, 
toptelėjo vaikinui. Kadaise, prieš kokią dešimtį metų, dėdė jį išmokė vie- 
no triuko. Tiksliau sakant, dviejų triukų. 

Musių gaudymo triukas: išgertą arbatos puodelį reikia pastatyti ant 
stalo. Musės pradeda prie jo skristi. Musės ropoja į puodelį. Tuomet 

reikia uždengti puodelį ranka ir taip greitai, kaip musė judina sparnelius 
(o geriau, jei dar greičiau), apversti puodelį dugnu aukštyn. Štai, pagauta 
dar viena musė šią dieną. 

Vestuvės pritraukė pulkus musių. Lamaratui būtų prireikę galybės 
puodelių bei rankų, jei jis būtų panorėjęs išgaudyti jas visas. Čia išgelbėti 
galėtų tik antrasis triukas, trinktelėjimas ranka. Taigi kambaryje skraido 
musė. Abi rankos ramiai guli ant kelių. Musė nutupia ant stalo. Delnai 
pakeliami virš vabzdžio maždaug dvidešimties centimetrų atstumu vie- 
nas nuo kito. Rankos palengva leidžiasi musės link. Musė pakyla, o tu 
tuo metu pliaukšteli. Suploti reikia lygiai taip pat kaip teatre — su giliu 
įsitikinimu. Jei viskas atlikta kaip reikiant, musė turėtų būti negyva. 

Gal, pagalvojo Lamaratas, geriausia būtų, jei paprašyčiau savo moti- 
nos ir kitų moterų taip palaikyti virš stalo iškeltus delnus.„Dioro ar kito 
falsifikato tvaiko, sklindančio nuo jų bei drėgnų dėmių pažastyse, turėtų 
pakakti greitam bet galingam zvimbiančių bjaurybių genocidui. 

Apsakinėdamas taksistui savo bėdas, apie muses bei pažastis Lama- 
ratas nutylėjo. Tačiau papasakojo, kaip po to išėjo laukan, pokalbį su 
tėvu nukeldamas vėlesniam laikui, klestelėjo prie sienos už kaktusų ir 
susimąstė apie pradingusį kaip skradžiai žemę jaunikį. Popieriai buvo 
išties prasti. 

— Keisčiausia, kad jaučiausi taip, lyg dėdė būčiau aš, tartum aš neščiau 
jo naštą. Man rodos, panašus jausmas apimtų, jei pasiligotų tėvas ar mo- 
tina susilaužytų ranką. Net nenorėdamas, lygiai taip pat jausčiausi tas, 
kuris guli ligos patale ar kurio ranka parišta. 

Galiausiai Lamaratas pakilo ir besidaužančia širdimi pasuko į vyrų 
patalpas. Jis mostelėjo tėvui paėjėti į šalį. 

O dabaraštrumpamįsijausiu į tėvo vaidmenį, kuris klausosi savo suau- 
gusio sūnaus, beriančio žodžius kaip žirnius į sieną ir telegramuojančio: 

— Dėdė stop pradingo stop jo nėra namie stop mes visur stop 
išieškojome stop ką dabar daryti stop. 

Ir kad tėvui pasidarytų dar aiškiau: 

— DĖDĖ DINGO STOP STOP STOP SUPRANTI STOP KĄ 
SAKAU STOP AR NE. 

Tačiau tėvas nesuprato. Iš savo viengungiško gyvenimo laikų jis 
prisiminė begalę dainelių, kurių viena buvo skambiu pavadinimu „Nori 
kivirčų su šeima, tekėk už manęs“. 

Nori kivirčų su šeima, 
tekėk už manęs, tekėk už manęs. 
Nori kivirčų su šeima, 
tekėk už manęs, tekėk už manęs. 


Ši dainelė lėtai knibždėjo jo galvoje, kol galiausiai ėmė suktis visu 
greičiu ir visi stop-stop-stop susiliejo į vieną, o ausys paraudonavo: 

— Ką čia paistai? Tu nejuokauk, verčiau tai nebūtų koks pokštas, nes 
kitaip... kitaip... 

— Niekas nejuokauja, tėve, jis dingo, prapuolė, išnyko, išgaravo, ar su- 
pranti, ką tau sakau? 

Žinoma, tėvas suprato, jis suvokė taip gerai, kad staiga užsinorėjo 
šokti pritardamas pats sau: 


Nori kivirčų su šeima, 

tekėk už manęs, tekėk už manęs. 
Jeigu nori galvos skausmo, 
Ištekėk tu už 

Besmegenio aplėpausio. 


Tėvas, kurio kailyje dabar esame, nė nemirktelėjęs sumetė, kaip ge- 
riausiai per kuo trumpesnį laiką kuo daugiau padaryti, ir užbėgti už akių 
tam, kad kiti žmonės, išskyrus jį, jo sūnų bei Dievą, sužinotų tai, ką da- 
bar žinojo tik jie. 

Ką dabar darysi (mes persijungiame į vaikino smegeninę, nes jo min- 
tys taip pat įdomios), apsimesi Kalėdų Seneliu ir mušdamas būgnelį su 
žvangučiais leisiesi šokinėti aplink kiemą, o gal atsistosi ant taburetės 
ir imsi skaldyti vietos anekdotus? Tačiau tam, kad suprastume, kas 
nutiko paskui, privalome grįžti trisdešimt metų į praeitį, kai tėvas pa- 
liko Tauarirtą ir Ivojeną. Į tą akimirką, kai su taksi jis nulėkė į pasie- 
nio miestelį F., iš kurio kitas automobilis turėjo nugabenti jį į Nadorpą, 
o iš ten autobusu jam reikėjo pasiekti Ouididiados oro uostą ir įsėsti į 
lėktuvą, skraidinantį žmones į svečią šalį, o paskui grįžtantį atgal kartoti 
savo nesibaigiančios kelionės. 


Automobilyje taksistas — kiek jaunesnis, bet jau greit iškrisiančiais 
dantimis Kalidas Pakelės Skardinė, — visuomet pasirengęs paplepėti, 
kreipėsi į vis dar jauną tėvą: 

— Taigi važiuoji į Vokietiją, hm. 

— Vokietija graži, — atsakė tėvas, — Ten žalia ir pilna darbo. Net jei 
neturėtum kojų, tau vis tiek ką nors pasiūlytų. 

— Taigi važiuoji į Vokietiją, hm, — pasakė taksistas. 

— Tikra tiesa, į Vokietiją. Man pažadėjo, kad pateksiu, o tam, kas 
drįsta sulaužyti pažadą, duodu į snukį. 

— Taigi važiuoji į Vokietiją, hm, — pasakė taksistas. 

— Tai bus mano šalis, puiki šalis, liesiu prakaitą, kalsiu pinigus, švęsiu 
savo pergalę, nes mane jau vemti verčia nuo diena po dienos žaidžiamų 
„Laiptelių; man šlykštu dirbti už grašius, tu juk mane pažįsti, noriu pats 
sau įrodyti, kad įstengsiu apsaugoti savo sūnus nuo to kvailo kauliukų 
ridinėjimo kavinėse. 

— Taigi važiuoji į Vokietiją, - pasakė taksistas. 

— Aš važiuoju į Vokietiją, mes važiuojame į Vokietiją, o kada nors 
ir mano vaikai keliaus į Vokietiją pasižiūrėti, kur dirbo jų tėvas: prie 
aukštakrosnių, mėsinėse, dangoraižiuose. Jie didžiuosis manimi. Aš 
pasiųsiu savo vaikus aplankyti visų tų vietų, kad jie nepamirštų, kiek dėl 
jų padariau. 

— Taigi važiuoji į Vokietiją, hm, — pasakė taksistas paskutinįkart, ga- 
liausiai sustojęs pasienio miestelyje F. 

Tuomet dar jaunas tėvas išlipo iš automobilio ir pradėjo versti kišenes, 
ieškodamas penkių dirchamų. 

— Luktelk, Kalidai, kažkur turėjau banknotėlį, —- rausėsi po kelnių 
kišenes tėvas. 

Taigi važiuoji į Vokietiją, pagalvojo taksistas, o net nenumanai, kur 
įsikišai pinigus, žioply tu neraliuotas. 

— Dar sekundėlę, sidi vairuotojau, kažkur buvo, pats gerai prisimenu, 
jog įsidėjau vieną banknotą būtent už taksi susimokėti. 

Galų gale tėvas rado pinigus vietoje, kuri jam seniausiai buvo iš galvos 
išgaravusi, kai spoksojo į savo sūnų, tačiau po to taksisto ištarti žodžiai 
jam visam gyvenimui įsirėžė į atmintį: 

— Kitą kartą, kai jau tupėsi Vokietijoje ar Dievas žino, kur dar, stenkis 
visuomet turėti pinigus po ranka, kad žmonės nepamanytų, jog esi koks 
nežinia iš kur atsibastęs nuskuręs vėpla. 

— Puikus patarimas, velniai griebtų, - linktelėjo tėvas ir užtrenkė du- 
reles, 

Taksistas apsuko automobilį atgal ir vėl dėbtelėjo pro langą į kol kas 
jauną tėvą, ketindamas dar šį bei tą pridurti. 

— Žinai ką, tavimi dėtas, traukčiau į Nyderlandus, — tepasakė ir 
nurūko keliu. 

Nuo tos dienos prabėgus trisdešimčiai metų, taksisto patarimas 
vėl atgijo atmintyje nelyginant iš rankų išsprūdęs žaidimų kauliukas. 
Niekuomet anksčiau tėvui taip nereikėjo pinigų, kaip tą akimirką, pinigų, 
kurie privalėjo tuoj pat atsirasti, pageidautina, jo kelnių kišenėje. Jis įkišo 
dešinę ranką į kairiąją kišenę ir ištraukė šimto dirchamų banknotą: 

— Še. 

Čia tai mitriai, dingtelėjo Lamaratui, ir tėvas įgrūdo pinigus jam į 
rankas tepridurdamas: 

— Pasigausi taksi. 

— Ką nori pasakyti, tėve? 

— Noriu, po velnių, akiplėša, pasakyti, kad keliauji ieškoti savo 
dėdės! 

— O kur ašjį rasiu? Kur jis galėtų būti? 

— Tai manęs nejaudina, o kur jis prasmego, tu turi žaibo greitumu 
išsiaiškinti. Daugiau jokių kalbų, eik, eik, eik! 

Lamaratas išėjo, ieškojo ir nieko nenugalėjo, tačiau partempė namo 
savo dėdę. Kažką veblenantį ir, kaip buvo panašu, prisigėrusį iki žemės 


graibymo. 

Duris atvėrė senelė 


Dabar, kai Lamaratas ką tik surado savo dėdulę, atėjo metas papasako- 
ti, kas dėjosi nuo Minarų šeimos atvykimo į gimtinę iki pačių vestuvių. 
Šis laiko tarpas apėmė lygiai septynias dienas, iš kurių penkias Lama- 
rato šeima praleido Nadorpe, per dvidešimtį kilometrų nuo kaimelio 
Cukraus kalno papėdėje, kokią dešimtį kilometrų iki pasienio miestelio 
F. ir mažiau nei per dešimtį kilometrų nuo Meliliaro kolonijos. Iš vieno 
uostamiesčio Ispanijos pietuose laivas juos — tėvą, motiną, vaikiną bei 
mieląją sesutę - per aštuonias valandas atplukdė į kitą ispanų uostamiestį 
žemyno šiaurėje, iš kur atkeliavo daugybė pif paf puf tetulyčių ir vis dar 
keliauja, pif paf put. 

Vakare jie pajudėjo iš Eskorialo uosto, pernakvojo kajutėse, kuriose, 
be kita ko, buvo įrengti dušai, ir ryte išlipo į krantą švarūs bei gražūs. 
Išskyrus oranžinį „Mercedes 207D'“ autobusiuką, visi atrodė taip 
nepriekaištingai, kaip tik gali atrodyti žmogus. Beje, motina prigriebė iš 
kelto rankšluostį, lygiai kaip jos sūnus mokykloje įsimesdavo į kišenę kokį 
pieštuką, skirtumas tik tas, kad motina rankšluostį įgrūdo į plastikinį 
maišelį. Vėliau, rengiantis vestuvėms, į šitą rankšluostį bus susukta 
cukraus galva. Vaikinas nepastebėjo, kaip motina nukniaukė daiktą. Jo 
akys buvo nukreiptos į senelį, tą vakarą jų laukiančio kelto, pavadinto 
„Transmediterrania, prieplaukoje. 

Lamaratas regėjo senelį minioje žmonių, stoviniuojančių vienas už ki- 
to ir vienas priešais kitą, laukiančių savo mylimųjų ir su jais atkeliaujančių 
įdomių pasakojimų bei lauktuvių. Dovanėlių bet kokiu pavidalu. Kai 
kurie giminaičiai iš šiaurės atkako vežini sviestu. Kad šis neištirptų per 
kelionę skersai Prancūziją bei Ispanijos pakrante, jie sviesto prikraudavo 
į penkialitrius kibiriukus, kurių prisipirkdavo pas ūkininkus (polderiuo- 
se aplink Gaugą, Bleisviką, Berkelį ar Delftą gyveno per akis ūkininkų, 
nepraleidžiančių progos užsidirbti vieną kitą skatiką parduodant pieno 
produktus bei gyvulius — avis, retkarčiais ir kokį nelegalų stambesnį 

galviją — tiems barzdočiams spalvingomis CXA firmos kelnėmis), o 
minėtuosius kibiriukus tempdavo draugiškai nusiteikusiam mėsininkui, 
įsikūrusiam ant kampo, kuris visiškai dykai, kartais ir nenoromis, nes, 
kad ir kaip ten būtų, kibiriukai užima vietą, laikydavo juos šaldiklyje iki 
pat atostogautojų išvykimo dienos. Tačiau šie į gimtinę atsibogindavo ir 
kitokių lauktuvių: videomagnetofonų, televizorių, dviračių ir, be jokios 
abejonės, sodo krėslų, ypač populiarių tą vasarą, kai Lamaratas paga- 
liau išlipo gimtinės uoste. Dažniausiai visi šie daiktai būdavo išdalijami. 
Tačiau kai kurie atostogautojų gebėdavo iš atsivežtinių gėrybių prasukti 
versliuką. Tai buvo vyrai bei superaktyvios moteriškės, išnaršydavę „blusų 
turgus, sendaikčių parduotuves, muges, beieškodami daiktų, kuriuos 
pardavę pietuose galėtų užkalti gražaus pinigėlio. Čia prekės būdavo 
perparduodamos miesto sendaikčių turguose. Kai kurie atsigabendavo 
ir palikdavo autobusiukus. Automobilių įvežimo muitai buvo užkelti iki 
padangių, bet tai verteivų nesustabdydavo. Kiti atsiveždavo pinigų, dar 
kiti atsitįsdavo savo sūnus arba dukteris, o kartais ir sūnus, ir dukteris, 
kuriuos vos išlipę atiduodavo. Jų vaikus pasiimdavo kiti giminaičiai. 

Lamarato tėvas, tą vakarą atplaukęs į uostą ir besidairantis savo tėvo, 
kurį vaikinas jau prieš kurį laiką pamatė, taip pat šį tą atsivežė lauktuvių: 
jis apsiskelbė esąs pasirengęs organizuoti ir finansuoti savo jaunesniojo 
broliuko vestuves. 

Automobiliai vienas paskui kitą nuriedėjo nuo kelto ir pradėjo brau- 
tis pro žmonių užtvarą. Retkarčiais kas nors iššokdavo iš minios ir pul- 
davo prie automobilių. Lamarato akimis, giminaičių susitikimai atrodė 
jaudinantys ir griebiantys už širdies. Retkarčiais vairuotojas išjungdavo 
variklį ir išlipdavo apkabinti bei išbučiuoti savo tėvo, pusbrolio ar kas 
ten būtų, ir atrodydavo, kad jis mielai tą vargšelį uždusintų savo glėbyje. 
Pasitaikydavo tokių, kurie neabejotinai taip ir būtų padarę, jei ne pa- 
niurusio ispanų muitininko griėžtas paliepimas baigti glėbesčiavusis ir 
judėti į priekį, nes ir daugiau važiuotų laukė susitikimo su savo pėsčiais 
giminaičiais. 

Nuo trapo nuriedėjęs Lamarato šeimos autobusiukas nespėjo pava- 
žiuoti nė poros metrų šiaurės Afrikos sausuma, kai pro laukiančiųjų 
sieną prasibrovė smulkutis į senelį panašus žmogeliukas ir nuskubėjo 
jų link. Jis sugriebė savo dželabos kampą ir pro Lamarato pusės dureles 
įsmuko į automobilį. Iš žmogeliuko gerklės pasigirdo juokas, ir jis nepa- 

prastai mitriai pasislinko arčiau vaikino. Jei būtumėte jį matę, neabejo- 
tinai tuoj pat būtumėte prisiminę klounus: atlėpusios ausys, nedidelė 
susiraukšlėjusi makaulė ir šypsena nuo ausies iki ausies. Seneli, seneli, 
mes pagaliau jau čia! Liežuviai beregint buvo paleisti į darbą, ir Lamaratą 
užliejo balsų kakofonija, žodžių bei pasisveikinimų srautas. Protarpiais 
senelis įterpdavo nurodymus, kaip ir kur važiuoti. Jie perlėkė Meliliarą, 
prašvilpė žiedu, kol galiausiai pasidarė nebeįmanoma pravažiuoti ir 
šeimyna buvo priversta prisijungti prie didelio automobilių kamščio. 
Tuo tarpu senelis visus apdalijo privalomomis bučinių porcijomis. La- 
maratas taip pat gavo savo dalį - senelis kvepėjo levandų muilu bei alyvų 
aliejumi, ir atrodė, jog per dešimt metų jo veide neįsirėžė nė viena nauja 
raukšlelė. Praėjo lygiai dešimt metų nuo tos dienos, kai vaikinas paskutinį 
kartą viešėjo savo gimtojoje šalyje, o senelis, rodos, per tą laiką taip ir 
nepanorėjo labiau pasenti. Tik jo veidą išvagojusios vertikalios raukšlės 
kiek giliau įsirėžė į odą, nors jam juokiantis (o tai jis darė dažnai) jos šiek 
tiek išsilygindavo. 

— Tesaugo jus Dievas, kaip gerai, kad atvažiavote. 

— Kaip jums sekasi? — pasidomėjo Lamarato tėvas. 

Senelio ištarti žodžiai peršoko per Lamarato nosį: 

— Viskas gerai: senelei gerai, seseriai gerai, man ir neblogai einasi. 

— O kaip to išblyškėlio reikalai? 

— Buvo vakar užsukęs, sakė, kad jūra dabar rami, ir klausinėjo, kada 
jūs atplauksite. 

— Ar jis namie? 

— Ne, vėl išvyko atgal. Jis taip visada: atvažiuoja kartą per dvi savaites, 
apsiperka, aplanko draugus, tada mus, ir net nespėji pastebėti, kaip vėl 
išnyksta lyg į vandenį. Mums reikia daugybę daiktų nugabenti į kaimą, 
sūnau. Dyzelinį variklį apšvietimui, lėkštes, dubenėlius, limonadą ir, visų 
svarbiausia, nupirkti avių ir jas papjauti... 

Senelis išpyškino pirkinių sąrašėlį ir būtų tikrai dar kokias penkias 
minutes vardijęs įvairiausius kitus darbus, jei tėvas nebūtų jo kiek nepa- 
garbiai pertraukęs: 

— Kiek kainuoja gyvuliai? 

— Jums nepasisekė, gaišena pabrango. 

— Lyg nebūčiau žinojęs, - nuskambėjo iš tėvo lūpų, - lyg nebūčiau 
žinojęs. 

Kai tėvas dėl ko nors pykdavo arba įtemptai apie ką nors galvodavo 
— pavyzdžiui, apie tai, kiek jam atsieis dešimt avių, - jis taip primerkdavo 
akis, o lūpas taip kietai sučiaupdavo, kad veidas pavirsdavo vieną dideliu 
vypsniu. Tokiomis šiurpiomis akimirkomis dėl savo atšiauraus veido jis 
tapdavo panašus į peraugusį Bertą iš „Sezamo gatvės. 

Vaikinas mėgino apsimesti, kad pokalbio tema jį irgi jaudina. Sėdėda- 
mas tarp senelio ir tėvo jis akimis sekė tai vieno, tai kito tariamus žodžius, 
kaip per teniso varžybas žiūrovai mėgina sekti skraidantį kamuoliuką. 
Lamaratas kartkartėmis pasikrapštydavo galvą ir nubraukdavo nuo kak- 
tos netikėtai susikaupusius prakaito lašelius. Po paraliais, buvo karšta, 
bet atrodė, kad pragarišką kaitrą kentė tik jis. Galbūt dėl to, kad nuo 
atvykimo jam norėjosi gerti. Su troškulio kančia akyse Lamaratas pasi- 
suko į tėvą. 

Tėvas pliko, ir tai truko jau metų metus. Gali būti, kad jo plaukai vis 
retės ir retės, kol galų gale jų visiškai nebeliks, ir tėvas nuspręs užsiželdinti 
plaukus ant smakro. Metus puoselėjant operaciją „Barzda', jam nebeliktų 
nieko kito, kaip tik įsigyti rožinį, iškalti kelias suras ir leistis į piligriminę 
kelionę. Turbūt taip jau buvo tėvui lemta: visą gyvenimą taikytis prie 
savo kūno plaukuotumo laipsnio. 

Vaikinas darsyk pasikrapštė galvą. Iš tėvo laikysenos jis suprato, kad 
šis nervinasi. Tėvas apsiėmė vadovauti rengiant vestuves, o visas išlaidas 
padengti iš savo kišenės, todėl tapo šio įvykio varikliu. 

Eilė prie muitinės sutrumpėjo ir priešais vaikino akis, įsiterpdama į 
senelio liežuvavimą apie giminaičių avantiūras, iškilo eisena: išmaldos 
prašančios vaikais ant kuprų nešinos moterys, o joms įkandin — 
apgraužtais tušinukais ir kartono lapeliais nervingai mosikuojantys bei 
nuo vieno prie kito automobilio lakstantys vyrukai. Dauguma moterų 
buvo jaunos ir ant nugaros nešėsi po vaiką, suvystytą į kažką, labiausiai 
primenantį seną paklodę. Eilėmis po tris, keturias jos ėjo nuo automobi- 
lio prie automobilio ir įsmeigusios akis į savo seseris tiesdavo rankas: 

— Tu, Fatima, atvykėleiš auksinės šiaurės,ne,neapsimesk manęs nepas- 
tebinti, puikiai matai, kad stypsau prie lango, juk nereiks man eiti tuščio- 
mis rankomis prie kito automobilio? Juk moterys iš kitų autobusiukų 
pagailėjo manęs? 

Didžiajai daliai moterų tokios širdį draskančios apeliacijos į jų 
gailestingumą būdavo per daug ir jos ištiesdavo elgetoms keletą smulkių 

arba atiduodavo kelionės metu naudotus rankšluosčius. Duoneliautojos 
neatsisakydavo nieko: pinigai kaipmat dingdavo po žaliu ar baltu kaf- 
tanu, o rankšluosčiai, dažnai su ryškiomis riebalų dėmėmis nuo tuno 
konservų, prapuldavo krepšiuose. Taip nuskurdėlės slinko palei automo- 
bilius, kol galiausiai sustojo prie Minarų. 

— Nieko joms neduokit, — patarė senelis, kai juos nuo prašinėtojų dar 
skyrė keli automobiliai. 

„Kodėl?“ - tyliai nusistebėjo vaikinas. 

— Ant nugarų jos tampo lėles, — toliau kalbėjo senelis, — ir nespėsi nė 
mirktelėti, kaip elgetų skudurus, kuriuos dabar dėvi, pakeis į švarutėlius 
kaftanus. 

Senelio žodžiai nepadarė jokio įspūdžio motinai, nes, vos tik pri- 
siartinus elgetoms, joje prabudęs gailestingumas iškišo ranką pro langą 
ir mestelėjo moterims rankšluostį. Tai buvo mėlynas su balta juosta. 
rankšluostis (pagaminta Kinijoje), pirktas prekybos centre „Zwart Jan“. 
Lamaratas purtydamas galvą dėbtelėjo į motiną. Atrodė, kad ši truputį 
gėdijasi tokio neįprasto poelgio, nes atsakydama į sūnaus žvilgsnį tik 
nusijuokė nelyginant mergaičiukė. 

Įvairiaspalvė prašinėtojų eisena nukrypavo toliau, o jai iš paskos tuoj 
pat atsekė banda džinsuotų vyrukų viskoziniais marškiniais, jų rankose 
kyšojo pluoštai popieriaus. 

— Duokite savo pasus, - liepė senelis. 

Tėvas nieko neklausinėdamas ištiesė seneliui dokumentus, o šis juos 
perdavė greta durelių laukiančiam ir į muitinės postą skersakiuojančiam 
jaunuoliui. 

— Jis išrašys tau la ficbe, tokią kortelę, kurią parodysi kirsdamas sieną. 
Šis dokumentas padės greičiau pereiti muitinę, — paaiškino senelis. 

Buvo panašu, kad jaunuolis neteikė didelės reikšmės savo išvaizdai: 
nesiskutęs, akių baltymai, greičiausiai dėl užkrėtimo, paraudę. „Savai- 
me suprantama, — pamanė Lamaratas. - Mes galime ir patys viską su- 
sitvarkyti, tačiau šių vyrukų padedami per sieną prasmuksime kur kas 
greičiau ir už dešimtį dirchamų išvengsime gaišto. Lamaratas stebėjo, 
kaip vyrukas greitais, staigiais judesiais rašo, veikiausiai arabiškai. Jis 
atidavė dokumentus ir pasakė vėl prieisiąs, kai jie pasieks muitinės 
postą. Tai užsitęsė dvi valandas, per kurias Lamaratą kamavęs troškulys 
sustiprėjo, o automobilių eilė sutrumpėjo. 

Muitinės postą jie pasiekė beveik vidurdienį. Palei automobilius šen 
bei ten vaikštinėjo žmonės. Vienoje pusėje ant apverstų kibiriukų bei 
dėžių kiurksojo grupelė džinsuotų vyrų. Iš pradžių Lamaratas pamanė, 
kad tai reklaminis stendas, tačiau jų autobusiukui priartėjus suprato, jog 
sėdi gyvi žmonės. Prie jų kojų arba rankose blyksėjo skardinės ir bu- 
teliai putojančios palaimos. Tai „Amstelis“ liejosi per rankas ir telkšojo 
po jų sandalais. Beregint vienas pakilo, pastatė savo skardinę prie kojų, 
lyg ir žiojosi kažką sakyti, tik užmiršo ką ir vėl klestelėjo į savo vietą, 
užleisdamas eilę kitam. Žmonės pro automobilių langus spoksojo į sa- 
vo kraštiečius, tėvynės prieangyje spaudžiančius ranką Bakchui. Atrodė, 
kad jie beveik tyčia ieškosi bėdos. Jei tupėtų per keletą metrų tolėliau, už 
tokius darbelius turbūt tuoj pat gautų į kaulus. O kas tuo metu sukosi 
Lamarato galvoje? Lamaratas troško išlipti iš automobilio ir pats pri- 
sijungti prie jų „atsistoju — atsisėdu“ žaidimo. Tai troškulys dėl visko bu- 
vo kaltas. Nėra vandens, tiks ir alus. Nėra alaus, bus gerai ir žaidimas, 
šiaip ar taip, vis kažkas, kad galėtum greičiau prastumti tą ilgo laukimo 
laiką ir užsimiršti. Bet štai būsimasis barzdočius atleido rankinį stabdį ir 
jų autobusiukas įriedėjo į muitinės postą. Lyg velniukas iš dėžutės stai- 
giai prie automobilio iššoko vyrukas su Minarų dokumentais. Vyriokas 
sukomandavo (tiesiog neįtikėtina!) tėvui sekti paskui jį į postą: 

— Kalbėsiu aš, tu laikyk pasus ir, tiesa, nepamiršk piniginės. 

Truputį pasiderėjęs bei gavęs reikiamus antspaudus, tėvas užsegė 
piniginę, atleido stabdį ir įvažiavo į tėvynę. 

Oplia oplia, pagalvojo Lamaratas, mes jau čia. Ir kaip čia viskas atro- 
do? Dulkės, palei vieną kelkraštį tipenantys asilai ir kitu kelkraščiu į 
Meliliarą burzgiantys sunkvežimiai. Ivojenoje piko valanda: visi pyp- 
Pyp-pypsina, judinkis greičiau, šunsnuki, kalės vaike, šliundros tėve, ar 
tu visai nieko nenutuoki apie vairavimą! 

Išilgai stovinčių automobilių šmirinėja berniukai, vieni iš tų, kurie 
vakarais mėgsta žaisti pačisį, jų rankose cigarečių blokai. Vaikai traukia 
choru: 

— Casawinstonbest — casawinstonbest — casawinstonbest, trys skir- 
tingos cigarečių rūšys, pone, jums reikia „Marlboro, palūkėkite, tuoj 
subėgiosiu štai į tą kavinę, ne, aš nieko neuždirbu pardavinėdamas, galiu 
jums ir „Sim Orange“ sulčių atnešti, o gal dar ko nors norėtumėte? 

O kaip nerūkantys ir neištroškę? Šie apsieina be pasiuntinukų ir 
kalbasi apie šį bei tą, pliurpia apie mėsą bei sviestą, tauškia apie šunis 
bei kates. Trumpai tariant, apie nieką. Taip laiką stūmė tėvas su seneliu. 
Vestuvės tą, vestuvės aną, kelti ten, kelti čia, ne, jis tikrai nepanorės. Auto- 
busiukas vėl pasuko už kampo. Kad tave griausmas, kaip čia kaaaaršta! 

Štai ir greitkelis. Kiek dar ilgai taip važiuoti, važiuoti, važiuoti? 
Šalikelėje Lamaratas išvydo ant akmenų tupinčius jaunuolius, už jų 
nugarų pūpsojo į pajuodusius kibirus sukrauti kaktusų vaisiai: geltoni, 
raudoni ir žali. Duok man porą dirchamų, ir gausi pilnutėlį kibirą. Tačiau 
visada patikrink, ar po gražiais vaisiais nepaslėpta supuvusių. Lamaratas 
be galo mėgo kaktusų vaisius — ar bent jau taip manė jo motina. 

— Saugokis ant vaisiaus styrančių dyglių, taip pat ir tų, kurie yra vi- 
duje, - perspėjo ji sūnų, - Duok šen, nulupsiu. 

Kaktusų vaisiai buvo tikrai pavojingas skanėstas. Tiesioji žarna 
galėjo užsikimšti, o normalus tuštinimasis sutrikti, — taip kadaise, prieš 
dešimt metų, senelė mosuodama kumščiu nuolat įspėdavo Lamaratą, 
pastebėjusi jį tupintį kiemelyje ir kemšantį į burną gal kokį dešimtą ar 
penkioliktą kaktusų vaisių. 

— Čia tau ne žemės riešutus iš lėkštelės krimsti, vaikeli mano, žiūrėk, 
nespėsi nė mirktelėti, kaip paleis vidurius. 

Visiems buvo įdomu, kaip sekasi senelei. 

— Gerai, - atrėžė senelis, — tai senei Fatimai viskas kuo puikiausiai. 

Taip plepėdami apie senelius ir seneles, arklius ir asilus, saulės spin- 
dulius ir akmenis, jie įsuko į miestą. Atobusiukas rangėsi nuo vieno 
gatvės kampo prie kito, kol galiausiai tėvas sustojo: 

— Na štai. Atvažiavome. 

Tai, ką Lamaratas tuomet pirmą ir greičiausiai paskutinį sykį išvydo, 
buvo štai kas: 


Ryto prieblandoje pasislėpęs namas pirmųjų saulės spindulių nutv- 
iekstu stogu buvo mėlynas. Kitoje gatvės pusėje, taip nevikriai, tartum 
kojos būtų priklijuotos prie žemės momentiniais klijais, vaikinas per 
slenkstį tempė dujų balionus. Langines atstojo geležinės grotos. Kaip 
Lamaratas buvo pastebėjęs tėvo rankose tuo metu laikomose nuotrauko- 
se, namo būta dviaukščio. Mažas žingsnelis rangovui (kiek namų jis jau 

pastatė Nadorpe? Šimtą, tūkstantį, dešimt tūkstančių?) — milžiniškas 
šuolis Lamarato tėvui (kiek jis paklojo rangovui? Šimtą tūkstančių, 
milijoną, šimtą milijonų aritmetine progresija nuvertėjusių drachmų?). 

Tėvas išsiropštė pirmas, paskui jį Lamaratas, šiam įkandin mieliausioji 
sesutė, o galiausiai motina. Senelis kažkaip įstengė praslysti nepastebėtas, 
todėl nebuvo suskaičiuotas. Akys, nugaros ir kojos gręžiojosi iš kairės į 
dešinę ir lakstė iš viršaus į apačią. Sesuo demonstratyviai dešine koja 
spytė į švelniai rausvą sieną, pusiaukelėje tarp žemės ir sienos jos koja 
pakibo ir sustingo ore — buvo panašu, kad ji dvejoja, tada judesys atrodė 
kaip sulėtintam filme. 

— Namas pastatytas ant penkių kolonų. 

— Žinau, — atrėžė tėvas, — žemė ne visose vietose buvo pakankamai 
kieta. 

— Tiesa, kažką panašaus man pasakojo. Todėl dabar ta penktoji kolo- 
na stovi namo viduryje. 

— Žinau, — pakartojo tėvas nustebęs. — Ką tuo nori man pasakyti, 
tėveli? 

Senelis pasitaisė dželabą ir žengė prie sunkių metalinių durų. 

— Vienaip ar kitaip, mozaikos jau pradėjo byrėti, o dažai lupasi. Vie- 
nas Dievas težino, kodėl taip. 

Ir sulig paskutiniais senelio žodžiais durys lėtai atsivėrė. 

Jas atidarė senelė. 

Taksistas linktelėjo. 

Galima pradėti 


Tas gražusis namas, taip vaizdingai tūnantis šešėliuose, kažkas su juo 
ne taip. Kruopščiai jį apžiūrėk, nuo viršaus iki apačios. Dabar, kaip tik 
šią akimirką, sparčiai trupa visas skyles ir plyšius slepiantis cementas. 
Sienomis šliaužia drėgmė, pro lubų tinką vis dažniau prasimuša žaibo 
blyksniai, o ant grindų pradeda skilinėti plytelės. Tuoj visą namą įveiks 
įtrūkimai ir plyšiai. 

Neimk į galvą, tėveli: geriau nusisamdyk žmonių, tegul jie užtaiso vi- 
sus plyšius, kol dar yra ką taisyti ir kol viskas savaime nesugriuvo. Namas 
eroduoja, byra į gabalus pašėlusiu greičiu. Niekas nė piršto nepajudina, 
niekas ir negali pajudinti. Senelis ir senelė — ar jie ką nors daro? Ne, 
jie miega, o namas tyliai virsta griuvėsiais. Penktoji kolona name - ji 
buvo pastatyta pirma ar paskutinė? Tai žino tik Mozė, tačiau dažai vis 
labiau ir kuo toliau, tuo greičiau lupasi. Panašu į tai, kad pamatai buvo 
nepakankamai gerai sudėti. Iš vandentiekio vamzdynų skverbiasi varis, 
virtuvėje esančias medžio drožlių plokštes kremta kinivarpos. Jau po- 
ra savaitėlių, kaip Minarų šeima gyvena name, kuris tuoj tuoj pats save 
sugrauš, o kol kas dar niekas šito nepastebėjo. Išskyrus, išskyrus vieną... 
Na, ir dar kažkiek senelis. Moze, tu senas pašlemėke, kur pražuvai? 
Aš čia, čia, kaimelyje ant jūros kranto, čia vėsu, dvidešimt du laipsniai, 
plaukus kedena pajūrio brizas. Ar dar atvažiuosite? Sakai, namas, kas 
su juo darosi. Ak, ant sutrūnijusio betono dar niekada jokia žolė nežėlė, 
ypač šiuose kraštuose, bet kas iš to, rožės nuvys, namai sugrius, o mūsų 
meilė niekuomet nepražus. Ir dar štai kas: mačiau jus atplaukiančius. 
Buvo naktis, tačiau stovėdamas už namo, prie kaktusų, išvydau artėjant 
laivelį. Žinojau, kad turėtumėte juo plaukti. Ir netikėtai prisiminiau pi- 
nigus. Pinigai už namą, tokia galybė pinigų... Ir aš kartais pametu galvą, 
visi sukčiauja keičiant pinigus, net ir aš sukčiauju, ypač aš. Tačiau buvę 
nebuvę, dabar yra kitų darbų. Vestuvės, vestuvės ir dar kartą vestuvės. 

Ir kai Mozė vienišas Tauarirte traukė cigaretę, nuostabiuosius Na- 
dorpo namus buvo apėmęs didelis džiaugsmas: jie grįžo namo. 

— Sėskitės, sėskitės, — jėga svečius į šalia virtuvės esantį kambarėlį 
įstūmė močiutė. 

Visur ant grindų pagalvėlės, plastikinis kilimas. Lamaratas, juokda- 
masis iš savo paties žodžių, vėliau pasakojo sesutei, kuri visą tą vakarą 
rankas susidėjusi į sterblę apatiškai dėbsojo į lubas, lyg gavusi pistoleto 
kulką į galvą: 

— Ta senelė — klasiška bobulė, tereikia man į ją žvilgtelėti, ir ji jau 
kvatoja. O žinai, kas kvailiausia, nuo to jos kvaksėjimo mane pradėjo 
dar labiau juokas imti, kad aš jau nebežinojau, kodėl vis juokiuosi ir juo- 
kiuosi. 

Taksistas linktelėjo. 

— Ar kada girdėjai apie mano motiną? - paklausė jis sumažindamas 
greitį, nes automobilis lėkė per kalvas. - Mano motina spėja ateitį. 

— Ak, nejaugi, — atsakė jaunuolis, — ir ką gi ji pranašauja? 

— Kaip ir įprasta, ateitį, kas laukia tavęs, mūsų, kiekvieno, turinčio 
porą atliekamų dirchamų kišenėje. 

— Na, ir kaip viskas vyksta, kaip ji buria? — vaikinui prabudo smalsu- 
mas, juk čia reikalas jau sukasi apie kraują ir avių aukojimą. 

— Tiksliai nežinau, bet kai man pranašavo, tai išžvejojo iš kaktusyno 
keletą akmenų ir sudėjo juos į molinį puodą, pilną medžio anglių. Aš 
privalėjau sėdėti ant kėdės ir tylėti. Tuomet ji pripylė į statinaitę van- 
dens, dar šiek tiek pavartė puode akmenis, iškėlė statinę su vandeniu virš 
mano galvos... 

Taksistas buvo bepasakojantis toliau, tačiau vaikinas, pasisukęs į 
vairuotoją, paskubomis nutraukė: 

- Žinau, žinau, man irgi tą patį darė, kai praėjusį kartą viešėjau kai- 
me, tada akmenis meta į statinaitę, o iš paviršiun išplaukusių pelenų jos 
gali nusakyti ateitį. 

— Būtent taip, - šyptelėjo į ūsą vairuotojas. 

— Na, ir kokia pasirodė tavoji ateitis? - pasmalsavo Lamaratas. - Ar 
žinai, kas tavęs laukia? Visos tos su akmenimis besimurkdančios bobos 
nieko nepasakoja, murma sau po nosimi, ir viskas. 

— Taip, tikra tiesa, iš jų žodžio neišpeši. Mano motina irgi beveik 
nieko nepasakojo, tik žnybtelėjo į skruostą... 

„Ir jie su visais bučiuojasi. Šie šeimyniniai pasisveikinimai tik gry- 
nas formalumas. Iš pradžių glėbesčiavimasis, šiltos lūpos ant tavo kaklo. 
Tada - kiek bučinių išdalinti? Virš akių ar po jomis? Du, tris, keturis, 
penkis, šešis. Ką sakyti? Tegul kalba jie. Bent jau taip elgėsi Rebeka. La- 
bai sumanu: niekada nesipriešinti, visuomet klusniai lankstytis kaip tam 
bambukui audringame vėjo glėbyje (pro žemės plutą prasikalęs bam- 
bukas sušmėžavo Lamaratui priešais veidą). Rebeka išskėtė rankas pasi- 
tikdama senelę ir pasidavė nešama jos žodžių srauto: 

— Tegul Dievas tave saugo (bučkis), tegul Dievas tave globoja (antras 
bučkis), tegul Dievas tave sergsti (trečias bučkis), tegul Dievas tave gina 
(ketvirtas bučkis), mano dukra (penktas bučkis), tegul Dievas būna ma- 
loningas tavo vaikams (šeštas bučkis). 

Taip sakant, užtektinai palinkėjimų keturioms kartoms į priekį. 
Mieliausioji sesutė puikiai antrino, papūsdama lūpas, bučiuodama ir 
dėdamasi neva atsakanti tuo pačiu. Mano galva, ji paprasčiausiai vebleno 
sau po nosimi kažką panašaus: 

— Donaldas ančiukas (bučkis) tupėjo ant suoliuko (antras bučkis), 
staiga suoliukas triokšt (trečias bučkis), o ančiukas keberiokšt (ketvirtas 
bučkis). 

Penktą ir šeštą bučinius ji palydėjo vienos neaiškios dainų konkurso 
nugalėtojos teksto nuotrupomis. Senelė atsigręžė į Lamaratą ir čiupo jį 
per juosmenį, rankas suspaudė už nugaros. Vaikinas, netaręs nė žodžio, 
tylomis pasidavė. Nelyginant sutraiškytas aštuonkojis. 

Visa šeimyna sugužėjo į gyvenamąjį kambarį. Tai buvo tuščia patal- 
pa, išklota keletu kilimų ir primėtyta pagalvėlių. Kiek šaltoka. „Truputį 
nejauki, — būtų apibūdinusi Minarų kaimynė iš Aguonų miesto. 

Vaikinas greitai įsitaisė ant pagalvėlių, kaip tik priešais senelį, kuris 
sėdėjo susisukęs ir ištiesęs į priekį kojas. Vienoje jo pėdų buvo matyti 
ryškus įspaudas. Tarytum jam kas būtų įdūręs yla. Iš tiesų senelio pa- 
dus ištisai dengė kieta gelsva ir stora masė, nelyginant auglys apėmusi 
visą odą, išskyrus tą vienintelį tašką. Tiesą sakant, minėtoji vieta greičiau 
panėšėjo į žvaigždę, taškelį, nuo kurio centro pasklidę spinduliai išvagojo 
nuospauduotą pėdą. 

Tasai taškelis buvo jaunystės dienų prisiminimas, atminimo dovana 
nuo vaikystėje avėtų batų. Meliliare ispanų batsiuviai prekiaudavo tam 
tikrais sandalais, padarytais iš guminių padangų. Gumos juosteles vieną 

su kita sukaldavo aprūdijusiomis vinutėmis. Kai senelis apsiaudavo to- 
kius sandalus, jo kojos nuo gumos bei karščio imdavo prakaituoti. Kai 
kurios vinutės buvo nepakankamai gerai įkaltos —- būkime atviri, tiesiog 
šiurkščiai įvarytos, — todėl kyšodavo pusiau išlindusios. Pakeliui į kaimą, 
į „Vilko urvą, viena tokia apgailėtina viniūkštė prasispraudė ir ėmė durti 
į koją. Visiškai neskaudėjo, vaikščioti basomis kojomis kur kas blogiau, 
ypač skinant kaktusų vaisius, tačiau vinutė prasirausė pro viršutinį odos 
sluoksnį ir plūstelėjo kraujas. Iš vieno kaimo į kitą nusidriekė raudonas 
pėdsakas. 

Lamaratas toliau vėpsojo į randą, o visas senelio dėmesys nukrypo į 
paskutinius orų pranešimus iš Europos. Ką jau ką, o apie orą jis išmanė. 

Šeimynai žengiant į gyvenamąjį kambarį, senelė lengvai žnybtelėjo 
vaikinukui į skruostus. Lamaratas pajuto, kaip drėgni pirštai suspaudė 
odą. Jos džiaugsmą ir sudrėkusius pirštus sukėlė šeimos sugrįžimas po 
dešimties metų atšvęsti vestuvių. Lamaratui sėdantis greta senelio, ji 
pramuštgalviškai pagrasė tėvui: 

— Nebūk nagas... 

Tėvas staiga krūptelėjo ir dėbtelėjo jai pavymui, tarsi norėdamas pa- 
sakyti lyg ir: „Mama, aš juk jau suaugęs, neturėtum man aiškinti, kaip 
dera elgtis“. 

— Tavo brolis veda pirmą ir paskutinį kartą gyvenime, o be to, jis 
prisidėjo statant namą, — pridūrė senelė. 

Tuo viskas buvo pasakyta. Senelė elgėsi lygiai taip pat kaip anksčiau 
ir liko tokia pati patarška. Neduok pavalgyti, duok pakalbėti. Lamaratas 
jos dėmesio gavo ne mažiau nei Rebeka. Senelė atsigręžė į anūką ir puolė 
jį bučiuoti, kartu nesustabdomai tauškėdama. Pliauškė apie Lamarato 
ūgį, koks didelis jis išaugo, sudėjimą, kad šis privalo ir toliau gerai val- 
gyti, ir ne vien tik margariną, ir kad dabar ateina jo eilė vesti. Lamaratui 
netikėtai dingtelėjo, kad senelė nebe pirmą kartą mini vedybas — ši tema 
ne sykį iškildavo per paskutines atostogas. Jis buvo dar jaunas, netgi per- 
nelyg jaunas ejakuliacijai, tačiau jo senelė vis tiek pliurpė apie vestuves 
bei pirmarūšę chna, kurią ji parengs jam, savo brangiam anūkui. Turbūt, 
galvojo vaikinas (retkarčiais jis mąstydavo), būtų buvę naudingiau, jei 
senelė tąkart, užuot tiek daug šnekėjusi apie drėgną chna bei kiaušinius, 
būtų surengusi lytinio auklėjimo pamokėlę. Ji iš tiesų turėjo tai padaryti. 
Tačiau gali būti, kad tauškalai apie vedybas ir žavią merginą ir buvo 

užslėptas mėginimas papasakoti apie lytinį gyvenimą. Kad ir kaip ten 
buvo, Lamaratas tuo metu visas senelės priekabes atremdavo kvatoda- 
mas ir išsisukinėdamas. Jis kalbėdavo, kad dar negalvoja apie santuoką 
ir kad niekada neleis ištepti rankų chna ar dar kokia nors koše. Vis dėl 
to jis nebuvo boba, nebuvo sesuo, motina ar senelė, kurios kartkartėmis 
išsiterliodavo taškeliais ir brūkšneliais. Tokiais atvejais senelė visa- 
da susijuokdavo, linktelėdavo ir lėkdavo iškepti dar vieno kiaušinuko 
anūkėliui. Šiaip ar taip, ko nors nuveikti. Juokingiausia, kad tą akimirką, 
kai Lamaratas gyvenamajame kambaryje atsikirto („Kol kas dar negal- 
voju apie vedybas, senele“ ir norėjo, slėpdamas sumišimą, papasakoti 
kokią istoriją ar juokelį), senelė pažvelgė į tėvą su motina ir energingai 
papurtė galvą: 

— Kąjis kalba, tas mano anūkas? Nė velnio nesuprantu. 

Nesmagiai pasijutę tėvas ir motina sukrizeno, — juokas padeda 
užpildyti nejaukią pauzę. Pasisukusi į Lamaratą, senelė jį nuramino: 

— Kai tam bus laikas, o tas laikas iš tiesų vienąsyk ateis, jisai pats 
pasirūpins, kad tu gautum trokštamą merginą. 

Deja, ji nesuprato Lamarato. Jisai norėjo pasakyti visai ką kita. 
Atrodė, lyg kas būtų peiliu išpjovęs didžiulę skylę tavo sielos grindyse, 
o paskui dar kraštus apdeginęs. Lamaratui dingtelėjo, kad jis yra savo 
šeimos kvailelis - šią akimirką taip ir buvo. 

Išgirdęs, kad senelė ėmė tarškėti su Rebeka, ir pamatęs, kaip sesuo, 
tūtele sudėjusi lūpas, užtraukė dainutę iš Norvegų dainų konkurso, 
Lamaratas pakilo. Rebeka sulinko vėjyje, tačiau nepalūžo ir vėliau pri- 
gimdys krūvą vaikų, išstatys juos parodai gyvenamajame kambaryje, 
nežinodama kur dėtis iš pasipūtimo. Taigi Lamaratas pakilo (kol kas 
nesu sukūręs jo ateities vaizdo; ar gali vyrai gauti moteris?) ir išėjo iš 
gyvenamojo kambario patikrinti kitų patalpų. 

Kambariai buvo erdvūs, puošti mozaikomis bei arabeskomis iš 
tamsiai rudų glazūruotų plytelių. Lamaratui knietėjo papasakoti tak- 
sistui apie dušus ir tarakonus, po turkiško unitazo kraštu įsirengusius 
pensioną, kaip jis tų gyvių aptiko ir ant lubų, ir spintelėje šalia nuodų 
kandims, ir po naktiniu staliuku, ir po lova — tarakonų, lyg kokių 
pranašiškų ženklų, buvo pilna visose pakampėse. Bet jį lydėjo senelės, 
visą likusį vakarą plepėjusios didžiajame kambaryje, balsas. Kai kurių 
žmonių gyvenimas sukasi aplink spuogą, iškilusį ant viršutinės lūpos, 

kitų tikslas — piligriminė kelionė, senelei vienintelė priemonė pade- 
monstruoti savo egzistenciją buvo jos balsas. Kiekvienas žodis jai tapo 
ženklu, kad yra dar gyva, o Lamaratui — tolydžio stiprėjančiu skausmu 
ausyse. Ji pliurpė apie bet ką: apie kiaušinių kainą, arbūzų didumą, apie 
tai, kaip jai norisi grįžti į kaimą... („Bet, - sakydavo tėvas kaskart, kai 
susėdus prie pietų stalo (žuvis padaže su arbūzais ir sutrupėjusiomis 
greitai išverdančiomis bulvytėmis, patiekiama kartu su karštais pipirais 
bei,Coca Colos' ir„Fantos“ buteliukais) senelė tai paskelbdavo, - bet juk 
tu taip troškai čia persikraustyti, gyveni dabar kaip Dievo užantyje, ką 
gi pametei tame kaime, mama, ne, tu paklausyk manęs, tu nieko ten ne- 
palikai. Be to, mama, kas kitas, jei ne tu, prižiūrės šituos namus, šluostys 
dulkes nuo grindų bei plytelių, kas saugos juos nuo įsilaužėlių ir vagių? 
Labai gerai, kad gyveni čia, ir bus dar geriau, jeigu ir toliau gyvensi . 
Pajutęs, kad pakankamai pasakė, pasmeigdavo dar kąsnelį arbūzo, o se- 
nelio ištartas insballab, kaip atsakas į paskutinius brangiausio sūnaitėlio 
žodžius, padėdavo tašką jo patarškos žmonos paistalams apie gimtųjų 
namų ilgesį.) Vis dėlto senelės širdis ir toliau veržėsi į kaimą, ji būtų mie- 
lai kartu su sūnumi išvažiavusi iš čia vos tik statytojams užbaigus namą 
su penkiomis kolonomis. Lamaratas išsiskyrė nuovokumu, todėl įstengė 
suprasti, kam žmogui galėjo prisireikti tapti taksistu arba kodėl senelę 
kamavo begalinis tėviškės ilgesys, tačiau klausimas, kodėl atgal į kaimą 
veržėsi dėdė, jam taip ir liko didelė mįslė. 

Kaime jie praleido paskutiniąsias savo atostogas. Keliaujantiesiems 
iš Meliliaro (tokių žmonių pasitaikydavo vis rečiau ir rečiau) tekdavo 
važiuoti per galybę nedidukų kaimelių, vingiuoti siauručiu keliuku, to- 
liau pasukančiu į mišką ir išneriančiu kitoje iškyšulio pusėje. Kaimelis 
tįsojo tolėliau nuo kelio, maždaug už penkių kilometrų. Jame nebuvo nei 
elektros, nei vandentiekio, nei dujų. Kai nusileisdavo sutemos, o visos 
lėkštės būdavo jau išplautos ir sudėliotos į vietas, jie išeidavo pasėdėti į 
vidinį kiemelį — tuomet Lamaratas pakeldavo akis į dangų ir dairydavosi 
žvaigždžių. Jis stengdavosi kuo ilgiau nepradėti snausti ir miegoti nueida- 
vo tik tada, kai pakildavo dėdė, tam, kad kitą dieną pabustų, apeitų namą 
iš kitos pusės, tarp kaktusų atliktų savo reikalus, susiieškotų lygų akmenį 
(reikėdavo tikėtis, kad rasi lygų akmenį ir ant jo nebus palikta išmatų ar 
panašios krūvelės) ir iš kaktusyno apžvelgtų jūrą, ir išsiaiškintų, kokia ji 
šiandien, kokia jos nuotaika — geriausia, kad jūra būtų rami, susimetusi 

į kelias raukšles tarsi dramblio, kuris irgi ką tik pakirdo iš miego, oda, 
nes tuomet dėdė labiau norės eiti kartu. Namuose garuodavo pusryčiai 
— visiškai kitokio skonio omletas, nei Lamaratas buvo pratęs, - o senelis 
ruošdavo arbatą: ant ugnies užkaisdavo didelį katilą vandens, užvirusį 
pildavo į arbatinį ir sumaišydavo su mėtomis bei cukrumi. Jis berdavo 
tiek daug cukraus, kad Lamaratui kaskart tai pamačius išsprogdavo 
akys. Atrodydavo, kad samstymui iš maišelio nebus galo, į arbatinį suke- 
liaudavo septyni ar aštuoni kupini šaukštai cukraus, nors kita vertus, tai 
būta skanaus cukraus. 

Kaip tik per tas atostogas tėvas prabilo apie miestuose kylančius 
naujus namus. Pagaliau tai bus namas bjauriai išsidriekusiame mieste. 
Tačiau, susimąstė tąkart Lamaratas, ko galima tikėtis iš namo, skir- 
to Žmonėms, gyvensiantiems jame šešias savaites per metus? Ne, tėvas 
turėjo didesnių planų. Netrukus. Ką reiškia netrukus, tėve? Po mėnesio, 
po metų? 

— Netrukus, kai kiekvienas sukursite savo šeimą, gausite po atskirą na- 
mo aukštą. Tu gyvensi viršutiniame, o sesuo su savo vyru — apatiniame. 

Reikėjo matyti, kaip tėvas tuo metu žvelgė į juos, tuo pačiu vengda- 
mas sesers akių, tą rytą pajūrio namelio kieme, į Rebeką ir Lamaratą... 
Iš tranzistoriaus traškėjo „Midi 1', vienas prancūzas pasakojo, kaip kitas 
prancūzas laimėjo „Tour de France“ etapą tiesiog fan-tas-tiškai: atsistojęs 
ant pedalų kaip į pasturgalį įspirtas gaidys, skersai Pirėnus, galingo 
greičio išmestas į orą, kokia griaunanti jėga, pasirodžiusi ant velniai žino 
kokio kalno šlaitų! Toliau vietos vulgata buvo skaitomos žinios. O dėdė 
nedrąsiai prabilo: 

— Turiu pasiūlymą, brangiausias broli, iš tiesų pats žinai, ką keti- 
nu pasakyti: noriu saugoti jūsų namus nuo įsilaužėlių, drauge ir visus 
atsiunčiamus čekius išgryninsiu, už tai cemento, plytų pripirksiu, žinai, 
viską už tave, brolau, padarysiu, jei tik man vienos paslaugos neatsakysi... 
paslaugos, kuri garantuos man ateitį... 

Tačiau dėdulės sakiniai lemtingu momentu nutrūko, užstrigo ties 
smalsumą žadinančiais daugtaškiais. Kažkuo padės? Kuo padės? Ar 
jis irgi norėjo gauti sau kambarį name? Lamaratas nesumojo, ką dėdė 
šneka. 

Tačiau Mozės užuominą labai gerai suprato jo brolis. Lyg būtų laukęs 
tų žodžių, jis pakilo nuo pagalvių ir nuramino: 

— Nesijaudink, brolau, aš tuo pasirūpinsiu, pasistenk nesukti galvos. 

Po teisybei, kodėl ši mintis man tik dabar šovė į galvą: juk tai ir bu- 
vo vestuvių pradžia. Mozė padarys Lamarato tėvui paslaugą pabūdamas 
darbų prižiūrėtoju, o šis atsidėkodamas padės jam perplaukti į Europą, 
irklas bus Rebeka. 

Kitaip sakant, įprastas sandėris, juolab išeisiantis į naudą namo staty- 
boms. Dar niekada iš šio krašto kilęs marokietis nedirbo dėl savo brolio 
taip sunkiai, kaip tai darė Mozė. Vos tik gavęs pirmąjį čekį, dėdė patraukė 
į miestą, kur naktį praleido nedidelėje palapinėje greta žemėje išraustos 
duobės, prie iškapstyto smėlio kauburių, kurių vietoje bus pastatytos 
atraminės namo kolonos — iš viso penkios. Kai statybos pasistūmėjo į 
priekį ir pastato griaučiai virto pilimi, Mozė apsinakvodavo pačiame na- 
me, po medine stogine. Mes stovime kryžkelėje, vieną kartą žvelgiant 
į namą dingtelėjo dėdei: nuo dabar namas gali virsti tiek mečete, tiek 
turgumi ar kalėjimu. Tiesiog vienam variantui reikėtų daugiau cemento, 
kitam mažiau. 

Tačiau augo ne tik namas, reikalaudamas vis daugiau cemento, dau- 
giau plytų, daugiau pinigų darbininkams, — drauge su juo stiprėjo min- 
tis, kad netrukus jis čia apsigyvens su ja. 

Mozė savo nuotaką pirmą kartą išvydo kaip tik likus metams iki 
vestuvių, tą pačią vasarą, kai perdavė broliui namą. Tėvai atvyko į Ivojeną 
specialiai šia proga: už rankos nutemptas apžiūrėti būsimų Mozės namų, 
tėvas įdėmiai pažvelgė į jį: 

— Turbūt jai reikia prie tavęs priprasti, supranti, ką noriu pasakyti, 
broliuk, dabar jai aštuoniolika, kitąmet sukaks devyniolika, jei-tik-to- 
panorės-Aukščiausiasis, taigi žiūrėk man, nes puikiai žinai, kad darau 
tau paslaugą. Taip pat visas tas tavo skubėjimas — supranti, ką turiu gal- 
voje? Jei tik žinotum, kiek naktų ji raudojo, savaičių savaites, bet dabar 
jau viskas baigta. Ji dar ne visai pasirengusi priimti tave į savo gyvenimą, 
todėl pasistenk būti malonus, supranti mane? 

Žinoma, dėdė viską suprato, taigi, paėjėjęs kartu su ja pora kvartalų, 
pamėgino atsiduoti likimo malonei, leisdamas kalbos srautui pačiam 
palengva tekėti, augti, atsiskleisti žodžiams — viskas tam, kad galiausiai 
pasuktų laimės ratą, kur kiekvienas numeriukas - ledų porcija,bučinukas, 
auksinė grandinėlė, palydimi apkabinimo, tol, kol ji nebegalėjo nieko ki- 
to ištarti kaip tik: „Iaip, bet aš noriu likti savarankiška. Taip, bet turėsi 

elgtis su manimi pagarbiai. Taip, bet iš kur man žinoti, kad tu nemeluoji. 
Taip, tavo akys nuostabiai mėlynos, čia nesutiksi jokio kito žmogaus to- 
kiomis akimis. Noriu pažiūrėti, noriu pamėginti, trokštu tiek daug visko 
tau papasakoti, apie ką galvoju, aš tikiu, kad viskas išeis į gera, žinai, aš 
verkiau, bet, žinai, mums pavyks, pamėginkime.. Ir galų gale tris kartus 
dust dust dust atsidususi ji nusiramino, Mozė dar kartą pasuko savo 
Laimės ratą, o Rebeka tą giedrą vidurdienį Meliliaro miesto parke, jiems 
susikabinus už rankų ir einant tarp dygliuotų žolių, sutiko: 

— Iš tiesų labiausiai norėčiau ištekėti už tavęs. Vestuvės įvyks ne Na- 
dorpe, o Tauarirte? Kodėl gi ne, žinoma, gerai. 

Tai tęsiasi 


Mergaitė sutiko, ir dėdė buvo laimingas, džiaugėsi visa šeima, o na- 
mas, rodės, tapo dar gražesnis iš tos laimės — tik mėlynos glazūruotos 
plytelės toliau byrėjo viena po kitos. Tačiau, matydamas jį užsiglaudusį 
šešėliuose ant gatvės kampo, niekas nebūtų pasakęs, kad namas galėtų 
pamažu sugriūti. Regėdamas stūksantį namą, Lamaratas jautėsi puikiai. 

— Nadorpe stovi namelis, tralialia lialiali, - dainavo jis. 

Namas vaikino tėvui reiškė, kad viskas yra traliala lialialia. Lamaratas 
šitai žinojo, Lamaratas tai suprato, matydamas, kaip tėvas laiko galvą 
slinkdamas per kambarius ir liesdamas kiekvieną daiktelį, tarsi... tar- 
si... po velnių, negaliu niekaip kitaip palyginti: tarsi lytėdamas ką nors 
švento. Jis lankstėsi kolonoms, kaišiojo nosį į virtuvės spinteles, uostinėjo, 
čiupinėjo unitazų dangčius, tūkstantis pirmąjį kartą spragsėjo elektros 
jungiklį. Vėl išėjo į lauką, jau trečią kartą šiandien, šlepsinėjo iš kampo 
kampan, atsiklaupė, apžiūrėjo dešinį kampą iš varlės kvarklės perspek- 
tyvos, pirštais pakrapštė tako žvyrą. Kelis akmenėlius įrideno į delną, 
dešinės rankos pirštai nuslydo jų briaunomis. Vėl švystelėjo žvirgždą į kitą 
gatvės pusę. Išsprogusios akys, tylus juokas ir, svarbiausia, besiblaškantis 
žvilgsnis. Akivaizdu, kad švytuoklė, metų metus švytavusi mažai nau- 
dojamame smegenų užkampyje, sulig ta akimirka staiga sustingo. Iki tol 
švytuoklė siūbavo be perstojo: darbas dėl namo, miegas name, siutimas 
dėl namo, namo išlaikymas, o tada iš namo į darbą, šaudymas akimis pro 
namo langus, iš namo į piligriminę kelionę, vaikų ir jų vaikų sutikimas 
name ir galiausiai namo iškeitimas į didesnį namą... 

Namas pastatytas, ir dabar jau šaukštai po pietų, o pagal langus, pa- 
gal melsvą namo spalvą bei raitytas fasado linijas buvo galima spręsti, jog 
tėvas apžiojo pakankamai, kad galėtų praryti. Kaip sakoma: visur gerai, 
bet namie geriausia. Tačiau vis dėlto kas buvo ne taip, kad Lamaratas 
nenorėjo jame gyventi? 

Po savaitės jie iškeliavo į Ivojeną atšokti vestuvių, tuomet Lamaratas 
dar kartą apžiūrėjo namą — šūdas, čia ne man kažkas negerai, o namui, 
tačiau kas būtent? - Lamaratas dar nebuvo įsisąmoninęs to, ką jam tėvas 
jau metų metus mėgino išaiškinti: tai namas, kuriame vaikinas kada nors 
atšoks savo vestuves. Dėdulės praleista galimybė. 

Tas, kas vienąsyk čia įžengė, niekuomet nebeišeis, kas vieną kartą 
išėjo, bus nušautas pro langą. 


Kai jaunikis paspruko iš Tauarirto, - kadangi troško apkabinti savo 
tikrąją meilę, gatvės gražuolę su nagų dildele rankinėje, geidė išbučiuoti 
ją atsisveikindamas „iki greito, norėjo pasakyti, kad ji, nors ir būdama 
patys-žinot-kokia, buvo miela, maloni, o kartais ir atšiauri, ir paklau- 
sti, kodėl panoro bučiuotis tik praėjus aštuoniems mėnesiams po jų 
pažinties, — jis susistabdė taksi. Įlipęs į automobilį („Na, Kalidai, Pakelės 
Skardine, kaip klojasi?'), pakratęs ištiestą ranką ir pasidalijęs su taksistu 
cigaretėmis, Mozė pirmiausia pasiteiravo, kiek metų jie jau pažįstami. 
Kalidas ant pirštų suskaičiavo, kad tai jau ranka, dar ranka, dar viena 
ranka ir smilius — iš viso šešiolika metelių. 

— Tai jau šis tas, — atsiduso jaunikis ir nutilo, žvalgydamasis į pro šalį 
lekiantį kraštovaizdį. 

Mozė pravėrė langą (dantimis, nes langelio rankenėlė buvo sulūžusi, 
o veržliaraktis nepasipainiojo po akimis), iškišo pro jį ranką — atsainiai 
ištiesta smilkstanti cigaretė — ir išreiškė mintį, kad jiedu pažįstami gal 
šimtą metų: 

— Beveik nuo vaikystės, tiesa? 

Taksistas linktelėjo, perjungė pavarą ir pasuko priešaky plytinčio 
miško link. 

Įvažiavus į spygliuočių mišką („Jis taip skaniai kvepia, — sakydavo 
pašaliečiai), jaunikis leidosi į prisiminimus apie jųdviejų drauge pralei- 
stas vaikystės dienas: 

— Ar dar atmeni, kaip mes kartu lankėme tą pačią klasę, juk atsime- 
ni, mokykla stovėjo netoli Ispanų šaltinio? Ar dar atsimeni mergaitę, 
sėdėjusią priešais, per tris suolus nuo mūsiškio, taip taip, ta pati, ku- 
priaus Azebocho duktė Mimuna, nuolat susisukusi į skarą, kurią dėvėti 
jai liepė tėvas, tačiau vos tik gimtasis namelis dingdavo už kalvų, ji nu- 
simesdavo tą skarmalą, ir ne be priežasties: turėjo nuostabius plaukus, 

nuo šaknų iki pat galiukų žvilgančius tarsi šviežias lajus... Sakyk teisybę, 
compadre..., ar kada nors regėjai puikesnius plaukus?... (Kartais jaunikis 
išgalvodavo draugams pravardes tiesiog šiaip sau, be jokios priežasties.) 
Būdavau toks laimingas, kai ji pasirodydavo mokykloje: jos plaukai, ji 
visa buvo tobula... tačiau, tiesą sakant, nebuvau dėl jos galvos pametęs. 

— Tai bent naujiena, —- nustebo Kalidas, - kaip čia staiga taip? 

— Šį atradimą aš padariau ne per seniausiai. Supratau, kad manęs 
nejaudina nė viena mergina. Nė vienut vienutėlė. 

— Keista, — truktelėjo pečiais taksistas. 

Jis būtų mielai daugiau pasakęs ir nuodugniau paklausinėjęs, tačiau 
kelias reikalavo susikaupti. Miške slėpėsi septyni staigūs posūkiai. Už 
kiekvieno šių posūkių galėjo tūnoti ateitis, panaši į ištiškusį ant kieno 
nors lango stiklo pilvo turinį. Kad būtų išvengta panašios pasibjaurėtinos 
baigties, reikėjo laikytis tokios procedūros: 


1. Likus penkiasdešimčiai metrų iki posūkio sumažinti greitį (patyrę 
taksistai tai padarydavo likus kokiems trisdešimčiai ar dvidešimt 
penkiems metrams, bet Kalidas netikėjo tokiu dalyku kaip patirtis ir 
laikydavosi penkiasdešimties metrų ribos); 

2. Iki posūkio likus dešimčiai metrų — papypsinti (mažiausiai tris kar- 
tus); 

3. Vėžlio žingsniu pasukti; 

4, Jeigu priekyje nelaukia kitas posūkis, ištiesinti vairą ir padidinti 
greitį. 


— Žinai ką, — pratarė jaunikis, kai posūkiai jau buvo likę už nugarų, 
— visos tos merginos, kurias mes drauge nužiūrinėdavome, tos mergi- 
nos, atėidavusios prie šaltinio prisisemti vandens į bombotus, merginos, 
sėdėjusios kartu su mumis toje pačioje klasėje, kitos mūsų pažįstamos 
čionykštės merginos, taip pat merginos, kurias kirkindavome per kai- 
mo vestuves, visos tos merginos, kurias kadaise dievagojausi mylįs, 
prisiekinėjau galįs savo gyvenimą už jas paaukoti, Meliliaro merginos, 
saujelė pamišėlių Nadorpe ir daugybė kitų, kurias stengiuosi kuo greičiau 
užmiršti, kurias mėgina sugraužti mano smegenys — visos šitos mergi- 
nos prieš porą dienų prabėgo man pro akis, kai krapštinėjausi vidiniame 
kieme. Buvo koktu vėl regėti jų veidus, jų buvo pernelyg daug, supranti, 
juk supranti, nes turėjai ne ką mažiau merginų nei aš? 

Vairuotojas negalėjo šiam pastebėjimui nepritarti. Būsimajam jau- 
nikiui kliuvo tikrai daug jų turėti. Savaime suprantama, nepakankamai 
(štai kodėl sultonai laikydavo haremus), bet užtektinai, kad atgal žvelgtų 
su tam tikru neslepiamu pasididžiavimu. Kaip tik vestuvės tapdavo 
Ivojenos merginoms netikėtu lobiu. Kartais Kalidui tiesiog šiaip sau 
važinėjantis po apylinkes pasitaikydavo (tiesa, itin retai) sutikti tas pačias 
meilužes iš kaimo vestuvių, dabar kėksančias palei aukštas savo vyrų 
namų sienas, traukiančias į bakalėjininko parduotuvėlę arba šaltinio link. 
Visas tas merginas, kurioms kadaise meilinosi vestuvėse merkdamas akį 
ir kraipydamas klubus, dabar sutikdavo kaip kieno nors žmonas - kar- 
tais lydimas vaikų, tačiau visuomet su nuosavu asilu bei pora bombotų. 
Tai būdavo tos pačios mergaitės, į vestuves ateidavusios kartu su savo 
motinomis, ir kai tėvai viduje kalbėdavo rožinį, sėdėdavusios vidiniame 
kieme ir spoksodavusios, kaip ruošiama chna, kuria bus išteptos jau- 
nikio ir nuotakos rankos (rankų atspaudai būdavo paliekami vestuvinia- 
me kambaryje). Tačiau labiau nei į tuos veiksmus mergaitės vėpsodavo į 
vaikinus, kurie, ieškodami gardumynų, vienas paskui kitą vaikštinėdavo 
tai į kiemą, tai iš jo. Joms būdavo paties jaunikio prisakyta sėdėti lauke: 
merginų vieta ten, kur muzika. 

— O kas būdavo juokingiausia su tomis mergaitėmis, — nusikvatojo 
Mozė, — tai kad atėjus vakarui, kai nuotaka ir jaunikis spausdavo ch- 
na dažais išteptas rankas prie sienos, mergaitės pasprukdavo nuo sa- 
vo motinų, pernelyg įsitraukusių šūkauti bei maldeles bambėti, kad 
pasiglamonėtų drauge su mumis už jaunavedžių namo, - jaunikis vėl 
susijuokė. — Bet kai aš ne per seniausiai, perėjęs vidinį kiemelį, pradėjau 
save glamonėti, man prieš akis stojo visų tų mergaičių šlaunys, tarp kurių 
yra tekę įgrūsti savo galą. Ir mane suvimdė. Supranti? 

Jiedviem dar buvo likę kokie penki kilometrai iki pasienio miestelio E. 
Taksistas perjungė trečią pavarą ir pradėjo kilti į pirmą iš keturių kalvų, 
nusidriekusių tarp miestelio ir miško. „Ak tu, kalės vaike, —- pagalvojo 
Kalidas, - kas jau kas, o taksistas tikrai supranta, apie ką kalbi.“ 


Būsimasis jaunikis padėjo rankas ant sėdynės. 

— Geri apmušalai. 

— Mersedeso, - atsakė taksistas. 

— Ar dar užsuki į „Lolitą'? - šelmiškai mirktelėjo akį Mozė. 

— Ne, Moze, jau kuris laikas ten neužeinu. 

— Šaunu, tikrai šaunu, bet jeigu jau pradėjome, noriu tau kai ką 
pasakyti: praėjusią naktį sėdėjau kieme ir mėginau suskaičiuoti, kiek 
krūtų man ten yra tekę čiupinėti. Viena po kitos jos visos buvo tapusios 
mano. Kiek krūtų esu glamonėjęs, atsakyk, Kalidai: šimtą, du šimtus, 
galbūt šimtą tūkstančių? Supranti, ką noriu pasakyti, ar ne: neįmanoma 
suskaičiuoti tokios galybės krūtų, kokia praslydo pro mano rankas. 
Ar skaudėjo? Ne, žinoma, kad ne, buvo malonu jas liesti, jaustis vyru. 
Kokių tik gudrybių imdavomės, siekdami sužinoti, kiek laiko spene- 
liai gali išbūti sukietėję, ar supranti, ką noriu pasakyti, sidi compadre 
Kalidai? Jau greitai aš turėsiu tik vieną moterį. Po šio vakaro mano 
rankos mėgausis tik viena pora krūtų. Kaip visa tai atrodys, ar nekels 
man liūdesio? Nagi, pasakyk, Kalidai, juk tu į visus klausimus turi taiklų 
atsakymą, žinai paguodos žodžius, nuraminsiančius mane bent jau tiek, 
kad galėčiau ramiai miegoti, o gal aš neteisus, brangusis Kalidai, gal ir tu 
jauti priklausomybę nuo „Lolitos'? 

Vairuotojas buvo tvirtai įsitikinęs: jis niekada daugiau neįkels kojos 
į „Lolitos“ barą, į landynę greta Meliliaro miesto parko, laukiančią 
kiekvieno, kuris turi bent kiek vyriškumo tarp kojų, šalia telefono 
būdelių, vienoje kurių dėdė mėgindavo išklausyti savo mergaitę („Myliu 
tave, mažutė, laimė, čia, Meliliare, nelyja), kai ši klausinėdavo, kaip il- 
gai, kaip dar ilgai, mažuti? Atsakymai varijuodavo. Iš pradžių tai buvo 
metai, paskui aštuoni mėnesiai, po to šeši, tada penki, tada vis mažiau 
ir mažiau, keturi, trys, du, viskas, baigta, iki pasimatymo ir perduok 
linkėjimus savo pakvaišėliui Lamaratui. Tais metais dėdulė kabino ragelį 
kokius aštuoniolika ar dvidešimt kartų ir, pasinaudodamas proga (juk 
vis tiek buvo netoliese), iškart suko į „Lolitos“ barą išsipasakoti. 

Baru „Lolita buvo vadinama penkių ir penkių arba trijų ir trijų, o 
gal septynių ir septynių metrų didumo užeiga — kiek tiksliai, Kalidas 
nenumanė, kartais kavinukė jam atrodydavo vienos moters dydžio. 
Tačiau jis tvirtai žinojo, kad „Lolita — tai baras, kuriame palei sieną 
išrikiuoti dešimt kartų po dešimt rūšių butelių, kur vyrai teiraujasi, kiek 
kainuoja gėrimai bei merginos, už kurias tenka pakloti keturių savaičių 
atlyginimus. Ir visa tai tik už porą minučių pasidulkinimo (prisipažink, 
Moze, neišeidavo ilgiau sulaikyti). 

Kalidas nebesidulkino „Lolitoje, nes nutiko kai kas, kas jį pernelyg 
atbaidė ir dėl ko taksistas ten nebesijautė smagiai. Kalidas apie tą įvykį 
kalbėjo atvirai. Dėl panašių nutikimų vėliau esi draugų nuolat traukia- 
mas per dantį: 

— Kas dabar atsitiko, gal pyderu tapai, ar ką? Privalai suprasti, kad 
visos tos bobos vienodos. 

Norėtum, kad tai niekada nebūtų įvykę, bet kartais taip jau atsitinka, 
nes taip ir turi atsitikti, jeigu supranti, ką turiu galvoje. 

— O kodėl, - pašokdavo tokiu atveju iš savo nunešiotų kurpių Kalidas 
kavinėje, į kurią jau seniai nebeužsukdavo šlubis, — kodėl turėčiau klau- 
sytis jūsų postringavimų, jeigu būtumėte bent kartelį ją matę tokią, kokia 
ji yra iš tikrųjų, tai būtumėte tetroškę, kad jums kiaušiai atsiklijuotų. 

— Žmogau, turbūt tądien buvai apsirūkęs, tau vaidenasi, tu nesveikas, 
paskutinis mulkis. Iš tiesų, kas tu galų gale esi? Paprastas taksi vairuo- 
tojas. Niekas neprivalo tavimi tikėti. 

Tokio įžeidimo normalus žmogus nebūtų nutylėjęs, tačiau Kalidas 
šių žodžių tarsi negirdėjo, įtemptai spoksodamas priešais save jis ramiu 
balsu kalbėjo toliau: 

— Jei tik būtumėte ją matę, bet ką aš kalbu, juk patys ją pažįstate. Kas 
tik ant jos nejojo, tie jos dailučiai auskarai, lygūs antakiai, ilgos blak- 
stienos ir raudonos lūpos, viskas taip tikra, ir, savaime suprantama, kai 
esi girtas, jos rodosi dar gražesnės, suprantate mane ar ne. „Heineken' 
joms neskanus, ne, įpilk joms „Amstelio, o geriausia — vyno, nes tai gera 
rūšis, cha cha cha, tik nejuokinkit, nuo kada bobos turi skonį! Nebent 
jos girtos, tada reikėtų išgirsti, kiek daug tos moterys supranta. Aš su ja 
pašokau pagal dainą, kuri prasideda: „Esi graži kaip saulėgrąža, tad ste- 
biuosi, kodėl pasikvietei mane“ Ji pasivadino mane į „Lolitos“ viešbutį, ne 
per toliausiai nuo,„Lolitos baro. Dešimt minučių kelio, minutė sumokėti 
tūkstančiui pesetų, dvi minutės pakilti į kambarį. Penkias minutes mes 
glamonėjomės. Iuri priversti tokią moterį manyti, kad ji ypatinga, kitaip 
tai nebebus iššūkis. Per dvi minutes mes nusirengėme ir taip toliau, ir 
taip toliau. Atsigulėme į lovą ir aš pajutau, tartum man už galo ange- 
liukas būtų truktelėjęs. Stigo tik vieno — tos raganos, kuri man prieš akis 
svirduliavo nuo vienos sienos prie kitos.„Paskubėk, — paraginau ją, — aš 
visas verdu. 


98 


Ir tada, norite tikėkite, norite netikėkite, fata morgana išsisklaidė. 
Ragana pradėjo rengtis ir sluoksnis po sluoksnio man prieš akis atsivėrė 
tikrasis jos veidas. Ji nusimetė per daug, kur kas daugiau, nei turėjo nusi- 
mesti. Esu įsitikinęs, kad jei dabar su mumis sėdėtų šlubis, jis pasakytų: 
„Taip jau baigiasi, jei nori visas savo svajones paversti tikrove, kartais nu- 
sitaikai gerai, vaikine, o kartais — apsišauni, ką aš noriu tuo pasakyti: 
nesėkmingo kauliuko neteisingas metimas lemia klaidingą ėjimą, jei pri- 
sivirei košės, tai pats ir išsrėbk, ulla pulla“. Tačiau jūs tylite, nes esate 
dar jauni, tegul Dievas jus saugo nuo tokio pažeminimo, kokį man teko 
patirti. 

Pirmiausia nukrito jos suknelė, rausvas megztukas, liemenėlė bei 
kelnaitės. Paskui ji atsikratė savo dirbtinių nagų. Viskas gerai, aš išlikau 
ramus — kekšės visada nešioja dirbtinius nagus, kitaip jos nebūtų kekšės. 
Tuomet, iš rankinės išžvejojusi vatos gniužulėlį, ji nusivalė storą raudonų 
lūpų dažų sluoksnį. Tada, suspaudusi nykščiu ir smiliumi, nuplėšė ne- 
tikras blakstienas iš pradžių nuo kairės, paskui nuo dešinės akies. Toliau 
atėjo eilė auskarams, aukštakulniams, tušo dėmelei greta nosies ir ga- 
liausiai — jos perukui. Tada, — tuo geriau ir pabaigsiu, kitaip išplėšiu jai 
širdį, — ji jau ketino išsiimti dantų protezą: paėmė nuo spintelės stiklinę 
ir, šlepsėdama į vonią, pradėjo čiupinėtis dantis. Dabar suprante, vaiki- 
nai, ką noriu pasakyti: aš atsiverčiau, atsiverčiau į vienatvę. 

Šią istoriją taksistas perpasakojo savo senam draugužiui. Šis išklausė, 
bet nepaisė patarimo, dar blogiau, atrodė, kad po to Mozė pradėjo dar 
dažniau lankytis pas Meliliaro merginas. Kadangi jis buvo vienas tų 
žmonių, kurie jaučia priklausomybę nuo pasakų, vienas tų, kuriuos ki- 
tuose kraštuose vadina idealistais. 

Jis buvo vienas iš tų, kuriems putytė rodėsi saldi kaip medus. Tiesa, 
tik iki tos dienos, kai būdamas aštuoniolikos, „Lolitos“ bare nustvėręs 
kažkelioliktą merginą, tą vakarą tiesiog pamėginimui prispaudė lūpas 
prie drėgno jos plaukų kuokšto. Mozės susikurtas idealas, kuriuo jis 
vylėsi numalšinsiąs savo troškulį, apie kurį svajojo dūgzti kaip bitelė 
aplink medaus korį, dviejų šlaunų suspaudimu buvo nublokštas į pasakų 
knygų šalį. 

Vėliau jaunikį draugai dėl tokio nuotykio išjuokė. Tačiau jis taip ir 
liko tvirtai įsitikinęs, kad kažkur žemėje vaikštinėja moteris, kurios sko- 

nis — kaip ant lėtos ugnies su sviestu ištirpinto medaus, skanėsto, kokį 
jam kadaise gamindavo motina. 

Taigi pro mūsų akis negalėjo praslysti tai, kad Mozė, likus mažiau nei 
metams iki pabėgimo iš vestuvių, susirado taksistą, norėdamas apsakyti 
savo laimę: jis surado ją, Nadorpe jis sutiko savo išrinktąją. 

— Mesišėjome pasivaikščioti į Meliliaro parką, ji įsikibo man į parankę, 
ir taip žingsniavome, susikibę rankom, lyg kokios kino žvaigždės. 

Tądien grįžęs iš pirmo pasimatymo jis labai ilgai laukė savo draugužio 
taksisto pasirodant miestelyje F, kuriame persėda važiuojantieji į 
Tauarirtą. Mozė apsivijo rankomis draugo kaklą („Na na, ir kas čia da- 
bar bus, — nustebo Kalidas) ir pašnabždėjo į ausį, kad įsimylėjo. 

— Viskaslabai paprasta,supranti,ji yra manobilietasiš šito miesteliūkš- 
čio, 


Mozė nebuvo iš tų, kurie mėgintų nuo kitų nuslėpti savo nuoskaudas. 
Jis papasakojo, kad mergina yra kilusi iš Aguonų miesto (!) - tai buvo 
pirmas faktas apie jo išrinktąją — ir kad yra graži kaip auksinė apyrankė, 
dar daugiau, nuostabi lyg vienas tų deimantų, pūpsančių juvelyrikos 
parduotuvių lentynose vos už poros šimtų metrų nuo Nadorpo centro, 
kurtokiomis parduotuvėmis nustatyta visa dviejų šimtų metrų ilgio gatvė. 
Ir kad jis toje gatvėje savo merginai nupirks auksinę grandinėlę, diademą 
bei auskarus. Tokią vario raudonumo juostą, skirtą suveržti liemeniui, 
dešimties milijonų marokietiškų frankų vertės, taip pat apyrankes, 
kiekvieną kainuojančią po milijoną frankų, bei deimantinių auskarų 
porą po pusę milijono frankų už vienetą. Taksistas skaniai prisijuokė iš 
tokių svaičiojimų, nes Mozė neturėjo nė sudilusio skatiko. Jeigu šiame 
krašte būtų stovėjusi bažnyčia, Mozę būtų praminę bažnyčios pele. Bet 
juk ne piniguose laimė, tiesa? Svarbiausia, kad jis mylėjo savo išrinktąją 
tiek visa savo širdimi, tiek kepenimis ir blužnimi, kad dievino ją taip, 
kaip valstietis brangina savo svogūnais apsodintą sklypelį. Dar niekada 
anksčiau Mozė nebuvo tokios pakilios ir lūkestingos nuotaikos. 

— Ji mane pamilo, nes atrodau kaip šiaurietis. 

Mozė kalbėjo gryniausią tiesą. Jis buvo blyškios odos, net daugiau 
nei blyškios. Ne veltui Mozę pravardžiavo Mečetės kirminu, ir ne dėl to, 
kad jis būtų dažnas svečias mečetėje, bet veikiau todėl, kad jo kūnui stigo 
rudos spalvos pigmento. Dėl to Mozė, kaip nedaugelis to krašto žmonių, 

nejautė jokio ryšio su jūra. Prie jos nueidavo tik reikalo spiriamas, 
pavyzdžiui, kai atvažiuodavo sūnėnas iš šiaurės, rubuilis berniūkštis, 
kuriam kiekvieną mielą dieną rūpėdavo aplankyti jūrą. Kartu su juo 
Mozei teko nusileisti nuo nesuskaičiuojamos daugybės šlaitų, klampoti 
per pajūrio smėlį, netgi pamirkyti vandenyje pirštų galiukus, o sūnėnas 
būdavo jau seniai išsinėręs iš drabužių, tačiau pati jūra dar niekada ne- 
ragavo nė vieno prakaito lašo nuo jo kūno. Dėdulė mieliau lindėdavo 
uolų šešėlyje ir klausydavosi radijo, transliuojančio naujienas iš Egipto 
bei Umo Kulsumo dainas. Mozė, sumanus vaikinas, Dievo apdovanotas 
aromi išvaizda, vienintelis gebėjo pereiti ispanų Meliliaro muitinės postą 
net neparodęs asmens tapatybės kortelės. 

Ilovemybeer - Mėgstusavoalų 


Jis vėl čia, buvo sugrąžintas į pajūrio kaimelį. Sveikinimai, pasveiki- 
nimai, liaupsės ir didžiausia pagarba tam, kuris pačiupo už pakarpos 
pasprukusį jaunikį ir partempė atgal į gimtąją žemę. 

— Kurjį užtikau? Užlipau ant kulnų prie viešbučio. Jis užėjo į viešbu- 
tį, o aš likau laukti prie durų. Pro šalį traukęs žmogus pasiteiravo, ar 
sutinku už tūkstantį pesetų. Aš atsakiau, kad ne, ir toliau laukiau, kol 
pagaliau dėdė išėjo į lauką. Bet jis vėl pasuko į „Lolitos“ barą ir lauke 
pasirodė tik tada, kai jį iš ten išspyrė: kikenantį, nusvirusiomis ranko- 
mis, svirduliuojantį. Tada įsikišau aš ir pasakiau: „Brangusis dėde, 
žinai, šiandien didelė šventė, vestuvės, žinai, mėsos kupini puodai, 
žinai... prašyčiau važiuoti su manimi. Dėdulė buvo toks nusitašęs, kad 
svyrinėdamas atrodė kaip neregys, vedamas mokyto šuns. Pakeliui jis be 
perstojo vapėjo „Ilovemybeer, Ilovemybeer , ir ne šiaip sau po nosimi, bet 
aukštu kikenančiu balsu, vis paįvairinamu trijų ketvirtinių metru: „I-lo- 
vemy-beer, I-lovemy-beer... Taip mes ir stovėjome laukdami taksi, kad, 
dėl Dievo meilės, greičiau parvažiuotume namo. 

Nešinas jo prakilnybe ant kupros, kaip apčiuopiamu įrodymu, kad 
paieškos nenuėjo šuniui ant uodegos, Lamaratas perėjo pasienio postą. 
Pirmasis, išvydęs jį išeinantį iš muitinės, buvo Kalidas, lūkuriavęs 
užuovėjoje laibo sudžiūvusio medelio, be jokio lapelio, be jokių gyvybės 
ženklų. Ar ten tikrai sėdėjo Kalidas, tas žmogus su „Marlboro“ cigarete 
kairėje rankoje, o dešiniąją storai apsivyniojęs tvarsčiu, iš tolo panėšinčiu 
veikiau į rausvą tualetinį popierių nei į aprišalą. (Ivojenoje tualetinis po- 
pierius pardavinėjamas nedidelėse pakelės krautuvėlėse. Ant rulonėlių 
įspaustas pavadinimas „El Hilal'; taip pat yra ir dainininkių grupė tokiu 
pat pavadinimu — „El Hilal“: į vaizdo juostas įrašyta berberiška muzika.) 
Tą akimirką termometras Kalido automobilyje rodė dvidešimt laipsnių 
šilumos. Didelis posūkis į gerąją pusę palyginti su tuo pragarišku karščiu, 
tvyrojusiu Lamaratui atvažiavus į pasienio miestelį E. 

Lamaratas, jausdamas, kaip prakaito lašeliai šokčioja visu kūnu nuo 
galvos iki kojų, įvirto į automobilį ir pamėgino užtrenkti dureles, kurios 
iš pirmo truktelėjimo nenorėjo pasiduoti. 

— Luktelk, — burbtelėjo Kalidas. 

1978 metų „Mercedes 280D“ vairuotojas sprigtelėjo nuorūką po ki- 
tu taksi automobiliu, lūkuriuojančiu paskutinių karališkosios kolonijos 
svečių. Aplink pasienio miestelį, šalia kalvų, į Nadorpą vedančio kelio 
pakraštyje susispietę namai ant langų buvo nuleidę žaliuzes. Ant mūriuko 
netoli taksi stovėjimo aikštelės tupėjo keletas tamsaus gymio vyrų, 
greičiausiai atėjūnų iš Nigerijos. (O gal iš Gambijos ar Ganos, ateiviai, ly- 
giai taip pat kaip ir čionykščiai šio krašto gyventojai, o ypač Kalidas, itin 
mėgę avių galvas: iš jų virdavo sriubą. Iraniečiai irgi dėl jos kraustosi iš 
galvos, tokią sriubą jie valgydavo su visomis akimis). Negrai kėksojo sodo 
krėsluose. Iš rankose laikomų dubenėlių stirksojo aštrūs kauliukai, aplieti 
kraujo raudonumo padažu — semoule de blė dur, „smulkaus malimo manų 
kruopos, suplaktos su sultiniu. Pirštais išgriebę gabaliuką ėriuko galvos, 
jie apgrauždavo kauliukus, iščiulpdavo smegenis ir prarydavo mėsą. Štai 
jau visą vakarą vyrukai taip čiaumojo. Pilvus kemšančius vyrus Lamara- 
tas pastebėjo vos išėjęs iš muitinės posto. Vyrų knebinėjimasis ir kaulų 
graužimas jam iš karto priminė imtynes su avies galva. Kartą Lamarato 
motina priešais jį irgi padėjo ėriuko galvos puselę: ši buvo saldi ir aštri 
tuo pat metu. O kas valgo ėriuko galvą, turėtų akimirksniu pagalvoti apie 
Nyderlandų karalienę. Vieną kartą Lamaratas dėl jos suskaldė du šimtus 
avių galvų. Žinoma, karalienė tąkart taip ir nesužinojo, kiek jis privargo, 
tačiau Lamaratas šito įvykio nebegalėjo pamiršti. 

O buvo taip: viena iš įsimintiniausių Lamarato gyvenimo dienų buvo 
praleista besidarbuojant mėsinėje. Gerai, prisipažinsiu, veiksmas vyko sap- 
ne, tačiau kaip tada paaiškinti tai, jog iš ryto Lamaratas prabudo išpiltas 
šalto prakaito, mėšlungio sutrauktomis rankomis, taip plyštančia galva, lyg 
ją kas būtų perpus perskėlęs, ir su mintimi, kad jis išėjo iš darbo? Sapne 
darbo diena truko dešimt valandų, nuo aštuntos valandos ryto iki šeštos 
valandos vakaro, ir nė minutės ilgiau. Dėl vienokio ar kitokio atsitiktinu- 
mo Lamaratas sapne praleido pačią įrempčiausią darbo dieną. 

— Gaudyk! — riktelėjo darbdavys, storulis pleiskanomis apibyrėjusiais 
pečiais, nutįsusiais riebaluotais, smulkiems niekšeliams būdingais ūsais 
ir gorilos letenomis, ir pradėjo vieną po kito mėtyti jam maišus su avių 
galvomis. 

Kuraš, sutriko Lamaratas, ak, tiesa, jau žinau, viskas gerai: aš - Aguo- 
nų miesto centre, aplink langus ratus suka juodaodžiai vyrai, dėbčioja vi- 
dun, ieškodami, kokį čia skanumyną įmerkus į semoule de blė dur. Tačiau 
tai negali būti tiesa, nes visų pirma lauke ne šalta, o kepina beveik taip 
pat kaip Kalido automobilyje, o visų antra — gatvė perpildyta baltaodžių, 
pačių tikriausių baltųjų, atsibasčiusių iš šalies šiaurės tam, kad dalyvautų 
Lamarato sapne. 

— Dirbk iš peties, nes lauke stovi minia negrų, kurie be galo 
susidomėję stebi, ką tu šiuo metu darai, supranti, ką noriu pasakyti, ar 
ne? — užsipuolė Lamaratą mėsininkas, šiam į rankas įbrukdamas eilinį 
maišą, kuriems nesimatė pabaigos. 

Maišai stovėjo sukrauti palei baltų plytelių sieną, išvagotą juodomis 
siūlėmis, kupeta buvo gerų dviejų metrų aukščio, ir Lamaratas tylutėliai 
pats sau kaip beždžionė kartojo savininko žodžius: 

— „supranti, ką noriu pasakyti, ar ne, supranti, ką noriu pasakyti, ar 
ne... 

Bet tai nebuvo sapnas: parduotuvėje vaikštinėjo trečias žmogus, galintis 
šitai paliudyti, visi lauke mindžikavę juodaodžiai jį pernelyg gerai pažinojo 
— tai buvo Driupelmansas. Šis ponas vykdė Nyderlandų karalienės, Jos 
didenybės, įsakymą, ir nebuvo matyti galo susapnuotiems žodžiams, be- 
siliejantiems ant galvų lauke susispietusiems kinams (jų buvo susirinkusi 
visa minia, geras milijardas). Vienas kitas kinas vis įpuldavo į parduotuvę 
pasiteirauti pajamų mokesčio deklaracijos formos. 

— Kiek dar turėsiu kartoti, - sustūgdavo viršininkas. - Ar nesakiau, 
kad mes čia nesiverčiame panašiais vemti verčiančiais fokusais, tokie juo- 
keliai — valstybės sritis, tos pačios pasibaisėtinos valstybės, kuri atima 
iš mūsų paskutinius penkis centus, neleidusi jų net kišenėje sušildyti ir 
pasakyti: „Ei, aš turiu pinigų. Suprantate, ką noriu pasakyti, jūs, stalo 
tenisininkai? Prasmekit skradžiai, eikit švęsti savo Naujųjų metų, kad 
jus galai! Dabar pats vidurvasaris, o jūs švenčiate gerai atšerto veršiuko 
metus, tiesiog neįtikėtina! Kodėl neėdate ėriukų galvų? 

— Šeimininke, — tikrovėje pasidomėjo Lamaratas, — kodėl prekiauji 
tik ėriukų galvomis? Kodėl ne Vienos šniceliais, ne menkėmis, ne negrau- 
žiančiu jodu arba, tai labiausiai domintų mane, ne pajamų mokesčio 
deklaracijų formomis? Tikriau — kodėl prekiauji tik šitomis krauju apvar- 
vėjusiomis makaulėmis? 

— Ak tu, nedėkingas šunie, - pačiupęs dar vieną maišą sušnypštė 
mėsininkas, taip gausiai taškydamasis seilėmis, kad Lamaratui prisireikė 
nusišluostyti skruostą rankove. - Nieko tu nesupranti, kas dabar pasidarė 
su tuo sušiktu šiuolaikiniu jaunimu, subinių nebeplaunate, ryjate maltas 
kačių letenėles ir neįstengiate suvokti, kodėl aš taip mielai pardavinėju 
karalienei avių galvas. 

— Prašau su manimi taip nekalbėti, - pasipiktino Lamaratas, bet 
taip švelniai ir tyliai, kad tai išgirdo tik lauke trypčioję baltieji, kurie 
drąsindami Lamaratą pradėjo ploti — pliaukšėjo vis garsiau ir garsiau, 
taip garsiai, kad kai kurie minioje stovėję žmonės pajuoduodavo ir 
turėdavo eiti pasėdėti į kampą atgauti žado. Tačiau šitas kvailas sapnas 
tęsėsi vis toliau: 

— Klausyk, pajodžarga, paaiškinimas paprastas kaip dukart du - šios 
galvos yra vienintelis maistas, kuriuo minta toji ir taip toliau, ir taip to- 
liau ponia: kasdien jai patiekiama šimtas ėriukų makaulių. Atrodo, jos 
vyras irgi didelis galvų mėgėjas, bet nereikėtų apie tai garsiai kalbėti. Tai, 
ką ji daro, negalima vadinti valgymu, tai mėgavimasis. Ir kaip tik mes 
esame tie išrinktieji velnio išperos į jos virtuvėlės karališkuosius tiekėjus. 
Taip iki gyvenimo pabaigos ir styrau kaip ta niekaip nenorinti lūžti vinis, 
giliai įlindusi į jos malonę — bene jai rūpi, jog aš taip prasmirdęs kasvakar 
grįžtu namo, kad žmona net pravardžiuoja avinu. 

— Žinai, ką turi daryti, - prabilo Lamaratas, — turi surasti kvailių, pa- 
sirinkti jų iš lauke trypiančios minios, kad už tave atliktų šį darbą. Taip 
daroma jau šimtus milijonų metų: mėsa pati savaime nepasidaro gatava, 
todėl žmogus sugalvojo ugnį. Gimsta per daug žmonių, todėl jie yra me- 
tami į ugnį. Kai ugnies pasidaro per daug, kažkas atidaro mėsinę. Štai 
kaip, pasikviesk žmonių iš lauko, kad jie už tave atliktų visus darbus. 

Klausydamasis perdėtų Lamarato tauzalų, mėsininkas vis labiau gri- 
mzdo į liūdesį. Vieną po kitos kraudamas galvas ant trinkos, kad Lama- 
ratas galėtų jas paeiliui perskelti, šeimininkas bambėjo: 

— Keptos smegenys su česnaku, svogūnais ir žiupsneliu baziliko 
— klasikinis receptas, nuo tokio patiekalo ji gali liežuvį praryti, — tris 
kartus pakartojo jis Lamaratui. - Nagi paklausyk, vaikine: tie žmonės 
lauke nenori dvokti nelyginant avys, jei mieliau valgo kiaulieną, ir žinai, 
ką jie sako? Ogi kad taip yra pigiau, o ir padažas riebesnis išeina. Tiems 

lauke stoviniuojantiems žmonėms labai gerai moka už darbą, kad ir ko 
jie imtųsi. 

— Ko jie tuomet imasi? — pasidomėjo Lamaratas. 

— Rašoantraštes laikraščių straipsniams, vieną po kitos,jas atbarškina, 
apsvarsto ir pasveria, apspardo ir nugludina, brošiūruoja ir laužo ledus, 
įvairiausias pasakas sugalvoja. Žiūrėk, — ir jis praskleidė savo darbinį 
kostiumą. 

Ką Lamaratas išvydo? Išvirtusį pilvą, ant kurio klaikiomis gotiškomis 
raidėmis su šokinėjančiais į visas puses užraitymais buvo ištatuiruota: 
PIENAS GERTI SVEIKA. 

— Prieš keliasdešimt metų tai buvo riebi straipsnio antraštė, — toliau 
kalbėjo mėsininkas. - Tikra nesąmonė, bet taip jie neblogai užkaldavo 
pinigą. Ir žinai, kas juokingiausia: tai sklinda į kitas šalis, o svarbiau- 
sia, sklinda tarp tų žmonių, kurie yra visiškai netinkami tokiam darbui, 
pavyzdžiui, tarp taksi vairuotojų. 

Mėsininkas atsikrenkštęs išspjovė skreplį ant perskeltos avies galvos, 
kurią vėl sugrūdo į plastikinį maišą. 

— Padažėliui, supranti, ką noriu pasakyti, ar ne. 

Sapnai, kas gi yra tie sapnai? Instinktai, sulėtėjusi kraujo apytaka, 
simpatiškas žmogeliukas aguonų grūdelių prikimštomis kišenėmis, tuos 
grūdelius žeria tau į akis, kviesdamas leistis į smagų nuotykį. 

Kas žino, atsiduso Lamaratas sapne: Eina laputaitė, nešasi nosinaitę, 
niekas neatspės, kur ji nosinaitę padės. Kaip tik tada maišas išslydo jam 
iš rankų. Numetu nosinaitę čia, numetu nosinaitę ten, ir kas tada: bėgi, 
patapšnoji kam per nugarą, skamba plojimai ir - namo. Taškas. (Bet 
sapne Lamaratas ir toliau bėgo pirmyn, nes nebeišmanė, kur nosinaitė, 
kur jis atsidūrė, kur visi kiti?) 

— Dabar užčiaupk srėbtuvę, kibk į darbą ir baik vyresniesiems akis 
draskyti. 

Šeimininkas kalbėjo šventą teisybę, nes iš tikrųjų negerai nuo pat pir- 
mos dienos laidyti liežuvį. Sulig tais žodžiais gatvės ištuštėjo — tiesiogiai 
proporcingai mėsininko maišų prisipildymo avių galvomis greičiui. Visą 
tą laiką rodėsi, kad makaulių srautui nebus galo. Vis daryti tą patį - nuo- 
bodus darbas, pagalvojo Lamaratas ir dar sykį apsivertė ant kito šono. 
Sulig kiekvienu kirvio kirčiu kaulai lėkė į šalis lyg sprogusios bombos 

skeveldros, palikdami rėžius ant sienos plytelių, kraujas varvėjo galvo- 
mis, kiaurai persunkė trinkelę, krešėjo Lamaratui ant rankų, skverbėsi į 
panages ir tekšeno ant grindų. Tačiau juk viskas vyko dėl kilnaus tikslo: 
jis tai darė karalienės labui. 

— Rytoj ji laukia svečių ir ketina juos pavaišinti ėriukų galvomis, 
— aiškino ponas Driupelmansas galvas vieną po kitos sprogdinančiam 
vaikinukui. 

— Ir vėl, - skėstelėjo rankomis mėsininkas. — O ji nemėgsta, pavyz- 
džiui, vitaminizuotų gėrimų, kišju riešutų ar ko nors panašaus? Juk kur 
kas gardžiau valgyti, kai pajvairini racioną, be to, žinote, kaip yra sako- 
ma: vienas ir tas pats maistas neišeina į sveikatą. 

Taip linksmai taukšdamas mėsininkas įteikė ponui Driupelmansui 
galvas bei sąskaitą Jos didenybei, kurios ji niekada nepamatys, nes at- 
siskaityti už kauliukus atėjęs žmogus, vos tik užvėręs krautuvėlės duris, 
sąskaitą suglamžė ir švystelėjo į nutekamąjį griovį. 

— Viso geriausio, — riktelėjo mėsininkas pavymui, — iki pasimatymo, 
perduokite Jos didenybei linkėjimų, skanaus... Niekada neišmanau, ką 
tokiais atvejais reikia sakyti. 

Šiam ponui išėjus, duris pravėrė keli nigeriečiai, pageidaujantys to- 
kios pačios porcijos — keleto galvų. Mėsininkas atrėžė ne, o Lamaratas, 
gramdydamas nuo rankų prikepusį kraują, nusprendė, kad atėjo laikas 
mesti šitą reikalą. Jis nusitraukė prijuostę ir išrėžė savo šeimininkui, kad 
šis gali eiti ieškotis kito darbininko. Ir kaip tik tuo metu, atleidimo mo- 
mentu, laikrodžiui mušant šešias, Lamaratas užtrenkė sau už nugaros 
sapnų pasaulio duris ir pabudo. 

Lamarato susapnuotoje mėsinėje stovėjo du sodo krėslai. Dauguma 
žmonių kavinės vidiniame kieme kėksojo sodo krėsluose. Priešais du- 
ris sėdėjo vyrukai iš pasienio miestelio E, kas tuštindamas arbatos, kas 
kavos, o kas gaiviųjų gėrimų stiklinaitę, — irgi sodo krėsluose. Taksistas 
taip pat kartkartėmis užšokdavo į kavinę. Pastaruoju metu vis dažniau, 
nes išklerusios medinės ir metalinės kėdės (pagaminta Alžyre) buvo 
pakeistos naujais plastmasiniais sodo krėslais. Tuose krėsluose dryb- 
sojo tamsaus gymio vyrai, atkakę čia iš tolybių tam, kad persikeltų į ki- 
tus kraštus, kuriuose ketino imtis prekeivio verslo. Jie ketino ten, tose 
šalyse, pradėti parsidavinėti patys kaip praktinę vertę turinčios prekės: 
kaip asbesto gramdytojai, kaip diržų prekeiviai mugėse, kaip moteriškų 

apatinių drabužių, sportinių kostiumų ir kontrabandinių cigarečių (Ca- 
sawinstonbest) iš Čekijos pardavėjai, kaip parduotuvių vitrinų maneke- 
nai, pastatyti už stiklo tam, kad būtų į ką paleisti rutuliuką (iškiši liežuvį 
ir seilėjiesi), kaip šokėjai, kaip rankinių vagys, kaip prekeiviai beisbolo 
lazdomis, kaip durininkai, kaip dar galai žino ko darbininkai (savaime 
suprantama, išskyrus laikraščių antraščių sudarinėtojus). Mersedeso 
(importuotas iš Belgijos) vairuotojas mintinai mokėjo pasakojimą apie 
žmogų, kuris paliko savo lėlių namelių ir iškrapštyto iš nuorūkų tabako 
kraštą, vildamasis svetimoje šalyje pradėti naują gyvenimą, tačiau, deja, ką 
jis ten sutiko — savo veidrodinį atspindį, besiverčiantį smeigtukais, turintį 
ypatingus gimnastikos batelius, o ant pečių — dar ypatingesnę galvą, 
gyvenantį lėlių namelių apsuptyje, iš profesijos — riestainių pardavėją. 
Milžiniška žmonių minia paliko didžiulį kraštą, pilną lėlių namelių, kad 
kažkur kitur imtųsi pardavinėti smeigtukus ir blynus. Smeigtukus tam, 
kad šie galėjo žmonėms praversti, o blynus dėl to, kad juos su grietinėle 
nepaprastai mėgo žavios merginos. „Kaip pirštu į akį, - dingrelėjo Ka- 
lidui Pakelės Skardinei, - Mozė (tą akimirką atsiraugėjęs automobilyje 
ir pridūręs: „Ilovemybeer“) yra vienas iš jų: pakeliui į savo laimę, pake- 
liui pas begalę merginų. Kam Mahometui eiti pas kalną, jei kalnas pats 
gali ateiti pas Mahometą? Neapmuitintas ir patogiai supakuotas. Ir vis 
tiek, ir vis tiek, apsižvalgęs aplink save regi satelitines antenas ir žaliuzes, 
„Pepsi Colos reklamas ir maksi sijonus be diržų, vaikštinėjančius palei 
turgaus prekystalius, kremus ILIKEYOU ir šokoladinius ledus vietoje 
prancūziško batono su tunu. Nieko naujo po saule.“ 

„Nesuprantu tų žmonių, — toliau mintijo Kalidas, - nesuprantu tų 
žmonių, kurie palieka namų židinį tam, kad kažkur kitur... liktų tokie 


patys. 


Lamaratas kartu su prilipusiu prie jo šono dėdule mostelėjo Kalidui- 
ar-kuo-jis-ten-vardu. 

Atminčiai atgaivinti: mane vadina Kalidu, esu kilęs iš kaimelio, įsikū- 
rusio aukščiau už jūsiškį, užsiglaudusio kalnų viršukalnėje, iš ten, kur 
gruntas raudonas, o tu, neištikimas Ivojenos sūnau, ar tik nesi gimęs kal- 
no papėdėje, žemėje, kur teka vanduo ir viešpatauja žaluma? Kur nepa- 
tenka vanduo, ten nesimėto sudilusios automobilių padangos ir tuščios 
skardinės nuo mielių drožlių su išpieštu kepėju, traukiančiu su liže iš 

krosnies kepalą duonos? Tokių šiukšlių nesimėto ten, jūsų slėniuose, jas 
dėl karšto oro sugraužia erozija? Tokių kaip suskilę bombotai ir suga- 
dintos keptuvės? Tu, vaikine iš šiaurės, esi kilęs iš krašto, kurio žemė 
pati pasirūpina žmonėmis, todėl niekaip negaliu suprasti, kodėl ją pa- 
likai? Pažįstu tavo tėvą, tad nėra ko čia aiškinti: „Iai ne aš sugalvojau 
iškeliauti . Tau nederėtų kalbėti apie pražiopsotą šlovę. Tavo tėvas taip 
pat mokėjo žaisti „Laiprelius' ir buvo čia nepralenkiamas: savo nedidelia- 
me žemės sklypelyje, ten, slėnio apačioje, tarp šaltinio ir granatmedžių, 
tarp vynuogių, bulvių ir svogūnų, jis žaisdavo „Laiptelius. Vynuoges ir 
svogūnus galima valgyti su duona — duona, kurią tavo tėvo motina ke- 
pdavo iš konservuotų mielių drožlių. Bulves reikėdavo virti, kepti alyvų 
aliejuje „Krisral“. Kartais prie bulvių pasitaikydavo valgyti ir mėsą. Tik 
kartais, nes mėsa būdavo brangi, o ir nusipirkti jos ne visada nuskildavo. 
Ten aukštai, raudonoje žemėje, palei kelią, vedantį į pasienio miestelį 
E, gyveno mėsininkas, iš varžytynių pardavinėdavęs garuojančias jaučių 
kepenis. Tavo tėvas taip pat kartkartėmis ten užsukdavo pakeliui iš 
mečetės, po maldų nėra nieko geriau, kaip prisiryti ir išsišikti. Jis lankė 
šalia greitkelio stūksojusią mečetę, taip, tą pačią, stovėjusią netoli kal- 
vio, kausčiusio arklius. Jūsų kaimelis irgi turėjo savo mečetę, ar žinojai, 
bet tėvas ten nesilankė. Dar žinau, kad vieną kartą motina į ją nusivedė 
tave. Kiek tau tada buvo? Kokie treji metukai. Kad visam likusiam gyve- 
nimui nuvytų piktąsias dvasias ir išguitų baimę, ji tave ištepė geltonų 
žiedadulkių turinčio augalo sultimis. Paskui jaunoji moteris įsivedė tave 
į ištuštėjusią mečetę ir liepė sukalbėti pirmąją maldą tavo gyvenime. Tie- 
siog neįtikėtina, kaip tu bliovei. Taip rėkei, kad motina vėl turėjo išvesti 
tave laukan. O dabar tu stovi priešais mane, dvidešimtmetis vaikinas, ir 
nori sugrįžti atgal į kaimą, skundiesi savu kraštu. 

Išskyrus ant suoliukų lauke bei kavinėse sėdėjusius negrus, niekas 
miestelyje E. negirdėjo taksisto mintijimų. Jis priėjo prie durelių ir jas 
užtrenkė. 

— Štai taip, dabar uždarytos! 

Taksistas norėjo pasišnekėti su Lamaratu apie jo atsiradusį dėdulę. 
Į automobilį įgrūstas dėdė įsikišo nykšų sau į burną ir akimirksniu 
užmigo. Garsiai knarkdamas ir čiulpdamas nykštį, jis kiurksojo ant 
užpakalinės automobilio sėdynės. Žvelgdamas į tą didelį vaiką Kalidas 
Pakelės Skardinė pasmalsavo: 

— Iš kur tu jį ištraukei? Suprantu, kad radai Meliliare, bet miestas juk 
didelis, kuriame Meliliaro užkampyje tiksliai? Papasakok smulkiau. 

Bet ką Lamaratas galėjo papasakoti? Kad nuvažiavo į Meliliarą, į 
konkrečią vietą, kur jį apsupo medžiai ir dekoratyvinės vejos (stangri 
žolė, žali stiebai tarsi plieno ašmenys, rodės, galėtum jais taip tobu- 
lai pusiau perpjauti ėriukų galvas, kad net karalienė būtų patenkinta: 
jokių skeveldrų, gražios, lygios puselės). Toliau Lamaratas turėjo eiti 
vadovaudamasis instrukcijomis. („Tas namas už miesto parko, o parkas 
driekiasi palei Ispanų aikštės pakraštį. Perkirtęs parką, atsidursi šalia 
nediduko kiosko, vieno tokių, kuriuose prekiaujama saldumynais, „Mar- 
Iboro“ cigaretėmis bei ledais, ir voila, tavo ieškomas pastatas, paprasta 
kaip dukart du...'— išpyškino kažkoks nuparkėlis, ištuštindamas arbatos 
stiklinaitę.) Dėdė išvirto iš kavinės — „LOLITA“ kabojo užrašas metų 
metus nedegančiomis neoninėmis raidėmis, Lo-li-ta, tos užgesusios 
raidės vaikinui niekada neišsitrins iš atminties. (Jau vėliau, sėdėdamas 
taksi automobilyje greta Mozės, kuris vis besdavo jam pirštu į šoną, o 
paskui kikendamas nusisukdavo, Lamaratas niekaip neįstengė sudėti tų 
raidžių į žodį, jos teliūskavo pirmyn atgal jo galvoje, šešios raidės, iš kurių 
dvi buvo tokios pačios.) Lamaratas nepamirš dar vieno dalyko — moters, 
kurią laikė dėdė, vienos iš Lolitos merginų, — tai Lamaratui atrodė labai 
svarbu. 

„Katiša, Katiša! — norėjo sušukti Lamaratas, išvydęs ją ir rankas, jo 
rankas, nuo kapstymosi Ivojenos svogūnų lysvėse sudiržusiais pirštais, 
grabaliojančiais tarp putlaus kūno ir (bent jau dėdė vylėsi) švelnios sielos, 
spaudžiančiais tą vietą, kur užsimezga ir gimsta gyvybė, o gal truputėlį 
aukščiau, galų gale bene svarbu. Ir tada vaikinui šovė į galvą mintis: jeigu 
čia „Lolitos baras, o ji - „Lolitos mergina, tai tada jie neabejotinai eina į 
„Lolitos“ viešbutį „pasilolitinti“. 

Bet paklausyk, žmogau, kodėl tuomet nesurikai „Lolitos“ dėdei ir 
jo atributui: sustok, įsakau tau meilės vardan, ir keliauk atgal pas sa- 
vo būsimąją žmoną. Kodėl neiššokai jam prieš akis ir nesulaikei nuo 
pražūtingo ir nuodėmingo žingsnio? Deja, pagalvojo Lamaratas, deja, aš 
nė piršto nepakrutinau. Stovėjau kaip įbestas ir tylėjau. Iš tikrųjų turėjau 
pasielgti taip, kaip man keliaujant per Meliliarą patarė pusbrolis: 

— Jeigu dėdulę užklupsi bare, pažvelk į jį graudžiai graudžiai, kaip 
šuo, laukiantis savo jovalo davinio iš skardinės, ir pasakyk, kad jam laikas 


111 


namo, ar ką nors panašaus — tik žiūrėk, kalbėk taip, kad niekas kitas 
negirdėtų, nes kitaip ten visi greitai žinos, kad tavo tėvas ir visa šeima 
siaubingomis aplinkybėmis prarado gerą vardą — jei viskas bus gerai, jis 
grįš su tavimi. 

— O kas, jeigu jis nenorės manęs nė girdėti? Kas tada, o visažinis 
pusbroli, sau turtus kraunantis iš pūkuotų kaftanų ir smirdinčių 
piniginių? 

— Tada, - atsakė jam Nadorpo orakulas, — tada tu, tavo tėvelis ir 
toji mergelė įklimpsite į mėšlą iki ausų. O dabar keliauk ir palik mane 
ramybėje. 

Ir Lamaratas iškeliavo, ieškojo, bet nieko nelaimėjo („Tai jeigu šitai 
taip svarbu, po velnių, kodėl negali įsikalti į makaulę, vaikine, kad tik vie- 
na yra reikšminga: pergalė arba pralaimėjimas, o prieš ką, tai jau neturi 
jokios reikšmės, — būtų pasakęs šlubis), o dabar sėdėjo automobilyje, 
šokinėdamas aukštyn ir žemyn ant sėdynės, pakeliui į Ivojeną, nelygi- 
nant ir tikrovėje jis kočiotųsi pirmyn atgal didelėje mėšlo krūvoje. O 
mintys jam nedavė ramybės: 

Reikėjo kažką pasakyti, ką nors. Jis tikrų tikriausiai nuėjo padaryti 
pats-žinai-ką... Dabar jis nevažiuos, dabar paleidai jį iš nagų, kas dabar?... 
Ji buvo kaip tik ta mergina, apie kurią kalbėjo pusbrolis, ta pati, kurią 
išvydęs šoko pro duris... Ar ji tai padarytų už pinigus, ar padarytų gerai, 
ar norėtų tai padaryti su tavimi, ar tu norėtum tai padaryti su ja?... Ne 
ne, šalin, mintys, nebekankinkit manęs daugiau, ak, ta kvaila galva, pilna 
bulvarinių skaitalų! Sprendžiant iš ryjančio dėdulės žvilgsnio, jis jos ne- 
paprastai geidė... Ar jos nagai buvo lakuoti, ar ji avėjo aukštakulnius?... 
Juk tai buvo raudoni bateliai, tiesa?... O kas slėpėsi toje prikimštoje 
rankinėje: skara maldai, vyriškos trumpikės, tepalas?... Tai netiesa, jie tik 
nuėjo šnekučiuotis, jis norėjo su ja pasikalbėti, paaiškinti, kad toliau taip 
nebeišeina, kad jis iškeliauja... Tu likai stovėti užsiglaudęs už medžio, tu 
išsigandai, buvai sukrėstas kaip dar niekada gyvenime ir nieko nedarei; 
veltui motina buvo tave nusitempusi į mečetę, o tėvas veltui pasiėmė su 
savimi į Nyderlandus, veltui penėjo tave veršienos karbonadais, veltui 
pirko tau drabužius, supranti mane ar nesupranti, ir veltui leido tave į 
Korano mokyklą, ir veltui šukavo tau plaukus, štai ir išaugai veltėdis, jei 
būtum tapęs nors „Laiptelių“ lošėju, tai bent jau atrodytų, kad tavo nei 
šioks nei toks gyvenimėlis duoda kažkokios naudos... 

Veltui plius veltui lygu veltui. Jis dėbtelėjo į Kalidą ir suburbėjo: 
- Jeigu supranti, ką noriu pasakyti, tai kaip žaibas dumk namo. 


Kelios dienos prieš tai, kai didžiuliai smūgiai ėmė kristi Lamaratui 
ant galvos, tiksėjimu atsiliepdami Kalido pakaušyje, kelios dienos iki 
juodžiausios vaikino gyvenime dienos jam teko mieste susipažinti su 
žmogumi, vardu Amuniras, visų pravardžiuojamu šlubiu. 

Amuniras prekiavo „(OMO“ skalbiamaisiais milteliai bei higieniniais 
paketais. „Bet prašyčiau jo nevadinti šlubiu, — perspėjo senelė, nusiun- 
tusi Lamaratą į pelių ir žiurkių nuodais prekiaujančią krautuvėlę kitapus 
gatvės. Ioje krautuvėlėje vienas didžiausių visų laikų „Laiptelių“ virtuozų 
vaikinui šį bei tą papasakojo apie jo dėdę ir puse lūpų tarp žaidimų kau- 
liuko metimų pašnibždėjo apie jo nešvankias išdaigas. 

Amuniras pažinojo Lamarato tėvą. 

— Tavo tėvas — tikras pagyrų puodas, sukčius, jis žinojo, kad nereikia 
vargšės mergaitės už jo leisti, kuo puikiausiai žinojo. Klausyk, egzistuo- 
ja tik dvi absoliučios gyvenimo tiesos: pirma, geriau niekada neturėti 
su moterimis jokių reikalų (kalbu nevienaprasmiškai) ir, antra, boba iš 
ratų — ratams lengviau. Tai yra vienintelės dvi tiesos, ir žinai, iš kur jų 
išmokau? Nagi, spėk. 

Lamaratas spėliojo ir spėliojo, tačiau niekaip neįminė. 

— Iš žaidimo, man tai pasakė kauliukai: kuo dažniau juos ridenu, tuo 
dažniau patiriu įžvalgas, kuo daugiau žaidžiu, tuo mažiau plepu, tuo 
laimingesnis esu. Pažvelk į mane: esu bjaurus, pats žinau, net senos bo- 
bos deda į kojas mane išvydusios. Žinau, vaikštau raišuodamas, todėl 
net ir norėdamas jų nepavyčiau, — tai man buvo įkalta į galvą dar prieš 
išmokstant vaikščioti. Tačiau aš turiu Dievo dovaną, kurios neturi kiti: 
moku žaisti ir su kiekvienu kauliuko metimu man atsiveria neišdildoma 
tiesa. Aš dažnai girdžiu sakant: tai, ką tu darai, gerasis garbusis Amu- 
nirai, yra neteisinga. Taip kalba draugai, po tokių žodžių kaip supuvę 
obuoliai nukrintantys nuo mano obels, jie suokia saldžiais balsais ir spo- 
kso gyvatės akimis: „Lošimas bei kauliukai yra velnio pramanas, tau tai 
kenkia, išsižadėk šios nuodėmės, Amunirai, nes nėra tokio lošimo, kurį 
Dievas būtų leidęs žmogui . „Tuomet aš renkuosi kitą dievą, — atrėžiu 
tokiems draugams. „Tai tau nepadės, Amunirai, nėra tokio dievo, ku- 
ris atleistų tą tolydžio vis nuobodžiau atrodantį kauliukų kratymą ir 

ridenimą. Amunirai, tu sėdi duobėje, tau tetrūksta tik negesintų kalkių. 
Mesk viską ir išvengsi didelės kančios. Tuos kalės vaikus išspyriau iš savo 
gyvenimų. Tas vadinamasis fokus pokus Shitan, kuriuo gąsdinate, man 
tik į naudą, nes jeigu pačisis yra šėtono pramanas, aš mielai keliuosi pas 
jį, taigi palikit mane su visais velniais ramybėje“. 

Panašiai šventvagiškai burnodamas šlubis užbaigdavo kiekvieną 
pokalbį su Lamaratu. 

— Dabar leisk man lošti, o pats eik išsimaudyti po dušu ar ką, atrodai 
suprakaitavęs. Beje, gerasis garbusis Lamaratai, Prastai Apsirengusiojo 
Minaro sūnau, ar meldiesi? 

— Ne, o ką? 

— Ei, nemėgink manęs apmauti, tokius kaip tu kiaurai permatau: tu 
nesimeldi, niekada nesimeldei, o jei kada ir mėginai, tai taip ir liko tik 
mėginimas. 

— Na, rodos, - išsižiojo iš nuostabos Lamaratas, išgirdęs tokius Amu- 
niro Atsivertėlio žodžius.—- Nors niekuomet apie tai nesusimąsčiau, 
žinoma, mokiausi melstis Korano mokykloje, be to, kartą pamėginau ir 
praktiškai, bet ilgainiui įgūdžiai užsimiršta, supranti... 

— Žinoma, kad suprantu, pačisis man viską pasako, tavo kūnas pa- 
siduoda erozijai, sunkiai erozijai. Nagi, pralinksmėk: žaibo greitumu 
dumk į mečetę ir pamėgink pasimelsti, išvaryk tuos žalčius iš savo kūno 
ir dešimt kartų garsiai surik: nėraniekokasbūtųdidingesnisuž Iave. Na, 
lėk ir sušuk taip garsiai, kad net aš tave išgirsčiau. 

Tik pažiūrėk, koks smarkuolis. Tas vyrukas dar mane mokys, tas pats, 
kuris save Antikristo sekėju vadina, tas mūsų supermonopolistas. 

— Jei gerai suprantu, pats pastaruoju metu ne itin meldiesi. 

— Ak! Tavo pastangos apjuodinti mane tokios nevykusios, kad aš net 
nesivarginsiu į ja atsakinėti. Galiu pasakyti tik viena: niekam nebepri- 
valau melstis. Tavo siela eroduoja, bet jei tik panorėsi, galima, pakanka- 
mai pribarsčius sėklos, išauginti ką nors gražaus. Mano atveju viskas 
absoliučiai kitaip, mano žemės išplauta, nebeturiu podirvio, liko tik 
lošimo kauliukai ir retkarčiais pasitaikančios mangų konservų skardinės, 
jau sakiau, net senos bobos nenori manęs matyti. 

Buvo sunku neprarasti kantrybės klausantis šito atskalūno, taigi La- 
maratas pasuko namo, atsigulė į lovą ir kiek vėliau tą popietę pamėgino 

melstis ar panašiai, melstis gerajam Dievui, kažkam didingesniam už 
Eifelio bokštą, septynis pasaulio stebuklus ir Pasaulio prekybos centrą 
kartu sudėjus, didingesniam nei tobulas lošimo kauliukų valdymas ir 
panašūs dalykai. 

A propos: jam nepavyko. Įpusėjus antrą maldą Lamaratui prieš akis 
stojo tūkstančiai šlubavimo būdų. Lamaratas pradėjo taip kvatotis, kad 
nutilo tik susigrūdęs į burną maldų kilimėlio kampą ir jį sukandęs. 


Kaip jau sakiau, viskas klojasi gerai, kol staiga susiduri su krumplia- 
račiais ir dantračiais, besisukančiais į priešingą pusę ir demonstruo- 
jančiais atsirandančius nebeužtaisomus plyšius, kol saulė pakimba taip 
aukštai, kad pradeda viską deginti, maisto kainos kyla, o įsibaiminę 
žmonės dėl kiekvieno mažmožio sumurmena po trumpą maldelę. 
Įpročiai, kurie prilimpa, ypač kai suklestėjimo laikotarpiu gali sakyti, kad 
už visą šitą gerovę iš dalies turėtum dėkoti toms trumpoms maldelėms 
ir todėl į jas reikėtų žiūrėti pagarbiai. Tai vadinama prietarais — kodėl gi 
ne. Žodžiai ateina automatiškai — tai Lamaratas pastebėjo įsėdęs į taksi 
ir važiuodamas iš E. į Nadorpą. 

Šį kartą kitos automobilio sėdynės neliko tuščios, į taksi suvirto 
visa šeimyna, kurios galva ties kiekvienu posūkiu dalijosi vis kitu sa- 
vo beprotiško gyvenimo epizodu, kiekvieną jų palydėdamas trumpu 
bismillab, kad suteiktų daugiau svarumo savo žodžiams, ir buvo gerai 
girdėti, kaip jo žmona kiekvieną sykį pritariamai sukriuksi, o paskui vėl 
susigrūda į burną skaros kampą. 

— Kai gyvenau Libijoje... O, brolau, reikėjo ir tau tuo metu ten būti, 
— palaikė pokalbį gerasis žmogus vešlia barzda ir kietai prikimštu pilvu, 
kuris įpusėjus kelionę pradėjo groti maršus, bent jau taip jis sakė. 

— Nagi, pasakok toliau. 

— Kai gyvenau Libijoje... Ak, mielas broli, kokie laikai buvo... 

— Kalbi apie Libiją, Tripolį, atidėtus skrydžius, smėlio dėžes ir naftą, 
sidi hajji? 

— Apie tą pačią šalį ir kalbu, ten aš dirbau, na, šiurkščiai sakykim, 
maždaug nuo tada, kai ištiko naftos krizė, daugmaž iki žemės drebėjimo 
Meksikoje. Gerai buvo ten gyventi, o ką turiu omenyje sakydamas „ten, 
broli, gerasis garbingasis žmogau, tuojau tau paaiškinsiu... 

— Palauk! Leisk, aš už tave, gerasis sidi hajji, pabaigsiu: tai reiškia 
daug ir riebaus maisto, keptas ožkas, kariu pagardintus ryžius ir olialia 
ant kiekvieno kampo? 

— Kaip Dievą myliu, kaip Dzeusą, kaip kažin ką, tu gerai informuo- 
tas! Kad ir kaip ten būtų, dirbau naftos kompanijoje... Tais laikais, bro- 
lau... mus kas rytą iš viešbučio į rafinavimo fabriką veždavo paniuręs, 
arogantiškas autobuso vairuotojas, liberietis, ir tegul Dievas bus liu- 
dytojas... 

Jį pertraukė vairuotojas: 

— Leisk spėti, kol nepriartėjau prie kito posūkio: tas nutukėlis bu- 
vo arogantiškas, toks arogantiškas, kokie gali būti tik tokie nusipenėję 
pasipūtėliai kaip jis, ar tiesą sakau, sidi hajji? 

— Hm, neblogai. Šiaip ar taip, beveik neprašovei... Tačiau ką aš dar 
norėjau pasakyti: o, koks jis buvo arogantiškas, kai panašūs veidmainiai 
pučiasi nelyginant povai, atrodo, tarsi jie būtų išradę ugnį, ratą ir valymo 
priemonių reklamą vienu kartu! Kad ir kaip ten būtų, ką aš norėjau pa- 
sakyti, brolau, tai... 

— Aš klausau, brangusis sidi hajji, - paskatino vairuotojas ir, sukda- 
mas į Nadorpo pusę, akies krašteliu dirstelėjo į Lamaratą. 

— «ką norėjau pasakyti: visur, kur man teko buvoti — piligriminėje 
kelionėje, Libijoje, Azhare, Egipte... — jie kur kas anksčiau suprasdavo, iš 
kur aš, nei aš susigaudydavau, iš kur jie, jie taip pat tiksliai žinojo, kaip pri- 
versti mane pasijusti nevisaverčiu — pritari man, brangusis broli, ar ne? 

— Žinoma, sidi hajji, kuris esi antra tiek vyresnis kaip aš, tavo žodžiai 
skamba mano ausyse kaip krištolo skaidrumo išmintis, ir, be to, šiais 
laikais supratingas žmogus yra aukso vertės. 

— Hm hm,tikra tiesa. Bet, kaip žinai, auksas yra baram, o beje: juk tu 
neapsidraudęs, ką? Draudimas irgi neleistinas, tai siaubingas baram, fui, 
fe, h — būk atsargus, vaikine. 

— Nusiramink, sidi hajji, nusiramink, nedarysiu nieko, kas galėtų tave 
bent akimirką nuliūdinti, tikrai ne! Bet tu kalbėk toliau, sidi hajji, tavo 
pasakojimas kaip reta jaudinantis. 

— Kaippirštuį akį, na,o toliau noriu pasakyti, kad tu dar negirdėjai blo- 
giausios pasakojimo dalies. Nespėdavai su savo kraštiečiais marokiečiais 
nė pora žodžių persimesti, kai toks turbanas išdygdavo šalimais ir pak- 
lausdavo, kokia čia prasčiokų kalba kalbėjomės, o visiškai blogai būdavo, 

jeigu šnekėdavome Ivojenos tarme, ojojoj, tuomet tų valkatų absoliučiai 
niekas negalėdavo sustabdyti: jausdavomės kaip pakelės žolė, kurią min- 
do kas netingi, supranti, ką aš, dvigubai-už-tave-vyresnis, noriu pasakyti, 
ar nesupranti, brangusis broli? 

— Tu visiškai teisus. 

Vairuotojas vėl pasuko į kairę ir priešais akis atsivėrė Nadorpas - mi- 
naretas, plytos, pageltusi žolė, - žemyn besileidžiančio kelio pabaigoje 
šviečiantis kaip nešvarios vatos gumuliukas. 

— Brangusis hajji, ką galiu pasakyti apie anuos laikus, apie šiuos laikus, 
apskritai apie šitą kraštą... - (jie galėtų nesustodami pliurpti apie Ivojeną 
ir kupranugariais atjojančias pif paf puf tetules) — ... mažiau nei už poros 
šimtų kilometrų nuo čia gyvenantys žmonės mus vadina idiotais, taip 
manančių ten tiek daug, kad aš jau pats pradedu virsti idiotu. 

— Smagu girdėti, kad mūsų mintys sutampa. Širdis dainuoja kaskart, 
kai tenka keliauti su tokiu nuovokiu žmogumi kaip tu, beje, tarp mūsų 
šnekant, panašu, kad aplinkui pratrūko tradicijų neigimo epidemija; kad 
ir kur eitum, matai, kaip iškerojęs pavydas tarp mūsų krašto žmonių, tie- 
siog neįtikėtina, retkarčiais pats susimąstau, kodėl, vardan Dievo, dėviu 
dželabą, o mano rankos laiko rožinį? Taip, panašūs klausimai kankina 
daugiau tokių žmonių kaip aš, ir dabar, kai mūsų kelionė jau į pabaigą, 
klausiu tavęs: kodėl kaip tik mes turėjome tiek daug pranašų? Nagi, at- 
sakyk, jei žinai, mano brangusis gerasis broli. Atleisk man, jeigu min- 
tis reiškiu kiek įžūlokai, turiu galvoje Mozę, Jėzų, visą pulką kitų, virš 
kurių lyg gražiausias karūnos deimantas spindi mūsų vienintelis, tikrasis 
Mahometas, tegul bus pagarbintas Jo vardas, jeigu galiu taip nekukliai 
paklausti, te Dievas man atleidžia, taigi ar žinai, kodėl jų tiek daug? 

— Puiku, kad esi nuoširdus, sidi hajji, bet aš, paprastas taksistas, 
nežinau atsakymo į tokį sudėtingą teologinį klausimą, atleisk man, bet 
gal reikalus pataisytų pritaikyta nuolaida už kelionę. 

— Nuolaidos neatsisakysiu, — nušvito hajji veidas, bet tuojau pat vėl 
apniuko. — Ir pridursiu, kad visa, ko mums, žmonėms reikia, tai gero 
botago ir pagalio, kad galėtum tuo pačiu metu abiem pliekti. 

Po šių žodžių trumpam įsivyravo tyla, o Lamaratui šovė į galvą min- 
tis, kad jis atsidūrė juodojo humoro komedijoje. 

Netikėtai hajji savaime ir niekieno neraginamas išsitiesė sėdynėje ir 
leidosi kaip pamišęs malti liežuviu: 

— Aš jums kai ką prisipažinsiu, iš tikrųjų prisipažinsiu, — ne, ne 
tai, kad banke turėčiau pasidėjęs milijoninį kapitalą, tai visi ir taip žino, 
net irjūs, taksistai, labai sumaniai leidau šiai paslapčiai prasiskverbti pro 
savo namų sienas, ne, noriu jums prisipažinti štai ką: kartais pats sau 
susimąstau, kad būtų buvę geriausia, visų geriausia, jeigu būčiau gimęs 
žydu, ir pageidautina, kad... kaip vadinasi tas miestas... Niujorke, tik pa- 
galvokite, kokią galią jie ten turi, gerai, Amerika, tegul ji kur skradžiai, 
remia žydus ir jie, tas gyvačių lizdas, toliau laimingai veisiasi, jų kibucų 
visur pilna, medžiai lūžta nuo apelsinų ir vynuogių, ir „Pepsi Colos', ar 
kaip jie tą velnio gėrimą vadina. 

Taksistas išsprogino akis ir tylutėliai suvapėjo: 

— Kad tave kur plynios, mano automobilyje sėdi koraysbely, stabmel- 
dys. 

Tačiau hajji jautėsi dar nepakankamai pasakęs: 

— Norite daugiau įrodymų? Paimkite bet kurį žemėlapį, dauguma jų 
pagaminti Vokietijoje, bet sako tiesą, be to, patys žinote, ko tie vokiečiai 
žydams prikrėtė, o patys laiko mus žemesniais už juos, bet kuo aš bai- 
giau — paimkite žemėlapį ir atidžiai patyrinėkite Vidurio Rytus: žemė 
sausa kaip parakas, net kaktusai ten neauga... išskyrus mažą suknistos 
žemės lopinėlį - mūsų Palestiną, ją žydai pavertė superžeme! Ar supran- 
ti mane, broli, žinoma, kad supranti, aš neinu už žydus, Hitleris padarė 
gerą darbą, dabar telieka laukti kito, panašaus į jį, bet kartais beprotybės 
akimirką aš susimąstau, kad būtų buvę geriau, jei mes būtume pasiųsti 
į dujų kameras: dabar tvirtai stovėtume ant kojų, gautume iš Amerikos 
kapšus pinigų, kurių nebereikėtų keisti į naikintuvus ir „Pepsi“ ar „Coca 
Colą, ir gal kiek mažiau riestume nosis, jeigu supranti, ką turiu galvoje, 
bet žinoma, tu juk supranti... 

Tikras stebuklas, taksistas, nežiūrėdamas į galinio vaizdo veidrodėlį, 
kurį pagal madą laikė apsuktą, gebėjo matyti, kas dedasi jam už nu- 
garos, ir klausytis šnekančio vyriškio monologo nežiūrėdamas jam į 
veidą. T4 penktadienio popietę, nuo tos akimirkos iki pat Lamaratui 
išlipant stovėjimo aikštelėje Nadorpe, automobilyje stojo tyla. „Šitie 
žmonės — išsiritęs iš taksi ir sumokėjęs už kelionę, pagalvojo Lamara- 
tas, — yra šventieji, savo namų grindis jie plauna su „(OMO“ milteliais, 
geba vienu kartu suryti dešimtis kaktusų vaisių ir jiems neprireikia vi- 
durius laisvinančiųjų, o iš vestuvių puotos jie išeina net neatsisveikinę. 


118 


Ir dabar aš priklausau šitam klubui: „Holokausto pagal vietos kurpalį 
besiilginčiųjų asociacijai. 


„Saulė vis dar nenori leistis, - atkreipė dėmesį Pastabusis, išlipęs Na- 
dorpo mieste iš automobilio, tolyn nuvežusio užgaidų keleivį. Lamaratas 
klaidžiojo gatvėmis, ieškodamas kelio, vedančio pas jo pusbrolį, galbūt 
žinosiantį, kur ieškoti dėdės. 

Tiesiog neįtikėtina, kiek galima mieste pamatyti šliaužiojančių gyvių: 
tarakonų, asilų, arklių, prie viso to prisidėjo dar vapsva, kuri, zvimbdama 
aplink galvą, lydėjo Lamaratą kiekviename žingsnyje. Jeigu Lamaratui 
būtų po ranka pasitaikęs akmuo, jis neabejotinai būtų jį sviedęs į vapsvą. 
Vaikinui kažkodėl atrodė, kad užmušti vapsvą turėtų būti lygiai taip pat 
sunku kaip ir katę. Katės stambesnės, bet šventesnės, vapsvos mažesnės, 
užtai pavojingesnės — balansas lygus nuliui. 

Žmogus, Lamaratui miesto viduryje parodęs kelią pas pusbrolį, buvo 
vardu Amuniras: bebaigiąs trečią dešimtį, žydrų akių, raudonų, šiurkščių 
kaip šiaudai plaukų ir su didžiuliu apgamu ant nosies galiuko, kitapus jų 
naujojo namo Nadorpe laikęs krautuvėlę. Tą akimirką, kai Lamaratas 
įžengė į vidų, Amuniras kaip tik išlošinėjo prieš save patį: 

— Ar nematai, kad žaidžiu? Palik mane ramybėje. 

Jis risdavo iš aukštai, risdavo iš žemai, bet visų pirma jis ritinėdavo la- 
bai dažnai, taip dažnai, kad jie — trys broliukai ir trys sesutės, kurių viena 
jau buvo santuokinio amžiaus — jį praminė Pamišusiu Lošiku. Amuniras 
Švaistūnas, Pakvaišėlis, Sukutis. 

— Su tais savo žaidimais, jaunikaiti, tik laiką iššvaistysi, jie neatneš nei 
pinigų, nei žmonos, nei pagarbos, - kartą susigraudinusi pasakė jo moti- 
na. — Ko tu nori pasiekti? Tie žaidimai niekam tikę, mesk juos ir geriau 
pamėgink iškišti ana tuos skalbimo miltelius. 

Tačiau Amuniras nemetė lošti ir nepardavė nė vienu pakeliu miltelių 
daugiau, tačiau jo verslas, kaip ir anksčiau, ėjo nelyginant iš pypkės: 

— Kiek aš parduodu? Ak, iš ryto daugiausia, apie pietus kiek mažiau, 
vakarėjant užsuka dar pora pirkėjų. 

Ir patarė motinai: 

— Paklausyk manęs atidžiai: mažiau aušink burną, mieliausioji motu- 
le, lošimas — tai vienintelis dalykas, kuris man sekasi, ir, beje, gerai! 

Ir vėl jam iškrito šešiakė — oplia, dar vienas „raudonas namas ! Į 
žaidimą prieš save patį Amuniras kibdavo kasdien, vos tik atidaręs 
parduotuvę, — o dirbo jis septynias dienas per savaitę, — nuo aštuntos 
valandos ryto iki dešimtos vakaro jis žaisdavo „Laiptelius“ neįtikėtinu 
greičiu: lenta gulėdavo ant prekystalio, o ranka taip lakstydavo nuo 
spalvingų hgūrėlių prie kauliukų, lyg ją būtų vaikiusis širšė. Sustatomos 
aštuonios figūrėlės — ketvertas raudonų ir ketvertas geltonų — ir prie 
žaidimo. Nepaisydamas savo broliukų bei sesučių maldavimų („Ak, 
prašau, tik vieną partiją, ir aš nupirksiu dar vieną maišą „OMO“. Nagi, 
žmogau, nebūk pašlemėkas!' ), jis atsisakydavo žaisti su kitais. 

— Paaiškinti labai paprasta: bet kuriam iš jūsų aš esu tiesiog per geras, 
per stiprus priešininkas. 

Jis jautėsi diplomuotu „Laiptelių“ žinovu ir nenorėjo nusileisti iki to- 
kio lygio, kad loštų su kitais. Beje, reikėjo pripažinti, — tai jo broliukai bei 
sesutės ir darė, - kad Amuniras buvo teisus. 

— Žaisti „Laiptelių“ neišmoksi: arba turi tokią Dievo dovaną, ar- 
ba ne, — atrėždavo Amuniras, kai skalbimo priemonių pirkėjai bei kiti 
krautuvėlės lankytojai, tarp jų ir Lamaratas, domėdavosi, kaip jam pa- 
vyksta lošti taip siaubingai gerai, kad iš tikrųjų sau į partnerius tinka 
tik jis pats, ir ką reikia daryti, kad taptum „Laiptelių“ virtuozu. (Buvo 
kalbama, kad Amuniras lošia net miegodamas, sapnuose.) 

— Kadir iki pamėlynavimo mokytumėtės, jums tai nepadės. Pažiūrė- 
kite į mane: kur aš gimiau, kažkokioje skylėje, apsuptas kaktusų ir 
penkiskart per dieną aidėjusių kvietimų maldai, esu lygiai toks pat kaip 
ir jūs; blogiau, aš prastesnis už jus — vaikštau raišuodamas. 

— Tačiau, — per neapdairumą dar daugiau alyvos į ugnį šliūkštelėdavo 
broliukai ir sesutės, — tai tik fizinė negalia! Tai tik blefavimas akmeni- 
niu veidu, štai kas, kaip tau gali raišumas trukdyti puikiai žaisti; be to, 
būtent dėl negalios ištobulinai savo žaidimą: tau nereikėjo dirbti laukuo- 
se, nereikėjo, kaip tavo bendraamžiams, klumpinti prie šaltinio vandens, 
tėvas visada tau gailėjo pagalio, diržo, savo surembėjusių kumščių, ir vien 
tik todėl, kad tu - luošys... 

Bet vos tik kas pradėdavo leistis į asmeniškumus, Amuniras pratrūk- 
davo: 

— Nesamonės, kvailystės, tauškalai! Būtent aš žaidimo metu sėdžiu 
žemiau už kitus, negaliu gerai matyti visos lentos, ir viskas tik dėl tos 

per trumpos kojos. Žiūrėk, dabar mes žaidžiame abu, - ir jis stumtelėjo 
Lamaratui lentą. — Tu gali slankiotis pirmyn ir atgal, išsitiesti, žvalgytis, 
įvertinti, kur kokia figūrėlė stovi, tokiems kaip tu visas žaidimas tarsi ant 
delno. O aš? Mano kairioji koja prilipusi prie manęs nelyginant lentgalys; 
aš beveik nieko nematau, bet tai nesvarbu čia, kai žaidžiu pats prieš save 
namų turnyruose, nes tada galiu pasirinkti tam tikrą padėtį, kuri man 
yra patogi, jeigu supranti, ką turiu galvoje, o dabar įdėmiai paklausyk, 
nes gimdamas pražiopsojai savo gyvenimo šansą... 

Lamaratas suprato ne viską, ką šnekėjo Amuniras, todėl ritmiškai kin- 
ksėjo galva kaip didžiausiu tempu nustatytas metronomas: „Taip —- ne 
— taip — ne. 

— „ klausyk, kai dar apsižiojęs šliurpei motinos papą, aš jau lošiau 
greitkelio pakelės užeigose, pažįstu jas kaip savo penkis pirštus, tik- 
sliai žinau, kaip ruošiamas kiekvienas mėtų arbatos puodelis, kokios 
rūšies hašišas ten rūkomas, kiek maišelių saulėgrąžų ten parduodama 
per dieną ir už kurį futbolo klubą serga kiekviena kavinė. Aš pats nieko 
nenoriu girdėti apie „Madrido Realą': tie jų prakeikti balti marškinėliai 
niekuomet nebūna švarūs. Aš lošdavau kasdien, su bet kuo - laimėdavau 
prieš luošius, laimėdavau prieš neregius, laimėdavau prieš tuos, ku- 
rie nematydavo, bet turi suprasti, kad jie pradėjo manęs nemėgti, ir 
labai greitai, jie bodėjosi pasisekimu, nekentė manęs, tie žmonės, ta 
jaunuomenė, tie darželinukai, kadangi aš ne šiaip sau nugalėdavau, aš 
juos sutriuškindavau savo žaidimo stiliumi, kauliukų metimo maniera, 
hgūrėlių stumdymo būdu, tuo, kaip gebėdavau priimti sėkmę, dėl viso 
to manęs bijojo ir nekentė; todėl dabar esu čia. Aš buvau tiesiog per 
kietas riešutas tai saujelei išgamų ir arbatomanų. Vieną dieną jie man 
pasakė — puikiai prisimenu tą sekmadienio popietę po „Barselonos“ ir 
„Madrido Realo' rungtynių, kai karalonai laimėjo savo garsiąją pergalę 
— prie jų prisijungė net kavinių savininkai, neabejotinai dėl to, kad aš 
niekuomet neatsisakydavau arbatos, užtai pats gyvenime nieko nesu 
pavaišinęs: „Paklausyk įdėmiai, Amunirai: mums jau gana tavo perga- 
lingo mąstymo būdo. Nešdinkis po velnių! O dabar aš čia, per plauką 
išsigelbėjęs nuo jų spyrių bei spjūvių. Sukalbėk už mane padėkos maldą. 
Bet žaidimui aš aptinku, jis atnešė man gerovę: OMO" milteliai tirpsta 
iš lentynų nelyginant šiltos bandelės su uogiene, o man lieka pakanka- 
mai laiko žaisti pačiam su savimi. (Per metus ar dvejus jis pardavė labai 

daug skalbimo miltelių daugybei moteriškių, kurios neturėjo jokio su- 
pratimo, ką jis ten veikia su ta kvaila spalvota lenta ir kam ritinėja tuos 
prakeiktus kauliukus.)... O kartais užsuka žmonės, kurie yra apie mane 
girdėję, žinai, aš žaisdavau tikrai puikiai, buvau žaidimo karalius, tikrai, 
turėjau auksinę ranką, - Amuniras pamosikavo suspaustu kumščiu 
Lamaratui prieš akis, lyg ketindamas plaktuku trinktelėti per cukraus 
galvą, susuktą į drėgną rankšluostį, — o tada paprašo sužaisti partiją su 
jais. Bet aš atsisakau; pagieža, pagieža yra užvaldžiusi mano žaidimą... 
(Apmaudas, apmaudas, tolydžio augantis, kylantis aukštyn kaip danguje 
pradingstantys laipteliai. Tačiau tame krašte šitą žaidimą vadina kitaip 
— pačisiu ar panašiai.) 

Lamaratas šiurpo nuo Amuniro priekaištų savo kraštiečiams: na, 
kam taip stipriai... 

— Išspyrė mane iš kavinės ir vienas jų pasakė: „Paklausyk atidžiai, jau- 
nikaiti, bus tau pamokėlė ateičiai: niekas tavęs Ivojenoje nemėgsta, jei tik 
galėtų, iščiulptų tau kraują. Ar pažįsti tą vaikiną, tą nuparkėlį? — sulig 
tais žodžiais Amuniras prapliupo juokais. — Jis prekiauja miesto turguje, 
tupi ten apsivertęs niekieno neperkamomis dželabomis bei juostelėmis 
ir kiaurą dieną siurbčioja arbatą bei birbina dūdelę; jis irgi priklauso prie 
tų, kurie mane išvarė lauk; jeigu kada pamatysi tą nuparkėlį, prisimink, 
ką jis man tąsyk Ivojenoje pasakė: „Kad daugiau nematyčiau tavęs šitoje 
kavinėje!.. Nešdinkis iš čia, tu smirdi kiaulių myžalais!“ Gryna teisybė, 
taip jis ir pasakė, nors dabar paklaustas šitai neigtų, pats gerai pažįsti 
tą vaikiną, ko į mane taip keistai spoksai... („Vardan Dievo, ką jis pai- 
sto, — pamanė Lamaratas ir papurtė galvą) ... nedrebink čia makaulės, 
įsidėmėk, jis tavo giminaitis — pusbrolis. Tavo dėdė su juo sueidavo, 
kiekvieną dieną jis smaksodavo tavo pusbrolio turgely, jeigu nebūdavo 
ką daugiau veikti, jeigu statybininkams neprireikdavo cemento, plytų, 
metalo, tai yra — jeigu neprireikdavo jo pinigų statybinėms medžiagoms; 
tavo dėdė buvo malonus man, jam nerūpėdavo prieš mane laimėti, jis 
buvo kitoks, tačiau tas pusbrolis!... Jis mėgino mane apmauti, bet jam 
nieko iš to neišėjo, užtat aš dabar uždirbu per savaitę daugiau — ypač 
nuo tada, kai iš šiaurės atvažiavote jūs, — nei kad jis tame sumautame 
turgelyje per metus... 

Amuniras bambėjo toliau: „Negaliu jo pakęsti, negaliu jo pakęsti, ne- 
galiu jo pakęsti ... ir trumpam nustojo žaisti. O Lamaratui pasidingojo, 

kad susirasti pusbrolį būtų nebloga mintis. Dienos tuose namuose prail- 
gdavo ir reikėjo ko nors griebtis (ypač kai tėvas su savo tėvu be perstojo 
davėsi pirmyn atgal su puodais bei keptuvėmis, o moterys vieną po kito 
sveikino išbadėjusius giminaičius ir kimšo juos migdolais bei pistacijų 
riešutais). Kauliukus ritinėjantis ir igūrėlės stumdantis Amuniras rėžė: 

— Netrukdyk, kai aš žaidžiu, ypač kai jau baigiu išlošti prieš save 
patį. 

Bet jis pakilo, nenoromis mostelėjo pirštu į šiaurinę miesto pusę ir 
iškošė: 

— Eik visą laiką tiesiai ir prieisi. 

Ir vėl pasinėrė į žaidimą — du kauliukai vienoje rankoje, kita su- 
gniaužta į kumštį, - pats sau murmėdamas: „Negaliu jo pakęsti, negaliu 
jo pakęsti... 

Mintydamas, kokia vis dėlto didelė likimo dovana teko Amunirui, 
Lamaratas praėjo pro stalių dirbtuves (personalinę įmonėlę, kurioje 
penketas jaunesnių nei penkiolikos metų berniukų kažką šveitė, lakavo 
ir kitaip dailidžiavo), pražingsniavo pro vištų skerdyklą. Turbūt pasta- 
roji įstaigėlė nusipelno platesnio aprašymo: išskyrus vištų skerdyklą, Na- 
dorpe daugiau nėra jokių lankytinų vietų: penkių metrų ilgio ir penkių 
pločio aptvare tupinėja pulkas vištų — pardavimui. Netoli vištyno sto- 
vi savotiškas aparatas, o greta jo — du vaikinai, savo dešinėse kelnių 
kišenėse saugantys įmonės kasą. Įsivaizduok, kad esi pirkėjas. Prieini 
prie minėtųjų vaikinų ir paprašai „tos vištos, pirštu besdamas į bet kurį 
lakstantį naminių paukščių šeimos atstovą. Kartais vaikinas sučiumpa 
ne tą vištą, kurios pageidavai, bet ką darysi, juk neįmanoma gauti visko, 
ko įsigeidi. Prikandi liežuvį ir paprašai vištą papjauti. Tą jie ir padaro 
— tai irgi įeina į pardavėjų pareigas. Šitą darbą palydi malda ir pora 
brūkštelėjimų bulvėms skusti skirtu peiliu oranžinėmis kriaunomis (pa- 
gaminta Vokietijoje). Tuomet ateina eilė gražiausiai tavo užsakymo da- 
liai: vis dar kaip kiaulė kraujais plūstančią vištą vienas jaunikaičių iškelia 
virš mašinos, sumontuotos greta naminių paukščių parodų salės. Šis te- 
chnikos stebuklas — tai paprasčiausias būgnas su pritvirtintomis prie jo 
guminėmis mentelėmis. Būgnas įjungiamas, guminės mentelės pradeda 
sukdamosi plakti, o višta prikišama prie jų. Akimirka, ir plunksnos jau 
skrenda į praustuvę. Iš pradžių mentelės nupeša galvą, paskui višta at- 
sukama užpakaliu ir taip toliau, kol galiausiai ant jos nelieka nė vienos 


123 


plunksnos. Kitas vaikinas vištą sugrūda į baltą maišelį, o tu atsiskaitai 
už prekę. Tada keliauji namo ir, nepraėjus nė valandai, skanutėlė višta 
jau garuoja keptuvėje ant stalo. Savaime suprantama, kartu su bulvėmis, 
morkomis bei padažu (tik nepamirškite užberti kelių kruopelyčių 
šafrano). 

Lamaratas praėjo pro šią miesto įžymybę ir neilgai trukus išnėrė į 
pagrindinę Nadorpo gatvę — Šiaurės Afrikos Singapūrą, kaip ją vadi- 
no Amuniras, — plačią gatvę, besitęsiančią iki pat pajūrio paviljono, iš 
abiejų pusių prikimštą krautuvėlių, prekiaujančių plastikiniais krepšiais, 
odinėmis striukėmis, lenktiniais peiliais ir kitu geru. Toje gatvėje pusbro- 
lis buvo įsirengęs ir savo krautuvėlę, kurią surasti buvo labai paprasta. 
Parduotuvė stovėjo ant kampo, todėl lauke stypsantis pusbrolis iš toli 
pamatė atžingsniuojantį Lamaratą. Jo veidas veikiau priminė minkštai 
virtą kiaušinį ir veikiausiai šešiasdešimt procentų jo buvo padengta 
spuogais. 

— Ei, vaikine, brangusis Lamaratai, Minaro sūnau, eikš čia, tik nesakyk, 
kad manęs nepažįsti, - sušuko jam jaunuolis. - Tu mano pusbrolis, mes 
esame antros eilės pusbroliai, mano motina yra tavo motinos teta... 

Ir, dar nespėjęs nieko atsakyti, Lamaratas buvo įtemptas į turgelį. 

— Kaip šaunu, kad tu čia, niekada anksčiau nebuvome supažindinti... 
— jis dar kartą įdėmiai pažvelgė į Lamaratą. — ... Tu ne šiaip sau čia atėjai, 
tave atsiuntė, ir ne kas kitas kaip tas šlubis, tas lošėjas; ar gerai supratau? 

Jis sukikeno ir stumtelėjo į priekį pufą. 

— Arjis dar begyvas? Ar jau galutinai pats sau prasilošė? 

Ant Lamaratui pasiūlyto pufo stovėjo kupranugaris. Nedidukas, 
iš rudos odos pasiūtas vienkupris. Į kupranugario kuprą buvo įsukta 
lemputė. Ispanų turistai tokius suvenyrus graibstyte graibstė. 

— Sėskis, - paragino naujai atrastas giminaitis, bent jau toks jis atrodė 
Lamaratui, o pats pusbrolis elgėsi taip, lyg vaikinas metų metus būtų 
užsukdavęs į krautuvėlę. 

Lamaratas nukėlė nuo pufo kupranugarį, apžergė jį ir atsisėdo. Pu- 
sbrolis išėjo į lauką atnešti „arbatos savo naujajam pusbroliui, ir Lama- 
ratas liko sėdėti su lempa, įsispraudusia į tarpukojį. 

Nepraėjo nė kelios minutės, kai pusbrolis grįžo, nešinas padėklu su 
dideliu arbatiniu ir trimis stiklinėmis (dėl visa ko). 

— Prašau, — tarė jis ir pripildė pilną stiklinaitę. 

Tiesiog gražu žiūrėti, kaip kažkas geba iki kraštų pripilti stiklinę. Jis 
paėmė arbatinį dešine ranka ir iškėlė aukštai į orą. Tada nutvėrė didelę 
(pabrėžiu — didelę) stiklinę kairiąja ir pakėlė virš emaliuoto padėklo. 
Arbatinį atsargiai pavertė į priekį. Ir voilė — privarė stiklinę pilnutėlę iki 
kraštų — tiek, kad storas putų sluoksnis rodė, jog jau gana. 

— Na, brangus naujasis pusbroli, prašau: stiklinaitė naminio alučio. 

Ką jis turėjo galvoje sakydamas „naminio, ar mėtų lapuose buvo 
kokių nors tonizuojančių medžiagų? Nejau pusbrolio atneštasis gėralas 
duoda į galvą? Vaikinas dvejojo, bet stiklinę vis dėlto paėmė ir vėl nu- 
grimzdo į pufą. Kol pusbrolis buvo išdūmęs į greta įsikūrusią arbatinę, 
jis truputėlį apsižvalgė. Parduotuvėlė, vos didesnė už prisimatavimo 
kambarį, buvo sausakimša turistams skirtų marokiečių liaudies kūrybos 
niekučių. Iki pat lubų buvo prikabinėta kaftanų ir dželabų. Dželaba - tai 
paprastos marokietės kasdieninis ir išeiginis drabužis, nors šiais laikais 
yra pakankamai daug vyrų, taip pat noriai dėvinčių tokią plevėsuojančią 
palapinę. Be viso to, kabėjo ir maldų drabužis. Jis buvo juodas, o išilgai jo 
ėjo centimetro pločio dryžiai — lygiai tokie, kokių reikalauja tradicijos. 

— Tavo dėdės sužadėtinė ne mergina, o tikras perlas! Ak, ką aš čia tau 
pasakoju, juk tu ir taip ją metų metus pažįsti. 

Taigi pusbroliui jau teko matyti jo sesutę. Nejaugi nebeliko nieko 
švento? 

— Jie abu buvo nuvažiavę į Meliliarą, - pridūrė pusbrolis. 

— Ką ten veikė? - paklausė Lamaratas. 

— Tavo tėvą su motina jis išsiuntė į turgų, o ją nusivedė į parką valgyti 
ispaniškų vanilinių ledų. 

Pusbrolis nusikvatojo. Lūpos atidengė arbata apiputojusius dantis. 
Ant priekinio danties matyti prilipusi mėtos lapelio skiautelė. 

— Parke, netoli rotondos Place de Espana, ji įsikibo tavo dėdulei į 
parankę. Iki tos akimirkos jis rankas laikė tvirtai prispaudęs prie šonų. Jis 
pažvelgė nustebęs. O ji atsakė: „Europoje mes vaikštome susikibę ranko- 
mis“ — Šįsyk pusbrolis nusikvatojo dar garsiau. — Dėl tokio sužadėtinės 
gesto dėdulė tris naktis bluosto nesudėjo. Dar nė viena moteris nebuvo 
jo taip smarkiai išmušusi iš vėžių... 

— Tad jis turėjo ir daugiau moterų? 

Sulig tais žodžiais pusbrolis išlėkė į gatvę visa gerkle rėkdamas: 
„Katiša, Katiša!“ Prie jo prisiartino nedidukė poniutė. Ji buvo su aki- 

niais nuo saulės, o plaukus sukėlusi į kuodelį, iš kurio viliojamai sviro 
keletas sruogų. Pusbrolis skeryčiojosi, akivaizdžiai perlenkdamas lazdą, 
į visas puses sukinėjo galvą ir kikeno iš kiekvieno poniutės žodžio. Kas 
porą sekundžių jis prie jos prisiliesdavo, tarsi norėdamas parodyti, kad jo 
susidomėjimas iš tiesų nuoširdus. Ponia dėvėjo siaurą suknelę, siekiančią 
vos aukščiau kelių, o kojytes puošė odiniai sandalai. Po pažastim ji laikė 
prispaudusi odinę rankinę, prie kurios buvo prikabintos kelios aukso 
spalvos raidės. Gal kokia draugė ar giminaitė? Bet vargu, nes Lamaratui ji 
atrodė pernelyg gašliai apsirengusi. O gal pažįstama, buvusi bendraklasė 
ar klientė? Poniutė porą sykių linktelėjo, pusbrolis dar kartą palietė jos 
skruostą, ji kantriai iškentė visus intymumus ir jiedu išsiskyrė. Visiškai 
naujas pusbrolis sugrįžo į parduotuvėlę ir atsisėdo ant pufo priešais 
Lamaratą. Jo spuogai buvo raudoni kaip žarijos, atrodė, kad tuoj tuoj 
užsidegs. 

— Čia tai saldi pupytė. 

Lamaratas nieko neatsakė, tuoj ateis eilė jo seseriai. 

— Rytoj su ja važiuoju į Meliliarą, žiūrėsim, kas iš to išeis. 

Lamaratas nesuprato ir spoksojo į pusbrolį tol, kol šis pratrūko juo- 
ktis. Šis pakilo, paėmė nuo prekystalio tušinuką ir pradėjo su juo žaisti, 
tyliai šnabždėdamas: 

— Toji tavo dėdės mergina, ji buvo ir, tikiuosi, vis dar yra perlas... 

(Perlas, jau greitai turėsiantis savo vertę įrodyti lovoje. Nuotakos tėvų 
nuomonė sutapo: jų duktė tyra kaip krištolas — tiek savo vidumi, tiek 
išore. Ji tikrai įrodys, kad skaistybę saugojo visą gyvenimą.) 

Vienas iš Lamaratą kankinusių klausimų, visąlaik kybojusių ant 
liežuvio galo, buvo pirmoji naktis. Kažin, kaip viskas vyksta? 

— Klausyk, pusbroli, kai mano dėdė pirmą kartą suguls su savo žmona 
į lovą, kaip viskas atrodys? 

Pusbrolis klestelėjo ant pufo (tokius juodus pufus jis pardavinėjo 
ispanams už dvigubai didesnę kainą nei jų tikroji vertė). Vaikinas visada 
taip ir įsivaizdavo vestuves, kaip jas nupasakojo pusbrolis: daug kalbų ir 
dainų, kurių jis nemokės, dėl to negalės ir pritarti. 

— Jie švęs iki vakaro; jauniesiems parengiamas kambarys, to šį kartą 
nebus, nes jis vis tiek išvyks, o tada dauguma svečių išsiskirstys po na- 
mus. 

- Žinoma, tik po to, kai pilvai bus iki soties prikimšti. 

— Savaime suprantama, tie kaimiečiai nieko kito ir nemoka - tik ėsti 
ir arti. 

— O tada iš jaunikio tikimasi, kad jis įvykdys savo pareigą — atims 
nekaltybę. 

— Kaip tik taip. 

— O tada? 

— O tada, kai jau viskas bus baigta, jis išeis į lauką ir paleis raketą 
— žinoma, jei viskas bus gerai. 

— Žinoma, jeigu bus gerai... O kas, jeigu bus blogai? 

— Nori pasakyti, kas, jeigu nebus kraujo? Na, tuomet apgailestaujame, 
gal kita mergina bus geresnė, keliauk sveika namo. Viso gero ir sėkmės 
gyvenime. 

— Argi jis taip padarytų? Jeigu... na, supranti... 

— Ką suprantu? Ar dėdulė taip pasielgtų su tavo seserimi? Negali būti 
nė kalbos. Ne, žmogau, tas vyrukas taip beprotiškai nori iš čia ištrūkti, 
kad vestų net ir vėžlį, jeigu tik galėtų išvažiuoti gyventi į Vokietiją ar 
kur tu ten gyveni. O be to, jeigu nebūtų kraujo, jis paimtų smeigtuką ir 
įsidūręs pirštą užvarvintų kelis lašus ant paklodžių, nes, kaip žinia, ne- 
reikia šito reikalo pernelyg išpūsti... 


Visa tai buvo įvykę likus porai dienų iki Lamarato sugrįžimo į Nador- 
p3. Šįkart jis įslinko į krautuvėlę ir kaktomuša susidūrė su pusbroliu, 
laikančiu rankose dvi stiklines arbatos. 

— O, pusbroli, tu ir vėl čia? Kas? Ak, ieškai savo dėdės. Ne, nežinau 
tiksliai, kur jis, bet man nuojauta šnibžda, kad jis... kad jis... kad jis 
nušliaužė į Meliliarą, į barą... Reikia adreso? Kai išlipsi Meliliare, eik 
taip ir taip, ir, tiesa, perduok linkėjimų, kai jį pamatysi... 

Dievo ola 


Tada ateina laikas (dabar, kai dėdė pagaliau surastas ir knarkia au- 
tomobilio galinėje sėdynėje, Lamaratas klausia savęs, kada jis pabus, ar 
išvis pabus, o per kalvas lekiantis taksi šokinėja aukštyn ir žemyn) me- 
sti iššūkį realybei, tikrovei, kuri pati dėl manęs daug prisikentėjo, nes 
kas dabar galėtų patikėti, kad kažkokia kvaila vinutė gali atimti žmogui 
gyvybę, kad valstiečio sūnus iš tiesų turėjo tapti „Laiptelių virtuozu ir 
(tai netgi man atrodo neįtikinamiausias dalykas iš visų) kad namas be 
gamtos ar žmonių įsikišimo gali pavirsti dulkėmis ir vėju. 

Dar neįtikinamiau skamba istorija, kurios pagrindinis veikėjas nieka- 
da nebūtų sau leidęs papasakoti (niekada niekas jam apie tai neužsiminė ir 
kažin, ar kada išdrįstų, bet visą laiką žmonėms, pažinojusiems Lamaratą 
nuo pat jo gimimo (jų buvo tikrai daug, išsiblaškiusių po visą pasaulį iki 
pat Patagonijos), - jį susitikus nušvisdavo galva ir jie prisimindavo La- 
marato gimimą; per vieną gigasekundę jie prasukdavo mintyse filmuką, 
tačiau neišsiduodavo. Juk negražu apie kitus liežuvauti). 

Lamaratas gimė pasakojime, kurio didumą užima magiški triukai, 
pasakojime (tuoj jis bus apsakytas) apie senelės ir Sidi Rabio sąjungą. 

Galbūt taip, galbūt ir kitaip, vienu žodžiu, šiaip sau, bet šio krašto 
žmonės nemėgsta pamiršti, taigi šitame tikroviškame mele, šitame nereika- 
laujančiame paaiškinimų prasimanyme privalo vienaip ar kitaip slypėti 
mažulytis, smulkutis tiesos grūdelis. Galų gale, bene man svarbu! Aš tie- 
siog papasakosiu ir pažiūrėsiu, kas iš to išeis. 

Pasakojimas apie senelę ir Dievą, apie blynų bob3 ir Visagalį Judintoją 
(kaip kad Mozė Geraširdiškasis tam tikromis aplinkybėmis vadindavo 
savo pasididžiavimą) buvo pasklidęs po visas Ivojenos kalvas ir klonius. 
Lamaratui gimus visi apie tai tik ir tauškė. Tačiau ilgainiui viskas ero- 
duoja, yra nupučiama vėjo, nuskrenda tolyn ir telieka tik: „O, taip, tada 
tai bent buvo laikai. Kadaise šis įvykis buvo tapęs rimtų svarstymų tema 

merginoms prie šaltinio, vaikinams, traukiantiems šaltinio link ir vyrams 
bei moterims, plušantiems aplink šaltinį besidriekiančiuose laukuose: 

— Arjai iš tikrųjų Dievas davė ženklą, o jeigu taip, tai kodėl, vardan 
Dievo, jai, kodėl tai blynų bobai? 

Labai greitai ši istorija tapo nuostabos ir pajuokų objektu. Nors 
Ivojenos gyventojai niekada įvykių nepamiršdavo, jų požiūris į juos pa- 
sikeisdavo. Ir tuo metu, kai Nadorpe imta statyti namus su vandentiekiu 
ir įvesta elektra, kiekvienam, jautusiam ryšį su savo kraštu, ta istorija ta- 
po stebuklu, apie kurį daugiau nediskutuojama; mažu stebukliuku, kurį 
užgožė nauji, didesni stebuklai, tokie kaip Amstelio alus, sportiniai batai 
ir palydovinės antenos, didingai, stambiu planu į namus atskraidinančios 
papus bei putytes. 

Tačiau jei yra kas nuostabiau už stebuklus — tai paskalos, o visų 
nuostabiausias dalykas, Kalido Pakelės Skardinės manymu, yra gandų 
gaubiama paslaptis. Apie dialogą, užsimezgusį tarp senelės ir Dievo, jis 
sužinojo dar bastydamasis Ivojenos uolomis ir takeliais, kai vieną kartą 
išgirdo kažko kvatojantis vyrus, netoli šaltinio lūkuriuojančius merginų, 
žavingai klaksinčių liežuviais. 

— Iš ko jūs juokiatės? — pasidomėjo Kalidas. 

— Mes juokiamės iš seno nutikimo, įvykusio prieš kelerius metus, 
galbūt jį žinai, apie senę ir jos marčią, — atsakė jie tąsyk. 

— Nagi, klokit viską, - Kalidas. 

Taip taksistas išgirdo istoriją, dėl jo pakartotą iš naujo, nes merginos 
dar nebuvo atėjusios, o istorija buvo įdomi ir kartu... keista. 


Tą dieną, kai pasaulį išvydo Lamaratas Laimingasis, vyrai arė laukus, 
o Ivojenos vaikai prie varlynių buvo įnikę lipdyti lėlytes iš molio. Taigi 
tai buvo diena, kai mažiausiomis priemonėmis reikia pasiekti geriausią 
rezultatą. Būsimoji Lamarato motina maždaug aštuntą valandą ryto 
pajuto pirmuosius sąrėmius. I3 rytą lovoje ji gulėjo viena, nes būsimajam 
tėvui jau buvo prasidėjęs kasdienis darbas laivų statykloje, tuo metu jau 
skaičiuojančioje paskutines dienas, ir ji netikėtai suprato, kad dar nieka- 
da jai neteko taip sunkiai darbuotis. Motina tuoj pat pasigailėjo aną 
šėtonišką naktį suregzto plano. Tačiau šaukštai buvo po pietų: reikės 
stangintis. Ankstyvą rytą žliumbimo iš lauko atginta būsimoji senelė 
užsirišo specialią skarelę — drobulę, į kurią pati gimusi buvo suvystyta 

— ir nuskubėjo į pagalbą. Ji laikė nėščiosios ranką ir negalėjo daugiau 
nieko padaryti, tik melstis. Gydytojo, galinčio kūdikio atėjimą į šį pasaulį 
pasukti moksliška kryptimi, nebuvo taip paprasta prisišaukti, nes tais 
laikais žmonės dar neturėjo namie telefonų, be to, egzistavo tradicija, 
kad gimdymo metu labiausiai patyrusios moterys būna pribuvėjos. Šiuo 
atveju, kadangi nebuvo iš ko rinktis, pribuvėja tapo senelė. 

O kokį triukšmą pakėlė būsimoji motina! Jau buvo gerokai po pietų, 
kai iš Dievo olos pasirodė kūdikis. Dievas nemėgsta taip lyg niekur nieko 
atiduoti savo vaikų nežmoniškam pasauliui; moteris turi paplušėti, turi 
kovoti už kūdikį, ji privalo įrodyti, kad nusipelnė tos mažos būtybės, 
žindančios krūtį. 

Senelė visa tai žinojo iki smulkmenų, nes apie tai svajojo, kalbėjo su 
Dievu. 

Šen ir ten kaime bei po kalvas iš lūpų į lūpas sklindančios kalbos (o 
tai buvo ne vieninteliai šaltiniai) pasiekė ir taksisto ausis: Dievas atsiuntė 
nepaprastą pranašišką sapną likus porai savaičių iki kūdikio gimimo, ne- 
trukus po pasninko mėnesio (tai galėjo būti ir Aukojimo diena, anais 
laikais retuose namuose galėjai pamatyti kalendorių). Senelė apie savo 
sapną papasakojo prie šaltinio susirinkusioms moterims. Ji apsakė, kad 
kažkas su ja kalbėjo ir pranešė, jog niekas nežino, kada gims vaikelis, bet 
tėvas tikrai nepamatys, kaip jis ateina į pasaulį, raitydamasis kraujyje, 
šlapime ir išmatose. O tada Dievas pradingo, ištaręs: moters burna gali 
sukurti žmogų ir gali jį sutraiškyti. Šiuos žodžius blynų boba suglumu- 
siems klausytojams pakartojo tris kartus. Tokių įtaigių magiškų žodžių 
prie šaltinio susirinkusioms moterims jau ilgą laiką neteko girdėti, net 
senos moteriškės, tos, kurios buvo daug vyresnės už senelę ir kaime 
ėjo pranašautojų pareigas, nusvarino rankas ir sumurmėjo kelias mal- 
deles, kad apsaugotų Dievo žodžius nuo piktųjų dvasių, veikiausiai 
besislapstančių aplink šaltinį. 

Senelę šie žodžiai nustebino ir suglumino: juk kiekvienas žino, kada 
turi gimti vaikas, ir tėvas turėjo dar pakankamai atostogų bei pinigų, 
kad galėtų atšvęsti vaiko gimimą. Žmonės perspėjo senelę būti atsargiai 
ir budriai, o būsimosios motinos nė akimirką neišleisti iš akių; taip pat 
buvo patartina likus nedaug laiko iki gimdymo namuose paslėpti keletą 
maišiukų druskos apsisaugojimui nuo jnoon, galinčių sklandyti aplink 
namus. 

Beveik visi jau buvo pamiršę sapną, kai ne itin audringai ir be didelių 
ceremonijų sutiktas („O ką, juk ne koks pranašas“) į kaimelį prieš mėnesį 
sugrįžęs tėvas netikėtai prapuolė, likus kelioms dienoms iki kūdikio gi- 
mimo. Tėvas dingo naktį, atsiprašinėdamas dėl skubėjimo, tačiau parei- 
ga šaukė, Dirbti, dirbti, dirbti — uždirbti kuo daugiau pinigų namams 
didmiesčiuose. Jo motina niekaip nesuprato, kodėl jos sūnus taip staiga 
susirinko daiktus ir pasidavė laikrodžio terorui. 

— Po velnių, tau greitai gims vaikas, — pasakė ji (žodis žodin taip, 
kaip parašyta), tačiau sūnus atrodė pernelyg pakylėtas dėl to, kad jam 
nereikės dalyvauti jo pirmagimiui ateinant į šį pasaulį. 

Taigi pirmoji pranašystė išsipildė. Senelės sapnai dabar įgavo regėjimų 
vertę ir pora moterėlių prie šaltinio, prieš tai senelės pasakojimą nuleidu- 
sios juokais ir numojusios ranka, tuo norėdamos pasakyti „niekai, dabar 
pripažino klydusios ir klausinėjo, gal senelė ką nors sapnavusi ir apie jų 
vaikus. | 

Dabar liko dar viena pranašystė ir paslaptingas sakinys, o ką jie 
reiškia, pasidarė aišku tik Lamarato gimimo dieną. Taksistui to krašto 
šaltiniai pašnibždėjo, kad buvo taip: tą rytą senelė susiruošė kepti bly- 
nus. Mediniame kubile ji suminkė miltus, pieną ir mieles į didelį fut- 
bolo kamuolį, jį padalijo į teniso kamuoliukus, o teniso kamuoliukus 
išplojo į kvadratėlius, iš viso į dešimt kvadratėlių, nors to krašto žmonės 
šito skaičiaus tikrai nelaikė magišku. Kvadratėlius vieną po kito senelė 
sumetė ant juodos kaip smala skardos, apšlakstė aliejumi ir paliko juos 
čirkšti ir vaitoti. Tuomet ji iš vidinės kišenės išsitraukė aprūdijusias 
žirkles — „tai ir yra visos istorijos esmė — vieni per kitus linksėjo galvo- 
mis seni kaimelio gyventojai, kai tuomet dar jaunas taksistas jų klausėsi, 
— nes su tomis aprūdijusiomis žirklutėmis ji išėjo į darželį pasikarpyti 
mėtų lapų . „Būtent taip, — pertarė vieni kitus senoliai, po arimo, kūlimo 
darbų ar vynuogių skynimo susitikę kaimo kelių ir takelių kryžkelėse, 
— bekarpydama mėtas ji išgirdo, kaip būsimoji motina kankinasi gi- 
mdydama savo būsimąjį vaiką.“ Stebuklas, tikras stebuklas, o stebuklų 
stebuklas buvo tai, kad senelė puolė į paniką ir nuskubėjo į vidų, į tą patį 
kambarį, kuriame šiandienos jaunieji turėjo švęsti savo bendro gyvenimo 
pradžią, — įsimintina smulkmena, pamanė Kalidas. Kambaryje senelė 
užtiko pačių baisiausių sąrėmių kankinamą moterį ir kuo tik įmanydama 
padėjo ateiti į šį pasaulį vaikui, ateiti tuo metu, kai vyrai kūlė javus, o 

vaikai žaidė kaime prie derlingo molžemio. Kai tik berniukas gimė ir 
sveikutėlis jau raitėsi mėšle bei šlapime, senelei dingtelėjo, kad ji turi pe- 
rkirpti bambagyslę, jungtį tarp dangaus ir žemės, nes kitaip šis kūdikis 
niekuomet netaps savo motinos vaiku. „Ir tada ji prisiminė, kad žirkles, tą 
surūdijusį, atšipusį daiktą, kuris padėjo į pasaulį ateiti dešimtims vaikų, 
ji naudojo mėtų lapams karpyti ir iš išgąsčio bus palikusi darželyje. 

O tada įvyko pats didžiausias stebuklas, senių labiausiai pamėgtas 
svarstyti: prie mėtų senelė žirklučių nerado. Jos dingo, prasmego skradžiai 
žemę. Tai taksistui atrodė įspūdinga, bet kartu ir baisu. I3kart klausan- 
tis pasakojimo jam per nugarą vaikščiojo šiurpuliai, o dabar, būdamas 
jau suaugęs vyras, jis vėl sudrebėjo prisiminęs šį paslaptingą nutikimą. 
Kalidas žvilgtelėjo į Lamaratą, pasakojantį apie Nadorpą ir kiek kartų 
per mėnesį ten būna apsiniaukę. 

„tą akimirką išsipildė antroji pranašystė: senelei nebeliko nieko ki- 
to — jai tądien niekas kitas negalėjo šauti į galvą, kaip tik perkąsti bam- 
bagyslę pusiau. Tuo metu, kai skardoje baigė sudegti blynai, ji kuo tvirčiau 
sugriebė bambagyslę dantimis ir veikiau ją sutraiškė, nei kad perkando. 
Tik pajutusi burnoje kruviną arteriją, ji prisiminė Dievo žodžius. Tačiau 
berniukas jau ramiai ilsėjosi ant dar vienos motinos šioje žemėje rankų. 


Pačiam vaikinui, apie kurį sukosi visa ši istorija, dabar sėdinčiam 
greta taksi vairuotojo, tam pačiam, kurio bambagyslė buvo perkąsta, 
niekada neteko girdėti šio pasakojimo. Nė vienas žmogus Nadorpe apie 
tai jam neprasitarė — tarp jų ir Amuniras, nuo to laiko, kai atidarė savo 
krautuvėlę, klausydavęsis tik žaidimo jam šnibždamų istorijų. Nei prieš 
dešimtį metų, kai Lamaratas paskutinį kartą čia lankėsi, nei dabar niekas 
nė puse lūpų jam neprasitarė apie tai, kas tąsyk nutiko senelei, motinai 
ir berniukui. 

Meilės receptai 


Daryk-kaip-darau-aš kursai, I dalis, I pamoka, „Gaminame dviem“: 
paimkite kaimelį prie puikios sūrios jūros, pridėkite po 50 g vyro ir mo- 
ters, įpilkite truputėlį pirmo spaudimo amžinosios sąjungos ir pirmąją 
dieną kaitinkite ant lėtos ugnies, kol antrą arba trečią dieną aliejus tiek 
įkais, kad beliks tik suberti iš lapinių daržovių išsinėrusius svečius, su- 
mesti jų burnas, būgnus ir moteris (ujujujui — štai taip, motin). Masę 
išmaišykite — pageidautina, mediniu šaukštu, naudojamu jau nebe pir- 
mose vestuvėse — tai suteikia šį tą neapčiuopiamo —- laimę ir gerovę. Taip 
sakoma, nors to nerasite jokioje kulinarijos knygoje, prisiekiu jums. 

Negilioje keptuvėje ant lėtos ugnies apskrudinkite keletą žiedų 
barzdotų vyrų - kepkite, kol gražiai pagels,tik žiūrėkite, kad nesudegintu- 
mėte. Į ką tik iškepusius žiedus įmaišykite saujelę banknotų, kad 
išsiskirtų kiek tirštokas padažas. Vis nepamirškite užmesti akies į pa- 
grindinius ingredientus — vyrą su moterimi. Praėjus kelioms valandoms 
juos reikia išgriebti iš keptuvės, perpilti lediniu šaltinio vandeniu, suvy- 
nioti į du baltus rankšluosčius (gerai nusausinti) ir vėl pakepinti (ne- 
reikia ir sakyti): atskirai vieną nuo kito — krosnyje, įkaitintoje nuo šimto 
penkiasdešimties iki dviejų šimtų laipsnių — tol, kol vyras visiškai iškeps, 
o moteris — pusiau. Kai jie paruduoja, bakstelėkite šakute, patikrinkite, 
ar kraujas vis dar teka (dėl vyro galite pernelyg nesirūpinti, jie visąlaik 
vienaip ar kitaip iškepa). Mėsą, apskrudintus žiedus bei jūros sultinį pa- 
likite šaltai ir laukite: metus, dvejus, penkiasdešimt metų - priklausomai 
nuo to, kas atsitiks. Būkite atidūs, nieko nelieskite, viską palikite likimo 
valiai. 

Reikia pabrėžti, jog šiame recepte nurodytus patiekalo komponen- 
tus visada galima papildyti kukurūzais, ryžiais, kalendra, paprikomis, 
pomidorais, agurkais ir motinystės atostogomis (gardžiausia su plakta 
grietinėle). Bon appėtit! 

Jiems priartėjus prie Tauarirto, Kalidas pasijuto alkanas. Jis mėgino 
alkio jausmą numalšinti fantazuodamas apie patiekalus, kuriais svečiai 
vaišinami per vestuves: taksistas mąstė apie keptuves, skrandžius ir 
apie ėriukus, gulančius po peiliu. Apie nesuskaičiuojamą daugybę avių, 
paskerdžiamų vestuvių išvakarėse bei pirmosios dienos rytą, kaip jos dar 
gyvos pakabinamos ant avidės sienos ir didžiausias šios srities virtuozas 
apylinkėje, neturintis beveik nė vieno danties, nusmeigia jas peiliu. Jis 
galvojo apie žemyn srūvantį kraują ir dangun garuojančią šilumą. Ta- 
da su peiliu bulvėms skusti nulupama oda, nupjaunama galva, o vidaus 
organai — kepenys, širdis, plaučiai, skrandis, žarnos, inkstai, blužnis ir 
sėklidės — įteikiami tokiai pačiai savo srities žinovei, kuri šias gėrybes 
suverčia į didelį kibirą, užpila vandeniu ir sušaukia grupę jaunų moterų, 
iš jų viena kita ant nugaros pasirišusi po vaiką, kiekviena išgriebia iš ki- 
biro savo dalį. Viena nuplauna širdį, išvalo ją nuo aortoje sukrešėjusio 
kraujo, kita nuo didžiojo skrandžio nugramdo rudą masę, trečia su- 
smulkina gabaliukais plaučius ir sumeta juos į paruoštą keptuvę, ketvir- 
ta nulupa nuo sėklidžių odelę ir perpjauna kiekvieną pusiau, o nuo 
inkstų pašalina riebalus (tačiau riebalai neišmetami, jie gali būti dedami 
pagardinti padažui prie iškeptos mėsos). Blužnis kartu su kepenimis, 
skrandžiu bei žarnomis, nugramdžius nuo jų susikaupusią žalią masę, 
nukeliauja į didelę keptuvę, kuri tuoj pat užkeliama ant ugnies. 

Praėjus porai valandų jau galima patiekti pirmąją vestuvinę auką: 
milžinišką, kartais tiesiog neįveikiamą puodą plaučkepenių. Tuo metu 
vietinis meistras jau būna nunėręs avies kailį, kurį tų namų šeimininkė 
iš vidinės pusės įtrina druska ir palieka ant stogo džiūti. Dabar nuo 
bet kokių nereikalingų dalių išvaduota avis surūdijusiu kirvuku (kiek 
vestuvių jam teko matyti) sukapojama į gabalus. Mentės, karka ir 
nugarinė dar labiau susmulkinami ir dingsta didelėje, kokio metro skers- 
mens keptuvėje, pastatytoje ant ugnies. Suverčiami pomidorai, žaliosios 
alyvuogės, pupelės ir paliekama troškintis. 


Maždaug tuo metu, kai jonvabalis trečią kartą praskrido pro mėnulį, 
Lamaratas žengė iš automobilio. Jis išvilko laukan Mozę, kuris vis dar 
knarkdamas ir vapėdamas atsišliejo į sūnėną, iš vidinės kišenės išsitraukė 
banknotą, tada dar vieną ir dar vieną, dėkui, Kalidai, iki pasimatymo. 
Automobilis suriaumojo ir nudulkėjo keliu gimtojo uosto link. 

— Na!- garsiai riktelėjo Lamaratas Mozei, jiems sustojus prie takelio, 
palei Cukraus kalną vedančio į Tauarirtą. - Dabar likome vienu du - tik 
tu ir aš. O ten, kelio gale, tavęs laukia žmonės. Moze, goze, loze, Padų 
Pasispustymo Žinove, eime, keliaujame į tavo vestuves prie jūros! 

Lamaratas dar tvirčiau apkabino dėdę per liemenį ir nusitempė su 
savimi. 


Tą vasarą, kai Lamaratas pirmą kartą sugrįžo į gimtąjį kraštą, Mozė 
beveik kasdien jį pasiimdavo prie jūros. Kiekvieną rytą po pusryčių jis 
susiieškodavo glaudes, nutrintą rankšluostį ir kreipdavosi į Lamaratą: 

— Na, tai keliaujam, jeigu jau taip labai nori. 

Jis nužingsniuodavo už namo nusičiurkšti ir, kol šlapimo srovelė 
teškėdavo į žemiau stovinčio namo kiemą, papasakodavo, kokia šiandien 
jūra. Tada sutraukdavo dar vieną cigaretę (per tas atostogas jis persimetė 
nuo „Casa Sport“ prie „Marlboro') ir, įsispyręs į Meliliare pirktas pla- 
stikines šliures, vis dar aplipusias moliu, nukreipdavo stiklinį žvilgsnį į 
jūrą. 

Kas rytą jūra parodydavo vis kitokį savo veidą. Kartais ji atrodyda- 
vo tokia įsitempusi, kad tapdavo panaši į lakštą aliuminio folijos, to- 
kia graži, o jeigu žvilgnis nuslysdavo iki pat horizonto, pamatydavai 
atraibuliuojančias bangeles, vis tiek nepakeičiančias visos jūros išvaizdos. 
Leidžiantis žemyn (kilometrą ar du) uolėtu ir stačiu šlaitu, Lamaratui 
dingrelėdavo mintis: „Jeigu jūra ir toliau tokia liks, galėsiu ja vaikščioti, 
lygiai taip pat kaip Jėzus Kristus“. Tačiau nusileidus nuo kalno jūra pa- 
sikeisdavo, pasijuokdavo iš jo, permerkdavo iki paskutinio siūlo. Tai štai 
ką dėdė turėjo galvoje, sakydamas „rami : „ji rimsta, tuoj nutils“. 

Retkarčiais, kai dangus nusileisdavo žemai, o žiūrint į Cukraus kalną 
atrodydavo, lyg jis būtų apgaubtas pilku šydu, kuris praėjus porai valandų 
vėl pakildavo, Mozė sakydavo, kad jūra drumzlina. Tokia ji ir būdavo 
— prislėgta, aplinkui byrėdavo ašaros, o vanduo putodavo. 

Kartą panašiu metu Lamaratasvis tiek nusileido prie jūros, norėdamas 
patirti, kokia ji dabar. Jis paniro į purviną vandenį ir nuplaukė tarp šakų, 
polistirolo gabalų ir jūržolių. Tačiau tai berniukui buvo nė motais, nes 
jūra pirmą kartą per tas dvi atostogų savaites priklausė tik jam. 

Vieną sykį dėdė papasakojo istoriją, nutikusią jo dėdei, senelio bro- 
liui: jis be galo be krašto mėgo bastytis pajūriu rankiodamas į krantą 


137 


išplautus daiktus. Kartą jam į rankas pakliuvo dėžutė su ledų paveik- 
sliuku. Dėžutę kartu su kitu laimikiu jis nusitempė aukštyn, į namus ir 
numetė tarp kitų daiktų. Kai vieną dieną jam parūpo, kas yra viduje, ir 
jis atidarė dėžutę, iš jos išbyrėjo tik mėšlas. 

Dėdė beveik niekuomet neplaukiodavo, nors jo kūnas ir buvo lieknas 
bei raumeningas, atrodytų, tiesiog sukurtas vandeniui. Dažniausiai jis 
tupėdavo pasislėpęs šešėlyje ir, klausydamasis kasetės, rūkydavo „Mar- 
Iboro, kadangi „Casa Sport — tai arklių mėšlas, sumaišytas su usnimis'. 
Lamaratas tuo tarpu nurūkdavo prie jūros. Kol jis nardydavo, plaukio- 
davo ir žaisdavo gaudynių vandenyje su kitais kaimo berniūkščiais, dėdė 
sėdėdavo po plika uola sukinėdamas radiją. Jam patiko berberų muzika, 
tik Lamaratas nejautė jokio susižavėjimo spigiais moterų balsais ir joms 
žemais tembrais pritariančiais vyrais, nors pastaruoju metu jam ši mu- 
zika nebeatrodė tokia bjauri. Lamaratui prisimaudžius iki soties, jie 


kopdavo aukštyn. Tai tapdavo nelengvu žygiu. 


Lamaratas susėsdavo drauge su kitais kaimelio berniukais ir savo 
dėde jaukioje įlankėlėje, į kurią risdavosi švelnios putotos bangos. Ties 
ta vieta jūroje kyšojo didžiulė uola, kai kurie berniukai lipdavo ant jos 
ir šokinėdavo į vandenį. Mozė pasijuokė iš tų vaikų. Jis papasakojo La- 
maratui, kaip jo tėvas, tai yra Mozės vyresnysis brolis, buvo pirmasis, 
pamėginęs nušokti nuo uolos. Lamaratui niekada nebūtų šovę į galvą, 


kad jo tėvas galėtų būti toks didvyris. 


Kai Lamaratas, ant nugaros užsimetęs dėdulę, žingsnis po žingsnio 
slinko namų link, klupinėdamas ant akmenų, kurie tamsoje atrodė kur 
kas didesni nei dienos šviesoje, taksistas, prie jūros nebuvęs jau metų 
metus (žinai, darbas, darbas ir dar kartą darbas), lygiai taip pat kaip 
tie kontorų tarnautojai iš filmų, sumąstęs prieš miegą išmesti burnelę, 
skiedė viskį vandeniu iš čiaupo. Jo gėrimas buvo išskirtinis: viskis (Ivoje- 
noje niekas, išskyrus Kalidą, negėrė viskio) su vandeniu iš čiaupo (niekas, 
išskyrus Kalidą, neturėjo vandentiekio). Gurkšnodamas jis prisiminė 
kelionę. Na ir keistuolis tas Lamaratas, tiek daug norėjęs papasakoti, bet 
jau nebelikę laiko, o Mozė automobilyje tik viena įstengė praveblenti: 
„Ei, Ilovemybeer, ei, girdi mane: Ilovemybeer, Ilovemybeer“. Ir vėl: „Ilo- 
vemybeer 

Su stiklu viskio rankoje Kalidas Pakelės Skardinė išėjo iš namelio į 
lauką, iš namelio, nuo kurio sienų nebyrėjo plytelės ir kuris žvelgė ne į 
jūrą, o į Cukraus kalną bei greitkelį. 


Mozė jautėsi pavargęs, tačiau, kaip ir priklauso, patenkintas, ir namo 
jį vežančiam taksistui papasakojo (tuo pat metu vengdamas sutikti La- 
marato žvilgsnį), kodėl buvo pasprukęs: 

— Žinai, aš turėjau šįvakar vesti, bet žinai, žinai, su moterimis sunku, 
supranti, ką noriu pasakyti, ar nesupranti, ar girdėjai istoriją apie žmogų, 
iškeliavusį į Patagoniją vien tam, kad pabėgtų nuo savo kraštiečių? Man 
irgi reikėtų taip padaryti: nešti savo kailį iš čia. 


Kol Kalidas Pakelės Skardinė greitais gurkšniais siurbia savo gėrimą ir 
žvelgia į jam priklausančią žemę, kitur kojos viena po kitos klupinėja per 
akmenis, o joms priklausanti sąmonė savęs klausia: kaip aš visa tai papa- 
sakosiu mieliausiai sesutei? Ir kol visa tai ir dar daugiau vyksta Ivojenoje, 
tame žemės lopinėlyje, kasmet netenkančiame vis daugiau ir daugiau 
gyventojų, kol visa tai dedasi, dar nė dvidešimties metelių neturinčiai 
merginai staiga viskas atsistoja skersai gerklę ir ji tylutėliai palieka savo 
namus, savo tėvą, motiną, savo senelį ir senelę bei gausų svečių būrį, kad 
galėtų atsigauti. Ne, ji nebėga į kaktusų lauką, ten nevalia, jis priklauso, 
na, žinote, tai porelei, Gražuolei ir Aplėpausiui, bet gal kur kitur galima 
rasti nuošalią vietelę. 

O kur daugiau ją rasi, jei ne kapinėse? „Labas, protėviai, ar jūsų 
vestuvės irgi vykdavo taip sklandžiai? Ar jos taip pat praeidavo kaip svie- 
stu pateptos? Mergina liečia vieną po kito ratu išdėstytus antkapius. 
Aš liksiu čia sėdėti ir daugiau jau niekada nebepakilsiu, sėdėsiu čia ir 
atsistosiu tik tam, kad jį užmuščiau, pati sau pasižada sesuo. Jei nori, dar 
labiau įtrink mane prieskoniais, dar daugiau baziliko, antra tiek aitriųjų 
pipirų, bet tu nebeišsigelbėsi, Moze, sesuo nebegali ilgiau laukti. 


Mozė Lamaratui labiausiai patiko dėl to, kad visada rasdavo laiko nu- 
veikti ką nors drauge su savo sūnėnu. Kartais,tikriau - kasdien (prieš dešimt 
metų, šešios savaitės palaimingo įkalinimo Tauarirte) Mozė paimdavo į 
rankas lentą su keturiasdešimčia nupieštų apskritimų, aštuonias figūrėles 
(mėlynas ir juodas) bei du medinius beveik nugraužtus kauliukus. 

— Dabar žaisime pačisį, supranti, mano mažasis sūnėne? Tai 
nesudėtinga: riti, iškrenta šešiukė ir pirmyn. 

Po galais: Lamaratas laimėdavo vieną žaidimą po kito, kol galiausiai 
Mozei pasidarydavo gana. 

— Gaila, - tarstelėjo jis, kartoninę dėžutę su lenta, figūrėlėmis ir kau- 
liukais slėpdamas po medvilninių antklodžių krūva, - gaila, kad nepa- 
silikai Ivojenoje: būtum tapęs pasauliniu šio krašto čempionu ir aplošęs 
visus tuos šlubius, neregius ir kurčius. 


— Žinai ką, mano brangiausias sūnėne, — staiga Lamarato nuostabai 
pabudo Mozė, - kaip čia pasakius, tu turbūt manai, koks aš girtuoklis, 
netikėlis... 

Lamaratas dėbtelėjo į jį, tačiau Mozė net nesiruošė nusikrapštyti nuo 
jo kupros. 

— . paleistuvis, bet žinok, aš myliu tavo seserį, viską dėl jos padary- 
čiau, tačiau atsiprašau, nepamiršk, kad aš girtas, iš tikrųjų ji man nieko 
nereiškia. Savaime suprantama, nuostabi mergina, nepriekaištinga ir vi- 
sa kita, bet yra šis tas daugiau... 

Tako gale, už laukų, tarp „San Antonijo vėjo“ ir „Mūsų namo, išniro 
namelis „Vilko urvas. Ten, pagalvojo Lamaratas, ten sėdi jie — tėvas, 
brolis, visa šeima, — pasiryžę užkurti nenaudėliui gerą pirtį, o jis 
šaltakraujiškai postringauja, kad jam Rebeka nieko nereiškia ir kad yra 
„šis tas daugiau“. 

— Supranti, brangusis sūnėne, ar... 

— Ne. Nė menkiausio supratimo neturiu, - užbėgo Lamaratas dėdei 
už akių ir tempė jį toliau. 

— „„IlovemybeerIlovemybeer, — vebleno Mozė jam į ausį, - yra kai 
kas daugiau, daug daugiau, tokia daugybė moterų, kad jau pamečiau jų 
skaičių ir nebegaliu iš jų išsivaduoti. Viena turi vienokių gražių bruožų, 
kita — kitokių ir nematau nieko blogo ragauti vaisius nuo abiejų medžių, 
supranti? 

Ir kalbėjo toliau, tačiau, prisiminęs Katišą, dabar jau kiek virpančiu 
balsu: 

— Devynios galybės puikiausių savybių, o aš tuoj tuoj neteksiu savo 
mažyčio rojaus, išmainysiu jį į bobą su kiaušiais, kuri daužys mane per 


kuprą! 

— Ar dėl to, - paklausė Lamaratas, — dėl to, kad daugiau nebegalėsi 
smaližiauti įvairiomis putytėmis? Ar dėl to tau dingo noras vesti, ar dėlto 
nebepakėlei minties apie vestuves, ar tik dėl šios vienintelės priežasties? 

— Ne ne, cha cha cha, ne, žinoma, kad ne! - begėdiškai nusikvatojo 
Mozė. — Savaime suprantama, ne vien tik dėl to! Nejau nesupranti, 
kad aš esu vyras, velniai tave rautų! Aš vyras, o vyrui reikia skydo, ko 
nors, pavadinkime tai uždanga, už kurios jis galėtų daryti viską, ko tik 
širdis geidžia... Beje, brangus sūnėne, ar kada nors, cha cha, gėrei „Ricar- 
do“, gėrimo, kuris butelyje atrodo skaidrus kaip ašara, o įpiltas į stiklą 
tampa baltu vaiduokliu? Aš, brangiausias sūnėne, irgi kažkuo panašus į 
„Ricardą': nematomas išoriniam pasauliui, aš snaudžiu, bet ką aš slepiu 
— savo tikrąją spalvą, savo vaiduoklišką veidą, savo tikrąją prigimtį — to 
nežino niekas niekas, net taksistai, cha cha cha, chi chi, kche kche, galima 
sprogti iš juoko!.. 

Kalbi kaip iš medžio iškritęs, pamanė Lamaratas ir tepasakė: 

— Baik mane erzinti, kalbi nei į tvorą, nei į mietą. 

— Atsargiai, sūnėne, nevaidink gudročiaus, pats žinai, kaip su tuo „Ri- 
cardu“ būna: pirmas stiklas gardus, antras dar gardesnis, bet išgersi per 
daug ir niekada gyvenime nebesinorės vėl paragauti. 

Ir jis sustūgo tiesiai į tiršta migla aptrauktą dangų: 


Bonitospapaidideli 

Olgalinatudidelęšikngturi 
Babinageidžiutaveišbučiuoti 
Darifamanjaulaikaskeliauti 
Osultingiausiaišjųvisų 
Katišamanobalsoišsiblaškiusitriuškintojaesitu! 


— Merginos, kodėl jūsų visų vardai baigiasi ta keista „a, kodėl aš, var- 
dan Dievo, esu jums skolingas tiek daug pinigų ir kodėl, dar vienas klau- 
simas, į kurį nesulauksiu atsakymo, kodėl nenoriu ir nedrįstu atitrūkti 
nuo jūsų? — Ir jis pasisuko į Lamaratą: - Brangus sūnėne, paklausk sa- 
vo sesers arba mano brolio, ar jie negalėtų paleisti į darbą savo didelių 
burnų ir padėti man atsiplėšti nuo savo pilnos baltų šmėklų praeities? 
Jeigu jie gali tai padaryti pamosikavę abrakadabra rankomis, manyk, kad 
gavai mano leidimą jų to paprašyti. 

Lamaratas nesumojo, ką Mozė čia vapa. Žodžiai nenorėjo nusėsti 
Lamarato sąmonėje, jie blaškėsi jo galvoje, ieškodami tinklelio, į kurį 
galėtų įkliūti, jei Lamaratas pagautų tuos žodžius, galėtų juos išnagrinėti 
ir galbūt suvokti. Lamararas tylėdamas toliau slinko palei kūgio formos 
Cukraus kalną. Jis troško, kad tai, ką pasakė dėdė, būtų buvę nutylėta, jis 
nenorėjo patikėti, jog girtam dėdulei visai nesvarbu —- Katiša ar jo mieloji 
sesutė, Lamaratas baiminosi, kad, nepaisant paties dėdės susigalvotos 
išeities (leidimas gyventi šalyje ir konservuotos kukurūzų burbuolės (pa- 
gaminta Danijoje)),jis liks toks pat, koks buvęs: alkio katišoms, dinoms ir 
olgalinoms negalintis niekaip numalšinti vyras, jaunuolis, trokštantis vi- 
siems laikams ir amžiams pasilikti „Lolitos“ pasaulyje. Tačiau jis nutylėjo 
tai, ko neįmanoma išsakyti, ir tik tvirčiau abiem rankomis sugriebė kitą 
porą rankų, besikapstančių geresnėje ir smagesnėje praeityje. 


Toliau su savo dėdule ant pečių (vėl pradedančiu šnabždėti „Ilovemy- 
beer“) kulniuodamas taku Lamaratas galvoja apie visas tas šešiakes, ku- 
rias jam yra tekę kadaise išmesti, kartais net aštuonias iš eilės, ir koks 
suglumęs tuomet atrodydavo Mozė. Namas su lange spingsinčia šviesele 
artėja, palei Cukraus kalną vedantis takas pamažėle darosi nebe toks sta- 
tus, o Kalidas Pakelės Skardinė nusprendžia eiti gulti ir save įtikina, kad 
šios istorijos pabaigą būtinai susapnuos. 

(Deja, Kalidas sapnuoja ėriukų galvas, skalbimo miltelius, tūkstančių 
tūkstančius loterijos bilietų, kuriais Meliliare prekiauja paralyžiuotas 
neregys, ir balsą, liepiantį: „Netikėk sapnais, mėgink laimę:.) 

Taksistas išeina, lieka Lamaratas, kuris girdi skaičiuotės melodiją, 
kraupų cypsėjimą iš anapus krūmokšnių, o svarbiausia - mergytę Pelytę, 
gulinčią ant nepriskaičiuoto antkapio. Mieliausioji sesutė prisiekia sau 
išvadinsianti Mozę paskutiniais žodžiais, pasišauksianti dvasias, kad šios 
suplėšytų jį į skutelius, ir pradeda vietos ta:me murmėti prakeiksmus: 
„Tegul tą Mozę velnias sudrasko, tegul jam šėtonas sutraiško galvą, tegul 
liepsnos jį su kaulais ir nagais praryja, kad aš numirčiau, jeigu jis kada 
nors dar turės kokią moterį . Lamaratas visa tai girdi: garsiai ir aiškiai. 

Neįtikėtina, jis strykteli nuo tako ir skinasi kelią pro krūmokšnius, ne, 
jeigu ausys jo neapgauna (o jos ir negalėjo apgauti), kažkas ten keikiasi 
kaip išprotėjęs, beje, moterišku balsu, kas čia galėtų būti... 


— Ei, Rebeka, baik blevyzgoti! Beje, ką tu, dėl Dievo meilės, čia veiki?! 

Rebeka užčiaupė Lamaratui burną rankomis, pavaišino antausiu ir 
paklausė, ar rado jos būsimąjį vyrą-kol-mirtis-mus-išskirs. 

— Ana va, ten, drybso ant tako ir pučia į akį, - mostelėjo pirštu La- 
maratas. 

Rebeka prasibrovė pro krūmus ir iš tiesų ten, ant tako, išvydo jį 
gulintį, apžiūrėjo knarkiantį veidą, septynis kartus apsuko aplink jį ratą, 
pasilenkė ir čiupo už nosies: 

— Eli, ar tu dar čia? Nenori keltis? Drybsok sau toliau, atmata, jeigu 
tau taip labai reikia nusnūsti. 

Ji pakilo, dėbtelėjo į Lamaratą ir, iškėlusi rankas į juodą dangų, su- 
riko: 

— Bukagalvi, kodėl, dėl Dievo meilės, tavo vardas — bukagalvis! 
Išsižadėk savo tėvo ir šito sumauto vardo! 


— Tuojau mes šitą nelaimėlį pažadinsime, čiupk jį už pasturgalio, tą 
niekšą, — paragino Rebeka. 

Ji pasilenkė, sugriebė savo jaunikį už pažastų, sumurmėjo į ausį: 
„Myliu tave, mano širdies skausme ir senas ožy ir vienu truktelėjimo 
pastatė jį ant kojų. 

— Brangusis, saldusis Moze, aš taip tave myliu, juk pats žinai, kaip 
norėjau pasidalinti su tavimi daugybe puikių akimirkų, žinai, kad esu 
pasiryžusi savo rankomis tave apipjaustyti, kad būtum tik mano vienos. 

Rebeka pasisuko į Lamaratą: 

— Žinok, mano brangus kvailas Žiurkiuk, kai dar buvau maža, o tu 
pats iki pamėlynavimo bėgiodavai lauke, aš jau tada svajojau apie vestu- 
ves prie jūros. Didžiulis laužas, milžiniškas dubuo punšo, skamba gi- 
taros, o šalia — vyras, pasiryžęs nuo kojų nusivaryti, kad tik išpildytų 
kiekvieną mano norą. „Štai, brangioji, dar truputėlis smėlio ant tavo 
pirštų, dar pagalvėlių, mieloji, gal nori ananasų sulčių... Ką gi, šitame 
Dievo užmirštame kaime nėra nei punšo, nei žiebtuvėlio, nei stiklinių, 
tačiau jūros čia daugiau nei pakankamai... Judinkis, - sušuko sesuo, — 
mes keliaujame prie jūros. Ir nepamiršk, tą netikėlį imame su savimi. 


Kaip asilui pilnus krepšius vynuogių, taip ant pečių tempiančiam sa- 
vo dėdę Lamaratui viskas susipainiojo galvoje (ką pamanys svečiai, ką 
pasakys tėvas, ką darys motina) ir jis pagalvojo tą patį, ką galvoju ir aš 
— jau kelintą kartą: kad visai tai paaiškintum, reikia turėti lėlių namelį. 

Ką gi, lėlių namelis, kaip jau buvo ne kartą kalbėta ir rašyta: na- 
mas, nuo lubų iki grindų užkištas lėlėmis. Ak, taip, pagaliau nušvito 
man protas: namas, kurį prikemši lėlių, nuo viršaus iki apačios, lėlių, 
vaizduojančių moteris, ir lėlių, vaizduojančių vyrus, kurių kiekviena turi 
savitą spalvą ir drabužį... griežta ir aiški simbolika... nesąmonė... kaip 
man tai šovė į galvą... tiesiog staiga nukrito iš dangaus, pykšt pokšt ir 
atsidūrė ant popieriaus, nors dabar tai visai nesvarbu. Kuo toliau, tuo 
labiau pradedu abejoti. Kankina mintis, kad padariau siaubingą klaidą: 
išmeskime visa tai iš galvos, pamirškime lėlių namelį, geriau sutelkime 
visą dėmesį į naktį, kapines ir pačią dailiausią lėlytę iš visų — mieliausią 
sesutę Rebeką, lėlę, tempiančią Mozę ten, kur ir buvo jo vieta — prie 
jūros, į kurią jis taip niekada ir neišdrįso panerti. 


Jiems leidžiantis nuo kalno, žingsniuojant takeliu žemyn, klupinėjant 
ant akmenų ir sutraiškytų varlių, Lamaratui prilaikant Mozę iš dešinės, 
o Rebekai jį priturint iš kairės, ji prabilo: 

— Parke brangiausiasis šnabždėjo man: „Pažįstu tik vieną moterį, kurią 
galėčiau mylėti — tai esi tu. Svajojau apie tave jau nuo pat savo gimimo. 
Tėvelis atėjo pas mane į vestuvinį kambarį ir pasakė: „Nusiramink, jis 
tiesiog kažkur trumpam išėjo, gal paprasčiausiai nusičiurkšti, rankų nu- 
siplauti, nieko ypatingo, pati žinai, kokie tie vyrai, visada užimti, užimti, 
užimti, sėdėk sau ramiai, žiūrėk, kad nenutrintum dažų nuo akių, tiesiog 
būk nuostabi ir elkis taip, lyg nieko nebūtų nutikę. O tada išėjo, ir vos 
tik jis pranyko pas ponus bei ponaičius, žiū, kas dar beateinanti — ogi 
motina. Ji leidosi pasakoti, taip, žinojau, kad jai tiek daug guli ant širdies: 
„Anksčiau viskas vykdavo kitaip, kai tekėjau už tavo tėvo, sėdėjau šitame 
pačiame kambaryje, suakmenėjusi iš baimės, dar didesnės baimės, nei 
buvo apėmusi gimstant tavo broliui, nes, ačiū Dievui, tąsyk šalia buvo 
tavo senelė, ji ištiesė pagalbos ranką, bet aną vakarą, Dieve mano, koks 
siaubingas jis buvo, niekada nebūčiau išdrįsusi to pasakyti, bet būsiu 
atvira — man teko viską padaryti pačiai, tąkart aš pasakiau: tai ko iš tų 
filmų Meliliaro kino teatruose išmokai, gal dūdele groti? Tačiau viskas 
baigėsi gerai, ant paklodžių liko milžiniškos dėmės, pamėgink mane 
aplenkti, dukrele, o jis kuo toliau, tuo daugiau įgūdžių įgavo, tavo tėvas 
buvo vienas tų gerai išauklėtų jaunuolių, kurie niekuomet netraukdavo 
į miestą ieškoti moterų, kad išmoktų tai daryti... Na, ko į mane spoksai 


144 


akis išvertęs, broliuk, brangus kvailiuk, pasakoju gryniausią teisybę: ji 
bėrė žodžius kaip žirnius, tarytum būtų juos saugojusi išskirtinai šiam 
vakarui, mano virtimo moterimi nakčiai, o paskui dėstė toliau — juk žinai 
kaip ten būna su tomis išdykusiomis mergiotėmis jeigu jau pradės tai 
nukeliaus iki dangaus bei pragaro ir atgal ji pasakė kad aš jai patikau kur 
kas labiau nei tu na pagaliau išgirdai tai iš kito žmogaus mano broliuk 
ji pasakė kad aš gyvenau jos pilve ištisus devynis mėnesius ir tuo ją be 
galo pamaloninau supranti o juokingiausia kad ją be galo sužavėjau tuo 
kad gimiau ligoninėje ji pirmiausia prisiminė tas vynuoges bei bananus 
kuriuos tėtis tempdavo į palatą bei slaugytojas kurios darė dėl jos viską 
netgi užpakalį nušluostydavo kadangi ji pati skundėsi vadinamaisiais 
nugaros skausmais ligoninėje praleistas laikas buvo nepakartojamas ne- 
reikia nieko daryti supranti ji staigiai susirgo tinginystės liga ji atsiprašė 
už tuos visus rytus kai voliodavosi lovoje nes be galo mėgsta ilgai miegoti 
ir nieko čia nepadarysi tokia ji yra nuo vaikystės motina ją išlepino ir kad 
ji nemokėjo gerai gaminti tiesą sakant aš niekada to nebūčiau pasakiusi 
bet ji dėl to sielojosi ir teisinosi jog jaunystėje jų šeima nestokojo pinigų 
ir ji galėjo nė piršto nepajudinti tai buvo puikus laikas bet kartu ir veltui 
iššvaistytas ir ji dėl to labai gėdijasi tiek prikalbėjusi ji vėl sugrįžo prie 
mano reikalų gulėk ramiai mergyt kai jis ant tavęs atsiguls išskėsk kojas 
ir leisk jam atlikti visą darbą pati nesikišk nieko nekalbėk elkis taip lyg 
būtum gabalas mėsos į kurį jis kokiais nori būdais gali įsiskverbti o ką 
daryti jeigu jis ko nors užsimanys tada daryk tik tai ko prašys jei norės 
kad pakeistum padėtį padaryk tai bet ne daugiau ir tiesa, nesijuok iš jo 
neparodyk kad esi nusivylusi ak ką aš kalbu viskas bus gerai jis dantis 
pravalgęs besidulkindamas tai yra noriu pasakyti kad sprendžiant pagal 
motinos ir kitų moterų pasakojimus jo sąskaitoje visas būrys šliundrų ir 
jis prinervino mūsų namus tikra šeimos gėda bet ko norėti jis juk vyras o 
tos kekšės ant kiekvieno kampo ir visos šniaukia tuos baltus miltelius ar 
kaip juos ten vadina lygiai taip pat kaip ir tie vyrai kurie jas dulkina visi 
iki vieno yra įjunkę į meilę už pinigus tiesiog neįtikėtina bet būsiu atvira 
broleli išgirdus tokius motinos žodžius visą likusį vakarą man šiurpuliai 
vaikščiojo nugara išsigandau šios nakties nes tik įsivaizduok kas jeigu jis 
irgi yra vienas tokių tipų ir taip pat turi panašių mergužėlių kita vertus iš 
kur galėtų turėti tiek pinigų ak aš taip bijau Lamaratai brangiausias bro- 
lau aš taip bijau jaučiuosi lyg kybočiau tarp dangaus ir žemės tarytum 

bet kurią akimirką galėčiau sprogti tačiau virpulio nejaučiu ar žinai kad 
seniau man yra tekę iškrėsti kvailysčių drauge su pora mergaičių eidavo- 
me kniaukti rutuliukų į žaislų parduotuves kuriose „smurtfai “ir „piratai“ 
būdavo sudėti įvairiuose nedideliuose indeliuose greta kasų juos nuolat 
saugodavo bet mes mokėjome vieną gudrybę kai tik sargas nusisukdavo 
čiupdavai du tris rutuliukus ir susikišdavai į burną o kai vėl pasitaikyda- 
vo proga ten pat nukeliaudavo dar pora rutuliukų ir taip toliau kol bur- 
na nebegalėdavai daugiau apžioti reikėjo tau matyti kaip aš dumdavau 
į lauką pakeliui sušvebeldžiuodavau laba diena ir pasukusi už kampo 
išspjaudavau rutuliukus tačiau mano nuotykis trukdavo labai trumpai 
ne ilgiau kaip minutę nes aš siaubingai bijodavau jais paspringti tačiau 
viena mano draugė atsimeni tą negriukę kuri visąlaik laikydavo burnoje 
du pirštus turbūt dėl to ir turėjo tokius plačius žabtus kartą ji susigrūdo 
kokius trisdešimt rutuliukų ir niekas net nepastebėjo kol ji plojosi vei- 
du į žemę bėgdama į lauką, tikriau — mėgindama bėgti kadangi gatvėje 
vietomis buvo iškasinėta tos žaislų parduotuvės darbuotojams teko ją 
vežti į ligoninę keistas būdas pagauti vagį tiesa nes rutuliukai užstrigo 
jos stemplėje ir viename plautyje bet ką aš čia dabar malu man taip 
baisu dėl jo dėl šios nakties bijau kad nepasigaučiau kokios ligos man 
rodos aš tau jau pasakojau tą istoriją seniai seniai, tačiau tas virpulys 
apimdavęs mėginant ką nors nudžiauti buvo kitoks dabar aš jaučiuosi 
tiesiog išsigandusi kas bus jeigu jis nepasirodys jeigu jis manęs nebenori 
noriu pasakyti kad kadaise man teko joti arkliu plačiai išžergus kojas į 
šalis kai atrodydavo jog ten viduje kažkas tuoj tuo suplyš plaukiojimas 
irgi ne per geriausia veikla bet tai nesvarbu juk yra per akis gudrybių be 
to motina pati sakė kad jeigu kraujo nebus ji nenustos manęs mylėjusi 
ir kad man tereikia truputėlį pagudrauti tiesiog pajudinti klubus į 
ritmą daug raudoti labai daug tuomet jis pats pasirūpins ant paklodžių 
nulašinti kelis lašelius savo paties kraujo šiaip ar taip, man reikia prie 
savęs turėti segtuką ar žirklutes noriu tau dar kai ką pasakyti tikiuo- 
si neišgąsdinsiu tavęs mes moterys esame nepalyginti gudresnės nei jūs 
vyrai na kad jums visą laiką terūpi tik pergalė pergalė pergalė verčiau 
būtum gimęs chronometru bet nepaisant visko tavo dėdė yra žavingas 
praėjusiais metais kai mes vaikštinėjome Meliliaro parke jis nepratarė 
nė žodžio nežinojo ką pasakyti tylėjo lyg vandens į burną prisisėmęs ir 
visą laiką spoksojo kažkur į šoną lyg būtų truputėlį gėdinęsis prieš mane 

o gal prieš save patį kas ten žino kad ir kaip ten būtų aš nutraukiau tylą 
iškrėčiau tikrą kvailystę žinai paėmiau jo ranką ir uždėjau ant savosios 
jis atrodė apstulbęs neįtikėtina dar niekuomet anksčiau nemačiau tokių 
didelių akių tačiau jos buvo nuostabios nors jo nosis ir yra didelė nenu- 
vertink jo girdi nenuvertink nes kai jis eis sa mumis dar pamatysi ko jis 
iš tiesų vertas tada motina liepė man sėdėti ramiai ir dėl nieko nesijau- 
dinti tiesiog leisti įvykiams tekėti savo vaga ir kai darbelis bus atliktas 
nepamiršti iššauti raketos. 

Vestuvės prie jūros 


— Oli, oli, oli! Žinote, ką aš manau, brangūs giminaičiai? Manau, kad 
mano akys regi tuos bastūnus, besivelkančius prie jūros. 

Tėvas, tokiais žodžiais kreipęsis į motiną, senelį ir senelę, nuo tos 
akimirkos, kai Lamaratas leidosi į paieškas, buvo nugrimzdęs į romų 
popiečio miegą. Dvi su puse dienos sprogę migdolų riešutus ir plempę 
mėtų arbatą svečiai pamažu atsiplėšė nuo vaišių ir vienas paskui kitą 
pasklido po kalvas (užančiuose nešini skanėstais: „Na, ėsti buvo per akis, 
bet jaunųjų nei regėjom, nei girdėjom . „Gaišatis, - kalbėjo jie, - visas pa- 
sirengimas nuėjo šuniui ant uodegos, jeigu nori žinoti mano nuomonę, tai 
toji šeimynėlė įrartina ). Palengva lėkštės viena po kitos buvo ištrauktos 
iš kibiro su pamuilėmis, išmazgotos, perplautos ir suspindo atremtos į 
drėbtą iš molio sieną. Nuotakos motina kaip pamišusi davėsi po vidinį 
kiemą, mėgindama sulaikyti besiskirstančius svečius: 

— Teta Larifa, kodėl jau išeini? Kas tau, Tarirai, sakė, kad nebegali čia 
užtrukti? O kur jūs taip vėlai išsiruošėte? Turime dar užtektinai arbatos, 
pistacijų riešutų ir kalbų, prašau, pasilikite dar truputį, bent jau iki tol, 
kol sužinosime, kas nutiko. 

Deja deja, vargšė motina: svečiai ėjo ir ėjo vienas paskui kitą pro du- 
ris, ir niekas nenorėjo pasilikti. Galiausiai pasidavė net musės ir nutūpė 
ant išdrabstytų drėgnų mėtų lapelių, nusprendusios prisiryti užsilikusių 
cukraus kruopelyčių. 

Tokiu poelgiu musės parodė, kad šventė baigta, ir netgi tėvas, vis rimčiau 
ir rimčiau pradedantis abejoti, ar tikrai šešiasdešimt minučių reikia laikyti 
valanda, o ne viena minute, palengva pradėjo nustoti vilties. 

— Tuomet bent jau tai gerai, kad vestuves nusprendėme kelti Tuarir- 
to kaime, — murmėjo jis sau po nosimi, — gėdos ir negarbės vėjas grei- 
tai praūš per šio atsilikusio ištuštėjusio kaimeliūkščio kevalą, perlėks jį 
kiaurai, net nepastebėjęs, nes net tas prakeiktas vėjas negali patikėti, kad 
čia gyventų žmonės. 

Taip sėdint ir stebint, kaip svečiai vienas po kito išeina ir niekas dau- 
giau nebepasirodo, tėvui nieko kito nebeliko (jis žvilgtelėjo į savo tėvą, 
snaudžiantį ilgo tamsaus kambario kertėje), kaip tik miegoti. 


Pabudusį ir jaučiantį bjaurų maudimą dėl to, kad užmigo sėdėdamas, 
tėvą pasiekė ne jam skirtų žodžių nuotrupos, viena po kitos palengva, 
priegiesmiu sklindančios iš anapus namo. Žodžiai ir begalinis mono- 
logas, pasakojantis apie užstrigusius rutuliukus, astronautus, fejerve- 
rkus, saliutus, sproginėjančius drauge su anglies gabaliukais, smurtus, 
sprunkančius su šlamančiaisiais, ponių stovyklą, ėjimą susikibus už 
rankų ir apie buvimą savimi. 

— Velniai griebtų, jei čia ne mano dukters balsas, - švilptelėjo apsnūdęs 
tėvas ir, išėjęs į vidinį kiemą, pažadino motiną su senele. - Girdėjau ją 
šnekant apie gnomus ir praėjusius laikus. Jei manęs paklaustumėte, aš 
atsakyčiau: ten dedasi nešvarūs dalykai. 

Visi keturi pajudėjo, vienas paskui kitą, išsirikiavę nuo aukščiausio 
iki žemiausio kaip Daltonai: tėvas, senelis, motina ir senelė. Taip jie išėjo 
į lauką, pasuko už namo ir visi ištempė ausis, norėdami pagauti dar bent 
vieną užburtą žodį ar sakinį. 

— Po šimts kelmų, sūnau, tau turbūt prisisapnavo. 

— Ber, bet, bet juk ten... pažiūrėkite... Ten juk jie, visi trys, ten, apačio- 
je... Tik ką dingo už to seno šlubio Bauchnako, buvusio Franko armijos 
pėstininko, trobos, — suriko senelė ir ji buvo teisi. - Ko mes dar laukia- 
me? Greičiau paskui juos. 

Motina pasikaišė suknelę, nuo galvos iki kojų išsiuvinėtą žvyneliais 
bei iš plastiko pagamintais krištoliniais varpeliais, ir pasiruošė šokti į 
žemiau esančią terasą. 

— Judinkitės, greičiau sugrąžinkime tą velnio apsėstą porelę! Partem- 
piam namo, tegu jie padaro, ką privalo padaryti, ir žaibiškai nešdinamės 
atgal, tolyn, tolyn, tolyn nuo šitos pragaištingos vietos!.. 

Suglumę, apstulbę motina, senelis ir senelė — iš kur ji turi tiek ener- 
gijos — liuoksėjo vienas paskui kitą apačion, vis žemiau, į vieną terasą po 
kitos, laiptelis po laiptelio, eidami lenkčių vienas su kitu, įkandin vienas 
kito, vienas per kitą, vienas ant kito aplink kaktusus, vienas - du - opa 
šokdami per uolas ir terasas, tol, kol tarp jų pėdų ir jūros liko tik vaiki- 
nas, moteris bei auka. 

— O, kaip norėčiau ką nors smagaus padainuoti! O, kaip man knie- 
ti šitą savo vyrą, šitą nelaimėlį, vienąsyk gerai įmurkdyti į vandenį! 
Žiurkiuk, juk neabejotinai moki ką nors smagaus, nagi, užplėšk kokią 
dainą, viens du trys: mes-beveik-atėjome-mes-beveik-atėjome-bet-dar- 
liko-galiukas... 

— .. kaip varno sparniukas, — vietoj sesers užbaigė Lamaratas 

Taip jiems svirduliuojant smėlėtu taku jūra pamažu artėjo, kol galiau- 
siai atsidūrė taip arti, kad Rebeka nusprendė: 

— Dabar jau atėjome. 

Jiįsisiurbė savo išrinktajam į lūpas, prasiskverbė liežuviu į prasiviepusią 
burną ir sušnibždėjo: 

— Aš myliu tave ir visada mylėsiu. 

Iš glėbio paleistas jaunikis susmuko ant smėlio. Rebeka nukrypavo į 
kitą pajūrio pusę ir, prieš pasikaišydama vestuvinę suknelę, pritūpdama 
bei pačiurlendama, kreipėsi į Žiurkiuką: 

— Nespoksok. Aš tau ne filmo žvaigždė, aš tavo sesuo. 


Senelis (tas mielas žmogelis) savo gyvenime daug patyrė, daug laukų 
aparė, apvesdino savo vaikus ir suskaičiavo pakankamai krentančių 
žvaigždžių, kad dabar galėtų būti laimingas, tačiau matydamas, su ko- 
kiu užsidegimu jo marti striksi nuo vieno vingiuoto takelio prie kito, jis 
pagalvojo, kad jo amžiaus žmogui tai pernelyg nutrūkrgalviškas poelgis. 
Senelė priešingai - dūmė dideliu greičiu, genama tos pačios adrenali- 
no bangos kaip ir ta moteris, kuriai kadaise perkirpo bambagyslę ir taip 
meistriškai sugrūdo atgal: jas abi įkvėpė adrenalinas dėl ant kortos pa- 
statytos moteriškos garbės, kuri privalo būti išgelbėta ir sugrąžinta na- 
mo, ten, kur jai ir vieta — tarp keturių sienų. Negalima jai leisti pabėgti, 
kitaip iš anglies gaminami juodi dažai akims bus pakeisti blakstienų tušu 
„Dior“, lūpų dažais ir nagų laku „Ilikeyou“ — ak, kokia gėda kiekvienai, 
tūnančiai tarp keturių namo sienų. Todėl senelė dar smarkiau daužė kul- 
nis į akmenis, dar smagiau kilnojo kojų pirštus, beviltiškai stengdamasi 
pralenkti marčią. 

Tėvas visiškai nepritapo prie šios trijulės. Karštligiškai lenktyniaujant 
jo galvoje kunkuliavo klausimai: ko aš taip skubu ką čia veikiu ir kas dar 
be mūsų galėtų matyti šį paveikslą tos moterys išsikraustė iš proto tos 
moterys išsitaškys sau smegenis į kurią nors uolą nes kiekvieną sykį, kai 

tėvui jau atrodydavo, kad jis pirmauja (ar aš išsiveržiau į priekį, ar man 
tik vaidenasi), jį aplenkdavo motina, su iškištu liežuviu lekianti nelygi- 
nant viesulas. 

— Atrodai kaip apsėsta boba, - suriko jis pavymui. 

Tikras stebuklas, pagalvojo tėvas, atsigręžęs pasižiūrėti į savo tėvą, 
skuodžiantį per keletą metrų už jo, maskatuojantį rankomis kaip irklais, 
tikras stebuklas, kaip tos moterys su savo sunkiomis suknelėmis, dušo 
šlepetėmis ir apgaubtos visa stingdančios kvepalų smarvės geba lėkti lyg 
akis išdegusios. 


Sesuo buvo teisi: ji buvo jo sesutė, o ne kokia nors mergšė iš strip- 
tizo šou, demonstruojamo vienoje ar kitoje „Vakarų“ šalyje. Lamaratas 
rankomiss užsidengia akis (lygiai taip pat kaip žiūrint „King Kongą“ 
bei „Amerikietišką vilkolakį Londone“) ir užspaudžia jų obuolius, kad 
nematytų sisiojančios sesers, pasirodo sproginėjantys meteorai ir krin- 
tantys asteroidai, kurie kaupiasi, renkasi, telkiasi į krūvą, kol vaikinui 
pradeda suktis galva. 

Nuo tos akimirkos, kai viduje viskas ėmė kauptis ir tvinkti, o išorėje 
virsti myžalais ir pasibjaurėjimu, Lamaratui vaizdą aptraukė lengva mi- 
gla, uždengusi tiek jam prieš nosį, tiek galvoje esančius daiktus. 

Pagaliau nusičiurškusi ir apsitaškiusi vestuvinę suknelę, Rebeka at- 
siduso: 

— Na va, dabar palengvėjo, — ir apsuko kelis ratelius aplink Mozę, 
paguldytą prie pat vandens. —- Ak, vaikine, vaikine, į ką tu įklimpai. 

Rebeka priklaupusi atsegė jam diržą. 

— Sprendžiant pagal tas paskalas, kurių šį vakarą prisiklausiau, šis jau- 
nikaitis buvo visų Meliliaro merginų meilužis, ir kai aš tuos šnabždesius 
mėginu susieti su savo ateitimi, negaliu padaryti kitos išvados, kaip tik 
tą, kad jis ir mane pradės laikyti savo meiluže - žinoma, nebent padėčiau 
jam išsivaduoti iš tos beprotybės, - Rebeka nutilo ir, iš po vieno pasijo- 
nio išsitraukusi žirklutes, žvilgtelėjo į Lamararą, kuriam tuo metu prieš 
akis iškilo ne žirklės, o sidabrinis blyksnis. — Žiurkiuk Žiurkiuk, atėjo 
laikas atskleisti kortas: išaušo diena, kai sužinosi tikrąją savo gimimo 
istoriją... 

O, Kalidai Skardine Dvigulėje Lovoje, ar girdi, kaip ji išplepa visas 
paslaptis? 

— ... ar žinojai, kad gimei ne taip kaip visi? 

— Ak, ne, kaip suprasti, kas nutiko? Iuriu galvoje: ką tu tuo nori pa- 
sakyti? 

— Na, tiesiog nėra čia ką pasakoti — tavo brangioji senelė, ta pleputė 
kūmutė, tarškianti greičiau, nei Dievas gali daryti vaikelius, prie to 
prisidėjo, ir aš tau tiesiai šviesiai pasakysiu: ji tavo bambagyslę krimsc 
krimst perkando, užuot čekšt čekšt perkirpusi, kaip kiekvienas norma- 
lus žmogus, būdamas šviesaus proto, padarytų. 

Nuo tos akimirkos Lamaratui dar smarkiau aptemo akys (iš nuo- 
stabos, kas buvo ir kas nebuvo padaryta? Iš pasišlykštėjimo, kad jau gi- 
mdamas buvo nuskriaustas? O gal ta tirštėjanti migla — krintantys me- 
teorai užleido vietą sproginėjančioms saulių sistemoms — aptraukė akis 
po pakeltais marškiniais bespoksant į savo bamb3ą?) ir jis vėliau taip pat 
nedrįso daugiau apie tai pasakoti, nes kas galėtų patikėti: 

— Tačiau tu turėtum žinoti, Lamaratai (nes viskas yra gerai ir viskas, 
kas jau buvo, ir kas dar ik bus, gali pasikartoti), kad senelė man pakišo 
stulbinančią mintį... Argi ne nuostabu, kad ji, gelbėdama tave, kai bu- 
vai pakibęs tarp gyvybės ir mirties, kad ji tuomet, tą akimirką, visiškai 
spontaniškai ir netikėtai, Dievui pašnabždėjus į ausį, perkando tavo 
virkštelę pusiau? Kartais viską reikia spręsti labai paprastai. O dabar aš, 
kad išgelbėčiau visą likusį Mozės gyvenimą nuo nepageidaujamo kitų 
moterų kišimosi, perkirpsiu jo virkštelę. 

Akys apremo... Rebeka (jos akys išsprogo, lūpos blankiai žvilgėjo, 
tarsi išteptos avies riebalais, galva tirtėjo, o dešinėje rankoje įnirtusiai 
sučerškėjo žirklės) kirpo. 

O ką darė svarbiausias veikėjas? Jis liko toliau drybsoti išsižiojęs, tik 
kiek stipriau sudrebėjo. 

Sesuo paslėpė gabalėlį mėsos — nuluptos „Merguez“ dešrelės galiuką 
— už iškirptės ir tarė: 

— O dabar, brangus vyre ir sutuoktini, į vandenį drauge su tavimi ar 
tuo, kas iš tavęs liko, gimininga siela ir gyvenimo šviesa, švariai nuplauki- 
me girtumą ir paaukotąjį kraują. 

Tai pasakiusi, Lamaratui stebeilijantis, ji nusimetė drabužius. 

— Ei, nežiūrėk, aš tau ne filmo žvaigždė. Aš tavo sesuo. 

Lamaratas žaibo greičiu užsidengė akis, nespėjęs pamatyti, kaip 
Mozė buvo taip pat išrengtas, pakeltas, užsimestas ant pečių ir drauge 

su savo žmona, mergina, iš tikrųjų turėjusia jį vadinti dėde, žengė į jūrą. 
Rebeka (Lamaratas šitai girdėjo) palengva brido į putojantį su kiekvienu 
žingsniu vandenį ir dainavo: 


Šis vakaras yra mūsų vakaras, 

Su punšu ir ejejejei, 

Vestuvėse prie jūros, vestuvėse prie jūros 

Viską atidaviau tau, 

Širdį, kepenis ir dar daugiau, 

Vestuvėse prie jūros, vestuvėse prie jūros, 

Tačiau tau buvo nusispjauti, 

Daugiau nebenori su manimi gyventi, 

Girdėjau tave meluojant vestuvėse prie jūros, vestuvėse prie jūros, 


Oplia oplia 


Jie stovėjo drauge negiliai įbridę į jūrą. Rebeka pasisukusi timptelėjo į 
save Mozę, kartu su krauju netenkantį garbės, savo jėgos, visko, kas vyrą 


daro vyru, 
Vestuvėse prie jūros, vestuvėse prie jūros. 


Iš vandens jie išlipo tik nuotakai iki soties atšventus savo vestuvinę 
naktį. 


Nusileidę nuo kalno, jie išvydo krantan Mozę traukiančią Rebeką bei 
kiek atokiau stypsantį vaikiną, kuris rankomis užsidengęs akis stengėsi 
nieko nematyti. 

— Ne! Rebeka, dukrele brangiausioji, stok, teneleidžia tau Dievas! — 
sustūgo tėvas, pirmas nubėgęs nuo kalno. - Lipk iš vandens ir pasakyk, 
kad viskas gerai. 

Motina, senelis ir senelė nusvirusiomis rankomis spietėsi tėvui už 
nugaros. 

Tėvas, metęs žvilgsnį į Lamaratą, papriekaištavo: 

— Turėjai jį pargabenti namo, o ne atvesti prie jūros ir tuo labiau ne 
jai į nagus; juk pats žinai: iki tos nakties negalima vienas kito net pirštu 
paliesti, ech... 

Motina, senelė ir senelis rėkė vienas per kitą, buvo neįmanoma su- 
prasti, ką jie stengiasi pasakyti, nes atrodė, kad vienas staugė jūrai, ki- 
tas Lamaratui, o dauguma žodžių prasmego karštoje bežvaigždėje nak- 
tyje. Jiems nuo kaktų nusibraukus prakaitą motina dar kyštelėjo savo 
trigrašį: 

— Kodėl visų pirma nevedei jo namo ir ką čia veiki, ką ji čia veikia, ką 
reiškia tas kraujas, juk ne... o ne, nejau tai nutiko čia?!... 

— Dieve mano! — pravapėjo tėvas, pirštu vieną po kitos rodydamas 
tirštas kraujo dėmes ant smėlio. 

Rebekai kampe rengiant Mozę, jis nusekė kraujo pėdsaku. 

— O gerasis didysis Dieve, tas pragariškas gėdos ir negarbės vėjas mus 
jau pačiupo... - pasakė tėvas savo žmonai, — pažvelk, jis ją čia... juk tai, 
klausyk, tai nutiko čia!.. Jis atliko savo darbą, tik pažiūrėk, visur kraujas! 

— Kaip mums reikės kada nors visa tai paaiškinti... 

— Užčiaupk žabtus, — įsikišo senelis, — ir žaibo greičiu dek fejerve- 
rkus. O rytoj... 

Jis trumpam užsičiaupė ir dėbtelėjo į savo žmoną. 

— „„rytoj dėsimės neregiais ir kurčiais. 

— Koks siaubas, - sudejavo senelė laužydama rankas, — jis visiškai 
nepaiso mūsų, jam nė į galvą nešovė, kokia moteris yra trapi ir gležna... 

Vis dar pusnuogė Rebeka žengė į priekį — tylutėliai, kaip ir pridera, 
nuleidusi akis. 

— Nežiūrėkite, nežiūrėkite, — įspėjo Lamaratas, — ji nuoga ir ji jums 
ne filmo žvaigždė. 


Taip jie ir stovėjo — trūko tik vieno — fotoaparato grupinei nuo- 
traukai Nyderlanduose pakabinti ant sienos. Iš kairės — rankomis 
užsidengęs akis Lamaratas, iš dešinės — tėvas, motina, senelis ir senelė, 
visi išvertę akis taip, tarytum matytų liepsnojant vandenį, o nugara atsi- 
sukusi į objektyvą — trapi Rebeka, laikanti tik glaudėmis ir marškinėliais 
vilkinčio savo sutuoktinio, klūpančio ant kelių kaip vaikas, ranką. „Tai 
mano šeima — dingtelėjo Lamaratui, — ir jau niekada daugiau nebebus 
viskas gerai . 


Kažkur Nadorpe stovi namas, nepataisomai niokojantis pats save: 
ant žemės byra glazūruotos plytelės, duždamos į smulkius gabalėlius. 

Tačiau labiausiai nukentėjo vyriškas pasididžiavimas, nuo kurio nukirp- 
tas nemenkas galas buvo su dideliu vargu sugrąžintas atgal į savo vietą. 

Tėvas užtempė Mozę į kalną, dešinėje kelnių kišenėje nešinas 
vyriškumo galiuku, gautu iš Rebekos („Prašau, galbūt dar pavyks ką nors 
išgelbėti ), ir nugabeno nelaimėlį į Nadorpo ligoninę, kur visi pakraupo 
išvydę raudoną dėmę Mozės baltose džinsinėse kelnėse. 

— Ką jie darė? Gal tas pamišėlis nekaltybę atėmė per užpakalį, ar ką? 
— ligoninės koridoriuose tarpusavyje šnabždėjosi slaugės. 


Po to įvykio motina užsičiaupė. Apie tai, kas tą atmintiną vakarą nu- 
tiko per vestuves pajūryje, ji tylėjo ištisus šešerius metus, lygiai kaip tai 
padarė vienas toks sodininkas. Tylėjo iki tos dienos, kai vieną sekmadie- 
nio popietę tarptautinio telefonų tinklo kabeliais ją pasiekė pažįstamos 
pranešta Žinia: 

— Tam Mozei jau niekada nebepasidarys geriau, jam galutinai 
varžteliai atsisuko... Sapalioja be perstojo nei šį, nei tą... Gal taip yra dėl 
to, kad... Na, supranti... Kad jis nebegali... 

Motina sulig tais žodžiais stryktelėjo ir išspjovė ilgus metus kauptus 
nuodus: 

— Pagaliau tas jaunuolis gavo, ko buvo nusipelnęs! Tas išsigimėlis 
užtraukė savo tikram broliui tokią gėdą, visąlaik žinojau, kad kada nors 
taip bus! Jis puikiai suvokė, ką daro, ir darė tai net neraudonuodamas. 

Išbėrusi, kas ant širdies gulėjo, motina daugiau niekada nebeprabilo 
apie Mozę ir galutinai atgavo dvasios ramybę tik po jo mirties. 

Epilogas 


Visi išsiskirstė po namus. Lamaratas drauge su savo brangiąja sesute 
sugrįžo į Nyderlandus. Tragedijos vietą ji paliko sukrėsta, todėl tylėjo apie 
tai, kas įvyko, ir liežuvį už dantų išlaikė ilgiau nei motina. 

Ivojenos ir jos apylinkių gyventojai nesuprato, kas iš tiesų ten atsitiko, bet 
mėgino spėlioti. Apie tai, kas nutiko Mozei, ką pajūryje veikė nuotaka ir ką 
darė „mažasis“ tas keistas šiaurietis, koks buvo jo vaidmuo linčo teisme? 

Tačiau buvo vienas žmogus, žinojęs daugiau nei bet kuris kitas visoje 
Ivojenoje — tai Kalidas. Jis pasakė: „Aš juos nuvežiau į Meliliarą ir atgal. 
Tg vakarą daug išgirdau, taip pat daug apmąsčiau, bet jeigu norite sužinoti, 
kodėl Mozė, gozė, lozė ryto žaroje gulėjo ant jūros kranto, kreipiatės ne tuo 
adresu. 


O Mozė? Netrukus jis paslapčia paspruko į šiaurę, vengė bendrauti su 
kiekvienu, šnekančiu ta pačia tarme kaip ir jis, ir pelnėsi duoną nešvariais 
darbeliais juodojoje rinkoje. Visą likusį laiką jis laikė liežuvį už dantų apie 
tai, kad prarado ankstesniąją jėgą. Mozė mirė išsikraustęs iš proto, su šypsena 
lūpose. 


Atrodo, kad tėvas pradėjo ilgą monologą pats su savimi. Jis klausė savęs: 
kaip gali būti, kad žmogus, leidęs vietoje namo pastatyti dėžę, išauginęs 
dukterį vestuvėms prie jūros ir po sparnu priglaudęs savo broliuką, idant visą 
vakarą kimštų jam į galvą „kietos rankos“ politikos subtilybes, kaip galėjo 
nutikti, kad toks žmogus — Sergėtojas, Globėjas, Guodėjas, Alfa ir Omega 
— išmirusio kaimiūkščio kevale buvo supurtytas vienintelio tokio nuožmaus 
gėdos ir negarbės vėjo? 


O taksistas? Kas vėliau nutiko jam? Kalidas Pakelės Skardinė, veltėdis 
ir laimės kūdikis tuo pat metu, daugiau jau niekada nebežaidė „Laiptelių ; 

jis perėjo prie suaugusiųjų žaidimo: neregių loterijos „ONCE“ - kiekvieną 
sekmadienį po bilietėlį. Ir jam sekėsi, kurgi ne. 

Tačiau kai Lamaratas, prabėgus dešimčiai metų po šeimą sukrėtusio 
įvykio, darsyk sugrįžo į savo gimtinę, jis išgirdo, kad kavinės jau kurį laiką 
uždarytos, vingiuoti keliukai virto į asilų takais, miesto apetitas jį supančioms 
apylinkėms augo ir augo, o alkį numalšint galėjo tik kalvos ir kloniai, kuriuo- 
se kadaise gyveno maži berniukai, pardavinėdavę pravažiuojantiems vai- 
ruotojams kaktusų vaisius (saugokis apgavikų: kibiro viršuje — gražiausi vai- 
siai, po jais — supuvę), o dabar čia gyvena turtingi pamaivos ir pasipūtėliai, 
nusispjovę į lošimą, figūrėles ir trampampam-štai-ir-vėl-šešiukė, kūgeliai 
keliauja vienas po kito... Kiekvienas sutiktasis jam pasakojo, kad, pražuvus 
Lamarato kaimeliui, juo pamažu pasekė ir kiti: kaimai ištuštėjo, namai virto 
griuvėsių krūvomis, o buvę gyventojai kiekvienas kažkuo verčiasi mieste (be 
to, ten kur kas smagiau — tos atsitiktinės pažintys ir panašiai)... tarp savo 
skundų jie įterpdavo ir kitų naujienų: taksistas tūkstantąjį kartą nusiperka 
loterijos bilietą, ir še tau - šimtas milijony!.. Tupi dabar kažkur Kuboje, o gal 
Patagonijoje. Beje, tarp mūsų šnekant, rodos, jis ten ėmėsi leisti gal laikraštį, 
gal žurnalą — „Aukso skardinė“ ar kažkaip panašiai... Žinoma... Kas tuo 
patikės... Patys suprantate, tai tik gandai... Bet galbūt čia slypi kažkiek tie- 
sos... Mažytė kruopelytė tiesos... 

